
Cuvânt înainte. 
Fizica voodoo şi bazaconiile autohtone 


Atunci când colegul meu de la Institutul de Fizică şi 
Inginerie Nucleară de la Măgurele, Nicolae Angelescu, 
traducătorul acestei cărţi, recunoscut pentru sobrietatea sa 
în materie de ştiinţă, a apărut cu Voodoo Physics, mi-am zis 
că, anii trecând, sucombăm câte unei manii care ne-a ocolit 
până acum: Voodoo Physics vine după Tao Physics, în timp 
ce Mao Physics se pare că a ratat ocaziile din '68 să apară, 
dar oricum, ar fi fost mai greu de tradus. 

Deschizând cartea, am înţeles însă că am în faţă de data 
aceasta nişte bazaconii americane şi m-a purtat gândul la o 
teoremă de matematică despre minime şi maxime. Cu cât 
domeniul luat în considerare se extinde, zice textul 
matematic, cu atât minimele scad, iar maximele cresc faţă 
de situaţia iniţială. Dacă, de exemplu, luăm în considerare 
înălțimile munţilor drept valori pozitive ale nivelului scoarţei 
terestre (altitudini) şi adâncimile mărilor drept valori 
negative ale acestuia şi ne limităm la România, atunci 
valoarea maximă ar fi de 2547m (cu plus, că e în sus), 
atinsă în Făgăraş, iar valoarea minimă ar fi de circa 300m 
(cu minus, că e în jos), atinsă în apele teritoriale româneşti 
din Marea Neagră. Dacă extindem acum domeniul de la 
România la întregul glob terestru, atunci valoarea maximă 
se atinge în Himalaia şi ar fi de peste trei ori mai mare, iar 
cea minimă, în Groapa Marianelor şi ar fi de 33 de ori mai 
mică decât cea din România (spunem mai mică, deoarece 
este negativă). 


Cu alte cuvinte, dacă bazaconiile de pe teritoriul carpato- 
danubiano-pontic sunt cele cunoscute (dar nerecunoscute 
oficial), atunci, pe teritoriul dintre Rio Grande, Marile Lacuri, 
Atlantic şi Pacific, bazaconiile sunt, desigur, de proporţii 
continentale şi, oricât am fi noi de patrioţi, trebuie să dăm 
Americii ce-i aparţine, adică, odată cu supremaţia în ştiinţă, 
şi supremaţia în pseudoştiinţă. 

Pe urmă, desigur, este publicul cititor, ascultător (de 
radio, desigur) şi privitor (de TV) şi plătitor (de TVA). Şi aici, 
America ne are la degetul mic, publicul ei de toate felurile 
fiind de peste zece ori mai mare decât la noi. Mă abţin să 
fac vreo comparaţie în ceea ce priveşte calitatea publicului, 
din niciun fel de motiv, altul decât eventuala greşeală în 
aprecieri. Ţin însă minte de la Mark Twain că, atunci când, 
într-o gazetă agricolă, a scris despre dificultăţile de a 
recolta dovlecii din pom, a scăpat cu greu de bătaie de la 
cititorii care i-au devastat redacţia. (Twain n-a avut nici 
măcar circumstanţa atenuantă a vreunei vizite la Sf. 
Gheorghe, în Delta Dunării, unde vrejurile dovleacului se 
suie pe clăile cu trestie chiar mai sus decât casele.) 

Din păcate pentru noi, nu se ştie de vreo reacţie 
asemănătoare la bazaconiile româneşti tipărite prin ziare, 
reviste şi cărţi, sau difuzate prin radio sau TV. Autorii ar fi 
luat frica şi azi am fi avut, desigur, mult mai puţine 
bazaconii... 

Autorul Ştiinţei voodoo, Robert L. Park, a dispus de un 
punct de observaţie privilegiat pentru a studia bazaconia 
americană, situat chiar la Washington, unde APS 
(Societatea Americană de Fizică) a deschis în 1982 un birou 
de relaţii publice. Aflat în funcţia de şef al acestui birou, 
Park a trebuit să ia poziţie împotriva pseudoştiinţei care, 
prin falsele rezolvări pe care le oferă cu generozitate 
problemelor majore ale societăţii americane şi ale întregii 
omeniri, aduce prejudicii ştiinţei propriu-zise şi în privinţa 
imaginii, şi în atribuirea de fonduri. 

Park da o definiţie pseudoştiinţei (p. 12): „idei şi afirmaţii 
ştiinţifice indiscutabil false şi complet extravagante”, dar 
care se bucură de popularitate în pofida „calităţilor” 
amintite. Se produce un fel de orbire în rândurile publicului, 
care crede şi nu cercetează, ba chiar îşi pierde - cel puţin în 
acest fel - uzul raţiunii. Publicul se molipseşte parcă de la 
autorii bazaconiilor şi astfel nebunia se răspândeşte în 
masa consumatorilor de ştiinţă. 

Mai departe, lucrurile se dezvoltă cam peste tot la fel. 
Chiar după ce „teoria” sau „descoperirea” se dovedeşte 
falsă, există un număr de entuziaşti care continuă să 
lucreze în domeniu şi un alt număr de nu mai puţin 
entuziaşti din rândul publicului care persistă să creadă în 
ficțiuni întreţinute de mass-media. 

Ştiinţa este astfel constituită încât îşi corectează singură 
erorile, indiferent dacă ele sunt erori propriu-zise, fireşti în 
procesul de căutare a adevărului, sau artefacte („făcături”), 
de fapt fraude efectuate pentru a obţine fonduri, 
recunoaştere sau alte avantaje. Publicul are însă o inerție 
mai mare şi îşi schimbă mai greu opiniile, astfel că influenţa 
asupra sa este de mai lungă durată. 

Robert L. Park descrie în paragraful „Fuziunea la rece şi 
chimiştii din Utah” un caz celebru din 1989 care a parcurs 
tot „drumul de la prostie la fraudă”, cum sună subtitlul 
cărţii. Vom lăsa celor care citesc cartea plăcerea de a 
descoperi singuri care a fost desfăşurarea evenimentelor 
devenite acum istorie şi vom relata aici doar câteva detalii. 
Dacă fuziunea la rece ar fi fost reală, atunci problema 
energiei ar fi putut fi rezolvată ieftin, nepoluant etc. etc. În 
cartea noastră despre bazaconiile ştiinţifice româneşti!, am 
arătat că şi pseudosavanţii noştri atacă aproape exclusiv 
problemele fundamentale ale omenirii: vindecarea tuturor 
bolilor (cu apa vie), obţinerea energiei nelimitate, 


1 Gheorghe Stratan, Jara  Bazaconiilor. False valori în ştiinţa 
românească, Logos, Bucureşti, 1993. 

nepoluante etc. etc. 

Deosebirea faţă de americani este conformă teoremei din 
primul paragraf al prefeţei: autorul român care susţinea că 
amplifică energia, obţinând dintr-un aparat de trei ori mai 
multă decât lua de la priză, este întrecut de americanul 
analog cu un factor de circa 100. E drept că americanul nu 
are diploma de doctor în fizică a celui român... 

Episodul american cu fuziunea la rece a avut şi un ecou 
românesc. Citind relatările din mass-media despre 
„descoperirea” lui Fleischmann şi Pons din 1989, câţiva 
cercetători români s-au grăbit să repete experimentele 
autorilor americani şi, cu câteva excepţii notabile, au găsit 
neutroni - indiciile sigure ale fuziunii. Evident, pretenţiile de 
confirmare a experimentului american au căzut de la sine, 
odată cu descoperirea fraudei celor doi chimişti din Utah. 

In condiţiile societăţii americane, asemenea fenomene au 
viaţă scurtă. Nu la fel se întâmplă însă în alte medii sociale. 
Amestecul brutal al politicii în ştiinţă, adoptarea ca politică 
de stat a uneia sau alteia dintre teoriile concurente la un 
anumit moment pot avea un impact catastrofal asupra 
societăţii. Aşa s-a întâmplat, de pildă, în Uniunea Sovietică, 
unde statul a preluat pseudoştiinţa agricolă a lui T. D. 
Lisenko drept doctrină oficială aplicată în practică, acţiune 
care s-a întins pe durata mai multor ani agricoli şi care a 
provocat o adevărată catastrofă alimentară. 

„Agricultura de tip nou” a academicianului Lisenko a avut 
urmări şi asupra ţării noastre, cu consecinţe totuşi mai 
puţin grave decât în patria acestuia, datorită sabotării 
tacite a metodelor „socialismului înaintat sovietic” de către 
practicienii domeniului. Despre aceste lucruri merită scris 
separat. 

Nici societatea americană nu este imună la 
pseudoştiinţă, cu deosebirea că, acolo, niciun oficial nu-i 
poate dicta fermierului cum să-şi cultive pământul şi - 
probabil - nici nu-i dă prin minte aşa ceva. În patria lui Park, 

rolul de a zăpăci mintea publicului îl are presa, care 
transmite pe toate căile de care dispune şi de multe ori fără 
rezervele impuse de subiect, aberaţii ştiinţifice, medicale 
etc. Park nu se ocupă de istorii mai vechi de acest fel, 
autorul Științei voodoo fiind ancorat în realitatea ultimelor 
decenii, dar bazaconiile americane au precedente celebre. 
Unul dintre acestea, petrecut în perioada interbelică, este 
cunoscut sub numele de Marele scandal al radiului? 
provocat de îmbolnăvirea unui mare număr de americani în 
urma consumării de medicamente în a căror compoziţie 
intra radiul, un cunoscut element radioactiv. Reclama 
întreţinută de presă şi reportajele privind binefacerile 
acestui presupus leac universal i-au nenorocit pe mulţi. 
Printre aceştia s-a numărat şi Eben M. Byers, un idol al 
publicului, fost campion de golf, bărbat falnic şi sănătos, 
mort cu zile, după o suferinţă de un an şi jumătate 
provocată de medicamentul cu radiu. Descrierea 
suferințelor lui Byers este cutremurătoare: „unul câte unul, 
oasele lui au început să se fisureze şi să crape...” „Faţa lui, 
odinioară plină de tinereţe şi radiind frumuseţe, părul negru 
pomădat şi ochii adânci arătau de nerecunoscut în urma 
unor operaţii de ultim moment, care îi îndepărtaseră 
maxilarul şi o mare parte din craniu, în speranţa deşartă de 
a-i stopa distrugerea oaselor.” 

Am ales acest text şocant cu intenţia declarată de a 
scutura publicul cititor care, în cazul unor suferinţe, s-ar 
lăsa cumva sedus de promisiunile unor pseudomedici care 
abundă în zilele noastre?. Din fericire, în Statele Unite, ca şi 


2 Scientific American, august 1993. 

3 Unele dintre producţiile pseudoştiinţifice sunt recurente, ca febra 
tropicală. Autorii sau editorii aşteaptă până ce demistificarea lor este 
uitată de publicul cititor, după care îşi republică aberaţiile demonstrate 
ca atare. Acest fenomen a fost sesizat şi de Carl Sagan în De /a Pământ 
la stele. Creierul lui Broca (Prefaţă de FI. Zăgănescu, trad. G. Pâslaru şi 
G. Stratan, postfață de G. Stratan, Ed. Politică, Idei Contemporane, 
1989). 

în alte ţări cu administraţie bine pusă la punct, asemenea 
cazuri nu mai sunt posibile, datorită supravegherii 
constante a alimentelor şi medicamentelor. Agenţiile 
guvernamentale nu apără însă pe nimeni de propria 
credulitate, iar combinaţia dintre aceasta şi pseudoştiinţă 
are efecte letale. 

Cartea lui Robert L. Park, scrisă la modul academic, rece 
şi obiectiv, dar captivant, nu te face deloc să râzi de 
bazaconiile made în USA, mai ales cu gândul la cele 
româneşti neaoşe. Este o tragedie americană, pe fondul 
căreia bazaconiile româneşti par totuşi comice. 


Gheorghe Stratan 

Prefață 


În 1982, William (Willy) Fowler, un fizician de la Cal Tech, 
ale cărui lucrări de mare impact despre abundența 
elementelor vor fi recunoscute un an mai târziu printr-un 
Premiu Nobel, m-a sunat să mă întrebe dacă aş dori să-mi 
folosesc anul sabatic pentru a deschide la Washington un 
birou de relaţii publice pentru Societatea Americană de 
Fizică (American Physical Society = APS). Fizicienii trebuiau 
să fie informaţi despre evoluţiile din Washington, care 
aveau un efect profund asupra lor şi asupra lucrurilor pe 
care le preţuiau. El a spus că, probabil, ar fi posibil de 
asemenea să comunicăm preocupările din fizică, nu doar 
conducătorilor guvernului, ci şi publicului. 

Urma să fie un experiment. În majoritatea existenţei ei, 
Societatea Americană de Fizică, care pe atunci îşi avea 
sediul la New York, nu simţise nevoia unei prezenţe la 
Washington, dar vremurile erau în schimbare. Susținerea 
publică a ştiinţei începuse să se erodeze în timpul 
războiului din Vietnam. Oamenii de ştiinţă, care se 
bucuraseră de adulaţia publicului pentru contribuţia lor la 
victoria din al Doilea Război Mondial şi pentru a fi reuşit să 
trimită un om pe Lună, s-au văzut denunţaţi pentru legături 
cu guvernul, care cu puţin timp în urmă erau considerate 
patriotice. În interiorul guvernului domnea războiul rece. 
Cenzorii guvernamentali încercau să controleze schimbul 
de articole ştiinţifice neclasificate la întâlnirile ştiinţifice 
deschise, bugetul federal pentru cercetări fundamentale 
fusese tăiat, iar cursa înarmărilor nucleare urca necontrolat 

în spirală. _ 

De multă vreme îmi doream un an sabatic. Insă nu 
avusesem niciun moment în care să simt că aş putea pleca: 
doctoranzii trebuiau conduşi, erau cereri constante de a 
scrie propuneri de proiecte pentru a menţine în funcţiune 
un mare grup de cercetare, editam o revistă internaţională 
din domeniul fizicii suprafeţelor şi eram şeful 
Departamentului de Fizică şi Astronomie al Universităţii din 
Maryland. Totuşi, în primăvară, Ellen Williams, care venise 
de la Cal Tech în grupul meu ca post-doc, a fost numită 
profesor asistent. Puteam lăsa grupul pe mâinile ei timp de 
un an. La sfârşitul anului mă va înlocui altcineva la 
Washington; eu voi reveni la predare şi la cercetările 
asupra structurii atomice a suprafeţelor cristalelor, subiect 
care mi-a ocupat, timp de mai bine de douăzeci de ani, 
majoritatea orelor mele de nesomn. 

La sfârşitul anului însă, nu era nimeni în preajmă să-mi ia 
locul la Washington. Nu există privilegiu mai mare decât să 
fii profesor permanent de fizică la o mare universitate, dar 
acest post aduce cu sine obligaţia de a te pronunţa 
împotriva erorilor vremurilor noastre. Am ales să-mi împart 
timpul între predarea la Universitatea din Maryland şi 
direcţia biroului din Washington. Implicarea mea directă în 
cercetare a scăzut pe măsură ce doctoranzii îşi terminau 
cercetările. Grupul meu de cercetare de odinioară devenise 
grupul lui Ellen şi prospera sub conducerea ei. 

Puţine dintre problemele majore cu care se confruntă 
societatea - probleme referitoare la mediu, la securitatea 
naţională, la sănătate şi la economie - pot fi abordate 
raţional fără un aport din partea ştiinţei. Deşi încercam să 
pledez pentru ştiinţă, am continuat totuşi să lovesc în ideile 
şi afirmațiile ştiinţifice indiscutabil false şi complet 
extravagante, dar care atrag totuşi o trenă lungă de 
aderenţi pasionaţi şi uneori puternici. Am ajuns să-mi dau 
seama că mulţi îşi aleg credinţele ştiinţifice la fel cum aleg 

să fie metodişti, sau democrați, sau fani Chicago Cubs. Ei 
judecă ştiinţa după cât de bine se potriveşte cu felul în care 
îşi doresc ei să fie lumea. 

Un guru vindecător bine cotat insistă să spună că reţeta 
lui de tămăduire spirituală este bine fundamentată de 
teoria cuantică; jumătate din populaţie crede că Pământul 
este vizitat de extratereştri care ştiu să călătorească mai 
repede ca lumina; iar oameni educați poartă magneţi în 
pantofi pentru a reface energia naturală. Oare pentru asta 
i-am format pe oameni? Oare savanții, în nerăbdarea lor de 
a împărtăşi emoţiile descoperirii, au transmis mesajul că 
universul este atât de ciudat încât orice e posibil? Ce le 
putem spune oamenilor ca să-i ajutăm să judece care dintre 
afirmaţii sunt ştiinţă şi care sunt voodoo’? 

Am început să includ ciocnirile mele cu ştiinţa voodoo în 
rubrica mea săptămânală de pe internet, What's New, şi în 
articole de presă. Unul dintre aceste articole era un 
editorial în Mew York Times căruia editorul i-a dat titlul 
„Ştiinţa voodoo”. Atât articolul, cât şi titlul au părut să aibă 
efect asupra cititorilor, şi am fost invitat să-l dezvolt ca să-l 
includ într-o carte minunată de eseuri Dumbing Down: 
Essays on the Strip-Mining of American Culture”, editată de 
Katherine Washburn şi John Thornton la W.W. Norton&Co. 
Agenta mea, Theresa Park (fără legătură de rudenie cu 
mine), a insistat să dezvolt şi mai mult „Ştiinţa voodoo” 
pentru a publica o carte. Ea a rămas mereu o sursă de 
încurajare şi de susţinere, chiar în timpul unei prime 


Religie practicată mai ales în Caraibe, care amestecă elemente rituale 
catolice cu animismul şi magia din unele ţări africane, în care diverse 
zeități locale, strămoşi zeificaţi şi sfinţi comunică cu credincioşii în vise 
sau transe. Prin extensie, termenul desemnează farmecele, 
descântecele sau blestemele cu puteri magice în credinţa aderenţi lor 
acestei religii. În limbajul curent, prin voodoo se înţelege o aiureală 
care produce confuzie. (N. t.). 

In traducere liberă, /ndobitocirea: Eseuri asupra erodării culturii 
americane. 

încercări dezastruoase. 

Aş fi, desigur, încântat ca oamenii de ştiinţă să citească 
această carte, dar ea nu a fost scrisă pentru ei. Nu aveam 
niciun interes să scriu o carte savantă care să fie citită doar 
de alţi savanţi. Kirk Jensen, editorul meu de la Oxford, a 
fost de acord şi a sugerat să scriu cartea ca pe o naraţiune 
neîncărcată de referinţe şi de note de subsol. Preţul acestei 
abordări este că oferă prea puţine ocazii de recunoaştere a 
contribuţiilor altora, în particular campionii clarvăzători ai 
vederilor raţionale, ştiinţifice despre univers, între care 
Richard Dawkins, Martin Gardner, Ursula Goodenough, 
Steven Gould, James Randi, Michael Shermer, Steven 
Weinberg şi E.O. Wilson. 

Le sunt îndatorat tuturor celor care şi-au răpit timp de la 
propriile preocupări ca să citească tot manuscrisul sau părţi 
ale lui: Barry Beyerstein, K.C. Cole, Alex Dessler, Ursula 
Goodenough, Francis  Slakey, David Voss şi Peter 
Zimmerman. Aceştia au sugerat numeroase îmbunătăţiri şi 
m-au scutit de unele lucruri jenante. Port singur 
responsabilitatea scăpărilor rămase. Mulţumesc în mod 
deosebit fiului meu, Robert T. Park, care m-a ajutat să mă 
gândesc la multe din ideile acestei cărţi în timpul alergărilor 
lungi de duminică de-a lungul lui Northwest Branch. În 
sfârşit, sunt recunoscător Societăţii Americane de Fizică, 
pentru că timp de şaisprezece ani mi-a permis să-mi 
împărtăşesc gândurile unei audienţe formate din unii dintre 
cei mai inteligenţi oameni din lume, cerându-mi doar să 
adaug la rubrica mea săptămânală menţiunea: „Opiniile 
aparţin autorului şi nu sunt neapărat împărtăşite de APS, 
deşi ar trebui să fie.” 

1. 
Astea nu sunt ştiri, ci divertisment. 


În care mijloacele de comunicare transmit 
ştiinţă voodoo 


Joe Newman şi Maşina de Energie 


L-am sunat pe Joe Newman la el acasă în Lucedale, 
Mississippi. Am fost surprins că mi-a răspuns la telefon; 
încercasem de câteva ori înainte şi primisem de fiecare 
dată un mesaj înregistrat care oferea cartea lui, Maşina de 
Energie a lui Joseph W. Newman, la preţul de 74,95 dolari. l- 
am explicat că scriam o carte despre idei neunanim 
acceptate de oamenii de ştiinţă, care n-ar fi fost completă 
fără o prezentare amănunţită a Maşinii de Energie. Apărut 
bănuitor. „Totul se află în cartea mea”, mi-a trântit el. l-am 
spus că-i citisem cartea pe vremea audierii lui la Senat din 
1986, dar mă întrebam dacă nu şi-a schimbat ideile în 
cursul anilor. Vocea i s-a mai îmblânzit. Bine, mi-a spus el, 
cartea fusese dezvoltată şi ar trebui să cumpăr un 
exemplar nou, dar el susţinea în continuare tot ceea ce 
spusese înainte despre modul de funcţionare a Mașinii de 
Energie. 

A urmat o lungă tăcere în care se gândea ce să-mi mai 
spună. Apoi a început să vorbească. Marea schimbare de la 
audierea din Senat era că Joe Newman îl găsise pe 
Dumnezeu. Crescut într-un cămin metodist pentru orfani 
până la cincisprezece ani, când a fugit, Joe a devenit ateu 
pentru că nu putea crede că un Dumnezeu i-ar lăsa să 
sufere atât de mult pe copiii mici. Dar acum şi-a dat seama 
că Maşina de Energie era destinată să uşureze suferinţa 
omenească şi că Dumnezeu îl alesese pe Joe Newman s-o 
descopere, pentru că „ştia că Joe Newman ar sluji bine 
darul lui”. 

Pe Newman îl întrista faptul că, în ciuda eforturilor lui, 
binefacerile Maşinii de Energie încă nu ajungeau la oamenii 
acestei lumi. „O fac pentru rasa umană”, spunea el, „dar 
oamenii în care aveam cea mai mare încredere m-au trădat 
şi pe mine şi rasa umană.” Avocatul său pentru obţinerea 
patentului, compania care furniza bateriile pentru maşina 
lui, chiar şi cei care au depus mărturie pentru el la tribunal 
şi la audierea din Senat, toţi i-au folosit sau i-au vândut 
ideile. Pe piaţă există chiar acum motoare bazate pe ideile 
lui, m-a asigurat el, care au randament de peste 100%; 
producătorii refuză să recunoască asta, ca să nu trebuiască 
să-i plătească drepturi de autor. Nu-i păsa că i se fură 
ideile, dacă asta însenina că ele vor fi transformate în 
lucruri care să ajute lumea, dar oamenii aceştia ascundeau 
adevărul despre descoperirea lui. „Nu le pasă de omenire”, 
spunea el trist. 

S-a văzut o scânteie din fostul Joe Newman atunci când a 
jurat să le intenteze procese trădătorilor lui. Mi-a explicat 
că refuzul Biroului de Patente şi Mărci al SUA de a-i da un 
patent pentru „o sursă nelimitată de energie” nu mai avea 
importanţă; îşi patentase Maşina de Energie în Mexic, şi, 
din cauza acordurilor NAFTA şi GATTE, patentul lui era bun 


SNAFTA = North American Free Trade Agreement (Acordul Nord- 
American de Comerţ Liber); GATT = General Agreement on Tariffs and 

acum în lumea întreagă. M-a asigurat că „un juriu îi va 
îngropa pe oamenii ăştia”. 

Intre timp, o groază de lume continuă să creadă că Joe 
Newman a găsit într-adevăr un mod de a genera cantităţi 
nelimitate de energie. Newman mi-a spus că încă mai face 
demonstraţii cu Maşina lui de Energie prin Mississippi şi 
Louisiana şi că apare din când în când la talk-show-uri la 
radio. Spunea că le place celor de la radio, „nu fiindcă m-ar 
crede, ci pentru că le sporesc audiența. Creatorii”, a oftat 
el, „mor săraci”. larăşi s-a lăsat o pauză lungă. „Oamenii 
din Mississippi nu au susţinut aşa cum ar fi trebuit această 
tehnologie”, mi-a spus el. „Părăsesc statul şi o iau spre 
vest. Pe acolo oamenii sunt foarte preocupaţi de poluare; ei 
o să aprecieze ce poate face această tehnologie.” 

Oare cât din toate astea credea de fapt Joe Newman? 
Chiar şi acum este imposibil de spus. Probabil nici Joe 
Newman însuşi nu ştie. El mai trecuse însă prin ceva 
asemănător şi înainte. Am auzit prima dată de el şi de 
Maşina de Energie pe 11 ianuarie 1984, la Stirile de seară 
CBS. „Care este răspunsul la criza energetică?”, întreba 
Dan Rather. „Ce-aţi zice dacă un tip vă spune că răspunsul 
se află în maşina inventată de el? înainte de a strâmba din 
nas, ascultaţi-l pe Bruce Hall.” Reporterul CBS Bruce Hall se 
dusese până în cătunul din Lucedale. La o milă depărtare, 
pe un drum noroios, dincolo de semnele NU INTRAŢI şi 
TRECEREA OPRITA, Hall stătea împreună cu Joseph Wesley 
Newman în faţa garajului-atelier al acestuia. El îl descria pe 
Newman ca pe un „strălucit inventator autodidact”. Un om 
puternic şi arătos de vreo patruzeci de ani, îmbrăcat în 
haine de lucru, cu părul negru dat drept pe spate, 
mecanicul necioplit privea drept în ochii spectatorilor. El a 
declarat că Maşina lui de Energie poate produce de zece ori 
mai multă energie electrică decât este necesară pentru 
funcţionarea ei. „Puneţi-vă una în casă şi nu veţi mai plăti 


Trade (Acordul General asupra Tarifelor şi Comerţului). (N. t.). 
19 


nicio factură de electricitate”, spunea el. 

Asta este genul de poveste care le place americanilor. Un 
vrăjitor venit din păduri care nu şi-a terminat liceul face o 
descoperire ştiinţifică revoluţionară. Rodul geniului său este 
contestat de o instituţie ştiinţifică pompoasă şi de un 
examinator al patentului, care respinge cererea lui de 
patent pentru „o sursă nelimitată de energie” fără măcar s- 
o examineze, pe baza faptului că toate pretinsele invenţii 
de perpetuum mobile sunt respinse la patentare. Joseph 
Wesley Newman, un om care nu se lasă călcat în picioare, 
atacă guvernul SUA, introducând acţiune la tribunalul 
federal contra Biroului de Patente şi Mărci. El este un biet 
om în luptă cu un gigantic sistem impersonal. 

La Știrile de seară de la CBS n-a fost nimeni care să atace 
pretenţiile lui Newman. Dimpotrivă, reporterul a inclus 
opiniile favorabile provenind de la doi „experţi” care 
examinaseră Maşina de Energie a lui Newman. Roger 
Hastings, un doctor în fizică de la corporaţia Sperry, a 
declarat: „E posibil ca teoria lui să fie corectă, iar asta ar 
putea revoluţiona societatea.” Milton Everett, care s-a 
prezentat ca inginer la Departamentul Transporturilor din 
Mississippi, le-a spus spectatorilor: „Joe este un gânditor 
original. El a mers dincolo de ce găseşti în manuale.” 
Privind emisiunea din acea seară de la CBS, mulţi 
telespectatori au rămas miraţi cum de poate fi atât de sigur 
Biroul de Patente că Joe Newman se înşela. 

Biroul de Patente îşi baza judecata pe lunga şi bogata 
istorie a încercărilor ratate de a construi un perpetuum 
mobile, care începea încă din secolul al XVII-lea. In Europa 
fuseseră folosite de secole turbine pentru măcinat grânele, 
dar în multe regiuni nu erau cursuri de apă potrivite pentru 
mori. Fermierii din acele zone erau obligaţi să-şi transporte 
grânele la mori îndepărtate, iar apoi să-şi care faina acasă. 
În 1618, un renumit doctor londonez pe nume Robert Fludd 
s-a întrebat dacă n-ar putea fi găsit un mod de a face să 

meargă o moară, care să nu depindă de un curs de apă 
oferit de natură. Dr Fludd avea, ca şi Joe Newman, o 
nemăsurată încredere în sine şi o imaginaţie bogată; ne 
vom mai întâlni cu el în rolul de vindecător. Lui Fludd i-a 
venit ideea că turbina poate fi folosită nu doar pentru 
măcinatul grânelor, ci şi pentru acţionarea unei pompe. Apa 
care a învârtit roata putea atunci fi pompată înapoi în 
canalul morii. În felul acesta, gândea el, un rezervor de apă 
poate fi folosit pentru funcţionarea la infinit a morii. 

Ideea doctorului Fludd a eşuat, dar eşecul acesteia i-a 
condus pe alţii la una dintre cele mai mari revelații din 
istorie, care a pavat drumul revoluţiei industriale. 
Cantitatea de lucru mecanic pe care o poate efectua o 
roata de moară este dată de greutatea apei care iese din 
canal înmulțită cu distanţa de cădere a apei pentru 
învârtirea roții. Va fi nevoie de toată energia generată de 
învârtirea roții doar pentru ridicarea apei înapoi în rezervor. 
N-ar mai rămâne deloc energie pentru măcinat grânele. 

Dar conceptul de energie, sau de „lucru mecanic”, ca o 
cantitate măsurabilă nu exista în secolul al XVII-lea. Vor mai 
trece încă două sute de ani până când greşeala din 
concepţia maşinii lui Fludd să fie enunțată sub forma unei 
legi fundamentale a naturii: energia se conservă. Scrisă ca 
ecuaţie matematică, ea este cunoscută ca Legea întâi a 
termodinamicii. Nu există pilon mai solid al ştiinţei 
moderne. Ea este legea care explică de ce o minge, 
indiferent din ce este făcută, nu sare niciodată mai sus 
decât punctul din care a fost lăsată să cadă. Conservarea 
energiei este compatibilă cu experienţa noastră de zi cu zi: 
nu poţi obţine ceva din nimic. 

Dar chiar dacă nu ar fi măcinat grâne, turbina doctorului 
Fludd nu putea fi menţinută în funcţiune. Pierderile de 
energie, inclusiv generarea de căldură prin frecările din 
mecanism, sunt inevitabile. Fără adăugare de energie, orice 
maşină reală, oricât de bine ar fi construită, va încetini 

treptat şi se va opri. Acest fapt este inclus în A doua lege a 
termodinamicii. Mingea care sare, indiferent din ce e 
făcută, nu sare niciodată la acelaşi nivel cu punctul din care 
a fost lăsată să cadă. Prima lege spune că nu poţi câştiga; a 
doua lege spune că nu poţi obţine nici măcar un scor egal. 

În cei patru sute de ani trecuţi de la eşecul ideii lui 
Robert Fludd, sute de inventatori din lumea întreagă au 
încercat să învingă legile termodinamicii. Legile 
termodinamicii au câştigat de fiecare dată. Din frustrare, 
sau poate din jenă, mulți inventatori au terminat prin a 
recurge la fraudă, construind maşinării complexe cu surse 
de energie bine ascunse care să le mențină în funcțiune. 
Fiecare eşec, fiecare fraudă divulgată întărea legile 
termodinamicii. În 1911, şeful Biroului de Patente al SUA, 
supărat de faptul că Biroul de Patente pierde atâta vreme 
cu idei imposibile, a dat reglementarea ca o cerere de 
patent pentru un perpetuum mobile să nu poată fi depusă 
decât la un an după ce un model realmente funcțional al 
maşinii era înregistrat la Biroul de Patente. Dacă maşina 
era încă în funcţiune după un an, cererea ar fi fost admisă. 
Niciuna dintre maşinării nu s-a dovedit atât de perpetuă, iar 
noua reglementare părea să fi pus capăt cererilor de patent 
pentru perpetuum mobile. 

În reportajul de la ştirile CBS nu s-a pomenit nimic despre 
toate astea, iar emisiunea s-a terminat cu o ultimă imagine 
a lui Joe Newman, cu fălcile strânse, declarând: „O să 
continui să lupt şi o să lupt până la sfârşitul lumii.” Era ceva 
irezistibil la acest om. Joe Newman avea carismă, nimic de 
zis. N-are importanţă, mă gândeam; nimeni n-o să-l ia în 
serios. Asta urma să fie ultima oară când îl vedeam pe Joe 
Newman şi Maşina lui de Energie. 

Greşeam, desigur. Telespectatorii cu slabe cunoştinţe 
despre conservarea energiei nu aveau motive să strâmbe 
din nas. Experții îi acordaseră creditul lui Newman, iar Dan 
Rather, oaspete de încredere în milioane de case, invitase 

lumea să ia în serios povestea. Zeci de mii aşa au şi făcut. 
Joe Newman este tipul clasic de american plin de viaţă în 
genul lui Elmer Gantry’, iar americanilor le place de Elmer 
Gantry, cu toate defectele lui. Ei voiau ca Joe Newman să 
aibă dreptate. 

Ştirile CBS îl transformaseră pe Joe Newman într-o 
celebritate. A apărut la show-ul lui Johnny Carson şi a 
închiriat pentru o săptămână Superdomul din New Orleans, 
în care mii de fani plăteau câte un dolar ca să-l vadă făcând 
demonstraţii cu Maşina de Energie. Aparatul grosolan de 
două sute douăzeci şi cinci de kilograme, cu imensele lui 
armături pe care el şi soţia lui le meşteriseră laborios cu 
mâna lor în bucătărie, era acum acoperit de capota unui 
automobil sport Sterling roşu, pe care Newman îl conducea 
în cerc, în aplauzele mulţimii, pe podeaua Superdomului la 
uluitoarea viteză de şase kilometri pe oră. 

leşind triumfător din Sterling, arătând ca un câştigător de 
Indy 500, el spune mulţimii că ar fi putut s-o menţină în 
mişcare pentru totdeauna. Aplauzele se transformă în 
ovaţii. „Această maşină va schimba lumea!”, proclamă el. 
„Ştiţi ce mă face să spun asta? E simplu. Adevărul este ca 
un fascicul laser de mare intensitate, care va mistui 
gunoiul.” Acum publicul era deja încălzit. „Vă vine să 
credeţi că această maşină a mers cu curentul de la o 
singură baterie de tranzistor? Hai s-auzim”, strigă el, ţinând 
deasupra capului o baterie micuță de radio cu tranzistori. 
Mulțimea îşi urlă aprobarea; fluierături şi ţipete rebele se 
amestecă cu ovaţiile. Newman e gata pentru salva finală. El 
provoacă pe orice doctor în fizică din mulţime să vină să-l 
combată. Spectatorii amuţesc. Ei încep să chicotească 
atunci când Newman mijeşte ochii, prefăcându-se că ar 
căuta în van vreun fizician care să iasă în faţă. 


7 Eroul unui celebru roman de Sinclair Lewis, ecranizat de mai multe ori. 
Este povestea unui comerciant devenit predicator, plin de carismă, dar 
şi de păcate. (N. t.). 

Totuşi majoritatea oamenilor de ştiinţă l-au ignorat pur şi 
simplu pe Joe Newman. Imaginea cuiva cu prea puţină 
instruire şi fără vreo realizare ştiinţifică atestată, care să 
dea peste cap legile cele mai profunde ale fizicii, legi care 
au rezistat tuturor provocărilor, părea prea puţin probabilă 
ca să-ţi baţi capul cu ea. Ei au întors privirea de la o insultă 
adusă ştiinţei. Dar oare ar fi putut ei preveni această 
insultă? Probabil caracteristica cea mai adorabilă a 
americanilor este simpatia lor pentru cei dezavantajaţi. Ei 
au resentimente faţă de oamenii de ştiinţă aroganţi, care le 
vorbesc de sus într-o limbă nefamiliară, şi faţă de birocraţii 
guvernamentali, care se ascund în spatele regulilor. Mai 
mult decât atât, afirmaţiile lui Joe Newman invocau unul 
dintre miturile cele mai persistente ale lumii industrializate 
- energia gratuită. Cine n-a auzit poveşti despre 
automobilul care merge cu apă obişnuită? Interzis, desigur, 
de industria petrolului. Publicul nu se plictiseşte niciodată 
de povestea asta. 

O să tot revenim la visul energiei gratuite - şi, de 
asemenea, la Joe Newman. Poate că vom ajunge să-l 
înţelegem. Dar Maşina de Energie a lui Joe Newman este 
doar un mic exemplu de insultă adusă ştiinţei. Asta se 
întâmplă mereu în jurul nostru. 


Știința voodoo 


Ştiinţa ne fascinează prin puterea ei de a surprinde. 
Rezultate neaşteptate care par să violeze legile acceptate 
ale naturii pot prevesti progrese revoluţionare în 
cunoaşterea umană, în secolul trecut, astfel de descoperiri 
ştiinţifice ne-au dublat durata vieţii, ne-au eliberat de truda 
îndobitocitoare care a fost soarta oamenilor obişnuiţi de-a 

lungul întregii istorii, ne-au dezvăluit vastitatea universului 
şi ne-au adus toate cunoştinţele lumii la vârfurile degetelor. 
La început de nou secol, biologia moleculară ne dezvăluie 
secretele vieţii, iar fizicienii îndrăznesc să viseze la o „teorie 
finală” care ar da sens întregului univers. 

Dar vai, multe descoperiri „revoluţionare” se dovedesc a 
fi greşite. Eroarea face parte din ştiinţă, iar descoperirea 
diferitelor scăpări din observaţiile sau raţionamentele 
ştiinţifice este munca de zi cu zi a savanților. Oamenii de 
ştiinţă încearcă să se ferească să atribuie semnificaţie 
rezultatelor false prin repetarea măsurătorilor şi prin 
proiectarea unor experimente de control. Dar chiar şi 
savanţi eminenţi au avut carierele umbrite din cauza 
interpretării greşite a unor evenimente neremarcabile, 
dându-le semnificaţie într-un mod atât de irezistibil, încât ei 
înşişi n-au mai fost în stare apoi să scape de convingerea 
că făcuseră o mare descoperire. Mai mult, oamenii de 
ştiinţă, nu în mai mică măsură decât alţii, au tendinţa să 
vadă ceea ce se aşteaptă să vadă, iar o concluzie eronată a 
unui coleg respectat îi duce şi pe alţi savanţi pe calea 
dezonoarei. Aceasta este știința patologică, în care savanții 
ajung să se autoamăgească. 

Dacă oamenii de ştiinţă se pot înşela pe ei înşişi, este cu 
atât mai uşor să potrivească argumente cu intenţia 
deliberată de a zăpăci jurişti sau legiuitori cu puţine, sau 
chiar fără cunoştinţe ştiinţifice. Aceasta este ştiinţa 
maculatură. Tipic, ea constă din teorii forţate despre ce s-ar 
putea să fie, cu prea puţine probe pentru a demonstra că 
aşa este. 

Uneori nici măcar nu există probe. Acum două sute de 
ani, oamenii educați îşi imaginau că cea mai mare 
contribuţie a ştiinţei ar fi aceea de a elibera lumea de 
superstiții şi înşelătorii. Nu s-a întâmplat aşa. Credinţele 
străvechi în demoni şi magie bântuie încă peisajul modern, 
dar acum sunt îmbrăcate în limbajul şi simbolurile ştiinţei: 

un guru vindecător bine cotat insistă să spună că reţeta lui 
de tămăduire spirituală este bine fundamentată de teoria 
cuantică; jumătate din populaţie crede că Pământul este 
vizitat de extratereştri care ştiu să călătorească mai repede 
ca lumina; iar oameni educați poartă magneţi în pantofi 
pentru a obţine energie din Pământ. Aceasta este 
pseudoştiința. Practicanţii ei pot crede că este ştiinţă, la fel 
cum vrăjitoarele şi vindecătorii pot să fie cu adevărat 
convinşi că au acces la forţe supranaturale. 

Totuşi, ceea ce poate începe ca o greşeală cinstită 
evoluează prin paşi aproape imperceptibili de la 
autoiluzionare la fraudă. Linia de demarcaţie dintre prostie 
şi fraudă e subţire. Deoarece nu este întotdeauna uşor să-ţi 
dai seama când e trecută această graniţă, voi folosi 
termenul de ştiinţă voodoo pentru toate: ştiinţa patologică, 
ştiinţa maculatură, pseudoştiinţa şi ştiinţa frauduloasă. 
Această carte are scopul de a-l ajuta pe cititor să 
recunoască ştiinţa voodoo şi să înţeleagă care sunt forţele 
ce par să conspire pentru a o menţine în viaţă. 

Primul contact al majorităţii oamenilor cu afirmaţii 
ştiinţifice noi se face prin mijloacele de comunicare, în 
special prin televiziune, şi de aici şi începe povestea 
noastră. 


Celula Patterson şi mărgelele fermecate 


Știrile de dimineaţă de la ABC din 6 februarie 1996 
cuprindeau o relatare despre un alt inventator, James 
Patterson, şi despre o altă sursă inepuizabilă de energie. 
„Când Jack a semănat seminţele fermecate, a obţinut un 
vrej de fasole”, începea relatarea de la ştirile ABC, „dar 
când inventatorul James Patterson şi-a luat mărgelele - 

nişte bile aproape perfect rotunde - şi le-a amestecat cu 
apă, zice că a obţinut energie, şi nu puţină. S-ar putea ca 
invenţia lui să se dovedească a fi găina cu ouă de aur. Vă 
vorbeşte Michael Guillen”. Încă o dată, un show de 
încredere al unei reţele de ştiri invita lumea să ia în serios o 
poveste „ştiinţifică”. 

Corespondentul Michael Guillen stătea împreună cu 
James Patterson în dezordinea din garajul-atelier al 
acestuia. Patterson avusese oarecare succes cu un proces 
de fabricare a unor bile mici de plastic care aveau diferite 
utilizări banale. Îmbrăcat într-un halat de laborator, omul de 
şaptezeci şi cinci de ani, voios şi cu părul alb, părea un soi 
de caricatură a unui unchiaş inventator. „Sunt mai ceva ca 
un milionar”, chicoti el. „Am pus alchimia să transforme 
mărgele în aur.” Când bilele de polimer sunt acoperite cu 
nichel şi paladiu, amestecate cu apă sărată şi parcurse de 
un curent electric, îi spune el lui Guillen, se obţine de două 
sute de ori mai multă energie decât a fost introdusă. Cum 
funcţionează? Zice că n-are nici cea mai mică idee. 

Paladiu? Celule electrice? Am început să fiu mai atent. 
Declaraţia lui Patterson suna suspect de asemănător cu 
discreditata afirmaţie de „fuziune la rece” făcută acum 
şapte ani de Stanley Pons şi Martin Fleischmann, doi 
chimişti de la Universitatea din Utah. Michael Guillen, el 
însuşi fizician, cu siguranţă trebuie să fi observat 
asemănarea, dar, chiar dacă aşa stăteau lucrurile, nu a 
împărtăşit-o publicului. În schimb, Guillen a luat o expresie 
serioasă şi a spus direct către camera de luat vederi: „Au 
fost zeci de pretenţii în lume legate de surse ideale de 
energie, dar acest aparat este diferit, din cauza 
palmaresului distins al inventatorului şi deoarece a stârnit 
interesul unor mari companii. Mai mult, pare să fie 
confirmat de oameni de ştiinţă independenţi de la 
universităţi prestigioase. Însă pentru unii nu sună bine.” 

Aceste vorbe erau semnalul apariției „capetelor 

vorbitoare”. Aceştia sunt „experţi”, identificaţi de obicei 
doar printr-o mică inserţie, care serveau scurte pilule 
sonore înregistrate. Ei sunt o fixaţie standard în ştirile 
ştiinţifice de la televizor. Primul cap vorbitor, cu eticheta 
„John Huizenga, nuclearist”, a spus: „Sunt gata să pariez că 
nu-i nimic în asta.” Atât! Punctul de vedere opus în mai 
puţin de trei secunde. Un al doilea cap cărunt, identificat ca 
Quentin Bowles, profesor la Universitatea Missouri, n-a fost 
de acord: „Funcţionează, dar nu ştim de ce. Asta-i tot.” Tot 
schimbul de păreri a durat doar şapte secunde. 

Quentin Bowles, inginer, nu era prea cunoscut. Pe de altă 
parte, John Huizenga era un distins profesor de chimie 
nucleară la Universitatea Rochester, membru al Academiei 
Naţionale de Ştiinţe, şeful comisiei guvernamentale 
instituite în 1989 pentru examinarea afirmațiilor legate de 
fuziunea la rece ale lui Fleischmann şi Pons, şi autorul cărţii 
celei mai serioase despre controversa fuziunii la rece. 
Guillen nici n-ar fi putut să găsească un expert mai calificat. 
Orice om de ştiinţă care a urmărit fuziunea la rece ştia cine 
era John Huizenga, dar majoritatea telespectatorilor nu 
auziseră niciodată despre vreunul dintre ei. Aceasta a creat 
ceea ce Christopher Toumey, în Conjuring Science, 
numeşte „pseudosimetrie” - impresia falsă că părerile 
savanților sunt aproximativ egal împărţite în privinţa unor 
declaraţii care au prea puţin temei ştiinţific sau n-au deloc. 

M-am uitat prin ziarele de dimineaţă după vreo 
menționare a celulei lui Patterson. Ştirile de televiziune au 
valoare ca semnal, dar nu se pot substitui presei tipărite; în 
faţa televizorului te trezeşti întrebându-te dacă era vorba 
de Missouri sau de Mississippi, dar n-ai nicio posibilitate să 
revezi ca să verifici. În acest caz, n-am găsit totuşi nimic în 
ziare. Un aparat simplu, care produce de două sute de ori 
mai multă energie decât consumă, ar schimba cursul 
istoriei. Ai fi zis că James Patterson şi mărgelele lui 
fermecate sunt o poveste majoră pentru ştiri, dar nicio altă 

emisiune de televiziune n-o menţionase. Şi oare de ce 
Michael Guillen a evitat cu atâta grijă să menţioneze 
fuziunea la rece? Oare publicul era în mod deliberat indus 
în eroare? 

Poate. Povestea asta nu era ştire şi, cu siguranţă, nu era 
ştiinţă; era divertisment. Patterson, ca şi Joe Newman, este 
o figură atrăgătoare şi simpatică. Termenul de fuziune la 
rece era evitat pentru că evoca o imagine negativă: 
majoritatea oamenilor îşi amintea vag că afirmaţiile legate 
de fuziunea la rece au fost discreditate. Totuşi, evitându-le, 
Guillen  ascunsese povestea într-adevăr interesantă: 
fuziunea la rece continua să trăiască! Nu plecase dintre noi. 

Deşi fuziunea la rece dispăruse de pe primele pagini cu 
ani în urmă, o trupă din ce în ce mai mică de fideli se aduna 
anual, din 1989 încoace, pentru o întâlnire în câte o 
staţiune internaţională cu pretenţii, ca să-şi împărtăşească 
rezultatele eforturilor de a resuscita fuziunea la rece. Locul 
ales pentru Conferinţa Internaţională de Fuziune la Rece din 
1996 era un hotel luxos cu teren propriu de golf din 
Sapporo, Japonia. Reuniunea din 1995 a avut loc la Monte 
Carlo; în anul anterior, la Miami. Ca şi reuniunile 
precedente, conferinţa de la Sapporo era o adunare 
prietenească; conferinţei nu i se făcea mare publicitate în 
afara grupului restrâns de fideli recunoscuţi. Probabil 
pentru că se simt asediați de restul comunităţii ştiinţifice, 
nu există practic niciun dezacord între ei. Chiar atunci când 
par să anunţe rezultate contradictorii, se abţin să-şi critice 
deschis unii altora lucrările şi se luptă să găsească punctele 
comune. Unul dintre vorbitorii conferinţei de fuziune la rece 
de la Sapporo era inventatorul James Patterson. 

Cei care au îndoieli cu privire la fuziunea la rece nu se 
simt bine la aceste reuniuni şi rareori participă la ele. O 
excepţie notabilă este Douglas Morrison, un fizician de 
origine engleză, specialist în energii înalte, de la CERN, 
marele laborator european de acceleratori din Elveţia. 

Morrison şi-a asumat sarcina de a participa la fiecare din 
aceste reuniuni şi de a informa restul comunităţii ştiinţifice 
despre lucrările lor. Morrison ieşise oficial la pensie cu doi 
ani înaintea evenimentului de la Sapporo, dar pentru el, ca 
şi pentru mulţi alţi oameni de ştiinţă proeminenţi, asta 
însemna doar câştiguri mai puţine şi libertate mai mare de 
a urmări orice considerau interesant şi important. El nu 
părea deranjat de faptul că era tratat cu suspiciune, ba 
chiar cu ostilitate făţişă, de ceilalţi participanţi, dintre care 
mulţi păreau să creadă că el este mercenarul vreunei 
puternice organizaţii internaţionale hotărâte să suprime 
fuziunea la rece. Morrison, care-şi plăteşte singur drumul la 
aceste conferinţe, explică simplu că el iubeşte ştiinţa bună, 
dar că nu-i place ştiinţa proastă. Morrison îşi aminteşte că, 
într-un interviu din 1989, Pons arătase ceva despre care 
spunea că este un mic boiler cu fuziune la rece. Pons 
explicase că, „în starea lui actuală, el ar putea produce apă 
fiartă pentru o ceaşcă de ceai”. In fiecare an, la conferinţa 
de fuziune la rece, Morrison cerea politicos: „Daţi-mi, vă 
rog, o ceaşcă de ceai.” 

Fidelii revin an de an în speranţa unor veşti bune, dar 
ştirea din 1996 era tulburătoare. Sursa principală de 
finanţare pentru cercetarea fuziunii la rece din Statele Unite 
fusese Institutul pentru Cercetări de Energie Electrică 
(Electric Power Research Institute = EPRI), care este condus 
colectiv de companii private de energie. Cu câteva luni în 
urmă, EPRI anunţase că înceta susţinerea cercetărilor de 
fuziune la rece. Acum erau zvonuri că şi Ministerul pentru 
Comerţ Internaţional şi Industrie (Ministry of International 
Trade and Industry = MITI) al Japoniei, care sponsoriza 
întâlnirea de la Sapporo, a hotărât să se retragă din 
fuziunea la rece. Pentru credincioşi, părea inexplicabil. De 
ce şi-ar retrage aceste organizaţii sprijinul tocmai când 
cercetarea era pe punctul de a dezlega, în sfârşit, enigma 
fuziunii la rece? 

Vai, mereu era pe punctul... În fiecare an, la conferinţa 
privind fuziunea la rece, sunt aşteptate cu sufletul la gură 
rezultate noi, care, pasă-mi-te, prezintă în sfârşit dovada 
inatacabilă că are loc fuziunea la temperaturi scăzute. 
Probabil că este vorba de noi dovezi ale prezenţei 
neutronilor sau razelor gama caracteristice fuziunii 
deuteriului; sau că s-a găsit heliu, produsul fuziunii, în 
reţeaua metalică; sau că, în sfârşit, un experiment de 
încredere a dovedit un câştig de energie; sau că o analiză 
teoretică nouă a arătat că fuziunea la rece este 
compatibilă, la urma urmei, cu legile cunoscute ale fizicii. 
Dar, până la următoarea reuniune, multe din aceste articole 
erau discreditate sau retrase pentru că s-au descoperit 
unele probleme cu echipamentele, ori s-a găsit o greşeală 
în analiza teoretică, sau pentru că alţii n-au reuşit să obţină 
aceleaşi rezultate. Fuziunea la rece nu este mai aproape de 
a fi demonstrată decât era în ziua în care a fost anunţată. 

Aceştia sunt oameni de ştiinţă; ei sunt probabil antrenați 
să privească cu scepticism aserţiunile noi. Ce-i face să 
revină an de an cu speranţa în suflet? De ce acest mic grup 
crede atât de fervent în ceva respins cu ani în urmă de 
restul comunităţii ştiinţifice ca fiind o fantezie? Agentul FBI 
imaginar Fox Mulder din serialul TV de mare popularitate 
Dosarele X, care se ocupă de cazuri ce par să implice 
paranormalul, are un afiş pe peretele biroului care spune 
simplu: VREAU SA CRED. La fel ca agentul Mulder, 
credinciosul în fuziunea la rece vrea să creadă. Dacă vrem 
să înţelegem de ce au ales să creadă în fuziunea la rece, 
trebuie mai întâi să revedem evenimentele extraordinare 
din primăvara lui 1989. 


Fuziunea la rece şi chimiştii de la Ltah 

Unul dintre motivele pentru care oamenii de ştiinţă n-au 
putut să se ocupe de pretenţia lui Joe Newman a fost că 
acesta nu urmase niciuna dintre „reguli”. Descoperirile 
ştiinţifice noi sunt în mod normal împărtăşite câtorva colegi 
apropiaţi şi probabil testate într-un seminar al 
departamentului. Lucrarea poate fi, de asemenea, 
prezentată la o conferinţă ştiinţifică - Superdomul s-ar 
putea să nu fie agreat ca locaţie ştiinţifică. Dacă nu apar 
probleme, lucrarea este trimisă pentru publicare la o 
revistă ştiinţifică potrivită. Editorul revistei alege câţiva 
experţi anonimi să vadă dacă lucrarea nu conţine erori 
evidente de metodă sau de raţionament şi care să se 
asigure că s-a acordat creditul cuvenit lucrărilor anterioare. 
Evaluarea atentă şi obiectivă a manuscriselor altor savanţi 
este considerată o obligaţie sacră. 

Oricum, cel puţin aşa este în teorie. În practică, procesul 
e uneori gălăgios şi neplăcut. La conferințele ştiinţifice pot 
apărea certuri înfierbântate. Referenţii sunt uneori acuzaţi 
că obstrucţionează publicarea unor rezultate care contrazic 
lucrările lor proprii, iar editorii sunt acuzaţi de părtinire. 
Apar rivalități la fel de puternice ca cele de pe un teren de 
joc. Lucrări proaste îşi pot găsi drum spre publicare, în timp 
ce noi înţelegeri spectaculoase se pot îngloda în dispute 
minore. Şi totuşi, una peste alta, sistemul funcţionează 
uimitor de bine: lucrările bune ajung până la urmă în top, 
iar pleava de ştiinţă inferioară poate fi manevrată. Procesul 
ştiinţific transcende simţămintele savanților individuali - 
dar cu fuziunea la rece procesul a fost perturbat. 

Era joi, 23 martie 1989. Soarele încălzea Pământul în 
acea zi, la fel cum o făcuse timp de cinci miliarde de ani, 
prin fuziunea la temperaturi înalte a nucleelor de hidrogen. 
El va continua să facă asta pentru alte multe miliarde de 
ani, ceea ce ne spune că, chiar şi în cazanul înfiorător al 
Soarelui, fuziunea e un proces destul de lent, fapt care ne 
convine de minune. La Salt Lake City, Universitatea Utah 

ţinea o conferinţă de presă ca să anunţe că doi chimişti, 
Martin Fleischmann şi Stanley Pons, descoperiseră o sursă 
inepuizabilă şi nepoluantă de energie. Ei o numeau 
fuziunea la rece. „Am realizat o reacţie de fuziune susţinută 
prin mijloace considerabil mai simple decât cele 
convenţionale”, a declarat profesorul Pons. Dacă era 
adevărat, ei reproduseseră sursa energiei solare într-o 
eprubetă. 

Moshe Gai, un nuclearist de la Yale, îşi aminteşte că se 
afla pe autostradă în drum spre casă când a auzit ştirea la 
postul public naţional de radio. Dacă era adevărat, ar fi fost 
descoperirea ştiinţifică a secolului. Gai se apropia repede 
de ieşirea 51; abia a avut timp să se încadreze pe banda de 
ieşire. A traversat autostrada, a reintrat pe sensul opus şi a 
pornit îndărăt către universitate. | se părea că ştie cum să 
testeze anunţul de la Utah. 

Povestea apăruse de fapt încă de dimineaţă. Cu câteva 
ore înaintea conferinţei de presă de la Salt Lake City, ea 
apăruse în Financial Times la Londra şi în Wall Street 
Journal. Wall Street Journal va publica poveşti fără excepţie 
optimiste despre fuziunea la rece în săptămânile următoare 
şi chiar va avea un editorial cu acest episod pentru a se 
lăuda că este liderul relatărilor despre progresele 
tehnologice. Universitatea Utah folosea Wall Street Journal 
ca să-şi vândă fuziunea la rece, iar Wall Street Journal 
folosea fuziunea la rece ca să-şi vândă tirajul. O asemenea 
descoperire putea genera o industrie mai mare decât s-a 
văzut vreodată pe Pământ; cu siguranţă că nu era un 
accident faptul că povestea se scursese spre cotidienele 
financiare cele mai influente din lume. 

Însă în acea noapte a avut loc un accident. La 
douăsprezece şi patru minute, printr-un capriciu crud al 
zeilor, supertancul petrolier Exxon Valdez s-a ciocnit de 
stânca Bligh din golful Prince William din Alaska, producând 
cea mai mare scurgere de petrol din istoria SUA. Ştirea 

despre dezastrul lui Exxon Valdez a venit prea târziu ca să 
intre în ziarele de dimineaţă de pe coasta de est, dar 
descoperirea unei surse inepuizabile de energie nepoluantă 
era pe prima pagină a majorităţii ziarelor importante. În 
zilele care au urmat, imaginile tragice ale păsărilor 
muribunde şi focilor acoperite cu ţiţei negru şi gros aveau 
să amintească zilnic de preţul plătit de civilizaţie pentru 
energia care o propulsează. Mizeriei din golful Prince 
William să-i adăugăm ploile acide, mineritul de suprafaţă, 
Cernobil, efectul de seră, deşeurile nucleare; civilizaţia 
părea să se înece în excrementele propriei sale producţii de 
energie. Fuziunea la rece promitea să elibereze Pământul 
de această strangulare lentă. 

Reacţia comunităţii ştiinţifice la ştirea de la Salt Lake City 
a contrastat net cu indiferența cu care a fost întâmpinată 
anunţarea energiei nelimitate de către Joe Newman cu cinci 
ani în urmă. Pons, la urma urmei, era profesor plin de 
chimie, cu o listă lungă de lucrări publicate. Fleischmann, 
profesor invitat la Utah, era profesor la Universitatea din 
Southampton şi membru al British Royal Society, semn de 
considerabilă autoritate ştiinţifică. Aceştia nu puteau fi 
ignoraţi. 

A doua zi după conferinţa de presă, oameni de ştiinţă din 
laboratoare din lumea întreagă erau adunaţi în jurul 
tablelor, discutând frânturile de informaţii care apăruseră la 
ştiri. Primul pas era să se întrebe dacă lucrurile afirmate la 
Utah erau compatibile cu principiile fizice acceptate. 
Calculele iniţiale nu arătau prea promiţător. Informaţia dată 
presei era totuşi lipsită de orice detalii care să le permită 
celorlalţi savanţi să judece forţa afirmațiilor sau să repete 
experimentul. Telefoanele date la Universitatea Utah n-au 
adus altceva decât ştirea de presă, care se ocupa mai mult 
de potenţialul economic al fuziunii la rece decât de dovezile 
ştiinţifice. 

Aceasta nu era doar o simplă încălcare a etichetei. 

Integritatea ştiinţei se bazează pe acordul savanților de a-şi 
testa ideile şi rezultatele în confruntări directe cu egalii lor 
ştiinţifici. Acest standard al comportării ştiinţifice fusese 
violat flagrant de Universitatea Utah. Fleischmann şi Pons 
erau peste tot la ştiri - dar nu răspundeau la telefoanele 
celorlalţi oameni de ştiinţă. Ei, la fel ca Joe Newman, îşi 
făcuseră numărul direct în media, iar oamenii de ştiinţă 
erau total dependenţi de acestea pentru a obţine informaţii. 

După cum spunea Carl Sagan, te aştepţi ca afirmaţiile 
extraordinare să fie susţinute de probe extraordinare. Un 
anunţ de o asemenea importanţă ar fi fost, în mod normal, 
precedat de o evaluare atentă în cadrul comunităţii 
ştiinţifice, iar în momentul conferinţei de presă un raport 
detaliat ar fi fost la dispoziţia savanților interesaţi. Totuşi, 
afirmaţia de bază a celor doi chimişti era clară: în timpul 
electrolizei apei grele (apă în care hidrogenul obişnuit este 
înlocuit de deuteriu), nucleele de deuteriu sunt strânse atât 
de aproape unul de altul în catodul de paladiu încât 
fuzionează, eliberând mari cantităţi de energie. Deuteriul 
este un izotop natural stabil al hidrogenului; nucleul său 
conţine un neutron, pe lângă unicul proton din nucleul 
hidrogenului obişnuit. Deoarece  deuteriul constituie 
aproximativ 0,014% din totalitatea atomilor de hidrogen din 
ocean, rezerva este inepuizabilă. 

Fuziunea a doi atomi de hidrogen pentru a forma heliu a 
fost studiată de Emest Rutherford la Cambridge încă din 
1934. De atunci încoace, puține procese nucleare au fost 
studiate atât de amănunţit. Din cauza sarcinii lor pozitive, 
în mod normal nucleele de deuteriu se resping. Totuşi, dacă 
ele sunt forţate să se apropie suficient de mult, forţele tari 
nucleare de rază scurtă de acţiune domină, iar cele două 
nuclee „fuzionează” formând un nucleu compus, constituit 
din doi protoni şi doi neutroni. Acestea sunt tocmai 
particulele care alcătuiesc nucleul heliului obişnuit, sau 
heliu-4, dar, în timp ce nucleul de heliu este foarte stabil, 

nucleul compus este creat într-o stare puternic excitată, ca 
un ceas deşteptător întors prea tare. Arcul plesneşte, iar 
nucleul compus îşi eliberează violent excesul de energie. 

Excesul de energie este îndepărtat prin radiaţia nucleară. 
Cam jumătate din timp, radiaţia se compune dintr-un 
neutron emis de nucleu, care se mişcă cu viteză foarte 
mare. Aceasta transformă nucleul în heliu-3, un izotop mai 
uşor, dar stabil, al heliului. Atât heliul, cât şi neutronii de 
mare energie constituie dovezi neambigue că a avut loc 
fuziunea. Deoarece neutronii nu au sarcină electrică, ei ies 
uşor prin pereţii celulei experimentale şi pot fi detectaţi cu 
echipamente adecvate. 

Totuşi, chiar şi la concentrațiile maxime de deuteriu din 
catodul de paladiu, nu părea că nucleele de deuteriu pot 
ajunge atât de aproape încât să fuzioneze. Fleishmann 
explicase într-un interviu la televizor că marea concentraţie 
a deuteriului în paladiu era echivalentă cu o presiune foarte 
ridicată.  „Fizicienii”, spunea el condescendent, „s-au 
concentrat pe temperaturi înalte; nimeni nu s-a gândit să 
folosească presiuni mari.” 

Acest comentariu m-a surprins; concentrațiile mari ale 
izotopilor hidrogenului în metale fuseseră studiate ani de 
zile. Într-adevăr, izotopii hidrogenului în metale ca titanul, 
scandiul şi erbiul pot ajunge la concentraţii de două până la 
trei ori mai mari decât este posibil în paladiu. Aceste 
metale sunt chiar folosite pentru înmagazinarea deuteriului 
şi tritiului (un izotop al hidrogenului cu doi neutroni în 
nucleu) în anumite componente ale armelor nucleare, şi 
sunt perfect stabile. În mod normal, când oamenii de ştiinţă 
cred că au o idee nouă, primul lucru pe care-l fac este să o 
ia către bibliotecă să vadă dacă nu s-a gândit altcineva la 
asta înainte. M-am mirat cum de Pons şi Fleischmann au 
putut lucra timp de cinci ani, cum declarau, la ideea lor de 
fuziune la rece fără să se ducă la bibliotecă să vadă ce se 
ştia deja despre hidrogenul în metale. 

Mai erau şi alte probleme: produşii secundari ai fuziunii 
deuteriului sunt, pe lângă heliu, neutronii, tritiul şi razele 
gama. La nivelurile de putere pretinse de Pons şi 
Fleischmann, celula lor de test ar fi trebuit să emită doze 
letale de radiaţie nucleară. Cu toate acestea, iată-i pe cei 
doi chimişti radioşi într-o fotografie care apăruse pe primele 
pagini ale ziarelor din lumea întreagă, la costum şi cravată, 
ridicând cu mândrie celula lor în faţa camerelor. După cum 
comenta fizicianul nuclearist Frank Close, asta ar fi trebuit 
să fie cea mai fierbinte sursă de radiaţie la vest de 
Cernobil. Sceptici se găseau chiar şi în departametul de 
fizică de la Universitatea Utah, unde o glumă neagră care 
circula era: „Aţi auzit vestea rea despre asistentul din 
laboratorul lui Pons? Este perfect sănătos.” Dacă era 
fuziune, era o fuziune de un soi nemaivăzut, în care energia 
este eliberată sub formă de căldură cu foarte puţină 
radiaţie. Dacă nu poate fi explicată de fizica nucleară, 
păreau să spună cei doi chimişti, cu atât mai rău pentru 
fizica nucleară. 

La câteva zile după conferinţa de presă de la Salt Lake 
City, am fost intervievat de corespondentul responsabil cu 
ştiinţa de la Ştirile NBC, Robert Bazell. NBC era singura 
dintre marile companii de ştiri care nu transmisese încă 
povestea. Bazell văzuse convingerea, larg răspândită 
printre oamenii de ştiinţă, în special fizicieni, că afirmaţiile 
de la Utah erau greşite. Dar nimeni nu părea dispus s-o 
spună limpede în faţa camerei de luat vederi, iar el era 
îngrijorat că publicul nu capătă o imagine corectă. 

Interviul a avut loc la biroul meu din Washington. Am 
recapitulat pe scurt de ce afirmaţia despre fuziunea la rece 
trebuia să fie greşită. Pe când îşi strângea echipamentul, 
cameramanul de la NBC mi-a pus întrebarea pe care nu 
putea să mi-o pună în faţa camerei: „Ce se întâmplă, 
doctore? E o fraudă?” „Nu cred”, i-am răspuns, „dar 
aşteaptă câteva săptămâni.” Pons şi Fleischmann 

deveniseră peste noapte celebrităţi, dar susţinându-şi 
afirmaţiile cu atâta tărie şi în faţa unui public atât de 
numeros, nu-şi lăsaseră loc să dea înapoi. Dacă afirmaţia 
lor nu se susţinea, şi eram sigur că nu, caracterul lor avea 
să fie pus la încercare. 

Unul dintre motivele pentru care Pons şi Fleischmann 
trebuiau să fi greşit era acela că numărul de neutroni pe 
care ei afirmau că-i văd era cel puţin de un milion de ori 
mai mic decât ar fi presupus energia pe care o raportau. 
Dar dacă experimentul producea totuşi neutroni, asta ar fi 
fost o dovadă că avea loc un tip de proces nuclear. 

Astfel de măsurători sunt îngreunate de „zgomotul de 
fond” al neutronilor din radiaţia cosmică. E ca şi cum ai 
încerca să porţi o conversaţie la o petrecere zgomotoasă; 
un aparat de auzit nu ajută, pentru că el ar amplifica şi 
flecăreala de fond. Sunteţi obligaţi să staţi cât mai aproape 
posibil şi să vă vorbiţi unul altuia direct în ureche. La Yale, 
Moshe Gai şi studenţii lui construiseră un detector de 
neutroni de mare apertură care funcţiona după principiul 
petrecerii: să capteze cât se putea mai mult „semna!”. Ei îşi 
foloseau detectorul ca să măsoare niveluri foarte scăzute 
de emisie de neutroni din anumite dezintegrări rare ale 
nucleelor atomice. 

Pentru studiile de fuziune la rece, Gai a avut următoarea 
inspiraţie: să înconjoare celula de fuziune la rece cu două 
straturi de detectori şi să numere doar neutronii detectaţi 
de ambele straturi în succesiunea corectă. In analogia cu 
petrecerea, era ca şi cum ai avea un filtru care să lase să 
treacă doar o singură voce. Era aşa de excitat de idee, 
încât a mâncat şi a dormit în laboratorul de fizică nucleară 
timp de o lună, cât i-a trebuit să-şi pună la punct noul 
detector. În cele din urmă ar fi redus fondul până la nivelul 
incredibil de doi neutroni pe zi - pe care îi botezase în 
glumă Stanley şi Martin. Gai era sigur că, cu un asemenea 
detector, va fi capabil să testeze afirmaţia privind fuziunea 

la rece, dar el nu se pricepea deloc la electrochimie. 

Şeful laboratorului de fizică nucleară de la Yale era Allan 
Bromley. Se zvonea că Bromley, unul dintre cei mai 
proeminenţi oameni de ştiinţă din ţară, care era din punct 
de vedere politic conservator, se găseşte pe lista scurtă 
pentru postul de consilier ştiinţific al preşedintelui nou ales 
George Bush. Bromley şi-a dat seama că Gai ar avea nevoie 
de un colaborator expert în electrochimie. El a aranjat ca 
Gai să se întâlnească cu Kelvin Lynn, un electrochimist de 
patruzeci de ani de la Brookhaven National Laboratory, 
aflat la distanţă de două ore de capătul estic al lui Long 
Island. După cum s-a dovedit, Lynn fusese student la Utah 
şi-i cunoştea pe Pons şi pe Fleischmann. El înclina să creadă 
că este ceva în afirmaţia lor şi deja începuse să 
construiască tipul de celulă electrolitică pe care îl foloseau 
aceştia. Era o colaborare sănătoasă: Gai şi Lynn abordau 
problema aşteptându-se la lucruri diferite. 

Gai şi Lynn nu erau singurii obsedaţi de fuziunea la rece. 
Oameni de ştiinţă care nu dăduseră nicio atenţie Maşinii de 
Energie a lui Joe Newman lucrau deodată zi şi noapte la 
fuziunea la rece, chiar dacă afirmaţia de la Utah părea să 
încalce multe din cele ştiute despre fizica nucleară. „Dacă 
toată lumea ştie că e greşit”, m-a întrebat un reporter 
nedumerit, „de ce lucrează toţi la asta?” Sigur că era 
atracţia unei posibile noi ştiinţe, dar pentru mulţi ar fi putut 
fi şi mirosul sângelui. „Mulțimea se bucură la fel de 
zgomotos şi când fundaşul este eliminat, şi când el 
marchează un eseu”, i-am spus reporterului. Dar întrebarea 
era tulburătoare. Oricare ar fi fost motivele lor, oameni de 
ştiinţă din lumea întreagă, din toate ramurile fizicii şi 
chimiei, se alăturau cursei de testare a afirmației de la 
Utah. Incepuse să semene mai curând a năvală. 

Cam acelaşi soi de năvală a avut loc şi după 
descoperirea, cu doi ani în urmă, a supraconductibilităţii la 
temperaturi înalte, un alt rezultat neaşteptat, care 

contravenea multor idei preconcepute. Era o singură mare 
diferenţă: descoperitorii supraconductibilităţii la 
temperaturi înalte, Georg Bednorz şi Karl Mueller de la 
laboratoarele IBM din Ziirich, care aveau să împartă un an 
mai târziu Premiul Nobel pentru descoperirea lor, s-au 
conformat cu meticulozitate „regulilor schimburilor 
ştiinţifice. Anunţul public al descoperirii lor a coincis cu 
publicarea într-o revistă cu referenţi a tuturor detaliilor 
experimentului lor. Oricine a încercat, a obţinut acelaşi 
rezultat. După câteva săptămâni, în licee, la orele de fizică, 
erau fabricaţi supraconductori la temperaturi înalte. 

Orice savant care ar fi vrut să repete experimentul Pons- 
Fleischmann trebuia însă mai întâi să-şi imagineze în ce 
consta acesta. Mulţi oameni de ştiinţă păreau să fie atraşi 
de provocarea de a străpunge zidul secretomaniei ridicat 
de chimiştii de la Utah. Peste noapte, s-a format o reţea 
secretă neoficială. Intemetul nu era încă larg răspândit, dar 
s-a alcătuit un comitet de redacţie al unui buletin pe 
calculator, care să difuzeze informaţiile în laboratoarele din 
întreaga lume. Faxurile erau folosite pentru schimburi de 
articole din presă. Benzi video ale interviurilor de la ştiri cu 
Pons şi Fleischmann erau rulate iar şi iar. Fotografiile din 
presă erau mărite pentru a putea privi mai atent aparatul 
de la Utah; lăţimea încheieturii mâinii lui Pons folosea la 
estimarea dimensiunilor. După câteva zile, alte laboratoare 
credeau că sunt gata să repete experimentele de fuziune la 
rece ale lui Pons şi Fleischmann. 

Relatările iniţiale din presă păreau bune pentru Utah. 
Năvala ştiinţifică declanşată de fuziunea la rece era 
interpretată de mulţi reporteri ca o dovadă că era ceva în 
asta, iar fuziunea la rece apărea aproape zilnic la ştiri. 
Mania se hrănea din ea însăşi. Rapoartele optimiste de 
presă încurajau alte grupuri să-şi facă publice propriile 
descoperiri premature. Un fir desprins, contaminarea 
catodului, erorile de calibrare, detectori imprevizibili - toate 

ajungeau să fie comunicate ca „rezultate anormale” sau 
„confirmări parţiale”. 

Când soseau rapoarte de la grupuri care nu găsiseră 
probe de fuziune la rece, Pons şi Fleischmann explicau că 
lor le-a luat câteva zile să „încarce” catodul cu deuteriu 
până să poată începe reacţia. Dacă aceste grupuri nu 
vedeau nimic nici după o săptămână, oamenii de ştiinţă de 
la Utah spuneau că uneori a fost nevoie de zece zile; sau 
trei săptămâni; sau că aveau un catod de dimensiuni 
greşite; sau că nu foloseau electrolitul care trebuia; sau că 
mergea doar cu paladiu obţinut prin turnare, nu şi prin 
extrudare. Se zvonea că Pons şi Fleischmann induceau 
deliberat în eroare pe cercetători, ca să-şi ascundă 
„secretul” cât timp ei negociau cu investitori potenţiali. 

Totuşi, pe 12 aprilie, la reuniunea anuală a Societăţii 
Americane de Chimie, şapte mii de chimişti l-au salutat pe 
Pons ovaţionând în picioare. Era pentru prima oară după 
conferinţa de presă din 23 martie când Pons cel retras se 
expunea întrebărilor din partea celorlalţi oameni de ştiinţă. 
El se afla la tribună împreună cu fizicianul Harold Furth, 
şeful laboratorului de la Princeton care cheltuise sute de 
milioane de dolari încercând să producă o reacţie de 
fuziune întreţinută la temperaturi înalte. Acesta era chiar 
demersul ironizat de Pons la conferinţa de presă de la Salt 
Lake City prin comentariul legat de „tehnicile 
convenţionale”. 

Trebuie să ne oprim o clipă pentru a vorbi despre ce este 
- sau cel puţin ce ar putea fi - fuziunea „convenţională”. 
Din anii 1950, visul oamenilor de ştiinţă a fost să 
construiască un reactor de fuziune folosind principiul puterii 
Soarelui: o plasmă la temperatură înaltă, în care nucleele 
izotopilor hidrogenului se ciocnesc între ele atât de violent 
încât înving respingerea reciprocă şi fuzionează. In fizică, 
termenul de plasmă se referă la un gaz la temperatură atât 
de înaltă, încât electronii sunt smulşi din atomi, astfel încât, 

în loc să fie un gaz de atomi neutri, plasma este un gaz de 
ioni încărcaţi pozitiv şi de electroni negativi. Dar, chiar şi în 
Soare, fuziunea este un proces lent. Asta face ca Soarele să 
nu explodeze pur şi simplu. El a „ars” miliarde de ani şi va 
continua să ardă încă multe miliarde de ani până îşi va 
consuma combustibilul. 

E destul de uşor să se reproducă procesul în laborator; 
problema este că, la scara laboratorului, nu e foarte 
eficient. Un gaz fierbinte tinde să se dilate, iar astfel se 
răceşte; plasma trebuie ţinută la un loc (confinată) într-un 
fel oarecare, şi în aceasta constă problema. Pe Soare, care 
din fericire arde foarte încet, tendinţa de expandare a 
gazului fierbinte este  contrabalansată de gravitația 
puternică. Într-un reactor de fuziune, plasma trebuie să fie 
şi mai fierbinte decât Soarele. Dar ce container de pe 
Pământ ar rezista la o temperatură atât de ridicată? 

Oamenii de ştiinţă au încercat să folosească o sticlă 
magnetică. Ea funcţionează în felul următor: o particulă 
încărcată, în mişcare într-un câmp magnetic, este supusă 
unei forţe perpendiculare pe direcţia ei de mişcare, făcând- 
o să se rotească în jurul direcţiei câmpului magnetic pe o 
traiectorie elicoidală, sau de tirbuşon. Cu cât câmpul 
magnetic este mai puternic, cu atât spirala este mai 
strânsă. Aceste drumuri elicoidale se comportă ca spirele 
unui electromagnet, generând un câmp magnetic propriu, 
care se adaugă câmpului extern, comprimând şi mai tare 
plasma fierbinte şi ridicându-i şi mai mult temperatura. S-a 
presupus că, folosind acest „efect de compresie”8, o sticlă 
magnetică ar putea conţine o plasmă la temperatura 
necesară pentru fuziunea susţinută. Când, la sfârşitul anilor 
1950, s-a demonstrat efectul de compresie, s-a crezut că 
centralele electrice bazate pe fuziune vor apărea imediat. 

Desigur că plasma putea încă să se scurgă pe la capetele 
cilindrului. Problema urma să fie rezolvată încovoind 


8 În original, pinch effect adică efect de ciupire. (N. t.). 

cilindrul în formă de tor, sau de covrig, ca să nu mai aibă 
capete libere. Totul părea să funcţioneze conform planului, 
până când s-a încercat redimensionarea lucrurilor aşa încât 
să se poată produce prin fuziune mai multă energie decât 
era necesară pentru încălzirea plasmei. Redimensionarea 
produce adesea surprize. De exemplu, primul automobil 
putea să meargă cam cu 15 kilometri pe oră. Perfecţionări 
directe ale motoarelor, ale suspensiilor, ale direcţiei, ale 
transmisiilor etc., au făcut ca viteza să crească cu un ordin 
de mărime (adică cu un factor zece) până la aproximativ 
150 kilometri pe oră. Dar orice încercare de a redimensiona 
cu încă un ordin de mărime, până la 1500 kilometri pe oră, 
trece prin bariera vitezei sunetului, de aproximativ 1200 
km/h. Ea este încă posibilă, dar principii fizice care puteau fi 
ignorate la 150 km/h o fac extrem de dificilă. 

La fel stau lucrurile şi cu fuziunea. Reactorul de fuziune 
trebuie să treacă de punctul de echilibru, punctul în care 
energia de fuziune depăşeşte energia necesară pentru 
încălzirea plasmei. Dar înainte de obţinerea echilibrului se 
manifestă instabilităţi neaşteptate, care fac ca din sticla 
magnetică să apară scurgeri. E oarecum la fel cu încercarea 
de a strânge un balon în mână: începe să ni se umfle 
printre degete. Imediat ce se găseau mijloacele de a depăşi 
un tip de instabilitate, o alta părea să aştepte la o 
temperatură ceva mai mare. S-au făcut progrese constante 
în depăşirea acestor dificultăţi, dar un reactor util de 
fuziune cu confinare magnetică pare mai îndepărtat în viitor 
decât oricând. Investiţiile se pot dovedi atât de mari, încât 
s-ar putea ca fuziunea să nu devină practică înainte de 
epuizarea celorlalte surse de energie. Cinicii îşi bat joc: 
„Fuziunea este sursa de energie a viitorului - şi aşa va 
rămâne în veci.” 

Instalaţia cea mai avansată din lume pentru cercetarea 
fuziunii cu plasmă confinată magnetic se afla la Laboratorul 
de Fizica Plasmei de la Princeton, condus de Harold Furth. 

Piesa centrală a Laboratorului din Princeton era un aparat- 
mamut de confinare toroidal, de o incredibilă complexitate, 
numit tokamak. Pons a prezentat un diapozitiv al 
experimentului de la Utah - un dispozitiv banal aşezat într-o 
cuvă Rubbermaid ca termostat. „Asta”, a spus el sec, „este 
tokamakul U-l de la Utah.” Publicul numeros a izbucnit în 
hohote de râs. Fără urmă de iritare, Harold Furth a pus o 
singură întrebare „Ce se întâmplă în experiment dacă 
puneţi apă obişnuită în loc de apă grea?” 

Mare parte din cercetarea experimentală este o 
chestiune de concepere a unor „controale”, care să ne 
asigure că rezultatele arată ce crezi tu că arată, şi nu vreo 
scăpare a echipamentului sau a conceperii experimentului. 
Un experiment de control are rolul de a fi, pe cât posibil, 
aproape identic cu experimentul real - cu excepţia unui 
singur element critic, în cazul acesta, un astfel de factor era 
apa. Deoarece atomii de hidrogen din apa obişnuită nu 
conţin neutroni, ei nu pot fuziona direct formând heliul, 
care are nevoie fie de unul, fie de doi neutroni în nucleu. 
Dacă, cu apă obişnuită, se observă ceva pe care tu îl 
atribuiai fuziunii deuteriului înseamnă că te-ai păcălit. 

Pons a răspuns că nu încercaseră cu apă obişnuită, dar a 
fost de acord că pare o idee bună. Cum au putut chimiştii 
de la Utah să lucreze la asta timp de cinci ani, aşa cum 
pretindeau, fără să facă un asemenea experiment 
elementar de control? Această cută mică pe un ocean de 
optimism nu a reuşit să-i avertizeze pe reporteri, şi nici pe 
mulţi dintre oamenii de ştiinţă, că, dincolo de suprafaţă, 
ceva era în neregulă. Mulţi reporteri au interpretat 
întrebarea lui Furth ca pe strugurii cei acri, iar presa a 
început să cânte tema unui război între fizicieni şi chimişti. 
Ca poveste era bună, dar în multe laboratoare fizicienii şi 
chimiştii îşi uniseră deja forţele - ca în colaborarea Moshe 
Gai-Kelvin Lynn - ca să atace problema reproducerii 
experimentului de la Utah. 

Pons s-a întors la Utah de la reuniunea din Dallas aparent 
foarte doritor să încerce experimentul de control cu „apa 
uşoară” sugerat de Furth, dar, peste câteva zile, când a fost 
întrebat de un reporter care fusese rezultatul, singurul 
comentariu al lui Pons a fost un mormăit: „N-am obţinut 
comportarea pe care o aşteptam.” Se pare că experimentul 
se comporta cu apă obişnuită cam la fel ca şi cu apa 
deuterată. Pons şi Fleischmann nu aveau să mai 
menţioneze niciodată experimentul cu apa uşoară. 

Acesta era un punct critic în evoluţia poveştii fuziunii la 
rece. Pons făcuse un test critic al ipotezei lor - iar acesta 
eşuase. Dar, în loc să accepte concluzia evidentă, ei au 
preferat fie să ignore rezultatul, fie să creadă că, într-un fel 
sau altul, fuziunea putea avea loc şi cu hidrogen obişnuit. 
Oare dorinţa preluase complet controlul, ştergând o viaţă 
de pregătire ştiinţifică? Sau era vorba de altceva? 

Între timp, în New Haven, Allan Bromley primise un 
telefon de la Casa Albă. Preşedintele George Bush, 
absolvent la Yale, voia să se întâlnească imediat cu el 
pentru a discuta despre postul de consilier pe probleme de 
ştiinţă. Bromley era alegerea naturală pentru acest post. Il 
servise pe preşedintele Reagan în Consiliul pentru Ştiinţă al 
Casei Albe şi îl sfătuise pe Bush în timpul campaniei. 
Bromley se potrivea perfect pentru acest rol. In general 
fizicienii par o adunătură prost îmbrăcată şi şleampătă, 
prea absorbiți de muncă pentru a mai da atenţie aspectului. 
Nu le vine prea bine în costumele negre şi cămăşile albe 
agreate la Washington. Dimpotrivă, Bromley era o figură 
impresionantă, purtând costume conservatoare şi cravate, 
cu un şuvoi de păr alb ondulat care i se ridica în bucle la 
ceafă, şi avea acel soi de voce pe care ţi-o imaginezi la un 
senator roman. În orice împrejurare, el arăta întotdeauna 
ca şi cum s-ar fi aflat la comandă. 

Bromley s-a dus cu maşina până la La Guardia şi a luat 
avionul spre Washington. La Casa Albă, prima întrebare pe 

care i-a pus-o preşedintele Bush a fost dacă rapoartele 
despre fuziunea la rece care veneau de la Utah erau 
credibile. Asupra Administraţiei şi Congresului se exercitau 
presiuni din ce în ce mai mari pentru a investi masiv în 
ceea ce era prezentat deja publicitar ca sursa de energie a 
secolului XXI. Bromley era pregătit pentru această 
întrebare; colaborarea Yalebrookhaven a lui Gai şi Lynn 
tocmai îi adusese la cunoştinţă rezultatele preliminare. Nu 
exista nicio emisie de neutroni. El l-a informat plin de 
încredere pe preşedinte că rapoartele provenite de la Utah 
erau greşite. 

In Utah, adunarea legislativă a statului, nefiind la curent 
cu scepticismul crescând din comunitatea ştiinţifică, s-a 
întrunit în sesiune specială ca să voteze pentru 
Universitatea Utah 5 milioane de dolari în vederea începerii 
fuziunii la rece. Universitatea a spus că va semna contracte 
doar cu companii care îşi stabilesc o parte din activităţi în 
Utah. S-a anunţat că James Fletcher, pensionat de la şefia 
NASA şi fostul preşedinte al Universităţii Utah, a fost de 
acord să supervizeze eforturile făcute la Utah pentru 
fuziunea la rece. Fletcher era un mormon pios, iar mulţi 
dintre mormonii din Utah erau convinşi că descoperirea 
fuziunii la rece venea direct de la Dumnezeu ca să salveze 
statul de gravele lui probleme economice. 

La Laboratorul Naţional Lawrence Livermore din 
California, Edward Teller, bătrânul „părinte al bombei H” şi 
un erou aproape mitic al conservatorilor, declarase curând 
după conferinţa de presă de la Salt Lake City că fuziunea la 
rece „sună bine”. Protejatul său, Lowell Wood, dorind să 
dovedească faptul că mentorul său are dreptate, a încercat 
să reproducă experimentul Fleischmann-Pons. 
Nefamiliarizat cu  electrochimia, Wood a declanşat o 
explozie în laborator datorată aprinderii hidrogenului 
produs prin electroliză. Suflul i-a distrus aparatul şi i-a 
încheiat căutarea fuziunii la rece. 

La Washington, Iniţiativa pentru Apărare Strategică a 
început organizarea unei reuniuni de lucru care să 
examineze posibilitatea ca fuziunea la rece să alimenteze 
cu energie apărarea antirachetă din Războiul Stelelor, iar 
senatorul de Utah Jake Garn a aranjat o cursă Air Force ca 
să-i aducă la Salt Lake City pe demnitarii din Washington, 
pentru ca aceştia să capete o imagine la prima mână. 
Deputatul Robert Walker, figura republicană proeminentă 
din Comitetul pentru Ştiinţă al Camerei Reprezentanţilor, a 
propus un amendament la buget prin care să transfere 5 
milioane de dolari de la programul Ministerului Energiei 
pentru „fuziunea fierbinte” către fuziunea la rece, iar 
comitetul a anunţat că vor avea loc audieri asupra 
„progreselor recente în domeniul energiei prin fuziune”. 
Fuziunea la rece părea să fi dat deoparte restul activităţilor 
ştiinţifice. 

In New Haven, pe data de 21 aprilie la ora 7:00 
dimineaţa, Allan Bromley era la duş când a sunat telefonul. 
A răspuns soţia lui, Pat. „Aş putea vorbi cu Allen?” a 
întrebat o voce cunoscută. „George Bush la telefon.” Gol 
puşcă, cu stropi de apă scurgându-se prin birou, Bromley s- 
a grăbit la telefon. | s-a adunat o băltoacă la picioare în 
timp ce preşedintele îi cerea să preia îndatoririle de 
consilier ştiinţific. Era nevoie de el la Washington. 

În toată această perioadă, publicul n-a prea auzit de 
scepticismul crescând al oamenilor de ştiinţă. Desigur că nu 
e datoria mijloacelor de comunicare să decidă care ştiinţă e 
bună şi care e rea. Ele raportau ce aflau de la savanţi. Doar 
o infimă parte din întreaga cercetare ştiinţifică este însă 
transmisă prin mijloacele de comunicare populare, iar 
majoritatea oamenilor de ştiinţă nu întâlnesc în întreaga lor 
carieră vreun reporter. Noile rezultate şi idei sunt dezbătute 
în sălile instituţiilor de cercetare, sunt prezentate la 
reuniuni ştiinţifice, sunt publicate în reviste specializate, 
toate acestea în afara văzului public. Dimpotrivă, ştiinţa 

voodoo este de obicei lansată direct prin mijloacele de 
comunicare, ocolind procesul normal de evaluare şi 
dezbatere ştiinţifică. Am văzut asta în cazul Maşinii de 
Energie a lui Newman, al celulei Patterson şi al afirmațiilor 
privitoare la fuziunea la rece ale lui Pons şi Fleischmann. 
Rezultatul este că o parte disproporţionată din ştiinţa 
văzută de public este falsă. 

Refuzul oamenilor de ştiinţă de a se confrunta deschis cu 
ştiinţa voodoo este supărător. In timp ce deplâng 
analfabetismul ştiinţific general, savanții devin brusc timizi 
când li se dă ocazia să ajute la educarea publicului 
combătând câte o pretenţie ridicolă. Dacă totuşi 
comentează cumva, cuvintele lor sunt atât de încărcate de 
rezerve, încât se înţelege că nimic nu poate fi ştiut cu 
certitudine. Această timiditate provine în parte dintr-o 
teamă de înţeles de a nu fi considerat intolerant faţă de 
noile idei. Mai provine şi din senzaţia că etalarea publică a 
disputelor ştiinţifice se răsfrânge negativ asupra ştiinţei. 
Rezultatul este că publicului i se refuză să privească 
procesul prin care noile idei ştiinţifice îşi câştigă 
acceptarea. Vom discuta acest proces în capitolul următor. 

Mai uimitoare a fost reacţia exagerată a comunităţii 
ştiinţifice la afirmaţii improbabile bazate pe dovezi dintre 
cele mai şubrede şi învăluite în secret. Motivul principal de 
a ţine ştiinţa secretă este, la urma urmei, faptul că ştiinţa e 
contestabilă. Probabil că mulţi savanţi au găsit în fuziunea 
la rece o eliberare de plictiseală. Mult din timpul omului de 
ştiinţă se consumă în munca de rutină a micilor progrese; 
iluminările bruşte - „momentele evrika” -, care sunt 
recompensa aşteptată de cercetătorul ştiinţific, pot apărea 
după perioade lungi de muncă plictisitoare. 

Am lăsat neterminată povestea fuziunii la rece, dar vom 
reveni la Pons şi Fleischmann. Ei n-au plecat pe tăcute. N- 
am isprăvit nici cu Joe Newman şi Maşina lui de Energie, şi 
nici cu James Patterson şi mărgelele lui fennecate. Mai 

avem încă de învăţat din aceste episoade şi mai sunt 
întrebări fără răspuns. A fost acolo, sau este, implicată 
frauda? Oare comunitatea ştiinţifică s-a grăbit cu judecata 
în primăvara lui 1989? Vom încerca să găsim răspunsuri la 
aceste întrebări şi să căutăm paralelisme în alte exemple 
de ştiinţă voodoo. Dar mai întâi trebuie să ne întrebăm de 
ce, confruntaţi cu acelaşi set de fapte, unii cred şi alţii se 
îndoiesc. 


49 


2. 
Gena convingerilor. 


În care ştiinţa oferă o strategie de selectare 
a adevărului 


Cea mai obişnuită dintre nebunii 


În 1995, Partidul Legilor Naturale a reuşit să obțină 
pentru candidatul său la preşedinţie, John Hagelin, 
includerea pe listele electorale în toate cele 50 de state - 
un țel neatins de alți veleitari, nici măcar de Ross Perot cu 
patru ani în urmă. Platforma Partidului Legilor Naturale 
oferea un „plan de acțiune pentru revitalizarea Americii” 
bazat pe „soluţii demonstrate ştiinţific”. Piesa centrală a 
demonstraţiei ştiinţifice era un experiment făcut în 
Washington, D.C., în vara lui 1993. 

Peste cinci mii de experți în Meditaţia Transcendentală 
(MT) din Statele Unite şi din alte optzeci de ţări din lumea 
întreagă au petrecut două săptămâni în capitala ţării în 
cadrul Proiectului Naţional Demonstrativ de Reducere a 
Crimei Violente la Washington, D.C. În majoritate tineri albi, 
având un loc de muncă stabil, aceştia au început să 
sosească pe 5 iunie. Obiectivul lor pentru următoarele 

săptămâni era să mediteze la unison, creând un „câmp 
coerent de conştiinţă” care urma să producă un efect de 
calmare nu numai asupra celor ce meditau, ci şi asupra 
întregului oraş. Organizatorii proiectului, în valoare de 6 
milioane de dolari, preziceau reducerea cu 20% a crimelor 
violente din oraş. 

Şeful proiectului era John Hagelin, un fizician de 39 de ani 
tuns scurt şi cu un permanent zâmbet serafic. Fruntea sa 
înaltă nu era brăzdată de gânduri negative. Absolvent 
summa cum laude al Universităţii Dartmouth, Hagelin şi-a 
susţinut doctoratul în fizică la Harvard. In 1983 era 
considerat un fizician teoretician competent şi a obţinut o 
bursă postdoctorală la Acceleratorul Liniar de la Stanford; 
apoi, în toiul unor probleme personale, a dispărut pur şi 
simplu, pentru a reapărea peste un an ca şeful 
Departamentului de Fizică al Universităţii Internaţionale 
Maharishi din Fairfield, lowa. Universitatea fusese fondată 
de Maharishi Mahesh Yogi, gurul indian care şi-a cucerit 
faima după ce a devenit consilierul spiritual al Beatles-ilor. 

Hagelin a ţinut o conferinţă de presă în clădirea 
administraţiei Districtului (Columbia ca să-şi anunţe 
proiectul de reducere a violenţei. Altădată un frumos 
exemplu de clădire municipală clasică din marmură albă, 
clădirea în ruine părea să simbolizeze incapacitatea 
Districtului Columbia de a se autoguverna. Holurile 
odinioară largi fuseseră îngustate prin pereţi despărțitori 
şubrezi, construiți cu scopul de a crea mai multe birouri 
pentru funcţionarii desemnaţi politic, într-o sală de 
conferinţe cu zugrăveala scorojită, Hagelin a explicat că 
Proiectul de Reducere a Crimei Violente era „o 
demonstraţie ştiinţifică ce va dovedi existenţa unui câmp 
unificat de supercorzi”. Teoria supercorzilor este o teorie 
fizică abstractă şi foarte speculativă, care încearcă să 
unifice toate forţele din natură. Conform lui Hagelin, una 
dintre aceste forţe este o conştiinţă colectivă la care se 

poate ajunge prin MT. Un câmp de supercorzi, generat de 
multe minţi care meditează la unison, ar radia prin întreaga 
comunitate, reducând stresul şi răspândind pace. 

Săptămânile care au urmat păreau extrase din filmul 
unui bătrân savant nebun - un experiment care a ieşit 
îngrozitor de rău. In fiecare luni dimineaţa, Washington Post 
dădea socoteala oribilelor crime comise în oraş în timpul 
weekendului. Participanţii la proiect păreau să ignore cu 
seninătate carnajul crescând din jurul lor, şezând în grupuri 
prin tot oraşul, cu picioarele încrucişate, cu ochii închişi, 
repetându-şi în pace mantrele. Rata criminalităţii a atins în 
acele două luni niveluri neegalate, nici până atunci, nici 
după aceea. 

La sfârşitul perioadei de demonstraţie, Hagelin, cu 
zâmbetul său nepământesc, a recunoscut că, într-adevăr, 
numărul crimelor a crescut „din cauza temperaturilor 
neobişnuit de ridicate”, dar că „crimele violente” erau în 
scădere. Ne-am putea imagina doar că uciderile erau făcute 
mai uman - poate printr-o împuşcătură curată între ochi, în 
locul ciomăgelii. Hagelin a promis că, în cursul anului 
următor, rezultatele vor fi analizate cu grijă după standarde 
strict ştiinţifice. 

Aşa cum a promis, Hagelin a revenit după un an cu un 
raport de cincizeci şi cinci de pagini asupra rezultatelor 
proiectului. Acesta era un caz clinic de distorsionare a 
datelor. Un Hagelin zâmbitor a anunţat la o conferinţă de 
presă că, în perioada experimentului, crimele violente au 
scăzut cu un remarcabil 18%. „O reducere de optsprezece 
procente în comparaţie cu ce?” a întrebat un reporter 
nedumerit de la Washington Post, amintind de creşterea 
îngrozitoare a criminalităţii din vara lui 1993. Comparat cu 
ceea ce ar fi fost dacă nu s-ar fi făcut meditaţiile, a explicat 
răbdător Hagelin. „Dar cum puteţi şti ce rată ar fi fost 
atunci?” a insistat reporterul. Aceasta a fost obţinută, a 
replicat Hagelin cu o uşoară urmă de iritare, printr-o 

„analiză de serii temporale riguros ştiinţifică”, analiză ce 
includea nu numai datele despre crime, ci şi alţi factori, 
precum clima şi fluctuațiile câmpului magnetic terestru. 

Conform lui Hagelin, analiza făcută de ei a indicat, în 
timpul experimentului, o reducere semnificativă a apelurilor 
de urgenţă psihiatrice, mai puţine plângeri la poliţie, 
precum şi o creştere a aprobării publice a preşedintelui 
Clinton - toate compatibile cu ipoteza că un grup de experţi 
MT, creator de coerenţă, poate scădea stresul colectivităţii 
şi inversa tendinţele sociale negative. Toate acestea 
fuseseră cercetate cu grijă de „o comisie independentă de 
evaluare ştiinţifică”, dintre membrii căreia mai mulţi erau 
prezenţi la conferinţa de presă. Hagelin a fost evident iritat 
când l-am întrebat câţi dintre membrii comisiei 
„independente” practicau MT. „Unii membri ai comisiei 
avuseseră anterior experiențe de MT”, a replicat el, 
luptându-se să-şi păstreze o urmă de zâmbet. A pierdut 
însă lupta când am insistat să facem un sondaj asupra 
membrilor comisiei ştiinţifice de evaluare. Toţi erau adepţi 
Maharishi. 

„Cea mai obişnuită dintre toate nebuniile”, scria H.L. 
Mencken, „este să crezi cu pasiune într-un neadevăr 
palpabil.” Credinţa adepților lui Maharishi în puterea MT nu 
era  câtuşi de puţin influenţată de rezultatul 
„experimentului”. Asta era pseudoştiinţă: toată vorbăria 
despre „teoria corzilor”, „câmpul de conştiinţă” şi „analiza 
de serii temporale” avea rostul să dea aparenţa de ştiinţă. 
Ceea ce nu înseamnă că cei implicaţi nu erau sinceri în 
credinţa lor. Este posibil ca ei să fi crezut atât de fervent 
încât să se simtă răspunzători să facă astfel ca faptele să le 
susţină credinţa. Oamenii se chinuie tot atât de mult să se 
păcălească pe ei înşişi, cât o fac ca să-i păcălească pe alţii - 
ceea ce îngreunează mult stabilirea graniţei exacte dintre 
prostie şi fraudă. 

Desigur, marea majoritate a cercetării ştiinţifice este 

departe şi de prostie, şi de fraudă. Dar în ce măsură 
interpretările date dovezilor ştiinţifice sunt influențate de 
viziunea despre lume a savantului? O bună ocazie de a 
examina această problemă ne-o prilejuieşte controversa 
actuală asupra încălzirii globale. 


Marea dezbatere despre încălzirea globală 


Andre Gide, marele moralist francez, scria acum o 
jumătate de veac în jurnalul său: „Responsabilitatea omului 
creşte pe măsură ce responsabilitatea zeilor scade.” 
Fiecare pas făcut de ştiinţă pretinde teritorii ocupate 
odinioară de supranatural. Dacă pe vremuri acceptam 
furtunile şi seceta ca manifestări ale voinţei divine, acum 
există probe ştiinţifice copleşitoare că noi înşine putem 
modifica climatul pe Pământ. Faptul că oamenii de ştiinţă 
au primit responsabilitatea de a ne spune dacă planeta a 
pornit sau nu pe calea unei catastrofe climatice provocate 
de noi înşine, şi, dacă da, ce paşi trebuie făcuţi pentru ao 
evita, este o măsură pentru cât de departe a ajuns ştiinţa. 

Probele provin din revoluţia produsă în cercetările 
climaterice din ultimul deceniu, datorate noilor tehnici de 
observare, incluzând sateliții, precum şi creşterii 
prodigioase a capacităţilor de calcul şi de stocare a datelor 
graţie microelectronicii. Nu mai poate fi negat acum că 
temperaturile la suprafaţa Pământului sunt mai ridicate 
decât cu o sută de ani în urmă. De asemenea, este 
neîndoielnic că arderile de combustibili fosili începute odată 
cu revoluția industrială s-au soldat cu o creştere 
semnificativă a dioxidului de carbon atmosferic. 

Rămân în dezbatere însă consecinţele pe termen lung, 
pentru clima Pământului şi pentru calitatea vieţii, a 

creşterilor continue ale dioxidului de carbon. Dioxidul de 
carbon, sau CO;, este un „gaz de seră”, deoarece captează 
căldura, la fel ca o seră, sau ca o maşină parcată la soare 
cu ferestrele închise. O parte din lumina solară care cade 
pe Pământ este absorbită şi încălzeşte planeta, care apoi 
radiază energie. Dar nefiind la fel de fierbinte ca soarele, a 
cărei lumină are intensitatea maximă în regiunea galben- 
verde a spectrului vizibil, Pământul radiază la lungimi de 
undă mult mai mari, cu un maxim în regiunea invizibilă 
infraroşie a spectrului. CO; la fel ca sticla, este transparent 
la razele luminii solare vizibile care încălzesc Pământul, dar 
blochează emiterea căldurii înapoi în spaţiu. Prezenţa CO; şi 
a altor gaze de seră în atmosferă ajută la menţinerea 
căldurii planetei. CO; este totodată materia primă pentru 
creşterea plantelor. Folosind energia solară, plantele extrag 
CO; din atmosferă ca să producă hidrocarburi, eliberând, ca 
produs secundar, oxigen în atmosferă. Când planta moare 
şi se dezintegrează, sau când este mâncată de un animal, 
carbonul se recombină cu oxigenul şi revine în atmosferă 
ca dioxid de carbon, închizând astfel ciclul. 

Inaintea revoluţiei industriale, concentraţia de dioxid de 
carbon era dată de un echilibru natural, dar în mai puţin de 
un secol oamenii au stricat acest echilibru prin arderea de 
combustibili fosili, care fuseseră închişi în depozite 
subterane în decursul unei perioade de sute de milioane de 
ani. Climatologii ne avertizează că, dacă această emisie de 
dioxid de carbon în atmosferă continuă, ar putea apărea 
consecinţe dezastruoase în următorul secol: multe din 
marile oraşe ale lumii vor fi inundate prin ridicarea nivelului 
mărilor pe măsura topirii calotelor de gheaţă polare, iar 
schimbările drastice ale caracteristicilor ploilor ar putea 
provoca un dezastru total al producţiei de hrană. 

Temperatura medie a Pământului a crescut probabil cu 
un grad Fahrenheit în acest secol, şi ar fi fost şi mai ridicată 
dacă n-am fi poluat atmosfera şi cu funingine, care 

blochează o parte din razele solare. Cel mai important 
motiv de îngrijorare este că există mecanisme de feedback 
care pot determina accelerarea acestei încălziri treptate. 
De exemplu, prin topirea tundrei s-ar emana metanul 
captiv, alt gaz de seră, care ar duce la o încălzire şi mai 
accentuată. O mare parte din lumina solară care cade pe 
gheaţă este reflectată înapoi în spaţiu, în timp ce apa 
absoarbe destul de eficient lumina solară. Dacă suprafaţa 
Pământului acoperită de gheaţă se micşorează, încălzirea 
se va accelera şi mai mult. Există dovezi ale unei astfel de 
încălziri rapide în timpurile preistorice. Mulţi savanţi afirmă 
că naţiunile lumii trebuie să ia măsuri imediate de control al 
arderilor de combustibili fosili, cel puţin până când vom fi în 
stare să le prezicem mai bine consecinţele. Nu avem 
dreptul, declară ei, să punem în pericol generaţiile viitoare. 

Nu toţi oamenii de ştiinţă sunt de acord. Un număr de 
savanţi proeminenţi arată că au existat perioade de 
încălzire globală cu mult înainte de începerea arderilor de 
combustibili fosili, iar CO, este un constituent de seră 
relativ minor al atmosferei. Ei susţin că creşterea 
temperaturii globale din 1850 încoace ar putea fi pur şi 
simplu rezultatul variațiilor solare naturale. Unii merg mai 
departe şi prezintă creşterea dioxidului de carbon ca pe „un 
dar minunat şi neaşteptat al revoluţiei industriale”. 
Creşterea CO2 atmosferic a stimulat creşterea plantelor, 
făcându-ne lumea mai luxuriantă şi mai productivă, 
capabilă să susţină o populaţie mult mai mare. In plus, dacă 
se produce un efect de seră, poate că tocmai de asta are 
nevoie Pământul pentru a evita o nouă glaciațiune. Cu cât 
creşterea industrială, inclusiv arderea de combustibili fosili, 
este mai mare, pretind ei, cu atât mai bine o vom duce. 
Aproape că ne spun că avem obligaţia morală de a arde şi 
mai multe hidrocarburi. 

Dacă toţi savanții pretind a crede în metoda ştiinţifică, şi 
dacă toţi au la dispoziţie aceleaşi date, cum pot exista 

dezacorduri atât de mari între ei? Dacă dezbaterea despre 
climă s-ar fi purtat doar asupra legilor fizicii, n-ar fi apărut 
multe dezacorduri. Ceea ce desparte cele două tabere în 
dezbaterea despre climă este însă nu atât o controversă 
asupra unor fapte ştiinţifice, asupra legilor ştiinţifice sau 
asupra metodei ştiinţifice. Clima este cel mai complicat 
sistem cu care oamenii de ştiinţă au îndrăznit să se 
confrunte vreodată. Există lacune imense în datele din 
trecutul îndepărtat, care, combinate cu incertitudinile din 
modelele de pe calculator, fac ca mici diferenţe în 
presupuneri să se proiecteze foarte diferit în viitorul 
îndepărtat. Ambele părţi sunt de acord cu asta. De 
asemenea, ambele părţi sunt de acord că nivelul de CO2 
atmosferic este în creştere. Ceea ce îi desparte sunt 
concepţiile politice şi religioase despre lume. 

Marea dezbatere despre încălzirea globală este astfel 
mai curând o dispută legată de valori decât una legată de 
ştiinţă. Pare ştiinţă, cu numere şi ecuaţii vânturate la tot 
pasul, iar combatanții cred sincer că sunt angajaţi într-o 
dispută pur ştiinţifică. Totuşi, majoritatea savanților au fost 
puşi în faţa concepţiilor politice şi religioase despre lume 
mult înainte de a fi puşi în faţa unui demers serios în ştiinţă. 
Chiar dacă mai târziu au adoptat o concepţie ştiinţifică 
fermă, concepţiile anterioare „învăţate în poala mamei” 
tind să completeze orice lacună din înţelegerea ştiinţifică, 
iar disputa asupra climei e plină de asemenea lacune. 

Acest tip de dispută e speculat de criticii postmodemi ai 
ştiinţei, fiind considerat ca o demonstraţie a faptului că 
ştiinţa nu e decât o reflectare a prejudecăţilor culturale, şi 
nu un mijloc de a ajunge la adevărul obiectiv. Ei prezintă 
consensul ştiinţific ca pe un vot asupra adevărului dat de 
savanţi. Este incontestabil faptul că oamenii de ştiinţă sunt 
influenţaţi de convingerile lor, dar, spre frustrarea criticilor 
ei postmodemi, ştiinţa are un succes enorm. Ştiinţa 
funcţionează. 

Vom mai reveni în acest capitol la exemplul legat de 
războiul climei, dar, pentru a înţelege cum se poate ridica 
ştiinţa deasupra credințelor celor ce o practică, trebuie să 
înţelegem mai întâi câte ceva despre procesul prin care se 
nasc convingerile. 


Parcul pleistocenului 


Pornind de la ideea filmului /urassic Park, să presupunem 
că un ţânţar care l-a muşcat pe unul dintre strămoşii noştri 
Cro-Magnon acum treizeci de mii de ani a fost prins într-un 
chihlimbar, furnizând astfel ştiinţei un ADN uman străvechi. 
Oare o clonă de Cro-Magnon, crescută în societatea de azi, 
ar fi o brută periculoasă care ar putea evada şi teroriza 
societatea? Filmul P/eistocene Park n-ar fi atât de palpitant. 
Probabil că un Cro-Magnon n-ar putea fi deosebit de noi. 

A trecut mult prea puţin timp pentru vreo adaptare 
genetică la lumea modernă. Toată istoria scrisă acoperă 
abia cinci mii de ani - revoluţia industrială abia două sute - 
era spaţială abia patru decenii. Deci, iată-ne, potcoviţi cu 
gene selectate pentru viaţa de  vânător-culegător, 
încercând să ne descurcăm într-o lume a călătoriilor 
spaţiale şi a computerelor. Ceea ce oferea un avantaj 
pentru supraviețuirea în sălbăticia pleistocenului nu mai 
reprezintă acelaşi lucru azi. 

Trăsăturile comportamentale fac parte, în egală măsură 
cu caracteristicile fizice, din moştenirea noastră genetică. 
Răspundem la stimulii exteriori în acelaşi mod care 
conferea strămoşilor noştri preumani sau umani îndepărtați 
un anume avantaj pentru supravieţuire. Psihologul James 
Alcock descrie creierul nostru ca pe „o maşină de 
convingeri”, care prelucrează permanent datele provenite 

de la simţuri şi generează noi convingeri despre lumea 
înconjurătoare. Aceste noi convingeri sunt selectate de 
creier astfel încât să fie compatibile cu cele deja dobândite, 
dar sunt generate fără vreo consideraţie deosebită pentru 
ce este adevărat şi ce nu. 

O convingere ia naştere atunci când creierul face între 
două evenimente o asociere de forma: B urmeză după A. 
Data următoare când apare A, creierul este pregătit să se 
aştepte să urmeze din nou B. Este evident avantajul unei 
asemenea strategii pentru supraviețuirea strămoşilor noştri 
primitivi. Ei aveau mijloace slabe de a face distincţia între 
conexiunile cauzale şi simpla coincidenţă - mai bine să ia în 
considerare toate conexiunile ca să fie siguri. De exemplu, 
evităm o anumită hrană pentru că odată ni s-a făcut rău 
când am mâncat-o. Poate că răul nostru n-a avut de-a face 
cu hrana, dar, dacă nu cumva suntem în pericol să murim 
de foame, n-avem mare lucru de pierdut evitând-o. 

Informaţia colectată de simţuri este dirijată prin talamus, 
o mică subsecţiune situată adânc în interiorul creierului, 
către scoarţa senzorială, care o analizează în amănunt 
pentru a decide ce pondere să-i dea. O excepţie constituie 
excitaţia olfactivă, care urmează aparent căi mai vechi din 
cursul evolutiv pentru a ajunge la scoarță. Informaţia 
senzorială prelucrată de scoarță ajunge în cele din urmă la 
amigdalele cerebrale, structuri în formă de migdală din lobii 
temporali. Amigdalele cerebrale contribuie la componenta 
emoţională a răspunsului nostru la stimulii senzoriali. De 
exemplu, o parte a amigdalelor cerebrale este implicată în 
frică. Animalele cu leziuni în această parte nu mai sunt 
perturbate de stimuli de care anterior învăţaseră să se 
teamă. 

Reţinerea unei convingeri depinde de cât de semnificativ 
este B - de exemplu, de cât de înspăimântați am fost - şi 
de eventuala confirmare a asociaţiei cu A. Fără confirmare, 
aşteptarea ca B să vină după A se va pierde cu timpul. 

Dacă însă B urmează din nou după A, va fi mult mai greu să 
fim convinşi că este iarăşi o coincidenţă, chiar dacă aşa e. 

Convingerea poate deveni permanentă şi dacă informaţia 
care intră în talamus coincide cu o stare de mare excitație 
emoţională, cum ar fi teama sau emoția victoriei. Mesagerii 
chimici ai emoţiei determină talamusul să ocolească 
scoarţa şi să dirijeze informaţia direct către amigdale. 
Adesea, aceasta este originea a ceea ce am putea numi 
superstiții personale - de exemplu, jucătorul de golf care nu 
joacă decât cu pălăria lui norocoasă. Oamenii îşi fac 
ritualuri elaborate în efortul de a recrea condiţiile în care a 
avut loc o experienţă benefică sau de a evita condiţiile pe 
care creierul lor le asociază cu frica sau cu durerea. Ne 
simţim adesea constrânşi să trecem prin aceste ritualuri, 
chiar atunci când scoarţa cerebrală ne spune că o 
conexiune cauzală este foarte puţin probabilă. 

Desigur, acest tip de generare a convingerilor funcţiona 
cu mult timp înainte ca strămoşii noştri să fi început să 
semene a oameni, dar apariţia limbajului a deschis un canal 
nou şi puternic, atât pentru formarea, cât şi pentru întărirea 
convingerilor. Vorbirea ne permite generarea de convingeri 
comune - convingeri bazate nu pe experienţa personală, ci 
pe experienţele relatate de alţii. Aceasta ne poate scuti de 
o sumedenie de neplăceri. De exemplu, nu trebuie ca toţi 
să descopere pe pielea lor că o anume plantă este 
otrăvitoare. Convingerile comune ale unei familii sau ale 
unui trib sunt şi o forţă puternică de coeziune socială şi 
sunt reîntărite pe tot parcursul vieţii. Limbajul face ca 
experienţa transmisă să fie sursa dominantă de convingeri 
pentru oameni, depăşind cu mult experienţa personală. 
Puterea limbajului a fost mult amplificată prin inventarea 
scrisului şi continuă să fie amplificată prin fiecare nouă 
invenţie din domeniul comunicaţiilor, de la presa tipărită la 
World Wide Web. Convingerile pot fi transmise acum în 
întreaga lume într-o clipire de cip de computer. Ceea ce ne 

permite să învăţăm de la alţii ne expune, din nefericire, şi la 
manipulare din partea lor. 

Copiii mici sunt în mod deosebit deschişi către noi 
convingeri, acceptând fără probleme orice le-ar spune 
adulţii. Maşina lor de convingeri funcţionează liber, 
deoarece nu găseşte decât puţine convingeri anterioare 
care să contrazică ce li se spune. Pentru copiii mici, care 
trebuie să înveţe repede că sobele frig şi câinii necunoscuţi 
muşcă, acest tip de credulitate este important pentru 
supravieţuire. Totuşi, deoarece convingerile copiilor nu sunt 
tesute într-o reţea de convingeri interconectate, ei par să 
fie în stare să le piardă la fel de uşor cum le adoptă. 
Poveştile fantastice despre Moş Crăciun şi zâna dinţilor”, 
care sunt acceptate necritic, sunt abandonate la fel de 
necritic când cineva, adesea un prieten de joacă, spune că 
nu aşa stau lucrurile. Pe de altă parte, copiii nu par să 
înceapă să se îndoiască de alte lucruri învăţate doar pentru 
că li s-a luat povestea cu Moş Crăciun. 

Pe măsură ce rezerva de credinţe creşte, încep să devină 
mai probabile conflictele cu convingerile existente şi încep 
să se manifeste îndoielile. Când copilul ajunge la 
adolescenţă, convingerile tind să fie prinse în plasa unei 
reţele izolatoare de convingeri interconectate. Procesul 
devine categoric asimetric: maşina de convingeri 
generează convingeri mult mai uşor decât le şterge. Odată 
ce oamenii au ajuns la convingerea că dansul ploii produce 
ploaie, ei nu-şi pierd această credinţă nici în anii în care 
seceta persistă. Mai curând trag concluzia că au căzut în 
dizgraţia Zeului Ploii şi vor adăuga probabil ritualului un 
sacrificiu uman. 

Rezultatul este că cei mai mulţi dintre noi ajungem să 
avem convingeri foarte asemănătoare cu ale părinţilor 


” Este vorba de următoarea poveste: Când unui copil îi cade un dinte, el 
trebuie să se culce cu el sub pernă, de unde zâna dinţilor îl va lua în 
timpul somnului şi îi va lăsa în schimb un bănuţ. (N. t.). 

noştri şi ale comunităţii noastre. De fapt, societatea 
apreciază adesea ca pe o virtute aderarea la anumite 
convingeri, în ciuda dovezilor în favoarea contrariului. A 
crede în ceva negat de rațiune este asociat cu hotărârea şi 
curajul, în timp ce scepticismul este adesea identificat cu 
cinismul şi cu slăbiciunea de caracter. Cu cât dovezile 
împotriva unei credinţe sunt mai convingătoare, cu atât 
este considerată o virtute mai mare să persişti în ea. 
Cinstim credința religioasă. Credinţa poate fi o forţă 
pozitivă, care ajută lumea să persevereze în faţa unor 
condiţii înspăimântătoare, dar graniţa dintre perseverenţă 
şi fanatism este periculos de subţire. Dusă la extrem, 
credinţa poate deveni distructivă - ca în cazul locuitorilor 
din Jonestown sau al cultului Porții Cereşti!". In ambele 
cazuri a fost testată fidelitatea credincioşilor; în ambele 
cazuri, ei au trecut testul. 

De mirare nu este că putem fi prostiţi aşa de uşor, ci că 
funcţionăm atât de bine pe ceea ce ar părea să fie, din 
punctul de vedere al genelor noastre, o planetă străină, 
care nu seamănă deloc cu planeta sălbatică pe care s-au 
selectat genele noastre. Dacă asta sună fără speranţă de 
sumbru, aveţi răbdare, ajungem şi la ştirile bune: nu 
suntem condamnați să îndurăm teroarea maşinii de 
convingeri. Mecanismul primitiv al maşinii de convingeri 
este încă la locul lui, dar evoluţia nu s-a oprit aici. Ea ne 
oferă un antidot. 


Ce este ştiinţa? 


10 Cazuri de sinucidere în masă. În Templul Popoarelor din Jonestown, la 
ordinul liderului Jones, peste 900 de oameni s-au otrăvit în 1978 cu 
cianură. Despre Poarta Cerească, vezi cap. 9, Proiectul Mogul, ultimul 
paragraf. (N. t.). 

Cum e posibil ca un creier proiectat să găsească hrana şi 
să se ferească de animalele de pradă într-o pădure din 
pleistocen să ne permită să scriem sonete şi să facem 
calcul integral? Inventăm poezia şi matematicile superioare 
deoarece creierul nostru este avid de patternuri!!. 
Echipamentul minunat de recunoaştere a patternurilor aflat 
în centrii superiori ai creierului uman le-a permis 
strămoşilor noştri să se adapteze condiţiilor schimbătoare 
cu o uşurinţă remarcabilă, alegând rapid patternurile 
caracteristice noului mediu. 

Desigur că şi animalele cu creier mult mai mic ca al 
nostru se bazează pe recunoaşterea patternurilor. Furnica 
de deşert Cataglyphis, de exemplu, al cărei creier conţine 
probabil o sută de mii de celule cerebrale, faţă de cele de 
peste un milion de ori mai numeroase ale omului, străbate, 
rătăcind înainte şi înapoi în căutarea hranei, întinderi 
enorme de teren, aparent fără caracteristici speciale. Când 
găseşte în sfârşit vreo sămânță purtată de vânt, se întoarce 
cu ea la muşuroi în linie aproape dreaptă. Ea navighează 
după poziţia soarelui - chiar dacă acesta este acoperit de 
nori - folosind patternuri de lumină polarizată. Dar 
capacitatea furnicii Catag/yphis de a recunoaşte patternuri, 
oricât de minunată este, e foarte specializată. 
Transplantată într-un mediu diferit, cum ar fi pe un sol 
împădurit, unde sunt o mulţime de repere, dar de unde nu 
se poate vedea soarele, Catag/yphis s-ar pierde. 

La oameni, capacitatea de a discerne patternuri este 
uimitor de generală. Într-adevăr, suntem tentaţi să căutăm 
patternuri în orice lucru la care simţurile noastre răspund. 
Deocamdată suntem superiori în această privinţă până şi 
celui mai puternic calculator, iar asta ne face o plăcere 
enormă. Recunoaşterea patternurilor este baza tuturor 
plăcerilor estetice, fie că e vorba de muzică, şah sau fizică. 


11 Pattern (= tipar, model) este termen încetățenit în literatura ştiinţifică 
românească. (N. t.). 

Pe măsură ce devenim mai sofisticaţi, căutăm patternuri 
din ce în ce mai subtile. Suntem însă atât de hotărâți să 
găsim patternuri, încât adesea insistăm să le vedem chiar 
şi acolo unde nu există, cum ar fi construirea de forme 
familiare din pete  Rorschachi!?. Acelaşi creier care 
recunoaşte că mareele sunt legate de fazele lunii poate 
asocia poziţiile stelelor cu foametea iminentă sau cu 
victoria într-o bătălie. 

Aici funcţionează iarăşi maşina de convingeri. Dar odată 
ce ne dăm seama cât de uşor putem fi înşelaţi de 
activitatea maşinii de convingeri, putem folosi centrii 
superiori ai creierului pentru a construi în mod conştient o 
strategie care să combine aptitudinea noastră de a 
recunoaşte patternuri cu acumularea de observaţii despre 
natură, care a devenit posibilă prin limbaj. 


Ştiinţa este activitatea sistematică de colectare de 
cunoştinţe despre lume şi de organizare şi condensare 
a acestora în legi şi teorii verificabile. 


Această descriere elegantă, împrumutată din cartea 
Consilience a biologului E.O. Wilson, ne oferă un model care 
poate fi confruntat cu diverse afirmaţii pentru a vedea dacă 
acestea aparţin tărâmului ştiinţei. A vedea cât de bine 
corespund ele modelului se reduce la două întrebări: E 
posibil să inventăm un test experimental? Fac ele lumea 
mai predictibilă? Dacă răspunsul la vreuna dintre aceste 
întrebări este nu, atunci nu e vorba de ştiinţă. 

Succesul şi credibilitatea ştiinţei se întemeiază pe 
acceptarea de către savanţi a două reguli: 


1. Să supună ideile şi rezultatele noi testărilor 
independente şi replicilor din partea celorlalţi oameni 


12 Teste psihologice care folosesc pete de cerneală cu simetrie; subiecţii 
spun ce le sugerează aceste pete. (N. t.). 

de ştiinţă. 

2. Să abandoneze sau să modifice teorii sau fapte 
acceptate în lumina unor probe experimentale mai 
complete sau mai demne de încredere. 


Aderarea la aceste principii oferă un mecanism de 
autocorectare care deosebeşte ştiinţa de „alte mijloace de 
cunoaştere”, ca să folosim un eufemism la modă. Când se 
dispune de informaţii mai bune, manualele de ştiinţă sunt 
rescrise fără a privi prea mult înapoi. Mulţi nu se simt bine 
pe un teren atât de fragil; ei caută certitudini pe care ştiinţa 
nu le poate oferi. Pentru aceştia, poruncile imuabile ale 
credințelor religioase străvechi sau asigurările absolute ale 
fanaticilor exercită o atracţie mai puternică. Totuşi, 
paradoxal, dorința lor de certitudine este adesea 
amestecată cu respectul faţă de ştiinţă. Ei tânjesc să li se 
spună că ştiinţa modernă validează învăţăturile vreunei 
scripturi vechi sau ale vreunui guru New Age”. Producătorii 
de  pseudoştiinţă au exploatat repede ambivalenţa 
acestora. 

Savanţii cred în general că leacul împotriva 
pseudoştiinței este creşterea educației ştiinţifice. Trebuie 
însă să ne întrebăm ce ne-am dori să ştie o societate 
educată ştiinţific. Există câteva concepte de bază - evoluţia 
darwinistă, conservarea energiei, tabelul periodic - despre 
care toţi oamenii instruiți ar trebui să ştie câte ceva, dar 
creşterea explozivă a cunoştinţelor ştiinţifice din ultima 
jumătate a secolului XX i-a adus chiar pe oamenii de ştiinţă 
în situaţia de a se lupta ca să ţină pasul cu progresele din 
stricta lor specialitate. Dar, în ce priveşte concepţia despre 
lume, publicul nu are nevoie atât de cunoaşterea ştiinţei, ci 


13 Termenul descrie un spectru larg de credinţe şi practici (ca 
autoperfecţionare spirituală, reîncarnare, astrologie, medicină holistică 
etc.) care s-au dezvoltat în SUA pornind de la mişcările anticulturale din 
deceniile şapte şi opt. (N. t.). 

de o înţelegere a faptului că trăim într-un univers ordonat, 
guvernat de legi fizice care nu pot fi ocolite. 

Deşi vechea maşină generatoare de convingeri a 
creierului este încă la locul ei, pot fi adoptate obişnuinţe de 
gândire critică, care să supună unei analize sceptice fiecare 
convingere pe cale de a se forma, înainte ca reconfirmarea 
permanentă s-o facă să devină imposibil de clintit. Prima 
întrebare ce trebuie pusă în legătură cu o convingere în 
formare este dacă într-adevăr B urmează după A mai 
frecvent decât ne-am aştepta să se întâmple din pură 
întâmplare. Desigur, maşina de convingeri nu ştie nimic 
despre legile probabilităților. Orice astfel de analiză trebuie 
impusă conştient de centrii superiori ai creierului. 

De exemplu, majoritatea oamenilor ar garanta că, la 
aruncarea unei monede, banul şi stema vor ieşi cu 
probabilitate egală. Ei ar putea chiar fi de acord că acest 
fapt este adevărat la fiecare aruncare a monedei. Şi totuşi, 
dacă banul cade de patru ori la rând (ceea ce are 
probabilitatea de unu la şaisprezece), este nevoie de o 
bună doză de disciplină mentală ca să nu crezi că la a 
cincea aruncare e mai probabil să iasă stema. Partea 
creierului nostru care înţelege că banul şi stema sunt egal 
probabile se aşteaptă ca stema să recupereze. Acest 
fenomen este cunoscut ca „eroarea jucătorului”. Banul şi 
stema tind să se egalizeze în serii lungi de aruncări, dar 
asta nu spune nimic despre următoarea aruncare. 

Trebuie de asemenea, să ne întrebăm dacă există vreun 
mecanism plauzibil prin care A ar putea fi cauza lui B. Chiar 
dacă acceptăm ca legătura dintre A şi B este mai mult 
decât o coincidenţă, asta nu înseamnă că A este cauza lui 
B. De exemplu, ambele ar putea avea aceeaşi cauză. Ideal 
ar fi să cunoaştem un principiu fizic cu ajutorul căruia să 
decidem, dar în general trebuie să decidem dacă şi alte 
lucruri se petrec în acelaşi fel. 

In 1934, marele chimist Irving Langmuir, care a obţinut în 

1932 Premiul Nobel pentru studiile sale asupra peliculelor 
moleculare, a citit despre lucrările psihologului J. B. Rhine 
de la Universitatea Duke asupra percepţiei extrasenzoriale 
(PES). Langmuir a fost fascinat de ceea ce ela numit 
„Ştiinţă patologică - ştiinţa lucrurilor care nu sunt aşa”. 
Practicanţii ei, spunea el, nu sunt necinstiţi; ei reuşeau pur 
şi simplu să se păcălească pe ei înşişi. Pentru Langmuir, 
PES era un exemplu clasic de ştiinţă patologică. 

Printre simptomele pe care Langmuir le asocia cu ştiinţa 
patologică era acela că dovezile păreau să fie întotdeauna 
la limita detectabilităţii. În analogia noastră cu petrecerea, 
asta ar însemna că abia puteai distinge ce se spune din 
gălăgia zgomotului de fond. În aceste condiţii e uşor să te 
înşeli asupra celor spuse. 

De exemplu, dacă se pretinde că mintea poate influenţa 
aruncarea monedei, rata de succes obţinută ar putea fi de 
51 de procente în locul celor 50 pe care le-ai prevedea. 
Astfel, ar trebui foarte multe încercări pentru a fi rezonabil 
de sigur că o deviere atât de mică de la şansa pură este 
altceva decât o variaţie aleatorie previzibilă. Dar acum 
apare o nouă problemă: dacă există o eroare sistematică în 
proiectarea experimentului - poate o uşoară asimetrie între 
cele două feţe ale monedei care creşte probabilitatea de 
apariţie a uneia din feţe - aceasta ar produce un rezultat 
observabil doar după un număr mare de încercări. Un 
experimentator care măsoară o rată de succes de 51 de 
procente ar putea trage concluzia că rezultatul arată 
existenţa unei erori neidentificate în proiectarea 
experimentului şi ar încerca să identifice acea eroare. Un 
altul ar putea trage concluzia ca subiectul a fost capabil să 
influenţeze mental moneda şi n-ar căuta erori. Afirmațiile 
ştiinţifice bazate pe diferenţe statistice mici au, prin 
urmare, întotdeauna o greutate mai mică. 

Langmuir a observat că o altă caracteristică comună a 
ştiinţei patologice este aceea că pare a nu exista nicio cale 

de sporire a mărimii efectului. Pentru a auzi mai clar un 
sunet, ca în exemplul conversaţiilor la petreceri din ultimul 
capitol, te poţi apropia de sursă, însă nici distanţa, nici 
timpul nu păreau să afecteze PES. Nu avea importanţă dacă 
moneda era aruncată în alt oraş; rata de succes rămâne 
aceeaşi. Aceasta, subliniază Langmuir, se deosebeşte fără 
îndoială de felul în care pare să se petreacă orice altceva în 
această lume. 

Dacă rata succesului ar fi într-adevăr mai mare decât 
şansa, indiferent cât de mic ar fi avantajul, acesta ar 
constitui un rezultat profund interesant, forţându-ne la o 
reexaminare completă a tuturor presupunerilor noastre 
despre modul de funcţionare a lumii. Langmuir l-a vizitat pe 
Rhine şi i-a explicat rezervele sale. Spre surprinderea lui, 
Rhine nu a părut tulburat, ba chiar i-a cerut lui Langmuir să- 
şi publice opiniile. Rhine a prezis că rezultatul va fi că 
cercetările lui în domeniul PES vor atrage mai mulţi 
doctoranzi şi mai multă finanţare. În plus, Rhine dorea să-i 
prezinte lui Langmuir felul în care îşi concepea şi îşi analiza 
experimentele. 

Rhine făcuse sute de mii de încercări de-a lungul anilor 
privind capacitatea oamenilor de a ghici identitatea cărţilor 
de joc amestecate. El folosea un pachet format din cărţi de 
joc având cinci valori diferite, şi, la fiecare test, constând 
din douăzeci şi cinci de extrageri din pachet, subiectului i 
se cerea să ghicească valorile cărţilor extrase. In medie, ne- 
am aştepta ca oamenii să ghicească corect în 20% din dăţi, 
nimerind deci cinci din cele douăzeci şi cinci. Desigur, 
uneori subiectul avea un scor mai bun, alteori unul mai 
prost decât cinci. 

Dar Rhine a găsit că, la un număr imens de încercări, 
media era uşor mai ridicată decât cea prezisă de 
probabilităţi. 

Dar spre uimirea lui, Langmuir a descoperit că, în calculul 
mediilor, Rhine înlătura scorurile celor pe care îi bănuia că 

greşesc în mod deliberat. Rhine credea că persoanele care 
îl antipatizau ghiceau greşit ca să-i facă în ciudă. Prin 
urmare, simţea că includerea scorurilor lor ar induce în 
eroare. Cum îi identifica el pe cei care ghiceau greşit? Prin 
scorurile lor prea mici ca să poată fi datorate întâmplării. 
Intr-adevăr, el era convins că scorurile anormal de mici 
erau la fel de semnificative ca şi cele anormal de mari 
pentru a demonstra existenţa PES. 

Când Langmuir a încercat să-i explice unui reporter 
eroarea din raţionamentul lui Rhine, reporterul nu a fost în 
stare să urmărească raţionamentele statistice. Ceea ce a 
scris el a fost că un celebru laureat Nobel este interesat de 
PES. Rhine a fost copleşit de noi doctoranzi şi de oferte de 
sprijin financiar. După cum se aşteptase Rhine, Langmuir a 
dat credibilitate PES pur şi simplu pentru că a luat-o în 
seamă. 

Aceasta creează o dilemă tulburătoare pentru savant. 
Chiar dacă provocarea lansată de Joe Newman oamenilor 
de ştiinţă o fi fost retorică, eventualul răspuns din partea 
unui fizician proeminent ar fi funcţionat cu siguranţă în 
avantajul lui Joe Newman. Argumentele simpliste şi umorul 
grosolan sunt mai eficace într-o asemenea dispută decât 
citarea legilor termodinamicii. Disputa are mijloacele ei de 
a da impresia că o controversă se ridică la rangul unei 
dezbateri între oameni egali din punct de vedere ştiinţific. 
Ea este o arenă parcă anume făcută pentru ştiinţa voodoo. 

Pasul final în aplicarea perspectivei ştiinţifice asupra 
lumii este de a supune la teste o convingere în formare. 
Când eram un băieţel interesat de natură, am citit într-una 
din cărţile mele că ratonii îşi spală întotdeauna hrana 
înainte de a o mânca. De fapt, tata îmi spusese aceiaşi 
lucru, şi chiar văzusem ratoni clătindu-şi hrana la marginea 
unui râu, aşa încât aveam prea puţine motive de îndoială. 
Cartea explica apoi că acest comportament nu avea rostul 
să curețe hrana, ci doar să o ude, deoarece ratonii nu au 

glande salivare. Mi s-a părut o explicaţie rezonabilă şi am 
rămas cu ea, transmiţând-o desigur şi copiilor mei. 

Într-o vară însă, în timpul unei secete prelungite, o 
familie de ratoni înfometați a început să vină la noi acasă în 
fiecare seară să cerşească hrană. Nu puteai să le rezişti, şi 
am început să cumpărăm pentru ei biscuiţi uscați pentru 
câini, pe care-i păstram într-o magazie în spatele casei. 
Deoarece bieţii ratoni nu aveau glande salivare, le-am pus 
mai întâi afară şi un vas cu apă, ca să-şi poată muia hrana. 
Când am deschis magazia, s-au îngrămădit în jurul meu şi 
au tras afară punga cu biscuiţi pentru câini. Foarte curând 
am observat că, încă de la primul zăngănit al pungii, ratonii 
au început să saliveze - saliva le picura literalmente din 
fălci. Nu zău, fără glande salivare! Mai apoi am încercat să-i 
hrănesc fără să le mai pun vasul cu apă. N-a părut să-i 
deranjeze; mâncau oricum. Dacă aveau apă, o foloseau. 
Dacă nu, se apucau direct să mănânce. Încă nu ştiu de ce le 
place ratonilor să-şi clătească hrana în apă. După părerea 
mea, şi-o spală. Morala e că oricât de plauzibilă ar fi o 
teorie, tot experimentul are ultimul cuvânt. 


Din nou despre războiul dioxidului de carbon 


Asta ne aduce înapoi la dezbaterea despre schimbarea 
globală a climei. Responsabilitatea deosebită a oamenilor 
de ştiinţă este aceea de a informa lumea în legătură cu 
opţiunile pe care le are în faţă. Mediul a modelat genele 
noastre timp de vreo trei miliarde şi jumătate de ani. Acum 
genele noastre modelează mediul. Dar s-ar putea să treacă 
mai mulţi ani pentru ca efectele antropogenice asupra 
climei să fie atât de bine înţelese încât să ne limpezească 
opţiunile. Pe de o parte sunt oameni de ştiinţă care ne 

previn că nu ne mai putem permite să aşteptăm. Aceşti 
pesimişti de inspiraţie malthusianistă susţin „principiul 
precauţiei”. Ei spun că schimbarea comportamentului uman 
cere timp şi că, dacă nu se începe acum, ar putea fi prea 
târziu pentru prevenirea unei catastrofe. 

Pe de altă parte, sunt optimiştii tehnologici, care insistă 
că a lua hotărâri politice înainte de a înţelege problema, 
dacă există vreuna, este o invitaţie la eşec. Ei susţin că, 
dacă s-ar fi urmat o asemenea politică în trecut, lumea ar fi 
fost privată de beneficiile indiscutabile ale industrializării. Ei 
ne aduc aminte că ştiinţa a găsit întotdeauna soluţii la 
problemele generate de creşterea populaţiei şi de 
industrializare. 

In primăvara lui 1998, un grup de cercetători (grupul A), 
analizând date obţinute de la sateliții meteorologici, a ajuns 
la concluzia că, într-o perioadă de douăzeci de ani, a avut 
loc o uşoară răcire a atmosferei superioare, şi nu uşoara 
încălzire dedusă din măsurătorile de suprafaţă. Un al doilea 
grup (grupul B) a reexaminat însă datele şi a atras atenţia 
că analiza nu a luat în considerare rezistenţa la înaintare 
datorată atmosferei. Aceasta ar situa traiectoria satelitului 
cu cincisprezece kilometri mai aproape de pământ, ceea ce 
ar avea efectul de a transforma uşoara răcire în uşoară 
încălzire. Cei din grupul A i-au mulţumit grupului B că le-a 
atras atenţia asupra acestei corecţii, ceea ce i-a determinat 
să reexamineze ei înşişi datele. Ei au descoperit că două 
corecţii suplimentare, pentru precesia orbitală a sateliților 
şi pentru abaterea de calibrare din radiometru, 
contrabalansează din plin efectul rezistenței atmosferice. 
Grupul B a apreciat aceste ultime rafinări, dar a simțit că 
aceste efecte erau prea mici pentru a schimba concluzia că 
troposfera se încălzeşte. 

Lecţia cea mai semnificativă din datele obţinute prin 
sateliți ar fi că pasiunea ideologică a pesimiştilor la una din 
extreme şi a optimiştilor tehnologici la cealaltă - atâta 

vreme cât ambele aderă la procesul ştiinţific - serveşte de 
fapt ca o puternică motivaţie pentru o ştiinţă climatologică 
mai bună. Fiecare tabără ştie că orice greşeală din datele 
sale sau omisiune din analiză va fi sesizată de oponenti. 
Ambele tabere se străduiesc să producă date mai bune şi o 
analiză mai bună, având convingerea că adevărul îi 
favorizează. Numerele sunt cele care, atunci când ştiinţa le 
va afla în sfârşit, vor decide în ultimă instanţă câştigătorul. 
lar în cele din urmă, rezultatul va fi o mai bună înţelegere a 
climatului global. 

Din mulţimea de probleme care irită zilnic societatea 
modernă, se pare că doar puţine pot fi rezolvate fără a 
recurge la cunoştinţele ştiinţei. Există totuşi momente când 
societatea nu-i poate aştepta pe savanţi să ajungă la 
răspunsul corect. Tribunalele trebuie să rezolve dispute, 
Congresul trebuie să elaboreze legislaţia, agențiile 
guvernamentale trebuie să impună măsuri, doctorii trebuie 
să trateze bolnavii, totul pe baza celei mai bune dovezi 
ştiinţifice disponibile la momentul dat. Pare să nu mai 
existe dubii rezonabile că activitatea umană afectează 
clima Pământului. Guvernele trebuie să iniţieze măsuri de 
precauţie, chiar dacă rămân încă neclare consecinţele 
precise. 

Nevoia de a lua decizii care implică probleme ştiinţifice 
încă nerezolvate creează în mod inevitabil tensiuni între cei 
care nu au încredere în tehnologie şi cei care au prea 
multă. La aceste două extreme, procesul ştiinţific este 
adesea scurtcircuitat, dând naştere ştiinţei voodoo, după 
cum vom vedea în următoarele două capitole. 

3. 
Placebo are efecte secundare. 
In care oamenii recurg la medicina 
„naturistă ” 


Codului îi prinde bine 


De curând, a apărut un anunţ publicitar de o pagină în 
USA Today pentru „Vitamina O”. Sub o fotografie a unui 
grup atrăgător de oameni viguroşi şi zâmbitori, anunţul 
spunea că „Vitamina O” ajută mii de oameni să ducă o 
viaţă mai sănătoasă. „Este atât de neprimejdioasă, încât o 
puteţi folosi ca picături de ochi, atât de naturală, încât 
conţine elementul cel mai abundent de pe pământ, atât de 
eficace, încât puteţi citi ore întregi mărturiile nesolicitate 
ale celor care au folosit-o cu rezultate spectaculoase.” Într- 
adevăr, anunţul includea un număr de mărturii, care 
spuneau lucruri de tipul: „După ce am luat «Vitamina O» 
mai multe luni, constat că am mai multă energie şi 
virilitate, şi că am devenit imun la răceli şi gripă.” 

„Vitamina O” trebuia luată oral ca supliment. Doza 
recomandată era de cincisprezece până la douăzeci de 
picături de două sau trei ori pe zi. Conform anunţului, ea 
„maximizează elementele nutriţionale, purifică sângele şi 

elimină toxinele şi otrăvurile - cu alte cuvinte, toate 
procesele necesare pentru prevenirea bolilor şi întărirea 
sănătăţii”. O sticluţă de 57g, la preţul de douăzeci de dolari 
plus taxe de transport, ar ajunge pentru o lună. Conform 
unui reprezentant al companiei Rose Creek Health 
Products, care comercializa „Vitamina O”, vânzările se 
situau la circa şaizeci de mii de sticluţe pe lună şi erau în 
creştere. 

Deci, ce este, de fapt, „Vitamina O”? Anunţul spune 
exact ce este: „molecule stabilizate de oxigen într-o soluţie 
de apă distilată şi clorură de sodiu”. Cu alte cuvinte, este 
apă sărată, întotdeauna există ceva oxigen dizolvat în apă, 
deşi, la temperatura camerei şi la presiunea atmosferică, 
solubilitatea este extrem de redusă, nu mai mare de 7,5 
ppm (părţi per milion). Pentru solubilităţi mai mari ar fi 
necesar un container sigilat sub presiune. Dar, de fapt, nu 
contează cât de mare este solubilitatea. La orice 
solubilitate, doza recomandată furnizează mult mai puţin 
oxigen decât se obţine printr-o respiraţie adâncă. Oxigenul 
inhalat în plămâni ajunge direct în sânge, şi, chiar în 
repaus, respirăm o dată la circa trei secunde. 

Rose Creek Health Products pare să fi evaluat corect 
sofisticarea publicului. Anunţul era o încercare cinică şi 
aparent reuşită de inducere în eroare, dar în cea mai mare 
parte era literal corect. Spunea că produsul este 
neprimejdios. Ce ar putea fi mai neprimejdios? Spunea că 
oxigenul îţi face bine. Cu siguranţă că n-ai putea trăi fără el. 
Spunea că „Vitamina O” furnizează oxigen. Presupun că da 
- dar într-o cantitate total nesemnificativă. Peştii îşi pot 
extrage oxigenul necesar din apă, dar nu-l obţin înghiţind-o. 
Branhiile lor procesează permanent apa pentru a extrage 
oxigenul dizolvat, în plus, peştii sunt fiinţe cu sânge rece, 
cu un metabolism relativ scăzut. Nicio fiinţă cu sânge cald 
nu poate supravieţui fără să respire aer. O încercare de a 
extrage din apă oxigenul de care ai nevoie se numeşte 

„Inec”. 

„Vitamina O” îi atrage pe oamenii care se simt lăsaţi în 
urmă de revoluţia ştiinţifică. În mod paradoxal, nostalgia 
acestora după vremurile când lucrurile păreau mai simple şi 
mai naturale concurează însă adesea cu un respect 
nemărturisit pentru ştiinţă. Ei doresc să creadă că medicina 
naturistă şi ştiinţa vor converge. 

Această ambivalenţă este inteligent exploatată; anunţul 
susţine greşit că poluarea şi despăduririle au redus 
concentraţia de oxigen din atmosferă, mai ales în marile 
oraşe. Lângă imaginea unui astronaut plutind într-un 
costum spaţial, „Vitamina O” este prezentată ca „noua 
generaţie de tehnologii de superoxigenare elaborată de Dr. 
William F. Koch pentru a fi folosită de astronauți în scopul 
asigurării unei cantităţi de oxigen suficiente pentru 
menţinerea sănătății”. Întemeierea pe Natură este 
amestecată cu era spaţială. 

Acum un secol, în Statele Unite erau puse pe piaţă fără 
restricţii medicamente patentate fără valoare, promovate 
prin pretenţii hiperbolice de vindecare a tuturor bolilor 
omenirii. Atacurile publice au avut ca rezultat adoptarea, în 
1906, a Legii pentru Alimente şi Medicamente Pure (Pure 
Food and Drugs Act). Deşi această lege interzicea 
afirmaţiile false şi incorecte şi permitea publicarea 
rezultatelor investigaţiilor federale, ea nu conferea puteri 
reale de aplicare. Dar în majoritatea restului de secol, 
Congresul a extins puterea guvernului federal de a proteja 
cetăţenii faţă de produsele periculoase sau ineficace. 

Administraţia Hranei şi Medicamentelor (Food and Drug 
Administration = FDA), care a apărut în 1927 ca o agenţie 
separată de aplicare a legii, a fost împuternicită să 
împiedice vânzarea produselor netestate şi să deschidă 
acţiuni  injustiţie pentru oprirea vânzării produselor 
nesigure. Tragedia thalidomidei din anii 1950, care a dus la 
naşterea a mii de copii cu membre lipsă sau deformate, a 

condus la amendamente suplimentare la Legea pentru 
Alimente şi Medicamente, cerând dovedirea faptului că 
medicamentele sunt nepericuloase şi eficace înainte de a 
putea fi comercializate. Majoritatea oamenilor presupun că 
aceste legi împiedică companiile să facă afirmaţii deliberat 
exagerate şi incorecte despre produsele pentru sănătate. 
Din păcate, nu mai este aşa. 

În anii 1990, Congresul a început să dea ceasul înapoi. 
Legea privitoare la Suplimentele Alimentare şi Educaţia 
Medicală din 1994, adoptată în urma unei imense campanii 
de lobby a industriei de suplimente, excepta suplimentele 
alimentare „naturale” de la cerința de testare a siguranţei, 
purității sau eficacităţii. FDA poate apela la justiţie ca să 
scoată de pe piaţă un supliment alimentar doar dacă poate 
demonstra că acesta este dăunător - deci „nu înainte de a 
începe să se înalțe mormane de cadavre”, după cum 
spunea un oficial FDA. Nu se va ajunge la un morman de 
cadavre prin administrarea „Vitaminei O”. Ea devine 
periculoasă doar dacă determină pe cineva, care are nevoie 
de tratament medical real, să nu-l urmeze. 

Singura cerință legală este ca în promovarea 
suplimentelor alimentare să nu se pretindă că opresc sau 
tratează boli. Respectarea legii a devenit un act de 
echilibristică. Comisia Federală a Comerţului (Federal Trade 
Commisssion = FTC) are autoritatea să reglementeze 
publicitatea, dar aceasta este adesea sub forma unor 
mărturii ale consumatorilor satisfăcuţi. Dacă este autentică, 
o mărturie este greu de acuzat de publicitate falsă, 
indiferent cât de ridicolă ar putea părea. Desigur, FTC are 
resurse limitate. Excedată de cazuri de publicitate falsă sau 
incorectă, ea îşi poate permite să acţioneze doar în cazurile 
cele mai serioase. FTC nu a acţionat în justiţie Rose Creek 
până când înşelătoria cu „Vitamina O” nu a apărut în 
mijloacele de informare în masă. Atrăsesem atenţia asupra 
ei într-un scurt interviu în revista Science şi apoi la 

emisiunea A// Things Considered a Radioului Public 
Naţional. 

Două luni mai târziu, pe 11 martie 1999, FTC a înaintat o 
plângere la tribunalul districtual SUA contra Rose Creek 
Health Products, distribuitorii „Vitaminei O”, acuzând 
compania că face afirmaţii strigător de false. Pe lângă 
afirmaţiile ridicole privitoare la sănătate, FTC arăta că 
„Vitamina O” nu fusese niciodată administrată 
astronauţilor, aşa cum rezulta din anunţul publicitar. FTC n- 
a reuşit nici să confirme existenţa „creatorului”, Dr William 
F. Koch. Rose Creek Health Products a fost forţată să 
înceteze publicitatea pentru „Vitamina O”, iar FTC a cerut 
tribunalului să oblige compania să returneze banii 
consumatorilor. Erau în joc milioane de dolari. 

Dar cum a fost posibil ca atâţia oameni să folosească 
„Vitamina O” şi chiar să depună mărturie pentru 
eficacitatea ei? Dacă e să dăm crezare cifrelor comunicate 
de Rose Creek, „Vitamina O” a fost folosită de peste şaizeci 
de mii de oameni. Probabil că au cumpărat-o pentru că li se 
părea că-i face să se simtă mai bine. In secţiunea 
următoare vom încerca să înţelegem de ce se simțeau mai 
bine. 


Oare cântecul cocoșului face soarele să răsară? 


Drumul către medicina modernă este presărat cu 
scheletele tratamentelor medicale pentru care odinioară ar 
fi garantat milioane de oameni - şi care sunt acum 
cunoscute ca lipsite de valoare sau chiar dăunătoare. In 
The Fragile Species, Lewis Thomas arată că tratamente ca 
purgativele sau lipitorile au fost în sfârşit abandonate abia 
când au fost comparate obiectiv cu situaţia în care boala e 

pur şi simplu lăsată să-şi urmeze cursul. Cu timpul, ne 
vindecăm fără nicio intervenţie de majoritatea lucrurilor de 
care suferim. Evoluţia ne-a dotat trupurile cu o reţea 
complexă de mijloace de apărare naturale contra rănilor 
sau bolilor: oasele se sudează, sângele se coagulează, 
anticorpii elimină organismele care ne invadează etc. 

Dacă însă cineva despre care se spune că este un 
vindecător ne dă ceai de ierburi sau pilule de zahăr, sau 
dacă face un descântec, sau dacă sună dintr-o zbârnâitoare 
deasupra noastră, suntem uşor de convins că vindecarea, 
atunci când se produce, se datorează vindecătorului. In 
funcţie de cultură, vindecătorul va folosi elemente de 
sprijin, cum ar fi o mască de doctor-vrăjit or, sau un 
stetoscop agăţat de gât, pentru a întări asocierea. Maşina 
de convingeri este iarăşi în funcţiune. Ea atribuie 
tratamentului orice îmbunătăţire ulterioară. 

Este vorba de greşeala logică obişnuită post hoc, ergo 
propter hoc - „după aceea, deci din cauza aceea”. Ar putea 
fi din cauza tratamentului, dar în multe cazuri e vorba doar 
de faptul că sistemul nostru reparatoriu şi-a făcut până la 
urmă treaba. 

Mai e totuşi şi alt aspect. Când suntem convinşi de 
puterea vindecătoare a unui doctor sau a unui tratament, 
se întâmplă ceva cu totul remarcabil: un pseudotratament 
induce îmbunătăţiri biologice rea/e. Acesta este efectul 
placebo. Vindecătorii s-au bazat mii de ani pe efectul 
placebo, dar până de curând i se spunea de obicei 
„misteriosul” efect placebo. Oamenii de ştiinţă încep totuşi 
să înţeleagă interacţiunea complexă dintre creier şi 
sistemul endocrin care dă naştere efectului placebo. 

Oamenii se duc la doctor când nu se simt bine sau când li 
se pare că ceva nu este în regulă cu corpul lor. Altfel spus, 
când simt durere şi teamă. Răspunsul creierului la durere şi 
teamă nu este însă mobilizarea mecanismelor de 
însănătoşire ale corpului, ci pregătirea lui pentru o 

ameninţare externă. Este vorba de o adaptare evolutivă, 
care acordă prioritate maximă prevenirii unor noi rele. 
Hormonii de stres eliberaţi în sânge sporesc respiraţia, 
tensiunea arterială şi pulsul. Aceste schimbări pot să 
împiedice de fapt însănătoşirea. Creierul pregăteşte corpul 
pentru acţiune; însănătoşirea trebuie să aştepte. 

Primul scop al unui bun doctor este, prin urmare, să 
reducă stresul. Aceasta presupune de obicei să-şi asigure 
pacienţii că există un tratament eficace pentru situaţia lor 
şi că perspectivele de însănătoşire sunt excelente - 
desigur, doar dacă urmează instrucţiunile doctorului. 
Deoarece ne revenim din majoritatea afecţiunilor, creierul 
învaţă să asocieze însănătoşirea cu vizitele la doctor. Cei 
mai mulţi dintre noi începem să ne simţim mai bine chiar 
înainte de a părăsi cabinetul doctorului. 

Chiar şi în prima jumătate a secolului XX, cea mai mare 
parte a medicinei se baza pe efectul placebo. Inainte de 
1940, laxativele, aspirina şi pilulele de zahăr era cam tot ce 
aveau doctorii în trusă. De fapt, studiile au arătat că, dacă 
pacientul crede că pilulele de zahăr potolesc durerea, ele 
au cam 50% din eficacitatea aspirinei. Totuşi, e de 
presupus că mecanismul este foarte diferit. Durerea este 
un semnal către creier că există o problemă şi că trebuie 
acţionat. Acesta este indus de prostaglandinele eliberate de 
celulele albe ale sângelui la locul inflamaţiei. Aspirina 
blochează producerea prostaglandinelor. 

Pe de altă parte, placebo acţionează păcălind creierul să 
creadă că problema respectivă este rezolvată. Dacă 
creierul este convins că lucrurile sunt sub control, el poate 
scădea nivelul semnalului eliberând endorfine, nişte 
proteine opiacee prezente în mod natural în creier. În loc să 
blocheze producerea de prostaglandine,  endorfinele 
blochează efectul lor. Oricât ar fi de puternic efectul 
placebo, este extrem de îndoielnic că acesta poate face să 
crească păr pe un cap chel sau să reducă tumorile, cum au 

afirmat unii, dar fără îndoială poate influenţa percepţia 
durerii. 

Faptul că o persoană răspunde la un placebo depinde 
aproape în întregime de cât de bine îşi joacă doctorul rolul. 
Toate atributele medicale, de la stetoscop la diploma 
medicală înrămată, şi toate asigurările liniştitoare date 
pacientului pot fi şterse de o încruntare involuntară sau de 
o sprânceană ridicată la parcurgerea analizelor de laborator 
ale pacientului. Un placebo este cel mai probabil să 
funcţioneze dacă doctorul îl crede realmente un leac şi 
dacă îi comunică această convingere şi pacientului. Nu 
trebuie deci să ne surprindă că cei care îşi imaginează că 
au puteri vindecătoare miraculoase, sau care cred că au 
descoperit vreun leac minunat pe care toţi ceilalţi l-au 
trecut cu vederea, au tendinţa de a fi deosebit de eficienţi 
în obţinerea răspunsului placebo. Şi adesea, ca Samuel 
Hahnemann, ei atrag mulţi adepţi. 


Mai puțin e mai bun 


În septembrie 1996 a avut loc o conferinţă la Frankfurt, 
Germania, pentru sărbătorirea bicentenarului publicării legii 
similarelor a doctorului german Samuel Hahnemann, similia 
similibus curantur, sau „cui pe cui scoate”, care stă la baza 
homeopatiei. Ministrul german al sănătăţii, Horst Seehofer, 
a fost de faţă ca să salute participanţii. „Deşi au fost multe 
încercări de a dovedi contrariul”, a spus el auditoriului 
încântat, „succesul homeopatiei nu poate fi negat”. În 
Germania, homeopatia era acum oficial declarată medicină 
convenţională. 

Conform legii similarelor a lui Hahnemann, substanţele 
care produc un anumit set de simptome unei persoane 

sănătoase pot vindeca acele simptome la cineva bolnav. 
Deşi idei asemănătoare apar şi în scrierile lui Paracelsus în 
Evul Mediu şi în medicina chineză cu mii de ani în urmă, 
Hahnemann pare să fi ajuns independent la această 
concluzie încercând să înţeleagă cum scade chinina 
simptomele malariei. El a probat puţină chinină pe el însuşi 
şi a avut frisoane şi febră, simptome clasice ale malariei. 
Din această unică experienţă, a făcut saltul enorm la un 
principiu general al medicinei. Abordarea prin similaritate a 
lui Hahnemann mergea împotriva vederilor medicale 
predominante ale vremii, care constau în prescrierea de 
tratamente ce păreau să suprime simptomele. Ambele 
abordări, prin similaritate şi prin opoziţie, erau concepte 
înduioşător de simpliste, dintr-o epocă în care cunoaşterea 
fiziologiei umane era încă foarte primitivă. 

Hahnemann a petrecut mult din viaţă testând substanţe 
naturale ca să descopere ce simptome produceau şi apoi 
prescriindu-le oamenilor care aveau acele simptome. Deşi 
dovezile pe care-şi baza concluziile n-ar fi luate în 
considerare astăzi, homeopatia, aşa cum este practicată în 
mod curent, încă se bazează aproape în întregime pe listele 
de substanţe ale lui Hahnemann şi indicaţiile lui de folosire 
a acestora. 

Desigur că substanţele naturale sunt adesea foarte 
toxice, îngrijorat de efectele secundare care însoțeau 
frecvent medicaţia lui, Hahnemann a încercat diluarea. 
După cum era de aşteptat, el a descoperit că, prin 
creşterea diluţiei, efectele secundare puteau fi reduse şi 
finalmente eliminate. Mai interesant încă, el a descoperit şi 
că, cu cât dilua mai mult doctoria, cu atât pacienţii păreau 
să beneficieze mai mult de ea. A ajuns la concluzia 
uimitoare că diluţia creştea puterea curativă a medicaţiei 
lui. El a declarat asta a doua lege a sa, „legea 
infinitezimalelor”. Mai puţin e mai bun. 

Hahnemann a folosit un proces de diluţie consecutivă 

pentru a-şi prepara medicamentele. El dilua un extract 
dintr-o iarbă sau mineral „naturale”, o parte medicament la 
zece părţi apă, sau 1:10, agita soluţia, apoi dilua cu încă un 
factor zece, obţinând o  diluţie de 1:100. Repetând 
operaţiunea a treia oară, obținea 1:1000 etc. Fiecare 
diluare consecutivă adăuga încă un zero. Repeta procedura 
de multe ori. Prin această metodă se obţin uşor diluţii 
extreme. 

Limita de diluţie se atinge atunci când rămâne o singură 
moleculă de medicament. Dincolo de acest punct nu mai ai 
ce dilua. De exemplu, la leacurile homeopatice curente, o 
diluţie de 30X este standardul obişnuit. Notaţia 30X 
înseamnă că substanţa a fost diluată o parte la zece şi 
agitată, iar apoi aceasta s-a repetat consecutiv de 30 de 
ori. Diluţia finală ar fi o parte la 1 000 000 000 000 000 000 
000 000 000 000. Pentru a fi mai precişi, la diluţia de 30X 
ar trebui să bei 29.764 litri de soluţie ca să capeţi o singură 
moleculă de medicament. 

Faţă de multe preparate homeopatice, chiar 30X 
înseamnă o concentraţie mare. Osci/lococcinum, leacul 
homeopatic standard pentru gripă, este obţinut din ficat de 
rață, dar folosirea lui atât de răspândită în homeopatie nu 
ameninţă prea tare populaţia de rațe - diluţia standard este 
un năucitor 200C. C înseamnă că extractul este diluat o 
parte la o sută şi este agitat, procedeul fiind repetat de 200 
de ori. Asta conduce la o diluţie de o moleculă de extract la 
fiecare 10% molecule de apă - adică 1 urmat de 400 de 
zerouri. Dar în întregul univers sunt doar aproximativ 10% 
(1 urmat de 80 de zerouri) atomi. O diluţie de 200C ar 
merge mult, mult mai departe decât limita diluţiei 
întregului univers vizibil! 

E de presupus că Hahnemann nu era conştient că 
depăşeşte limita de diluţie la preparatele lui. Un astfel de 
calcul cere cunoaşterea numărului lui Avogadro, o 
constantă fizică importantă, care permite calcularea 

numărului de molecule dintr-o masă dată a unei substanţe. 
Deşi contemporan cu Avogadro, Hahnemann şi-a publicat 
principala operă, Organon cler Rationellen, în 1810, cu un 
an înainte ca Avogadro să-şi fi enunțat celebra ipoteză. De 
fapt, va mai trebui să treacă încă o jumătate de secol până 
când fizicienii să determine propriu-zis numărul lui 
Avogadro. 

Nu e greu de înţeles de ce Hahnemann a devenit un 
medic foarte popular. Pe vremea aceea, atât în Europa cât 
şi în Statele Unite, doctorii încă îşi mai tratau pacienţii cu 
sângerări, purgaţie şi doze dese de mercur sau de alte 
substanţe toxice. Dacă panaceele lui Hahnemann nu făceau 
niciun bine, cel puţin nu făceau vreun rău, permiţând 
mijloacelor naturale de apărare ale pacienţilor să rezolve 
problema. Pe măsură ce reputaţia lui Hahnemann creştea, 
pacienţii se aşteptau să fie vindecaţi de el. Credinţa făcea 
apel la efectul placebo şi permitea mecanismelor proprii de 
vindecare ale corpului să acţioneze nestânjenite de stres. 


Apa inteligentă 


După cum am văzut, Hahnemann nu avea cum să ştie că 
medicaţia lui depăşea limita de diluţie, dar adepţii lui din 
era modernă ştiu. Numărul lui Avogadro este învăţat pe 
dinafară în prima clasă de chimie. Homeopaţii au calculat 
limita de diluţie şi sunt de acord că s-ar putea să nu 
rămână nici măcar o moleculă de extract vegetal sau 
mineral în medicamentul lor. Dar ei insistă că asta nu 
contează; amestecul apă/alcool în care este dizolvată 
substanţa „îşi aminteşte” cumva substanţa chiar după ce 
ea a fost demult înlăturată prin diluţie. Se presupune că 
procesul de agitare a soluţiei între diluările succesive 

încarcă întregul volum de lichid cu aceeaşi memorie. 

Deşi  homeopaţii au administrat acest tip de 
„nemedicament” timp de două secole, majoritatea 
oamenilor de ştiinţă şi-au dat seama de afirmaţiile lor 
extraordinare odată cu publicarea, în 1988, în prestigioasa 
revistă britanică Wature, a unui articol al homeopatului 
francez Jacques Beneviste. Acesta afirma că o soluţie de 
anticorpi continua să prezinte răspuns biologic chiar diluată 
la 30X sau mai mult. A spune că articolul era controversat 
ar însemna să subestimăm reacţia comunităţii ştiinţifice. 
Mulţi oameni de ştiinţă simțeau că editorul de la Nature ar 
fi trebuit să respingă de la bun început articolul. 

La urma urmei, Beneviste răsturnase logica ştiinţifică. O 
mare parte a ştiinţelor experimentale constă din 
imaginarea de teste care să asigure că rezultatul 
experimental nu este urmarea vreunui artefact subtil al 
experimentului sau al interpretării sale. „Diluţia infinită” 
este un astfel de test. Dacă efectul observat nu dispare 
când concentraţia este redusă la zero, avem o dovadă clară 
că efectul nu are nimic a face cu substanţa testată. Dar 
Beneviste afirma că a dovedit că anticorpul a lăsat o 
amprentă de un anumit tip asupra solventului. 

John Maddox, editorul de la Wature, era de acord că 
concluzia lui Beneviste trebuie să fie greşită, dar a publicat 
totuşi articolul în interesul unei dezbateri ştiinţifice 
deschise. Publicarea unui articol într-un jurnal ştiinţific cu 
referenţi nu reprezintă, la urma urmei, o certificare a 
corectitudinii lui. Sarcina referentului este de a se asigura 
că nu există erori evidente şi că autorul se raportează la 
punctele de vedere contrare din lucrările anterioare. 
Referentul nu are niciun mijloc de a şti dacă autorul a 
comunicat fidel rezultatele măsurătorilor sau dacă 
instrumentele folosite nu conduceau spre erori. 

Maddox a făcut demersul neobişnuit de a-i îndemna pe 
ceilalţi oameni de ştiinţă să reproducă experimentul lui 

Beneviste şi, după un timp, un grup respectat de la 
University College din Londra a comunicat în Nature că a 
repetat experimentul lui Beneviste pe cât a fost posibil de 
precis şi a constatat că „niciun aspect al datelor nu este 
compatibil cu afirmaţiile publicate anterior”. Speranţa lui 
Maddox era că supunerea afirmațiilor lui Beneviste unui 
examen ştiinţific îi va reduce la tăcere pe homeopati. 

Homeopaţii însă au continuat să citeze articolul lui 
Beneviste ca dovadă a legii infinitezimalelor şi să 
născocească teorii vagi care să explice acest rezultat 
uimitor. Aceste teorii speculează, de regulă, că „informaţia” 
din substanţa activă este cumva reţinută în apă. Totuşi 
nimeni nu a propus vreun experiment pentru testarea 
acestor conjecturi. 

Reputata „memorie” a apei este doar primul dintr-un şir 
de miracole necesare pentru a valida legea 
infinitezimalelor. Leacurile homeopatice în vânzare liberă în 
magazinele cu profil medical şi din ce în ce mai mult în 
farmacii sunt, în general, în formă de pilule. Există pilule 
pentru orice, de la nervozitate şi picioare umflate, până la 
dureri menstruale şi gripă. Pilulele sunt tablete de lactoză 
în care s-a pus o singură picătură de soluţie infinit diluată. 
Pe fiecare flacon este trecut mineralul sau extractul vegetal 
special, ori o combinaţie a lor, împreună cu diluţia. Puţini 
dintre cei care citesc compoziţia îşi dau seama că pilulele 
nu conţin, de fapt, niciunul dintre aceste ingrediente. 
„Solventul” este de obicei un amestec apă/alcool şi se 
evaporă repede. Oare informaţia, care a fost cumva 
păstrată în apă, a fost transferată acum în vreun fel 
zahărului? Oare zahărul îşi aduce aminte în acelaşi fel ca 
apa? Şi, când pilula este înghițită, cum se transmite 
informaţia celulelor pacientului? Şi de ce medicaţia îşi 
aduce aminte doar partea bună, nu şi efectele secundare? 
E posibil ca un miracol să dezvăluie o nouă ştiinţă, dar un 
şir de miracole sugerează o păcăleală. Toate pilulele arată 

la fel - şi, de fapt, chiar sunt la fel. Doar pilule de zahăr. Nu 
există niciun medicament în medicament. 

Mulţi preferă să-şi ia mai departe medicaţia homeopatică 
după moda veche, făcând diluţiile consecutive exact după 
instrucţiunile homeopatului. Este indicat chiar de câte ori 
trebuie agitată soluţia între diluţiile succesive. Iniţial, 
Hahnemann agita (sau „sucusa”) soluţia de zece ori, dar 
ulterior a stabilit că este mai bine de patru ori. Multor 
pacienţi li se pare mai natural să-şi prepare singuri 
medicaţia, iar ambianța mistică generată de procedurile 
rituale de diluare le dă sentimentul că deţin controlul. 

Referinţa cea mai autoritară privind tratamentele 
homeopatice la domiciliu este Vindecarea prin homeopatie 
de Jonas şi Jacobs. Pentru iritaţiile datorate scutecelor, 
autorii recomandă păstrarea suprafeţei afectate curată şi 
uscată şi prescriu rhus toxicodendron, mai cunoscut sub 
numele de iederă otrăvitoare. Este, desigur, vorba de o 
aplicaţie a legii similarelor a lui Hahnemann. Sugarul a 
făcut o erupție? Tratează-l cu ceva care produce erupție. 
Norocul copilului este că Hahnemann a mai descoperit şi 
legea infinitezimalelor. Diluţia recomandată este 30C, sau 
treizeci de diluări consecutive de câte o parte la o sută, 
ceea ce dă o parte de medicament la unu-urmat-de-şaizeci- 
de-zerouri părţi din soluţie. Pentru asta e nevoie de mai 
multe molecule decât în întregul sistem solar. Nu contează. 
Copilul este ţinut curat şi uscat, erupția se va vindeca de la 
sine. 

Pentru diareea copiilor, medicaţia recomandată este 
trioxidul de arseniu, care este folosit şi ca erbicid şi ca 
otravă pentru şobolani. Nu e un motiv de îngrijorare. Diluţia 
recomandată este iarăşi 30C. Alternativ, poate fi folosită o 
soluţie mult mai concentrată de 12X, dar concentraţia mai 
mare trebuie compensată prin administrare de două ori mai 
frecventă! 

Gluma standard despre homeopatie se referă la pacientul 

care a murit din cauza supradozării, pentru că a băut din 
greşeală apă obişnuită. Dacă asta vă dă ameteli, 
tratamentul recomandat pentru ameţeală este ulei brut - la 
diluţia 30C. 

Beneviste a ajuns mult mai departe între timp. EI 
pretinde acum că a descoperit că informaţia este 
înmagazinată în apă sub formă de unde electromagnetice, 
care pot fi captate de o bobină pusă în jurul apei. Conform 
lui Beneviste, informaţia poate fi păstrată într-un computer 
şi transmisă prin Internet pentru a activa apa oriunde în 
lume. 

La acest punct, e de presupus că oricine îşi dă seama cât 
de ridicol e acest lucru şi poate râde cu poftă. Dar 
homeopaţii nu râd. Oricât de rizibil sună asemenea afirmaţii 
pentru majoritatea oamenilor de ştiinţă, ele sunt luate 
foarte în serios de unii dintre ei. Wayne Jonas, homeopatul 
de frunte al naţiunii şi directorul Centrului de Medicină 
Alternativă din cadrul Institutelor Naţionale pentru Sănătate 
(National Institutes of Health = NIH), descrie solemn în 
Nature Medicine afirmaţiile lui Beneviste despre diluţia 
infinită ca fiind 


una din cele mai profunde şi mai dificile enigme ale 
biologiei şi medicinei moderne. Este oare posibil ca 
informaţii nemoleculare specifice să fie înmagazinate 
şi transmise prin apă sau prin cabluri, după cum se 
afirmă în homeopatie? Chiar dacă această idee e 
neplauzibilă, implicaţiile potenţiale pe care le are 
pentru înţelegerea comunicaţiilor biologice şi celulare 
sunt enorme. 


Măcar asta e adevărat. Dacă ideea de diluţie infinită se 
susţine, ea ne-ar obliga să  reexaminăm  înseşi 
fundamentele ştiinţei. 

Deocamdată, nu există nicio probă credibilă că leacurile 

homeopatice ar avea alt efect decât un placebo. Dacă FIC 
este dispusă să acţioneze injustiţie o companie ca Rose 
Creek Health Products, care comercializează apă sărată pe 
post de supliment alimentar, de ce n-ar face acelaşi lucru 
cu companiile care comercializează soluţii homeopatice? In 
ambele cazuri se fac afirmaţii extravagante despre 
beneficiile apei obişnuite nealterate în niciun fel, iar piaţa 
leacurilor homeopatice este enormă în comparaţie cu cea a 
„Vitaminei O”. 

Se pare că homeopatia are un statut juridic aparte: în 
1938, senatorul de New York Royal Copeland, care a fost 
homeopat înainte de a deveni senator, a strecurat o clauză 
în Legea federală asupra Alimentaţiei, Medicamentelor şi 
Cosmeticelor, prin care leacurile homeopatice beneficiau de 
o exceptare specială de la supravegherea FDA. Spre 
deosebire de medicamente, leacurile homeopatice puteau 
fi comercializate fără nicio dovadă a siguranţei sau 
eficacităţii lor. Această excepţie, care nu are nicio 
justificare raţională, continuă să fie lege după mai mult de 
şaizeci de ani. 

Consecințele sunt de-a dreptul bizare: Smithkline, 
fabricantul Nicorettei, o gumă de mestecat pentru lăsatul 
de fumat, a fost constrâns să-i stabilească eficacitatea în 
probe clinice extinse înainte de a o putea comercializa. Pe 
acelaşi raft al farmaciei din cartier este o altă gumă de 
mestecat pentru lăsatul de fumat, numită Cigarrest, care 
nu a trecut nicio probă clinică şi pentru care nu există nicio 
dovadă a eficacităţii. De ce a fost scutită Cigarrest de 
probele clinice? Pentru că fabricanţii ei o declară 
homeopatică. Are şi guma de mestecat memorie, ca apa? 
Vai, nu există teste prin aplicarea cărora să se poată 
distinge între guma de mestecat homeopatică şi simpla 
gumă aromată. 

Apare de aici o întrebare interesantă. Deoarece leacurile 
homeopatice sunt „infinit diluate”, cum se poate dovedi că 

ele chiar sunt homeopatice? Chiar dacă crezi că apa poate 
avea memorie, atâta vreme cât nu este cunoscut un 
mecanism de înmagazinare a memoriei, avem de-a face cu 
o invitaţie la fraudă. lIntr-adevăr, dacă vreunei agenţii 
guvernamentale i s-ar cere să certifice adevărul celor scrise 
pe o etichetă homeopatică, ce ar trebui să testeze? Ar fi ca 
şi cum ai încerca să dovedeşti că apa sfinţită a fost 
binecuvântată. 


Atracția magnetică 


În spatele popularității actuale a medicinei „naturiste” 
stă ideea că industrializarea a lipsit oamenii de energia 
naturală pe care le-o furniza odată Pământul-Mamă. 
Suplimentelor alimentare li se face reclama că înlocuiesc 
ceva care lipseşte sau este diminuat în mediul urban 
modern. Publicitatea pentru „Vitamina O, de exemplu, 
prevenea asupra scăderii serioase a oxigenului din 
atmosferă, mai ales în oraşe, şi susţinea că este nevoie de 
o suplimentare. 

Acelaşi tip de preocupare stă la baza extraordinarei 
mode a magneţilor. Se spune că, în zonele urbane, clădirile 
blochează câmpul magnetic al Pământului, dând naştere 
„sindromului de deficiență magnetică”. Simptomele sunt 
plângerile vagi, obişnuite, de oboseală şi dificultatea de a 
dormi sau de a se concentra. Se spune că purtarea 
magneţilor te reface, la fel ca vitaminele pe care nu reuşim 
să le luăm natural din hrana gătită. De fapt, mediul urban 
nu prea are efect asupra expunerii la câmpuri magnetice, 
care sunt extrem de greu de eliminat. Dar, la fel ca şi cu 
suplimentele alimentare, se mai face şi afirmaţia că 
folosirea unor câmpuri încă şi mai puternice poate ajuta la 

vindecarea leziunilor. 

In cadrul „Reportajelor despre Sănătate” de la ABC World 
News Tonight din 11 august 1997, prezentatorul de ştiri 
Forrest Sawyer descria „terapia biomagnetică” drept 
„ultima modă în medicina sportivă. A fost numită arma 
secretă contra durerilor şi suferințelor. Mai rămâne doar 
problema separării afirmațiilor extravagante de realitatea 
medicală”. Această problemă nu va fi abordată în acest 
program. 

Reporter era Juju Chang. „Este o afacere de multe 
milioane de dolari”, a explicat ea. „Magneţii, care costă 
până la optzeci şi nouă de dolari bucata, se găsesc în peste 
o mie de magazine pentru golf.” Telespectatorilor li se 
arată imagini cu celebrităţi ale sportului în acţiune: 
fundaşul de la Miami Dolphins, Don Marino, care a folosit 
magneţi ca să-şi vindece glezna fracturată, marchează un 
eseu; centralul de la Yankee, Bemie Williams, care are 
magneţi implantaţi în tendoanele genunchiului, face o 
prindere din săritură; şi, în sfârşit, Bob Murphy, jucătorul de 
golf, le spune telespectatorilor că are peste o duzină de 
magneti implantaţi în corpul său pe cale de îmbătrânire. 

Chang spune că există multe explicaţii pentru felul în 
care acţionează magneţii. Acesta este semnalul pentru 
apariţia capetelor vorbitoare. Primul este un chirurg 
plastician, pe nume Daniel Man, care explică: „Magneţii dau 
o forţă statică sau magnetică ce permite schimbări în 
ţesuturi.” Forţă asupra cui? Ce schimbări? Capul lui e 
înlocuit de cel al fizioterapeutului Raymond Cralle, care ne 
informează că „magneţii sunt altă formă a energiei 
electrice, despre care credem acum că au un efect puternic 
asupra corpului.” Nici asta nu lămureşte nimic. E şi al 
treilea cap vorbitor. Acesta aparţine nimănui altcuiva decât 
lui Bill Roper, directorul executiv de la compania care vinde 
magneţii de frigider cu 89 de dolari bucata. „Toţi oamenii 
sunt magnetici”, explică el; „fiecare celulă are o parte 

pozitivă şi una negativă.” Astea da ştiri pentru specialiştii în 
biologia celulară! 

Sarcina lui Juju Chang este, probabil, să explice pe limba 
telespectatorilor despre ce este vorba. Cu ajutorul graficii 
animate, ea explică: „Magneţii creează o sarcină electrică 
slabă, care creşte fluxul sângelui în zonele afectate.” 
Graficul arată un snop de săgeți clipitoare, reprezentând 
câmpul magnetic, mergând către umărul dureros al unei 
figuri desenate. Umărul din desen se face roşu, arătând că 
sângele e atras de câmpul magnetic. 

Ideea că sângele e atras de magnet pentru că conţine 
fier este o greşeală uzuală. Fierul din moleculele de 
hemoglobină este într-o stare chimică neferomagnetică. 
Sângele este, de fapt, diamagnetic, ceea ce înseamnă că 
este respins slab de un câmp magnetic. Asta e destul de 
uşor de verificat. Un exces de sânge într-o zonă a corpului 
provoacă îmbujorarea sau înroşirea pielii. De aceea se 
înroşeşte pielea la încălzire; sângele este dirijat spre zona 
încălzită pentru a o răci. Dar plasarea unui magnet pe piele 
nu produce niciun pic de înroşire. 

Bilanţul era deocamdată următorul: girul a trei 
celebrităţi, trei „explicaţii ale unor oameni care nu sunt nici 
savanţi, nici medici-cercetători, şi un desen animat cu un 
magnet vindecând o rană, printr-un proces care este 
evident greşit. M-am gândit că sosise cu siguranţă 
momentul scepticului de decor. In câmpul camerei de luat 
vederi vine un om în halat alb de laborator. Oare e medic 
sau om de ştiinţă? Niciuna, nici alta. După Chang, este un 
fizioterapeut la spitalul Lenox Hill din New York care a făcut 
cercetări de terapie magnetică. El explică faptul că nu a 
putut pune în evidenţă niciun efect fiziologic al folosirii 
magneţilor. Deci care este concluzia? „Trebuie să facem 
cercetări ca să aflăm dacă magneţii funcţionează.” 
Credeam că tocmai asta şi făcea. 

Camera revine la Chang pentru concluzii. „Eficienţa 

magneţilor nu a fost dovedită definitiv”, încheie ea. Între 
timp, ne previne ea, „nu folosiţi magneţii în apropierea 
cărţilor de credit şi a femeilor însărcinate”. 

Desigur, magneţii pot distruge cărţile de credit, dar faptul 
că ar putea exista un efect nociv al câmpurilor magnetice 
asupra femeilor însărcinate sau asupra oricui altcuiva îmi 
era complet necunoscut. După părerea mea, câmpul 
acestor magneţi nu se extinde dincolo de pielea unei femei 
gravide, după cum nu trece nici prin portofel până la cărţile 
de credit. Câmpurile magnetice nu sunt blocate de piele, 
însă magneţii de frigider sunt proiectaţi dinadins aşa încât 
să limiteze raza de acţiune a câmpului, tocmai pentru a 
evita neajunsuri precum ştergerea informaţiei codificate de 
pe cartea de credit. Magneţii de frigider sunt compuşi dintr- 
o alternanță de fâşii subţiri de poli nord şi sud. Imediat 
lângă suprafaţă câmpul unui asemenea magnet poate fi de 
mii de ori mai puternic decât câmpul magnetic terestru. 
Dar, la foarte mică distanţă, depinzând de grosimea fâşiilor, 
polii nord şi sud se vor anula reciproc. Bănuiam că magneţii 
terapeutici erau făcuţi la fel; dacă aşa stau lucrurile, atunci 
ei ar avea o rază de acţiune foarte scurtă. 

Magazinele de golf sunt cam scumpe pentru mine, dar 
cel mai mare magazin specializat din Washington, D.C., 
oferea pachetul de terapie magnetică Thera:P la numai 
39,95 dolari. Pe cutie scria că magneţii erau de 800 de 
gauşi. Aceasta presupune un câmp de şaisprezece ori mai 
intens decât cel terestru - dar câmpul unui magnet se 
măsoară la suprafaţa lui. Magneţii erau în pungi Velero, 
care trebuiau prinse de zona afectată cu benzi de catifea. 
Trebuie să arate tare elegant în centrul de fitness! Am scos 
o pereche de magneti din pungile lor şi i-am pus să alunece 
unul de-a lungul celuilalt. După cum bănuisem, îi puteam 
simţi lipindu-se pocnind de câte ori li se aliniau polii. Erau la 
fel ca magneţii de frigider: fâşii înguste în care polii nord 
alternează cu polii sud. 

Ca să-mi fac o idee despre cât de repede scădea câmpul, 
am lipit unul dintre magneţi de un fişet din oţel. Apoi am 
pus foi de hârtie între magnet şi fişet până când magnetul 
n-a mai putut rămâne lipit. Zece foi! Adică exact un 
milimetru! Cărţile de credit şi femeile gravide nu sunt în 
pericol! Câmpul acestor magneţi abia trece de piele, în 
niciun caz nu poate pătrunde în muşchi. Ceea ce nu 
înseamnă că ar avea vreo importanţă dacă ar pătrunde. De 
fapt, chiar grosimea fâşiilor de catifea de care erau prinşi 
magneţii reducea intensitatea câmpului într-atât încât nu 
putea ridica o agrafa de hârtii. Chiar şi o pereche de 
foarfeci de pe biroul meu avea destul câmp rezidual pentru 
asta. Aceste câmpuri magnetice nu doar că n-au nicio 
valoare terapeutică, dar ar putea fi caracterizate drept 
„homeopatice”. 

Nicio cantitate de publicitate plătită n-ar fi putut servi 
mai bine promotorilor magneţilor terapeutici decât acest 
„Reportaj despre Sănătate” de la ABC News. Nu doar 
girurile celebrităților, ci credibilitatea unui reporter popular 
şi de încredere, susţinut de departamentul de ştiri al unei 
importante reţele de televiziune, valora milioane. Şi totuşi 
nu era nicio indicație ca ABC News se deranjase să verifice 
faptele cu cineva care înţelegea ceva fie din magnetism, fie 
din biologie. Povestea se baza în întregime pe informaţiile 
date de magneto-terapeuţii înşişi. Astea nu erau ştiri, ci 
publicitate deghizată în ştiri. 

Folosirea magneţilor pentru tratarea rănilor sau bolilor 
pare să renască periodic. Magnetul natural, „magnetita”, 
era folosit la începutul secolului al XVI-lea de celebrul 
alchimist şi doctor Paracelsus. Misterioasa acţiune-la- 
distanţă sugera o mare forţă. Desigur, forţa era cea a unui 
placebo. Tratamentele magnetice au fost introduse în 
Anglia un secol mai târziu de Robert Fludd - inventatorul 
morii de grâne perpetuum mobile întâlnit în primul capitol. 
Dacă moara n-a funcţionat, efectul placebo funcţionează - 

în anumite limite. Dar doctorul Fludd a afirmat că magnetul 
este un leac pentru orice boală, dacă e aplicat cum trebuie. 
Aceasta presupunea ca pacientul să se afle în timpul 
tratamentului într-o „poziţie boreală”, cu capul spre nord şi 
cu picioarele spre sud. 

Dar de departe cel mai cunoscut dintre „magnetizatori” a 
fost Franz Mesmer, care a adus tehnica de la Viena la Paris 
în 1778 şi a pus pe jar societatea pariziană. Imbrăcat în 
mantii colorate, el îşi aşeza pacienţii în jurul unui cazan cu 
apă „magnetizată. Pacienţii ţineau nişte drugi magnetizaţi 
care ieşeau din cazan, în timp ce Mesmer flutura peste ei 
baghete magnetice. Până la urmă Mesmer a descoperit că 
era la fel de eficace dacă renunţa la magneti şi îşi flutura 
doar mâna. El numea asta „magnetism animal”. 

Paralela cu homeopatia este fascinantă. Până la urmă e 
eliminat tocmai ceea ce vindecătorul consideră a fi leacul - 
dar eficacitatea nu scade. Credinţa vindecătorului nu este 
zdruncinată. Intr-adevăr, el se convinge că astfel a fost 
descoperit un efect încă şi mai puternic. 

Ceilalţi doctori parizieni îl detestau desigur pe Mesmer, 
un venetic care le răpea clienţii cei mai buni. Benjamin 
Franklin, principala autoritate mondială în electricitate, care 
se afla la Paris ca reprezentant al SUA, bănuia că pacienţii 
lui Mesmer profitau cu adevărat de acest ritual curios, 
deoarece îi scutea de lăsările de sânge şi purgativele 
celorlalţi medici. Până la urmă, la presiunile mediilor 
medicale, Ludovic al XVl-lea a numit o comisie regală care 
să cerceteze afirmaţiile lui Mesmer. Comisia îi includea pe 
Franklin şi pe Antoine Lavoisier, fondatorul chimiei 
moderne. Membrii comisiei au elaborat o serie de teste 
ingenioase, în care unor subiecţi li se dădea iluzia că 
primeau tratamentul lui Mesmer când de fapt nu-l primeau, 
iar alţii primeau tratamentul, dar erau făcuţi să creadă 
contrariul. Rezultatele au dovedit dincolo de orice îndoială 
că efectele mesmerismului se datorau doar puterii de 

sugestie. Raportul comisiei, redactat de M. Bailly, un ilustru 
istoric al astronomiei, a fost o capodoperă de claritate şi 
rațiune. El i-a distrus reputaţia lui Mesmer în Franţa, iar 
acesta s-a retras în Austria. 

Este remarcabil faptul că, după două secole şi cu tot ce s- 
a aflat atât despre magnetism, cât şi despre fiziologie, 
magnetizatorii mai pot încă atrage prozeliţi. Dar, vai, nu 
există o comisie guvernamentală formată din Franklini şi 
Lavoisieri care să le contrazică afirmaţiile. Dimpotrivă, 
terapia magnetică este doar una dintr-o listă imensă şi în 
continuă creştere de „terapii alternative” netestate şi 
nereglementate, cărora li s-a acordat recunoaşterea oficială 
de către Congres în 1992. 

Printr-un simplu paragraf din raportul ataşat proiectului 
de statut al NIH din acel an a fost creat Oficiul NIH de 
Medicină Alternativă. Ce este „medicina alternativă44 şi ce 
caută ea în NIH? 


Alternativii 


Calendarul evenimentelor zilei din Washington Times, 
numărul din 2 martie 1995, anunţa pentru dimineaţa 
respectivă o conferinţă de presă, în imobilul de birouri 
senatoriale Dirksen, privind difuzarea unui raport NIH 
asupra medicinei alternative. Faptul că conferinţa de presă 
avea loc în imobilul Dirksen însemna că e sponsorizată de 
un senator al Statelor Unite. Dar m-am întrebat de ce a ales 
NIH lansarea unui raport pe Capitol Hill? Amintindu-mi 
controversa din Watuvre asupra afirmațiilor lui Beneviste 
despre diluţia infinită, mă întrebam dacă raportul se ocupa 
cu genul ăsta de lucruri. Probabil că mai erau şi alte lucruri 
interesante pentru un fizician. 

Am sosit devreme la conferinţa de presă şi m-am 
înregistrat ca din partea presei. Am aflat că, dacă mă 
prezentam din partea presei, primeam copii ale tuturor 
materialelor tipărite. Dat fiind că profesorii universitari nu 
se îmbracă mai bine decât reporterii, rareori calitatea sub 
care mă prezentam a fost pusă la îndoială. Televiziunea nu 
era de faţă şi, consultând lista reporterilor adevăraţi care se 
înscriseseră înaintea mea, am observat că nu era 
reprezentată niciuna din marile organizaţii de ştiri. Erau mai 
ales reporteri de la reviste de sănătate despre care nici nu 
auzisem şi de la alte publicaţii cu nume ciudate aducând a 
New Age. Începusem să cred că făcusem o greşeală că am 
venit. 

Mi s-a dat un exemplar din Medicina alternativă: 
Deschiderea orizonturilor medicale; era raportul unei 
reuniuni de lucru sub auspiciile Institutelor Naţionale pentru 
Sănătate în vederea elaborării unei propuneri de agendă de 
lucru a noului Oficiu NIH de Medicină Alternativă. Era cam 
cât cartea de telefon a districtului Columbia. M-am aşezat 
lângă uşă, ca să mă pot strecura afară dacă devenea chiar 
plictisitor, şi, până să înceapă conferinţa de presă, l-am 
frunzărit. Era vorba acolo despre orice, de la medicina cu 
plante şi acupunctura, până la vindecarea prin credinţă şi la 
roţile medicale Lakota - acoperind un spectru larg de 
terapii, legate doar prin faptul că erau toate în afara 
domeniului practicii medicale acceptate. Cu toate că aceste 
practici erau legate de tradiţii de vindecare străvechi, ele 
fuseseră îmbrăcate în limbajul câmpurilor de energie, al 
incertitudinii cuantice şi al relativităţii, iar în multe cazuri îşi 
luaseră nume noi. De exemplu, „terapeutica biocâmpurilor” 
se referea la vechea practică „gigong” sau „atingerea cu 
palmele”. L-am căutat pe Mesmer în index. Am fost trimis la 
o secţiune în care se spunea că „magnetismul anima!” era 
alt termen pentru „biocâmp”, cunoscut vechilor doctori 
chinezi sub numele de „qi”. Nu se menţiona demascarea lui 

Mesmer de către comisia regală. N-am reuşit să găsesc, în 
această privire rapidă asupra raportului, vreo urmă de 
scepticism asupra vreuneia dintre terapii. 

La conferinţa de presă nu era niciun reprezentant al 
conducerii NIH, ceea ce era straniu, fiind vorba de un raport 
NIH, pe de altă parte erau prin preajmă mai mulţi dintre 
autorii raportului. Gazda conferinţei era senatorul populist 
democrat de lowa Tom Harkin. Acesta a fost prezentat 
drept tatăl legii care mandata crearea Oficiului de Medicină 
Alternativă (OMA) la NIH în 1992. El a deschis conferinţa de 
presă ridicând în slăvi raportul, chiar dacă deplângea faptul 
că a durat atât de mult până să fie încheiat. S-a plâns că 
OMA a avut un început aşa de lent „din cauza opoziţiei din 
partea medicinei tradiţionale”. Prin publicarea acestui 
raport, a prezis el, OMA va progresa rapid. 

Am aflat mai târziu că pe Harkin l-a convertit la medicina 
alternativă onorabilul Berkeley Bedell, un fost congresmen 
care a demisionat din Cameră după ce a contractat boala 
spirochetul Lyme!*. Bedell susţine acum că s-a vindecat 
complet bând un zer special de la vaci infectate cu 
spirochetul Lyme. Harkin, la rândul său, susţine că a fost 
vindecat de alergiile lui înghițind multe capsule de polen de 
albine. Ca o ironie, substanţa care l-a lansat pe Harkin în 
cruciada în favoarea medicinei alternative părea să fie una 
dintre puţinele omise de raportul OMA. Polenul de albine s- 
a dovedit a fi sub urmărire legală. Omul care i-a vândut 
polenul de albine lui Harkin a fost obligat de Comisia 
Federală a Comerţului (FTC) să achite 200.000 de dolari 
pentru afirmaţii false în informaţia comercială. Anume, se 
afirma, printre altele, că „/isus Cristos a consumat polen de 
albine când s-a întors pe Pământ după înălțare”. De obicei 


14 Boala Lyme a fost identificată în 1975, când a apărut un număr 
neobişnuit de mare de cazuri de artrită reumatoidă la copiii din Lyme, 
Connecticut. Boala este provocată de un spirochet (Borrelia 
burgdorferi) transmis prin căpuşe. (N. t.). 

se admit mărturii, dar se pare că FTC a conchis că o 
mărturie a lui lisus Cristos era cam prea mult. 

Probabil că cea mai ciudată parte a conferinţei de presă 
a constat din scurtele declaraţii ale membrilor individuali ai 
comitetului de evaluare asupra problemelor care li s-au 
părut cele mai importante pentru Oficiul de Medicină 
Alternativă. Unul a insistat asupra faptului că problema de 
sănătate numărul unu în Statele Unite este deficienţa de 
magneziu; altul era convins că folosirea mai extinsă a 
acupuncturii ar putea revoluţiona medicina; şi s-a mers aşa 
pe la toţi, fiecare ridicându-şi în slăvi terapia preferată. Dar 
nu era nici urmă de conflict sau rivalitate. Când unul 
vorbea, ceilalţi dădeau din cap aprobator. Am început să-mi 
dau seama că scopul OMA era să demonstreze că toate 
aceste terapii disparate funcţionează. Era prima dată când 
vedeam ce ţine unită medicina alternativă: într-o 
comunitate care se simte asediată din exterior nu există 
disensiuni interne. Este aceeaşi legătură care uneşte 
comunitatea fuziunii la rece. Dar, iniţial, ce i-a adunat într-o 
comunitate pe practicanţii medicinei alternative? 

Medicina alternativă acoperă un spectru larg de 
tratamente aparent neînrudite, mergând de la unele 
plauzibile la altele ridicole. Terapiile ridicole sunt cele 
pentru care orice consecinţe fiziologice sunt imposibile. În 
homeopatie, medicamentul nu conţine niciun medicament. 
In terapia magnetică, după cum am văzut, aproape că nu 
există câmp magnetic. La capătul plauzibil al spectrului 
sunt tratamentele nutriţioniste şi cele cu ierburi. Totuşi, ca 
o ironie, terapiile de la capătul ridicol al spectrului sunt 
perfect sigure, deoarece nu au niciun efect, în timp ce 
acelea de la capătul plauzibil pot avea consecinţe grave. 

Farmacologia ştiinţifică provine, la urma urmei, din 
empirismul tradiţional al folosirii ierburilor. Cu excepţia 
antibioticelor, practic toate medicamentele provin din 
angiosperme, sau plante cu flori. Ele produc, pentru 

protecţie, chimicale secundare, aflate mai ales în frunze şi 
scoarță. Multe din aceste substanţe naturale, inclusiv unele 
care, în doze mici, servesc ca medicamente, pot fi foarte 
toxice. 

De exemplu, planta ephedra, sau ma huang, care a fost 
folosită timp de secole ca medicament în China, a devenit 
foarte populară în Statele Unite ca adjuvant pentru slăbire 
şi ca „drog legal”. Ea conţine efedrină, un stimulent care 
mimează efectele unor hormoni precum adrenalina şi are 
un număr de aplicaţii medicale. Dar efedrina este şi baza 
drogului Ecstasy, iar ma huang a şi fost comercializată, fără 
vreo încercare de disimulare, ca „Ecstasy vegetală”. Au fost 
peste opt sute de rapoarte despre reacţii adverse la ma 
huang, inclusiv afecţiuni hepatice şi congestii cerebrale, şi 
cel puţin şaptesprezece decese. Riscul este mărit de 
diversitatea produselor din plante, care face greu de 
controlat doza. 

Farmacologia ştiinţifică se ocupă cu identificarea şi 
purificarea agentului activ al leacurilor din plante. Doar 
astfel se pot face studii controlate asupra efectelor şi 
dozării. De exemplu, aspirina a fost iniţial găsită în scoarţa 
de salcie. Dar abia după ce a fost izolată şi sintetizată acum 
o sută de ani, ea a devenit ceea ce este până astăzi - unul 
dintre cele mai sigure, ieftine şi eficace medicamente 
cunoscute. Ea era „medicamentul minune” înainte ca 
termenul să fi fost inventat. 

Intre homeopatie şi tratamentele cu plante rămâne un 
domeniu impresionant de tratamente netestate şi 
nereglementate, toate botezate a/ternative de promotorii 
lor. Alternativ pare să definească o cultură mai curând 
decât un domeniu al medicinei - o cultură fără constrângeri 
ştiinţifice. E o cultură în care tradiţiile străvechi capătă 
pondere mai mare decât ştiinţele biologice, iar poveştile 
sunt preferate probelor clinice. Terapiile alternative rezistă 
cu încăpățânare schimbărilor, adesea timp de secole sau 

chiar milenii, neafectate de progresele ştiinţifice în 
înţelegerea fiziologiei sau bolii. Se oferă uneori explicaţii 
incredibile, care invocă fizica modernă, asupra felului în 
care ar putea funcţiona terapiile alternative, dar nu pare să 
existe mare interes pentru testarea acestor speculaţii din 
punct de vedere ştiinţific. În ultimul capitol vom examina 
întrebarea dacă „stranietatea” fizicii moderne oferă sau nu 
vreun sprijin pentru medicina alternativă. 

Promotorii leacurilor „naturiste” le consideră cumva mai 
nepericuloase şi mai eficace decât medicamentele bazate 
pe ştiinţă. Din fericire, majoritatea medicamentelor 
naturiste sunt, în sine, relativ nedăunătoare, lăsând 
deoparte dauna financiară provocată prin plata a optzeci şi 
nouă de dolari pentru un magnet de frigider sau douăzeci 
de dolari pentru o sticluţă de apă sărată. Impiedicând 
lumea să apeleze la antibiotice care nu le sunt necesare 
sau să ia supradoze de pilule contra răcelii, o chestie ca 
homeopatia chiar poate promova sănătatea printre cei care 
din capul locului nu sunt prea bolnavi. Totuşi, ea poate 
deveni periculoasă dacă face oamenii să ocolească 
tratamentul medical necesar. Mai rău decât atât, medicina 
alternativă întăreşte un soi de viziune de-a-ndoaselea 
despre modul de funcţionare a lumii, lăsându-i pe oameni 
pradă uşoară escrocilor lacomi. E ca şi cum ai vrea să te 
orientezi în San Francisco cu o hartă a New Yorkului. Asta 
poate fi periculos pentru cineva care e într-adevăr bolnav 
sau care într-adevăr s-a rătăcit. 

Sentimentele antiştiinţifice şi tehnofobia, care îşi găsesc 
expresia în medicina „naturistă”, îşi au antiteza în 
venerarea tehnologiei. Dacă, în acest capitol, am văzut că 
mulţi oameni caută doar ceea ce este natural, în capitolul 
următor vom întâlni alţii care visează la viaţa într-o lume 
artificială. N-ar trebui să ne surprindă că şi cei care iubesc 
prea mult tehnologia sfârşesc tot în ştiinţa voodoo. 

4. 
Astronautul virtual. 


În care oamenii visează la lumi artificiale 


Visuri despre o statie spațială 


Pe 9 aprilie 1997, mi-am luat tară niciun chef locul la 
masa martorilor în faţa Subcomitetului pentru Spaţiu şi 
Aeronautică al Camerei pentru a depune mărturie în 
privinţa  Staţiei Spațiale Internaţionale. Eram dorit la 
această audiere ca un sconcs la o petrecere la iarbă verde. 
Aşezat între şeful programului NASA de zboruri umane în 
spaţiu, la stânga, şi un fost astronaut, la dreapta, fusesem 
invitat ca mostră de critic. Mai depusesem de multe ori 
mărturii despre stația spaţială în faţa comitetelor 
Congresului, întotdeauna existând însă oarecare speranţă 
de a convinge Congresul să anuleze proiectul. Dar în 1997, 
deşi staţia spaţială îşi depăşise cu ani termenele 
programate şi de câteva ori bugetul, susţinerea ei în 
Congres, şi în special în Subcomitetul pentru Spaţiu, era 
mai puternică decât oricând. După mult întârziata lansare a 
primului modul, cu doar câteva luni în urmă, problema care 
preocupa Subcomitetul era, nu dacă staţia spaţială trebuie 

construită, ci dacă trebuie să mai depindem de ruşi, care 
erau deja cu multe luni în urma angajamentelor luate, sau 
să mergem singuri mai departe. 

Majoritatea membrilor Subcomitetului Spaţial şi-ar fi dorit 
să audă că staţia spaţială este atât de importantă pentru 
ştiinţă, încât trebuie construită cu sau fără ajutorul rusesc. 
N-o să audă aşa ceva de la mine, şi nici de la oricare alt 
savant dintre cei pe care îi cunosc. Staţia spaţială nu poate 
fi justificată pe baze ştiinţifice. Totuşi, ştiinţa planificată 
pentru staţia spaţială este cu totul altfel decât ştiinţa 
voodoo despre care am discutat până acum; nu e atât 
greşită, cât este, pur şi simplu, lipsită de importanţă. 
Povestea staţiei spaţiale este una a visurilor inutile şi a 
supralicitării fără acoperire. Este ştiinţă voodoo lansată prin 
presă. 

La începuturile programului spaţial, părea că o staţie 
spaţială cu echipaj permanent este un pas inevitabil către 
cucerirea spaţiului. De pe o astfel de platformă ar fi fost 
posibil să se facă observaţii astronomice fără distorsiunile 
provocate de atmosfera terestră, să se urmărească 
sistemele climatice, să se stabilească comunicaţii pe întreg 
globul, să se acorde asistenţă navelor şi avioanelor, şi să se 
detecteze operaţiile militare clandestine. Totuşi, în 1984, 
toate aceste funcţii erau deja îndeplinite de sateliți fără 
oameni la bord. Mai mult, roboții le făceau cu mult mai bine 
şi cu mult mai ieftin decât ar fi putut vreodată oamenii. 

O staţie spaţială cu echipaj pur şi simplu nu este suficient 
de stabilă pentru obţinerea de imagini de înaltă rezoluţie 
nici ale cerului, nici ale Pământului; cea mai mică mişcare a 
echipajului provoacă deplasarea centrului de greutate al 
staţiei, iar mecanismele rotative necesare supravieţuirii 
produc vibrații care voalează imaginea la măriri succesive. 
Un echipaj uman trebuie aprovizionat şi schimbat, deoarece 
stresul supravieţuirii în mediul aspru din spaţiu subminează 
puterea şi voinţa, în timp ce un satelit cu roboţi poate fi 

lăsat neasistat ani de zile, el luându-şi energia doar de la 
soare. Dar visul unei staţii spaţiale era prea adânc 
înrădăcinat în imaginaţia naţională pentru a dispărea. 
Fiecare nouă administraţie îşi inventa câte o nouă 
justificare. 

Staţia spaţială din visurile lui Ronald Reagan trebuia să 
fie un soi de laborator de cercetare-dezvoltare în 
microgravitaţie, care ar fi deschis drumul către producţia în 
spaţiu. „Ne putem urma visurile pe stelele îndepărtate”, 
spunea Reagan poporului în mesajul său cu privire la starea 
naţiunii din 1984, „trăind şi lucrând în spaţiu pentru scopuri 
ştiinţifice şi economice paşnice. In această seară voi ordona 
ca NASA să realizeze o staţie spaţială cu echipaj uman în 
decursul unui deceniu.” Dar ţinta staţiei spaţiale nu erau 
stelele; ea avea ca scop o orbită circumterestră joasă, într-o 
regiune a spaţiului explorată atât de amănunţit, încât e 
presărată în mod periculos cu resturile sutelor de misiuni 
anterioare. 

În timpul lui Reagan, celor de la Casa Albă le plăcea să 
spună că spaţiul nu e decât un alt loc pentru făcut afaceri. 
Se afirma că, în condiţii de microgravitaţie, se pot fabrica 
rulmenţi mai sferici, se pot realiza aliaje noi, se pot creşte 
cristale semiconductoare mai bune şi se pot crea noi 
medicamente. Aceleaşi afirmaţii fuseseră făcute şi cu un 
deceniu în urmă pentru justificarea navetei spaţiale. Dar, 
vai, entuziaştii spaţiali exageraseră flagrant perspectivele. 
Forţa gravitaţiei este prea mică în comparaţie cu forţele 
electromagnetice care leagă între ei atomii, pentru a avea 
vreun efect semnificativ asupra proceselor de fabricaţie. Și 
ce ar merita să fie fabricat, pentru a putea justifica preţurile 
transportului? Azi, la închiderea bursei, preţul gramului de 
aur era de 11 dolari. Costul lansării acelui gram de aur pe o 
orbită circumterestră folosind naveta ar fi de 30 de dolari, şi 
cam tot atâta ar costa readucerea lui. Să fie aur pe orbita 
circumterestră şi nu ar merita să te duci să-l iei. 

Exact după optsprezece luni de la  cuvântarea 
preşedintelui Reagan despre staţia spaţială, Uniunea 
Sovietică a lansat staţia spaţială Mir. Deoarece în Congres 
se dezbătea un vot critic privind staţia spaţială, pe toate 
reţelele importante de televiziune a început să fie difuzată 
o reclamă comercială a gigantului aerospațial Medonnell- 
Douglas. Era vorba de treizeci de secunde de formidabilă 
artă publicitară la televiziune. Se vedeau stelele pe fondul 
negru al spaţiului. Apărea duduind silueta unei mari staţii 
spaţiale, acoperind stelele, ca şi cum ţi-ar trece pe 
deasupra capului. Pe fondul zumzetului înăbuşit al 
maşinăriei, vocea povestitorului intona solemn: „Chiar în 
aceste clipe, la kilometri deasupra Pământului, pe o staţie 
spaţială cu oameni la bord, se desfăşoară experimente care 
ar putea vindeca boli grave, se creează aliaje noi şi 
valoroase şi se colectează în fiecare minut noi date 
ştiinţifice care ar putea schimba cursul istoriei.” Urma o 
pauză, în care, lângă staţia spaţială în trecere, apărea o 
stea roşie mare. Vocea întreba: „N-ar trebui să fim şi noi 
acolo?” în timp ce imaginea se estompa, din staţia spaţială 
păreau să vină voci vorbind ruseşte - urmate de hohote de 
râs. Nici astăzi, după mai mult de doisprezece ani, tot nu 
există leacuri sau aliaje noi; de fapt, niciun domeniu din 
ştiinţă sau tehnologie nu a fost semnificativ influenţat de 
cercetările de microgravitaţie făcute fie pe Mir, fie pe 
naveta spaţială americană. L-am întrebat odată pe un fost 
şef al programului ştiinţific spaţial sovietic ce fac toată ziua 
cosmonauţii de la bordul staţiei Mir. „încearcă să rămână în 
viaţă”, mi-a răspuns el. Pe Mir, asta n-a fost întotdeauna 
Uşor. 

Confruntată cu aceste realităţi dure, comunitatea de 
afaceri nu s-a arătat interesată de planul staţiei spaţiale. 
Visul lui Reagan de a produce în spaţiu s-a estompat, pe 
măsură ce estimările costurilor creşteau. Estimarea iniţială 
fusese de 8 miliarde de dolari, însă fuseseră cheltuite deja 

12 numai pe proiectare, fără să se construiască nimic. 
Staţia spaţială părea să fi devenit doar un program social 
pentru creare de locuri de muncă în industria aerospațială, 
iar o moţiune în cadrul Congresului de a o anula a căzut 
doar cu un singur vot. Când George Bush a ajuns la Casa 
Albă în 1989, era deja clar că, dacă nu i se putea găsi o 
justificare nouă, programul va fi anulat. A 

Preşedintele Bush a oferit un vis mai romantic. Intr-o 
cuvântare ţinută pe treptele Muzeului Naţional al Aerului şi 
Spaţiului din Washington cu ocazia celei de-a douăzecea 
aniversări a aselenizării lui Apollo 11, Bush a chemat 
tineretul american „să-şi ridice ochii spre cer şi să ne 
urmeze într-un vis măreț - un vis american - un vis fără 
sfârşit.” Evocând călătoria lui Cristofor Columb către Lumea 
Nouă, el a îndemnat la revenirea pe Lună şi la o expediţie a 
oamenilor pe Marte. „Ca şi Columb, vom năzui către 
ţărmuri încă nevăzute de om.” 

Preşedintele Bush găsise o misiune nouă pentru staţia 
spaţială: ea va fi folosită pentru pregătirea unei expediţii pe 
Marte. Ea ar deveni un laborator de medicină spaţială 
dedicat găsirii  modalităţilor de a preveni efectele 
debilizante ale expunerii prelungite la mediul spaţial. Le-au 
trebuit trei zile astronauţilor ca să ajungă pe Lună. Pentru 
Marte ar trebui nouă luni; pentru întregul circuit, aproape 
trei ani. Dacă nu se găseau mijloace de tratare a 
consecinţelor fiziologice ale şederii prelungite în spaţiu, nu 
era deloc sigur că un astronaut ajuns pe planeta roşie ar 
mai fi în stare să facă explorări. Sovieticii aflau deja cât de 
grele pot fi misiunile prelungite în spaţiu. Erau cosmonauti 
curajoşi care îşi încercau rezistenţa pe staţia spaţială Mir. 
Nouă luni pe Mir i-au lăsat atât de slăbiţi încât la revenirea 
pe Pământ nu mai puteau sta în picioare. Refacerea a fost 
lentă şi probabil incompletă. 

Deja cunoscută ca Staţia Spațială Freedom, staţia a fost 
complet reproiectată pentru noua misiune. A fost şi 

subdimensionată, prin reducerea echipajului de la opt la 
patru, pentru a compensa estimările în continuă creştere 
ale costurilor. Între timp, NASA a început planificările 
preliminare pentru expediţia cu oameni pe Marte. Pe la 
jumătatea mandatului lui Bush însă, războiul rece s-a 
terminat brusc şi neaşteptat prin prăbuşirea Uniunii 
Sovietice. 

Staţia spaţială avea iarăşi probleme. Sfârşitul războiului 
rece însemna sfârşitul competiţiei care susţinuse timp de 
treizeci şi cinci de ani programul spaţial. Pe lângă celelalte 
necazuri ale staţiei spaţiale, estimările costurilor au 
continuat să urce în spirală, în ciuda subdimensionării. Mai 
mult, estimarea iniţială a costului misiunii pe Marte era 
cuprinsă între 500 şi 1000 de miliarde de dolari, sumă 
inimaginabilă în absenţa unei nevoi stringente. Planurile 
expediției astronauţilor pe Marte au fost părăsite. Costul 
mare al transportului obiectelor în spaţiu ameninţa să 
lichideze şi programul staţiei spaţiale. 

În 1993, când Bill Clinton a devenit preşedinte, staţia 
spaţială plutea iarăşi în derivă fără misiune. Dan Goldin, 
administratorul însărcinat de George Bush să se ocupe de 
NASA, era singurul dintre demnitarii numiţi de Bush păstrat 
de administraţia Clinton. Prin Washington circula zvonul că 
Goldin va fi păstrat atât cât va fi necesar ca să îngroape 
staţia spaţială. Clinton nu era personal interesat de acest 
program; el fusese ales ca să învioreze economia aflată în 
cădere. Dar staţia spaţială, deşi nu mai exista decât pe 
hârtie, devenise parte a economiei, cu mii de oameni 
angajaţi într-o industrie aerospațială în depresie şi 
pompând bani în aproape toate districtele ţării reprezentate 
în Congres. Venise rândul lui Bill Clinton să inventeze o 
nouă misiune pentru staţia spaţială. In luarea deciziei, el nu 
va fi condus de vreo preocupare ştiinţifică. 

Noua temă aleasă pentru proaspăt rebotezata Staţie 
Spațială Internaţională (International Space Station = ISS) a 

fost pacea mondială. Preşedintele Clinton a oferit-o ca 
model pentru o nouă eră de cooperare internaţională pe 
proiecte ştiinţifice majore. Cincisprezece naţiuni li s-au 
alăturat Statelor Unite ca „parteneri” la ISS, contribuind cu 
diferite componente ale gigantului Tinkertoy*, care urmau 
să fie asamblate în spaţiu. Insă participarea lor era mai 
curând simbolică; toată lumea ştia că era un proiect 
american şi că America va continua să suporte majoritatea 
cheltuielilor. Ruşii, care mai păstrau încă bătrânul şi 
precarul Mir, urmau să fie luaţi ca „partener egal” - dar cu 
sprijinul financiar al Statelor Unite. Trecerea de la Staţia 
Spațială Freedom la Staţia Spațială Internaţională cerea 
altă reproiectare, atât pentru a corespunde posibilităţilor 
ruseşti, cât şi pentru reajustarea costului, care creştea 
implacabil. Obiectivul nemărturisit al administraţiei Clinton 
era de a da de lucru experţilor spaţiali ruşi, care altfel ar fi 
putut fi tentaţi să-şi vândă serviciile unor naţiuni ticăloase 
în căutare de tehnologie a rachetelor. 

Aşa stăteau lucrurile când mi-am început mărturia. La 
aceste audieri, martorilor li se dau de obicei doar câteva 
minute ca să facă rezumatul lungilor mărturii scrise. Am 
explicat că beneficiile enorme ale programului spaţial, atât 
în tehnologia sateliților, cât şi în ştiinţa fundamentală, nu 
aveau nicio legătură cu zborul omului în spaţiu. Le-am spus 
că niciun domeniu al ştiinţei nu a fost influenţat 
semnificativ de cercetările de microgravitaţie făcute pe 
navetă sau pe Mir. Am terminat spunând că staţia spaţială 
rămânea unicul mare obstacol în calea explorării mai 
profunde a spaţiului. Aş fi vrut să le spun mult mai multe; 
doream să le explic de ce era explorării umane a spaţiului 
se sfârşise acum douăzeci şi cinci de ani şi că nu era 
probabil să mai revină vreodată. Dar ca să explic asta, ar fi 
trebuit să mă întorc cu patruzeci de ani în urmă la lansarea 
Sputnikului. 


'5 Popular joc de construcţii pentru copii. (N. t.). 

Dincolo de ionosferă 


În 1957 nu se ştia aproape deloc care sunt condiţiile la 
doar câteva sute de kilometri deasupra Pământului, şi cu 
atât mai puţin în restul sistemului solar. Cunoştinţele 
noastre despre alte planete se limitau la imaginile văzute 
prin telescoape aflate pe Pământ. Era încă răspândită 
credinţa că pe Marte aveau loc schimbări de anotimpuri 
legate de un fel de viaţă vegetală, iar unii oameni de ştiinţă 
se agăţau de ideea că pe planeta roşie ar putea exista o 
civilizaţie. Venus, veşnic învăluită în nori, era adesea 
imaginată ca planeta ceţurilor şi mlaştinilor. 

Sputnik |, lansat pe orbită pe 4 octombrie 1957, nu 
transporta instrumente ştiinţifice, dar semnalele sonore 
emise de el când trecea pe deasupra la fiecare nouăzeci de 
minute puteau fi recepționate de mii de staţii radio pe unde 
scurte. A fost un şoc teribil pentru americani, dintre care 
mulţi refuzau să creadă că sovieticii puteau avea o 
tehnologie atât de sofisticată. Peste exact o lună a fost 
lansat pe orbită Sputnik II. Era clar că Sputnik Il trimitea 
date ştiinţifice - prima informaţie ajunsă pe Pământ de la 
un instrument de dincolo de ionosferă. Anunţurile oficiale 
sovietice nu prea dădeau indicaţii despre ce instrumente 
ştiinţifice se găseau la bord. 

Când a fost lansat Sputnik II, Herb Friedman de la Naval 
Research Laboratory, unul dintre pionierii radioastronomiei, 
era în drum spre Leningrad la o conferinţă de ştiinţe 
spaţiale. Când a sosit acolo, a întrebat gazdele dacă ar 
putea să-i spună ce instrumente se aflau la bord. Ei au 
făcut mai mult decât atât. L-au dus la un târg comercial de 
la periferia oraşului, unde era expusă o replică identică a lui 
Sputnik II. | s-a permis să se uite mai în amănunţime: un 
magnetofon, un transmiţător radio şi două tuburi Geiger de 
sticlă. Şi-a notat numărul tubului. În ziua următoare, 

plimbându-se pe stradă aproape de hotel cu John Simpson, 
un alt pionier al ştiinţei spaţiale americane, a trecut prin 
faţa unui magazin specializat în echipamente 
demonstrative pentru şcoli. În vitrină se afla un tub Geiger 
identic cu cele din replica lui Sputnik II. Au intrat şi au 
întrebat dacă pot cumpăra astfel de tuburi. Vânzătorul a 
verificat şi a aflat că se găsesc în stoc. Herb a cumpărat 
două, vânzătorul i le-a învelit într-o Pravaa şi Herb le-a pus 
în buzunarul hainei. Tot acolo se aflau şi când s-a întors în 
Statele Unite. 

Curând după întoarcerea sa, a fost vizitat de un tip de la 
serviciile secrete navale, care era interesat de ceea ce 
reuşise Herb să afle despre tipul de date ştiinţifice 
transmise de Sputnik II. El spunea că, până acum, CIA nu 
aflase nimic. Herb a băgat mâna în buzunarul hainei şi a 
scos cele două tuburi Geiger, încă învelite în Pravaa. Uimit, 
agentul l-a întrebat dacă le poate lua cu împrumut. Peste 
câteva luni, când Herb aproape uitase întregul episod, un 
curier înarmat al securităţii a apărut la biroul lui ca să-i 
livreze un pachet cu eticheta STRICT SECRET. | se 
returnaseră cele două tuburi Geiger cumpărate pe o rublă 
într-un magazin din Leningrad. 

În iunie următor, Friedman şi alţi specialişti americani în 
ştiinţe spaţiale au revenit în Uniunea Sovietică la altă 
conferinţă, dar de data asta era rândul americanilor. Pe 31 
ianuarie 1958, la exact patru luni de la lansarea lui Sputnik 
I, armata SUA lansase satelitul Explorer l, care-şi transporta 
propriile contoare Geiger. Punctul culminant al conferinţei a 
fost luarea de cuvânt al lui James Van Allen, un profesor de 
fizică de la Universitatea lowa, care a anunţat descoperirea 
primeia dintre cele două „centuri Van Allen de radiaţii”, 
benzi în formă de covrig alcătuite din particule încărcate, 
captate deasupra ecuatorului de câmpul magnetic terestru. 
Aceasta era prima mare descoperire ştiinţifică în explorarea 
spaţiului. Şeful sovietic al programului Sputnik era vizibil 

necăjit. Războiul rece se purta cu simboluri, iar Sputnikul le 
adusese sovieticilor o imensă victorie propagandistică. Din 
punct de vedere ştiinţific însă Statele Unite preluaseră deja 
conducerea, pe care n-au mai cedat-o niciodată. 

De ce însă Sputnik II nu a reuşit să detecteze centurile 
Van Allen? Tuburile Geiger pe care le purta ar fi trebuit să 
detecteze radiaţia. Aici avem de primit o altă lecţie. Exact 
înainte de lansare, tehnicienii descoperiseră o defecţiune la 
magnetofon. Fără acesta, nu puteau fi obţinute decât 
datele colectate în timpul cât satelitul se afla deasupra 
staţiei de recepție. Oamenii de ştiinţă i-au cerut 
permisiunea lui Nichita Hruşciov să amâne lansarea până la 
repararea magnetofonului. Hruşciov a refuzat; era tocmai în 
ajunul unei importante reuniuni a şefilor de state şi dorea 
să anunţe o lansare reuşită. Dacă sovieticii ar fi putut 
colecta date de pe o orbită completă, ei ar fi fost 
descoperitorii centurilor de radiaţii Van Allen. Incă de la 
începuturile erei spaţiale, politica stătea deja în calea 
descoperirilor ştiinţifice. 

Pe 26 martie 1958, la mai puţin de şase luni după 
Sputnik |, preşedintele Dwight Eisenhower împărtăşea 
poporului american un document remarcabil pregătit de 
Comitetul său pentru Consiliere Ştiinţifică, condus de James 
R. Killian Jr., preşedintele MIT. Scris într-un limbaj clar, 
netehnic, /ntroducere la spațiul extraterestru explica în 
termeni laici simpli „de ce rămân sateliții sus”, folosind 
exemplul unei pietre aruncate atât de tare, încât traiectoria 
trece dincolo de orizont, ea nemairevenind pe Pământ. 
Satelitul cade încontinuu. 

O rachetă, explica raportul, este împinsă prin ejectarea 
de materie în spate. Pentru a rupe cu adevărat legătura cu 
Pământul, racheta trebuie accelerată până la o viteză de 
circa 40.000 km/h. Ea va fi în continuare încetinită de 
atracţia Pământului, dar deoarece gravitația slăbeşte, nu va 
ajunge să se oprească şi să cadă înapoi. „Deşi legile de 

bază care guvernează sateliții şi zborurile spaţiale erau 
cunoscute de oamenii de ştiinţă încă de pe vremea lui 
Newton”, se scria în raport, „ele ne-ar putea părea 
enigmatice şi ireale multora dintre noi. Copiii noştri le vor 
înţelege însă foarte bine.” 

Raportul sugera că va fi cândva posibil să se trimită o 
expediţie umană pe Lună, dar se abţinea să recomande 
expediţii similare către alte planete. O secţiune a 
raportului, intitulată „Un mesaj de pe Marte”, exprima 
sentimentele majorității oamenilor de ştiinţă: „Toate 
acestea ne conduc la o concluzie importantă privind 
explorarea spaţiului. Costul transportului de oameni şi 
materiale prin spaţiu va fi extrem de ridicat, însă costul şi 
dificultatea trimiterii informației prin spaţiu va fi comparativ 
scăzut.” Raportul prezicea că explorarea sistemului solar va 
fi făcută cu instrumente care nu trebuie recuperate. 
Informaţia adunată de aceste instrumente va fi transmisă 
înapoi pe Pământ prin unde radio. 

O altă Comisie pentru Consiliere Ştiinţifică, aceasta 
condusă de profesorul Jerome Wiesner de la MIT, susţinea 
acelaşi lucru într-un raport către John F. Kennedy, cu puţin 
înaintea inaugurării mandatului lui în 1961. Raportul 
Wiesner spunea că orice ar fi de făcut în spaţiu putea fi 
făcut mai eficient şi mult mai ieftin cu nave spaţiale fără 
oameni. Logica limpede a raportului Wiesner era spulberată 
trei luni mai târziu, când cosmonautul sovietic luri Gagarin 
a fost trimis pe orbită. Imaginaţia oamenilor de pretutindeni 
era acaparată de imaginea unui om care rupsese, fie şi 
pentru puţin timp, legăturile cu Pământul. Într-un război al 
simbolurilor, avansul american în ştiinţele spaţiale nu 
însemna mare lucru. Statele Unite suferiseră a doua 
înfrângere devastatoare în spaţiu. 

Preşedintele Kennedy, care avea darul de a înţelege cele 
mai adânci aspirații ale oamenilor, a recunoscut imediat 
puternicul simbolism al zborului omului în spaţiu. Ignorând 

sfatul comisiei Wiesner, el a însărcinat imediat NASA să-şi 
concentreze programul spaţial către oameni în carne şi 
oase, în loc de instrumente. După mai puţin de o lună, ela 
promis că Statele Unite „vor trimite un om pe Lună şi îl vor 
aduce înapoi cu bine înainte de sfârşitul deceniului”. În 
contextul războiului rece, era un joc îndrăzneţ. Statele 
Unite provocau Uniunea Sovietică la o cursă către Lună - 
iar sovieticii aveau o lungime avans. 

Progresele cunoaşterii erau ceva aproape incidental, doar 
un sprijin pentru a justifica etalarea performanţelor 
tehnologice naționale. Rolul acestora va fi adus la 
perfecţiune peste un deceniu în misiunile navetei spaţiale; 
cele mai neconcludente rezultate ale cercetării vor fi 
promovate ca realizări orbitoare. Motivația va fi nu 
ştiinţifică, ci politică. 

După un an de la lansarea de către preşedintele Kennedy 
a provocării către sovietici, John Glenn a devenit primul 
american care a zburat pe orbită în jurul Pământului. La 
întoarcere, lui Glenn i s-a făcut genul de primire cu care a 
fost salutat Lindbergh:$, inclusiv parada triumfală cu 
confetti pe Broadway. Ca şi luri Gagarin, primul cosmonaut 
sovietic pe o orbită circumterestră, John Glenn nu s-a mai 
întors în spaţiu - cel puţin n-a facut-o timp de mulţi ani. 
Amândurora li s-a dat rolul de eroi naţionali, prea valoroşi în 
calitate de simbol pentru a mai fi expuşi la riscuri. 

Inaintea lui John Glenn a mai fost, desigur, un alt 
astronaut care a făcut o călătorie reuşită pe orbită într-o 
capsulă Mercury - cimpanzeul Ham. Şi Ham şi Glenn au 
ajuns la Washington: Glenn în Senatul SUA, Ham la Grădina 
Zoologică Naţională. Ham a murit la puţin timp după aceea, 
fără să se mai întoarcă în spaţiu. 

Ceva mai târziu în acelaşi an, o sondă americană fără 
oameni, Mariner 2, mult mai puţin aclamată, a zburat pe 


16 Aviatorul care, în 1927, a făcut primul zbor transatlantic New York- 
Paris. (N. t.). 

lângă înnorata planetă Venus. Era primul zbor interplanetar 
reuşit de vreo naţiune; două încercări sovietice anterioare 
eşuaseră. Instrumentele de pe Mariner 2 ne-au dat prima 
informaţie directă, diferită de imaginile date de 
telescoapele terestre, despre condiţiile de pe altă planetă. 
Puţini păreau să-şi dea seama de semnificaţia celor ce se 
întâmplau: sistemul solar era explorat nu de astronauții, ci 
de robotii noştri. Mariner 2 ajunsese până pe Venus, la 160 
de milioane de kilometri de Pământ. John Glenn nu fusese 
mai departe de Pământ decât este New Yorkul de 
Baltimore. 

Peste şapte ani, pe 16 iulie 1969, promisiunea 
preşedintelui Kennedy a fost îndeplinită. De necrezut, Neil 
Armstrong a stat pe Lună, la 384.000 km de Pământ. Ce am 
putea spune despre Apollo 11? Era o dovadă de pricepere şi 
îndrăzneală neegalate în istorie. Aselenizarea lui Apollo a 
depăşit lupta pentru dominaţia lumii dintre Statele Unite şi 
Uniunea Sovietică. Era un izvor de mândrie şi de inspiraţie 
pentru întreaga rasă umană, simbolizând înălțimile pe care 
le poate atinge omul şi eclipsând orice altă misiune spaţială 
dinainte sau de după ea. Dar era şi un triumf politic 
incredibil. Întreaga lume era înmărmurită de realizarea 
americană. Trauma produsă de Sputnik era în sfârşit 
depăşită. 

Ironia făcea ca acum sovieticii să fie cei care 
subapreciaseră importanţa simbolică a prezenţei omului în 
spaţiu ca măsură a puterii naţionale. Urmând sfaturile 
savanților, ei îşi concentraseră eforturile spre explorarea 
robotică. A doua zi după aselenizarea americană a lui 
Apollo 11, ajungea pe Lună sonda sovietică fără oameni, 
Luna 15. Luna 15, care trebuia să aducă probe de sol lunar, 
s-a prăbuşit la aselenizare, însă în anul următor Luna 16, a 
adus probe, iar, curând după aceea, Luna 17, a depus un 
vehicul-robot, care a mers mai mulţi kilometri pe suprafaţa 
Lunii transmițând în direct imagini pe Pământ. Sovieticii au 

continuat explorarea lunară cu roboţi până în 1976, 
aducând probe chiar şi de la o adâncime de peste doi metri. 
Era o realizare tehnică splendidă, iar beneficiile ştiinţifice le 
depăşiseră, poate, pe ale americanilor, însă puţini îşi mai 
amintesc astăzi măcar că aceasta a avut loc. Era limpede 
că lumea considera Statele Unite învingătorul în explorarea 
Lunii. 

Aselenizarea lui Apollo 11 a fost salutată ca deschiderea 
unei noi ere de explorări umane. Au urmat încă cinci 
misiuni ale astronauţilor pe Lună, sfârşind cu Apollo 17 în 
1972. Colonii lunare, expediţii pe Marte şi chiar dincolo - 
totul părea un fleac. Nici până la stele nu mai era mult. 
Nimeni nu şi-ar fi închipuit că nu era vorba de un început, ci 
de un sfârşit. De atunci, nicio fiinţă umană nu s-a mai 
aventurat dincolo de relativa siguranţă a orbitelor 
circumterestre şi nici nu este programată vreo asemenea 
misiune. Ca şi cum ar fi avut loc o înţelegere mutuală, 
competiţia dintre Statele Unite şi Uniunea Sovietică pentru 
supremație în spaţiu se va juca de acum pe un teren puţin 
dincolo de ionosferă. Era explorării sistemului solar cu 
astronauți umani se terminase. Durase doar trei ani şi 
jumătate şi nu s-a extins niciodată dincolo de Lună.. 


Retragerea pe orbite circumterestre joase 


Ce am aflat pentru a ajunge să renunţăm la visul 
călătoriilor interplanetare ale oamenilor? Singura destinaţie 
imaginabilă pentru exploratorii umani, în afara Lunii 
noastre, era Marte. Chiar şi cei mai înflăcăraţi campioni ai 
explorării umane a spaţiului recunosc că nu se poate merge 
altundeva într-un viitor previzibil. Temperaturile de pe alte 
planete sau de pe lunile lor sunt fie prea ridicate, fie prea 

scăzute, sau gravitația este prea mare, sau nivelurile de 
radiaţii prea mari, pentru ca oamenii să pună vreodată 
piciorul acolo. Şi nici Marte nu este tocmai grădina 
Edenului. 

În 1957, primul an al erei spaţiale, era vizibil că pericolul 
de radiații din afara  magnetosferei protectoare a 
Pământului era o problemă serioasă. Nivelul continuu de 
fond al radiaţiei solare şi galactice din spaţiul interplanetar 
depăşeşte cu mult limitele de radiaţii permise lucrătorilor 
din industria nucleară. Giganticele furtuni solare, care 
produc erupții imense ale radiaţiilor de particule încărcate, 
sunt, potenţial, o ameninţare fatală; furtunile solare au scos 
din funcţiune chiar şi sateliți de comunicaţii fără oameni. 

Pe orbitele joase circumterestre accesibile navetei 
spaţiale, la doar trei-patru sute de mii de kilometri înălţime, 
câmpul magnetic al Pământului dă o oarecare protecţie faţă 
de radiaţiile de particule încărcate, dar o călătorie 
interplanetară de lungă durată este cu totul altceva. Intr-o 
excursie de trei zile pe Lună, poţi să-ţi încrucişezi degetele 
şi să speri că n-o să aibă loc nicio furtună solară, care apare 
la aproximativ şase luni, dar un drum dus-întors pe Marte ar 
dura doi sau trei ani. 

Sateliții aflaţi pe orbite apropiate de Soare ar putea 
detecta erupțiile solare şi avertiza astronauții, dându-le un 
răgaz de câteva minute până la sosirea unui şuvoi de 
particule încărcate cu viteză ceva mai mică decât a undelor 
radio. Timp suficient pentru a sări, până la izbucnirea 
furtunii, într-un „adăpost de furtună” - un soi de sicriu 
acoperit cu plumb. O furtună solară suficient de mare ar fi 
fatală pentru un astronaut prins în afara acestui adăpost. 
Dar, oricum, chiar dacă evită posibila furtună solară, 
astronauții tot vor încasa o doză mare de radiaţie de fond, 
şi nu doar de la Soare, ci şi de la restul galaxiei. 

Radiația galactică (radiație provenind din afara 
sistemului solar) conține particule grele de mare energie - 

nucleele elementelor grele (cu Z mare”). Un raport recent 
al Academiei Naţionale de Ştiinţe ajungea la concluzia că, în 
timpul unui drum dus-întors până pe Marte, fiecare celulă a 
corpului ar fi traversată cel puţin o dată de o particulă 
energetică de Z mare. Se ştie surprinzător de puţin despre 
efectele radiaţiei de Z mare asupra celulelor vii. Radiația de 
Z mare este foarte diferită de radiaţia nucleară cu care 
avem de-a face pe Pământ şi care constă din neutroni, 
electroni, particule alfa (nucleul de heliu-4) şi raze gama, 
care sunt fotoni de energie foarte mare. Nu există multe 
acceleratoare capabile să producă radiaţie de Z mare 
pentru studii pe animale, dar avem toate motivele să 
credem că celulele vor fi puternic afectate. Cancerul este o 
ameninţare pe termen lung, afectarea sistemului nervos 
central este însă o problemă mai urgentă. Şi n-ar fi mai 
bine nici când exploratorii vor fi ajuns pe Marte: jumătate 
din radiaţia solară şi galactică este blocată chiar de Marte, 
dar, după cum a fost confirmat de Mars Global Surveyor în 
1997, Marte nu are câmp magnetic şi aproape că nu are 
atmosferă care să ecraneze radiaţia de particule încărcate. 
Astronauții exploratori de pe Marte nu s-ar putea aventura 
prea departe de adăpostul lor. 

O descoperire mai neaşteptată este gravitatea efectelor 
asupra sănătăţii a unei expuneri, chiar relativ scurte, la 
gravitație nulă. În primele zile precipitate ale erei spaţiale 
s-a spus că bolnavii de inimă vor putea fi trimişi cândva pe 
orbită ca să-şi odihnească inimile, care n-ar mai trebui să 
pompeze sângele contra forţei de gravitație. În patruzeci de 
ani de studiu asupra oamenilor în mediul microgravitaţiei, 
au ieşit, dimpotrivă, la iveală efecte nocive unul după altul. 
Nu numai inima este puternic tensionată în gravitație zero, 
ci şi oasele pierd calciu, muşchii se atrofiază, sistemul 


17 Cu Z se notează numărul de protoni din nucleu. Radiația formată din 
particule cu Z (adică cu sarcină) mare este puternic ionizantă, deci are 
un efect biologic foarte mare. (N. t.). 

imunitar este slăbit, diareea devine endemică, ciclurile de 
somn sunt întrerupte şi apar accese frecvente de depresie 
şi anxietate. Măsuri ca programarea riguroasă de exerciţii 
încetinesc, dar nu înlătură, efectele. 

Niciuna din aceste probleme nu interzice călătoriile 
oamenilor în spaţiu, dar măreşte imens pericolele şi 
costurile lor. S-ar putea face o ecranare, ceea ce ar creşte 
costurile lansării, iar nava spaţială ar putea fi proiectată să 
se rotească, aşa cum îşi imaginase Arthur C. Clarke, ca o 
roată imensă, generând astfel gravitație artificială pe 
circumferința ei, de asemenea cu costuri mari. Pe scurt, 
mediul spaţial s-a dovedit un obstacol mult mai mare 
pentru călătoriile oamenilor în spaţiu decât se bănuia 
înainte de Sputnik - o descoperire ştiinţifică neprevăzută, 
care impune reexaminarea priorităţilor noastre în spaţiu. 
Este una din cauzele majore ale restrângerii actuale a 
activităţilor umane în spaţiu la orbitele joase 
circumterestre. 

Pentru cei care visează la extinderea civilizaţiei umane în 
afara Pământului, Marte rămâne singura posibilitate 
realistă. Ea este totodată destinaţia din sistemul solar care 
intrigă cel mai mult din punct de vedere ştiinţific. Oare ne 
vom duce acolo, oare am putea, oare ar trebui să facem 
asta? Din punct de vedere ştiinţific, am şi făcut-o. 


Cronicile marțiene 

Întreaga lume a vizitat Marte în vara lui 1997, dusă acolo 
pe 4 iulie de un robot, pe nume Sojourner, de dimensiunile 
unui cocker-spaniel. Peisajul rece şi uscat pe care l-am 
văzut prin ochii lui Sojourner trebuie să fi fost odinioară 
cald şi umed; erau dovezi clare că, în urmă cu multă vreme, 
torente mari de apă se rostogoliseră pe suprafaţa sa 
acoperită de bolovani. Oare în râurile de pe Marte 
mişunaseră creaturi vii precum cele de pe Pământ? Mai 
subzistau oare forme simple de viaţă sub suprafaţa aridă? 
Ceva din noi tânjeşte să afle. 

In atmosfera rarefiată şi fără câmpul magnetic care să-i 
ecraneze, oamenii n-ar putea suporta multă vreme 
radiaţiile cosmice şi solare care sterilizează suprafaţa lui 
Marte. Inchişi în costume spaţiale în acea lume fără aer, 
astronauții n-ar avea simţurile pipăitului şi mirosului; 
singurul sunet ar fi făşâitul slab, abia perceptibil, al vântului 
slab de pe Marte. Ei ar avea doar simţul văzului, dar 
Sojourner are ochii mai buni decât ai oricărui om. 

Vom reveni cu roboţi mai sofisticaţi. Dacă se va găsi 
viaţă pe Marte, acesta ar fi primul nostru contact cu 
organisme vii care nu au aceeaşi genealogie ca noi. Analiza 
ADN poate demonstra şi cuantifica înrudirea întregii lumi vii 
de pe Pământ, la fel de sigur cum poate stabili că eu sunt 
tatăl fiului meu; 98,4% din ADN-ul uman este identic cu al 
cimpanzeului (dacă n-ar fi cele 1,6 procente diferite, am fi 
obligaţi să le dăm cimpanzeilor un loc la Naţiunile Unite). 
Probabil că 50% din genele noastre sunt comune cu ale 
umilei drojdii de bere. Avem gene comune cu bacteriile, 
deşi ramura noastră, eucariote, s-a desprins de miliarde de 
ani de procariote, ramura care include bacteriile. Nu au 
rămas înregistrări ale celor petrecute înainte, dar ştiinţa nu 
ne dă motive să invocăm alte forţe decât legile chimiei 
pentru a explica originile vieţii, şi nici motive de îndoială că 
varietatea prodigioasă a formelor complexe de viaţă care 
populează Pământul astăzi n-ar fi apărut din cauze în 

întregime naturale: ciclurile mutaţie-selecţie ale evoluţiei 
darwiniste. Viaţa extraterestră, fie ea cât de simplă, ne-ar 
releva cursul unui experiment evoluționist complet diferit. 
Cât de răspândită este viaţa în univers? în condiţii 
favorabile, este apariţia vieţii inevitabilă? în câte feluri ar 
putea apărea experimentul vieţii? 

Sistemul solar copernician, evoluţia darwinistă, galaxiile, 
mecanica cuantică, big bangul şi codul genetic au fost, 
toate, descoperiri extrem de stânjenitoare, deoarece au 
diminuat singularitatea omenirii şi au expus ridicolului 
mituri îndrăgite. Ele au fost acceptate cu greu, nu pentru că 
ar fi fost plăcute, ci pentru că erau adevărate. Descoperirea 
vieţii extraterestre ne-ar obliga, la fel cum a făcut-o orice 
mare descoperire ştiinţifică, să ne reconsiderăm modul de a 
privi universul şi locul nostru în el. 

După un an de la marea aventură a lui Sojourner, mai 
mult de şapte sute de oameni de toate condiţiile, din 
patruzeci de naţiuni, s-au adunat la Boulder, Colorado, 
pentru a fonda Societatea Marte. Au ascultat trei zile 
discursuri despre Marte, dar imaginaţia lor nu era aprinsă 
doar de gânduri despre viaţa de pe Marte. Visul lor era să 
transplanteze viaţa terestră pe planeta roşie. 

Organizatorul era un inginer de patruzeci şi şase de ani 
pe nume Robert Zubrin. Majoritatea cunoşteau deja planul; 
citiseră cartea lui Zubrin Pledoarie pentru Marte. Zubrin era 
în stare să facă să sune posibil, chiar inevitabil, visul despre 
Marte. „Avem nevoie de un scop central precumpănitor 
care să ducă înainte programul nostru spaţial”, spunea el 
auditoriului fascinat. „In acest moment al istoriei, acest ţel 
nu poate fi decât explorarea şi popularea cu oameni a lui 
Marte.” Zubrin a propus „terra-formarea” lui Marte, prin 
care să se creeze un nou cămin asemănător Pământului. În 
timp ce vorbea, deasupra lui Zubrin plutea stafia lui Gerard 
K. O'Neill. Daţi-mi voie să mă explic. 

Prin 1972, optimismul aparent nelimitat provocat de 

aselenizările lui Apollo cedase locul unui val de pesimism 
malthusianist. Un studiu cerut de Clubul de la Roma, o 
adunare internaţională de lideri economici, a avut ca 
rezultat publicarea cărţii Limitele creşterii de Dennis 
Meadows şi colegi de-ai lui de la MIT. Mesajul sumbru al 
acesteia a avut ecou la o generaţie pe care războiul din 
Vietnam o făcuse ostilă tehnologiei. Meadows avertiza că 
naţiunile industrializate epuizau resursele Pământului şi 
distrugeau mediul, cu consecinţe care vor duce cu 
siguranţă la dezastru, dacă lumea nu adopta politici de 
austeritate şi control al populaţiei. 

Optimiştii tehnologici erau  îngroziţi de ceea ce 
considerau a fi o gândire negativă. Ei credeau că 
problemele lumii pot fi rezolvate doar prin prosperitatea 
care însoţeşte industrializarea fără îngrădiri. Gerard K. 
O'Neill, un fizician de la Princeton, era convins că limitarea 
creşterii ar duce inevitabil la o guvernare autoritară, care 
va controla distribuţia resurselor şi va reglementa dreptul la 
reproducere. 

Evident, nu era negată finitudinea Pământului. O'Neill se 
gândea că singurul mod de a susţine indefinit creşterea era 
de a extinde planeta. În populara sa carte Frontiera de sus, 
O'Neill propunea construirea de „insule în spaţiu”. El şi le 
închipuia ca pe nişte cilindri imenşi goi, rotiţi în jurul axei 
pentru a crea gravitație artificială pentru oamenii care ar 
trăi pe suprafaţa lor interioară. În limitele tehnologiei 
prezente, aceşti cilindri ar putea avea, după calculele lui, 
diametrul de şase kilometri şi lungimea de treizeci, cu aria 
totală de „uscat” de aproape 800 km?, care ar putea 
susţine o populaţie de câteva milioane de locuitori. 
Rezidenţii coloniilor sale ar fi angajaţi în construirea altor 
colonii cu materiale extrase de pe Lună şi de pe asteroizi. 
O'Neill îşi imagina că, transportând excesul de populaţie a 
Pământului pe „insulele” sale, am putea avea o creştere 
industrială nelimitată fără distrugerea mediului. 

Coloniile spaţiale ale lui O'Neill erau pe placul mijloacelor 
de informare în masă şi al biroului pentru afaceri publice al 
NASA, şi, cu finanţare NASA, el a furnizat planuri şi desene 
din ce în ce mai detaliate ale vieţii de pe „Insula Nr. 1”. 
Aceasta arăta întotdeauna ca o suburbie aglomerată, cu 
arbori, pajişti şi lacuri - dar fără orizont. Dacă priveai în sus, 
puteai să-i vezi pe cei care locuiau diametral opus în 
cilindru. Ideea a atras, ca un cult, o suită de partizani 
devotați care se numea Societatea L;. Ei se foiau neobosiţi 
prin holurile Congresului, făcând lobby pentru a obţine 
finanţarea federală în vederea realizării coloniilor lui O'Neill. 

Numele de „Societatea Ls” venea de la un punct stabil de 
pe orbita Lunii, la egală distanţă de Lună şi Pământ. 
Descoperit de matematicianul francez Lagrange, el a fost 
numit punctul 5 al lui Lagrange sau, simplu, Ls. Un satelit 
aflat în punctul Ls se poate menţine indefinit acolo, fără să 
consume combustibil pentru a rămâne în aceeaşi poziţie. 
Acesta ar fi locul logic pentru construirea unei colonii. 
Societatea Ls nu vorbea despre un viitor foarte îndepărtat; 
lozinca ei era „Ls în '95”. Dar cum să justifici o asemenea 
întreprindere enormă? 

O'Neill, condus de principii etice şi religioase, 
argumentase simplu că creşterea este inerent bună, dar 
până şi membrii cu ochii la stele ai Societăţii L5 ştiau că 
este nevoie de o justificare economică. La urma urmei, 
expediţia lui Columb nu a fost finanțată din idealism, ci din 
dorinţa de a culege bogăţiile Orientului. Pentru a da o 
motivaţie economică, Societatea Ls a încercat să lege ideea 
coloniilor spaţiale de propunerile de sateliţi-centrale solare. 
Cetăţenii din Insula Nr. 1 s-ar ocupa de construcţia şi 
întreţinerea acestor sateliți. Reţele gigantice de colectori 
voltaici solari ar converti lumina solară în energie electrică, 
ce ar urma să fie transmisă cumva pe Pământ, probabil sub 
formă de microunde. Având reţelele solare în spaţiu, n-ar 
mai exista grijile terestre legate de nopţile sau zilele 

înnorate, ori grindinile distrugătoare, sau de dificultatea de 
a menţine neprăfuite hectare de suprafeţe 
semiconductoare. Transmiterea unor imense cantităţi de 
energie pe Pământ ridica însă probleme mari de siguranţă 
şi întrebări privind posibila folosire ca armă. 

N-avea nicio importanţă. Nimeni nu mai vorbeşte acum 
serios despre coloniile spaţiale. Nu că n-ar putea fi 
construită o colonie spaţială - aceasta n-ar viola nicio lege 
a fizicii - ci pentru că viitorul trebuie să se conformeze şi 
legilor economiei.  Calculele detaliate de fezabilitate 
obţinute rapid de institutul lui O'Neill de la Princeton erau 
bazate pe estimările exagerat de optimiste ale costurilor 
lansării materialelor în spaţiu cu ajutorul navetei spaţiale. 
Aceste estimări fuseseră folosite de NASA pentru a 
convinge Congresul că prin construirea navetei s-ar reduce 
costurile lansării. 

Dar nu economia punea în mişcare programul navetei. 
Adoraţia publicului recunoscător faţă de astronauții de pe 
Apollo îi convinsese pe oficialii responsabili de spaţiu că 
oamenii trebuie să aibă un rol în toate misiunile spaţiale 
viitoare. Ei erau convinşi că un public hrănit cu Star Trek n- 
ar suporta un program spaţial din care ar lipsi oamenii. 
Toate sistemele de lansare existente trebuiau înlocuite cu 
vehicule pilotate reutilizabile. Chiar şi sondele planetare 
fără oameni ar trebui relansate de pe navetă după 
instalarea ei pe orbită. Nimic nu va mai merge în spaţiu 
fără ca imagini cu astronauți să apară la ştirile de seară. 

Era o greşeală de calcul costisitoare. Naveta n-ar ajunge 
nici pe departe să satisfacă nevoile naţionale de lansări. 
Coada de misiuni amânate sau anulate sugruma deja în 
1986 efortul spaţial al SUA, când dezastrul lui Challenger a 
stopat lansările timp de trei ani lungi. Nu fusese lăsată nicio 
posibilitate de întoarcere. La fel ca un general nebun care 
arde podurile din spatele armatei ca să-i împiedice 
retragerea, liniile de asamblare pentru marile rachete 

Saturn care  duseseră astronauți pe Lună fuseseră 
demolate, iar planurile fuseseră distruse. Departe de a 
reduce costurile lansărilor, naveta s-a dovedit a fi cel mai 
costisitor sistem de lansare în spaţiu inventat vreodată. 
Chiar calculele lui O'Neill, corectate ţinând seama de costul 
real al lansărilor de navete, au arătat că ideea coloniilor 
spaţiale era, fără de speranţă, nerealistă. Realitate era 
Staţia Spațială Internaţională - şapte astronauți înghesuiți 
într-o cutie la fel de spartană ca Alcatrazi$, la un preţ care 
ameninţa să falimenteze programele spaţiale a şaisprezece 
naţiuni - şi nu Insula Nr. 1. 


Societatea Ls a căzut în uitare. Însă Robert Zubrin a 
preluat cauza stabilirii de colonii extraterestre. După 
douăzeci de ani de la publicarea Frontierei de sus, Zubrin 
şi-a scris propria carte, Pledoarie pentru Marte, şi şi-a 
înfiinţat propria organizaţie - Societatea Marte. Membrii 
Societăţii Marte se concentrează asupra acestui vis. Ei îşi 
simt picioarele afundându-se în nisipul lui Marte, în timp ce 
cele mai teribile dificultăţi tehnice sunt înlăturate prin 
soluţii simpliste. 

Conform lui Zubrin, o călătorie a omului pe Marte ar fi 
mai uşoară decât o excursie pe Lună şi ar putea fi făcută 
aproape pe gratis. După el, trucul este să urmezi exemplul 
lui Lewis şi Clark!” şi să trăieşti „în larg”. 

Asta evocă imaginea unor exploratori care ucid 
sălbăticiuni şi sapă după rădăcini, însă propunerea lui 
Zubrin era ca pe Marte să se fabrice metan, drept 
combustibil pentru drumul înapoi spre Pământ, folosind ca 
materie primă atmosfera rarefiată de CO; de pe Marte. 
Fabricarea combustibilului de rachetă din CO; cere totuşi, 
între multe altele, o cantitate imensă de energie. Nu-i 


18 Celebră închisoare din California. (N. t.). 

19 Conducătorii unei expediţii ordonate în 1803 de preşedintele 

Jefferson în scopul găsirii unei căi navale spre Oceanul Pacific. (N. t.). 

nimic; expediţia va lua cu sine un reactor nuclear portabil. 

O idee despre cât de greu ar fi de susţinut o colonie 
extraterestră pe Marte a fost dată de Biosphere 2, o 
minilume de 1,2 hectare sigilată etanş, construită în 
deşertul Arizona (Biosphere 1 desemnând însuşi Pământul). 
Incinta strălucitoare din sticlă şi oţel care se înălța 
deasupra deşertului Arizona era finanțată de miliardarul 
texan Edward P. Bass, moştenitorul averii petroliere Bass, 
un adept al New Age. Bass căzuse sub fascinația unei 
grupări care credea că Pământul urma să fie măcinat de 
tulburări sociale, caz în care membrii grupului s-ar salva pe 
Marte. 

Salutat de unele mijloace de comunicare ca un 
experiment ştiinţific îndrăzneţ, patru bărbaţi şi patru femei 
îmbrăcaţi în uniforme tip Star Trek făceau cu mâna 
camerelor şi intrau în terariul uman pe 26 septembrie 1991. 
In urma lor a fost sigilată o uşă ermetică. Ei au jurat să 
rămână acolo timp de doi ani, reciclând apa, aerul şi 
gunoiul, şi cultivându-şi propria hrană, pentru a dovedi că o 
colonie umană poate supravieţui pe o altă planetă. 

După câteva săptămâni gâfâiau din lipsă de aer, recoltele 
erau ratate, iar „oceanul” limpede ca cristalul devenise 
clisă. Mai târziu, s-a aflat că trebuia să li se strecoare 
înăuntru hrană şi aer, şi că erau folosite filtre pentru a 
reduce acumularea periculoasă de dioxid de carbon. Chiar 
şi aşa, biosferienii slăbiseră, când au ieşit după doi ani, în 
medie cu peste unsprezece kilograme. Acest mediu 
artificial, complet izolat, mult mai mare decât orice ne-am 
putea închipui a fi transportabil pe Marte, fusese incapabil 
să susţină opt oameni. 

Zubrin nu este ţinut în loc de asemenea eşecuri. Viziunea 
lui depăşeşte cu mult viaţa sub o cupolă. Planurile lui merg 
până la ziua când oamenii vor topi calotele polare ale lui 
Marte, care sunt compuse în mare măsură din CO; îngheţat. 
Aceasta va crea un efect de seră. Marte va redeveni caldă 

şi umedă. Plantelor le va merge bine în atmosfera de CO- şi 
vor degaja oxigen. Se va forma o atmosferă respirabilă, iar 
coloniştii îşi vor putea lăsa deoparte costumele spaţiale. 
Zubrin vorbeşte de crearea unei atmosfere pământeşti pe 
Marte, chiar dacă în prezent, folosind cele mai noi tehnici, 
sute de oameni de ştiinţă se chinuie să înţeleagă forţele 
care guvernează atmosfera Pământului. Dar, pentru Zubrin, 
acestea sunt amănunte. Tot ce ne trebuie pentru a face să 
fie aşa este voinţa. S-au spus multe la Boulder în vara 
aceea despre „destin”. 

Cineva spunea că problema viitorului este că sunt prea 
multe alternative de viitor. Scenariile futuriste elaborate de 
„vizionari” ca O'Neill şi Zubrin exercită o mare atracţie în 
rândul celor îndrăgostiţi de tehnologie. Dar, când încercăm 
să inventăm viitorul, trebuie să fim pregătiţi să ne ajustăm 
visele la noile adevăruri scoase la lumină de ştiinţă. 


Inventarea viitorului 


Arthur C. Clarke, cunoscut probabil cel mai bine ca autor 
al cărţii Odiseea spațială 2001, prezicea într-un articol 
apărut în 1945 în Wireless World că într-o bună zi vor fi 
folosiţi, pentru transmiterea mesajelor radio în întreaga 
lume, sateliți artificiali pe orbite geosincrone. Un satelit pe 
o orbită geosincronă, care este la o altitudine de circa 
37.000 km, are perioada orbitală de exact douăzeci şi patru 
de ore, egală cu cea a rotației Pământului. Pentru un 
observator de pe Pământ el va apărea astfel staționar. 
Experții în comunicaţii l-au luat în râs; în 1945, ideea de 
„lună artificială” era încă science-fiction. Au mai trecut 
doisprezece ani până când sovieticii să şocheze lumea cu 
lansarea primului Sputnik. 

Era o intuiţie strălucită. Astăzi sunt aproape două sute de 
sateliți de comunicaţii; este o afacere de 15 miliarde de 
dolari şi se află în continuă creştere, dar e îndoielnic că 
sateliții de comunicaţii aşa cum îi anticipase Clarke ar fi fost 
realizabili. Sateliții lui erau staţii spaţiale cu oameni, cu 
locuinţe pentru un echipaj, a căror principală sarcină era să 
înlocuiască lămpile radio arse. Arthur C. Clarke prevăzuse 
sateliții de comunicaţii, dar nu prevăzuse microelectronica - 
nimeni nu o prevăzuse. La doi ani după ce şi-a descris visul 
despre staţiile spaţiale a fost inventat tranzistorul, iar, 
curând după aceea, circuitele integrate. Oricare din sateliții 
actuali de comunicaţii, nu mai mare decât un Volkswagen, 
transmite fără greşeală de milioane de ori mai multă 
informaţie decât imensele staţii spaţiale propuse de Clarke 
- şi asta fără să aibă nevoie de vreun echipaj. 

Ştiinţa este ca un joc de cărţi capricios. Cu cât încercăm 
mai mult să ne imaginăm viitorul, cu atât devine mai sigur 
că un progres neprevăzut, poate chiar nepredictibil, în 
ştiinţă sau în tehnologie va amesteca între timp cărţile. 
Adeseori, ca în cazul electronicii cu semiconductori, ştiinţa 
ne oferă un viitor mult dincolo de visurile noastre; alteori 
pune în evidenţă limitări neaşteptate. Ştiinţa are modul ei 
de a ne conduce spre viitor, fără să consulte futurişti sau 
vizionari. 

Istoricul Arnold Toymbee explica odată fenomenala lui 
prolificitate: „Învăţ azi ce trebuie să ştiu ca să-mi fac treaba 
mâine.” Ştiinţa avansează cam în acelaşi fel. După fiecare 
revelaţie obţinută cu greu, savantul face o pauză, atât cât 
să plănuiască o direcţie nouă, proiectată astfel încât să 
profite de ceea ce tocmai a aflat. E posibil ca, înainte de a 
atinge un ţel îndepărtat, alte descoperiri să facă acel ţel 
mai puţin dorit sau să pună în evidenţă o alternativă mai 
atrăgătoare. Ştiinţa continuă să ofere noi alternative de 
viitor şi să le taie de pe listă pe cele vechi. 

Dimpotrivă, politicienii doresc să cadă de acord asupra 

unui viitor şi să stabilească politici ca să ajungem la el. În 
explorarea spaţiului, asta a condus la o discrepanţă tot mai 
mare între savanţi şi politicieni care urmăresc obiective 
fundamental diferite. Şaisprezece naţiuni au fost angajate 
de politicienii lor în Staţia Spațială Internaţională, un proiect 
disprețuit de oamenii lor de ştiinţă. 


Astronauții virtuali 


Între timp, mult dincolo de orbita lui Pluton, planeta cea 
mai îndepărtată a sistemului solar, Pioneer 10 îşi încheiase 
de mult fantastica lui călătorie de explorare printre 
planetele de la periferia sistemului solar. Pioneer 10, prima 
navă spaţială care s-a aventurat dincolo de Marte, a 
navigat printre riscurile necunoscute ale centurii de 
asteroizi pentru a trimite primele imagini de aproape ale 
planetei gigantice Jupiter. Micuța navă de 260 kg a 
continuat cu cartografierea curenților vântului solar până la 
marginea spaţiului interstelar, supraviețuind cu mai puţină 
energie decât e nevoie pentru o lanternă. Lansată în 1972, 
anul în care Apollo 17 zbura în ultima misiune pe Lună, 
Pioneer 10 se afla la peste nouă miliarde de kilometri de 
Pământ. Probabil că Soarele s-ar vedea de la distanţa aceea 
doar ca o stea strălucitoare. 

Construită pentru o misiune de doi ani, Pioneer 10 
suferea de infirmităţile obişnuite ale bătrâneţii: membrele 
mecanice îi deveneau artritice; simţurile îi scădeau din 
cauza loviturilor radiaţiei şi micrometeoriţilor. O parte din 
circuite îi fuseseră închise pentru a economisi energia; 
furnalul nuclear care o alimenta cu energie se răcea 
treptat. Totuşi, micuța navă răspundea încă la telefon, 
raportând credincioasă măsurători ale ultimelor urme de 

vânt solar. Însă în aprilie 1997, Pioneer 10 a fost depăşit de 
o navă spaţială Voyager mai tânără şi mai rapidă. Nu mai 
era nevoie de el; oamenii de ştiinţă care au petrecut 
douăzeci şi cinci de ani analizând datele transmise de 
Pioneer au închis definitiv telefonul. Nu conta că Pioneer 10 
nu se va mai întoarce; povestea lui se încheiase. Paradigma 
explorării viitoare a spaţiului este Pioneer 10 şi nu 
programul Apollo. 

Explorarea sistemului solar a început cu zborul lui 
Mariner 2 spre Venus în 1969. Informaţiile transmise de 
Mariner 2 şi de misiunile ulterioare americane şi sovietice 
au înlăturat orice gând privitor la o expediţie umană pe 
Venus. Pe Venus nu sunt mlaştini; norii, nu de apă, ci de 
acid sulfuric, ascund o suprafaţă suficient de fierbinte 
pentru a putea topi plumbul. In 1990, nava spaţială 
Magellan a făcut, cu ajutorul unor ochi-radar, harta întregii 
suprafeţe a lui Venus o suprafaţă care nu va putea fi văzută 
nicicând de ochiul omenesc. 

La mai puţin de o lună de la aselenizarea lui Apollo 11, 
Mariner 6 şi 7 transmiteau primele imagini de aproape ale 
lui Marte. Nu părea suprafaţa unei planete vii, dar erau 
canale vaste, care arătau că pe faţa lui Marte au curs 
cândva mari torente de apă. În 1976, două landere?% Viking 
s-au aşezat pe suprafaţa marțiană şi au transmis imagini 
ale unui peisaj aspru şi stâncos. Au sondat şi solul marțian 
căutând urme de viaţă. Nu s-a găsit nicio dovadă clară de 
viaţă. Abia peste douăzeci şi unu de ani Pathfinder va 
cobori pe Marte, ducându-l cu sine pe Sojourner. 

Micuţul robot a stârnit imaginaţia oamenilor de 
pretutindeni. Nu era conceput ca un obiect neînsufleţit, ci 
mai curând ca o prelungire a noastră; eram cu toţii pe 
Marte. Creierul lui era creierul oamenilor lăsaţi pe Pământ. 


% Lander = mică navă spaţială destinată coborârii pe suprafaţa unei 
planete şi, eventual, întoarcerii pe nava mai mare de pe care a fost 
lansată. (Nt.). 

Simţurile lui erau cele pe care i le dăduseră oamenii. 
Sojourner avea chiar şi simţul mirosului, un „adulmecător” 
atomic, care îi permitea să analizeze compoziţia rocilor 
întâlnite. Termocupluri simțeau căldura de la amiază a 
nisipului de sub roţi şi răceala neplăcută a atmosferei 
rarefiate, un metru mai sus. Încet, dar harnic, micuțul robot 
nu făcea pauze de prânz şi nici nu se plângea de nopţile 
friguroase. Sojourner era primul dintr-o generaţie de 
teleroboţi cercetaşi care urmau să le ofere oamenilor de 
ştiinţă o prezenţă virtuală în locuri în care niciun om nu ar 
fx putut să se aventureze vreodată. 

La fel ca şi cu Pioneer 10, nu avea nicio importanţă că nu 
exista. Vreo cale de întoarcere. Întreaga misiune a lui 
Pathfinder pe Marte, la 240 de milioane de kilometri de 
Pământ, a costat doar circa un sfert din preţul unei singure 
lansări a navetei spaţiale pe o orbită circumterestră. După 
ce şi-a încheiat misiunea principală pe Jupiter, Galileo 
studiază Europa, luna din oceanul lui Jupiter, iar Cassini îşi 
face lunga lui călătorie spre Saturn şi luna lui, Titan. 
Telescoape-robot pun în evidenţă zilnic noi minuni chiar la 
marginea universului. Aceşti teleroboţi sunt pur şi simplu 
prelungiri ale firavelor noastre corpuri omeneşti. Şi pe zi ce 
trece învăţăm să construim roboţi mai buni. Oamenii însă 
nu s-au schimbat prea mult în treizeci şi cinci de mii de ani. 

Toate acestea sunt lucruri pe care aş fi dorit să le explic, 
dacă ar fi fost timp, membrilor Subcomitetului Spaţial la 
audierea asupra Staţiei Spațiale Internaţionale. Poate că, 
dacă ar înţelege de unde am plecat, ar putea înţelege şi 
unde ne aflăm acum. Realizările ştiinţifice ale astronauţilor 
de la bordul staţiei spaţiale vor fi lipsite de importanţă. Cei 
care explorează universul sunt oamenii de ştiinţă care 
controlează roboții deveniți astronauți virtuali. 


Călătorul în timp 

În noiembrie 1998, după o absenţă de treizeci şi şase de 
ani, John Glenn a revenit în spaţiu, ca membru al 
echipajului navetei spaţiale Discovery. Insistenţa NASA ca 
Glenn să fie retrimis în spaţiu din motive ştiinţifice nu a fost 
luată în serios nici de oamenii de ştiinţă, nici de mijloacele 
de comunicare, nici de poporul american. Totuşi, puţini i-ar 
fi refuzat lui Glenn această revenire nostalgică în spaţiu. 
Prima lui călătorie în spaţiu redase încrederea în sine 
naţiunii. Din poziţia pe care o avea în Senat, el făcuse mult 
lobby pentru a obţine şansa de a-şi încheia îndelungata 
carieră cu o a doua excursie în spaţiu, iar majoritatea 
americanilor erau de părere că îi datoram asta. 

Cu doar o săptămână înaintea misiunii de revenire a lui 
John Glenn, NASA a anunţat că astronautul în vârstă de 
şaptezeci şi şapte de ani ar fi fost exclus, pe motive 
medicale, dintr-un experiment „de mare prioritate” privitor 
la vârstă. Experimentul trebuia să studieze efectul 
hormonului melatonină asupra adaptării cuiva de această 
vârstă la ciclul zi-noapte de nouăzeci de minute de pe 
navetă. Se pare că efectul asupra astronauţilor mai tineri 
fusese studiat în misiunile anterioare. 

Nu au fost dezvăluite niciodată motivele medicale pentru 
propunerea de excludere a lui Glenn, dar mai enigmatic era 
motivul pentru care experimentul a fost iniţial considerat 
unul de mare prioritate. Nu se poate deduce mare lucru 
despre procesul de îmbătrânire de la răspunsul unui singur 
subiect de 77 de ani, iar, dacă obiectivul era să se afle ceva 
despre adaptarea la ciclurile zi-noapte de 90 de minute, nu 
prea merita să se lanseze naveta. S-ar fi putut închiria o 
cameră de motel, trage obloanele şi instala un cronometru 
electronic la comutatorul de lumină. Costul total al misiunii 
navetei era de circa un miliard de dolari - cam cât 
finanţarea pe doi ani a sutelor de burse serioase, avizate de 
referenţi specializați, pentru cercetare extra-muros, 
acordate de Institutul Național pentru Probleme ale 

îmbătrânirii (National Institute on Aging). 

Revenirea în spaţiu a lui John Glenn la bordul lui 
Discovery a avut loc fără incidente. A fost o întârziere cam 
mare la ieşirea din Discovery după aterizarea la Centrul 
Spaţial Kennedy; Glenn avea dificultăţi să stea în picioare 
după opt zile de imponderabilitate, dar ceilalţi astronauți au 
aşteptat răbdători ca să părăsească naveta în grup. Nu au 
fost anunţate rezultatele ştiinţifice obţinute în această 
călătorie. Lui Glenn i s-a făcut iarăşi o paradă pe 
Broadvvay, dar de data aceasta mulţimea de pe traseul 
paradei nu părea să fie mult mai mare decât aglomeraţia 
obişnuită de newyorkezi de la ora prânzului. Câţiva s-au 
oprit să se uite şi au făcut cu mâna către procesiunea de 
maşini. 

Într-o conferinţă de presă, Glenn a vorbit despre 
schimbările care au avut loc în programul spaţial de la 
ultima lui călătorie; desigur, naveta spaţială era departe de 
strâmta capsulă Mercury. Dar semnificaţia reală a misiunii 
era că, după treizeci şi şase de ani, John Glenn zburase 
doar cu 120 km mai departe de Pământ ca prima oară. Era 
ca şi cum astronauții Americii eşuaseră pe orbita 
circumterestră joasă, ca nişte pasageri care aşteaptă un 
tren care nu va sosi niciodată, lângă o linie de cale ferată 
părăsită, depăşiţi de progresul ştiinţei. 

5; 
Trebuie să existe o lege. 


În care Congresul încearcă să abroge legile 
termodinamicii 


Fuziunea la rece obtine o zi în Congres 


Pe 26 aprilie 1989, la 8:30 dimineaţa, o coadă lungă 
şerpuia prin holul de marmură al Raybum House în 
aşteptarea deschiderii uşilor camerei de audieri a 
Comitetului pentru Ştiinţă. Audierea asupra „progreselor 
recente în cercetările privind energia prin fuziune” era 
programată abia peste o oră. Echipajele de cameramani ale 
reţelelor TV se instalau deja înăuntru, iar suporturile cu 
echipamentul lor electronic erau supravegheate de 
tehnicieni pe coridor. Majoritatea celor de la coadă nu 
aveau să fie primiţi; sala de audieri avea doar circa şaizeci 
de scaune, dintre care multe erau rezervate martorilor la 
audierea programata să dureze toată ziua. 

„Pionierii fuziunii”, după cum erau numiţi Stanley Pons şi 
Martin Fleischmann de Salt Lake Tribune, erau martorii- 
vedetă. Trecuse doar o lună de la anunţul lor privind 
descoperirea fuziunii la rece. Ei arătau ca un cuplu ciudat, 

rafinatul Fleischmann, de şaizeci şi doi de ani, cu un accent 
european greu de identificat, şi mai tânărul Pons, arătând 
ca vai de lume şi al cărui accent îi trăda rădăcinile dintr-un 
orăşel de pe dealurile Carolinei de Nord. Ales în Royal 
Society, ceea ce reprezenta o foarte înaltă distincţie în 
Regatul Unit, copleşit cu onoruri, Martin Fleischmann era 
strălucitor. Din creierul lui fertil păreau să ţâşnească idei 
privind orice subiect, dar dintre acestea puţine erau 
practice. Pons îi fusese student lui Fleischmann la 
Universitatea din Southampton, în Anglia. Pons compensa 
lipsa de strălucire prin agresivitate şi energie. 

Dar, în ciuda diferenţelor superficiale, cei doi erau prea 
asemănători pentru a putea colabora eficient. Niciunul nu 
avea mare înclinaţie spre ştiinţa lentă şi migăloasă. 
Amândoi erau jucători ştiinţifici, dispuşi să dea lovituri mari. 
Împreună puteau fi aproape maniacali. Vom mai întâlni 
acest tipar. Colaboratorul tânăr, orbit de faimosul său 
mentor, crede că acesta nu poate greşi. Cel mai în vârstă 
are încredere că, dacă a făcut vreo greşeală, tânărul şi 
inteligentul lui prieten o va dibui. Astfel, îndoielile sunt 
suprimate, într-o cursă nebună în care cei doi se trag 
reciproc. 

Ei au sosit la sala de audieri cu o întreagă delegaţie de la 
Universitatea Utah, incluzându-l şi pe preşedintele acesteia, 
Chase Peterson. În timpul prezentărilor era foiala obişnuită 
în jurul mesei martorilor. Adesea sunt prezenţi doar o mână 
de membri ai comitetului, deşi Ştiinţa e un comitet foarte 
mare, dar în ziua aceea se părea că toţi cei patruzeci şi opt 
de membri sosiseră ca să prindă începutul. Auditoriul a fost 
în sfârşit chemat la ordine, la 9:45, de preşedinte, care era 
Robert Roe din New Jersey. Roe a spus că, ţinând seama că 
relatările din presă privind tentativele de a reproduce 
rezultatele de la Utah erau contradictorii, audierea avea ca 
scop „să permită schimburile între experţi cu păreri diferite 
şi să dea ocazia membrilor comitetului să aprecieze 

semnificaţia informaţiei curente.” 

In cadrul  remarcilor introductive ale membrilor 
comitetului, tonul a fost dat de deputatul republican din 
Pennsylvania, Bob Walker. El a propus ca cele 5 milioane de 
dolari  redirecţionate către fuziunea la rece să fie 
suplimentate la 25 de milioane. După cum spunea el, 
măcar atât putem face. Deputatul Wayne Owens din Utah a 
declarat că fuziunea la rece nu era nici mai mult, nici mai 
puţin decât un miracol. Restul dimineţii era rezervat 
pledoariei Universităţii Utah. Spectacolul celor din Utah era 
pus în scenă de Cassidy şi Asociaţii, o firmă de lobby din 
Washington renumită pentru că obținuse  alocaţii 
guvernamentale imense pentru universitățile cu care 
colabora. Ei au adus chiar şi un arhitect cu desene ilustrând 
cum ar putea arăta o centrală electrică de fuziune la rece - 
inclusiv locurile de parcare şi cantina. 

Audierile Congresului sunt un teatru având nu atât scopul 
de a aduna informație, cât cel de a oferi membrilor 
comitetului o scenă de pe care să-şi facă declaraţiile. Pereţii 
înaltei camere de audieri pentru Ştiinţă sunt acoperiţi de 
portrete în mărime naturală ale foştilor preşedinţi ai 
comitetului. Comitetul este înălţat în loji, ca cele dintr-un 
amfiteatru, aşa încât martorii să privească în sus la 
congresmeni. Preşedintele comitetului tronează în centrul 
lojii celei mai înalte. Când sunt chemaţi la audiere, martorii 
sunt aşezaţi în spatele unei mese masive, care e probabil 
cu câţiva centimetri mai înaltă decât o masă normală, ceea 
ce îi face să se simtă şi mai mici. Invariabil, când încep să 
vorbească, preşedintele îi opreşte şi le spune să vorbească 
direct în microfon, care trebuie tras în jos din cauza mesei 
prea înalte. Întreaga atmosferă e concepută pentru a le 
arăta martorilor cât de insignifianţi sunt în faţa acestui for 
puternic. 

Fleischmann şi Pons erau primii martori. Pons părea 
copleşit de cele ce se petreceau şi doritor să termine cu 

remarcile pregătite şi să-i treacă microfonul lui 
Fleischmann, care, din contră, se afla în elementul lui. 
Niciunul dintre ei nu şi-a exprimat cea mai mică îndoială în 
privinţa descoperirii lor. Întrebările comode care au urmat 
din partea comitetului erau în general prefaţate de 
felicitări. Singura întrebare serioasă se referea la 
discrepanța dintre nivelurile neutronilor şi excesul de 
căldură. Fleischmann a răspuns spunând că preferă să nu 
comenteze. De aici părea să rezulte că un răspuns ar putea 
face apel la o informaţie patentabilă, şi nu l-a mai presat 
nimeni pe această temă. 

A urmat preşedintele Universității Utah. Chase Peterson 
făcuse saltul remarcabil de la director de informații publice 
la preşedinţie grație abilității sale de a conduce publicitatea 
pentru inima artificială Jarvik, creată la Utah. Vă amintiţi 
poate de figura tragică a lui Bamey Clark, singurul care a 
primit inima Jarvik, ale cărui ultime zile pe pământ, undeva 
între viaţă şi moarte, au fost un iad creat de om. Deoarece 
întreaga naţiune urmărea toate evoluţiile acestui caz, 
Chase Peterson, doctor în medicină, apărea zilnic la 
televizor în halat de doctor şi cu stetoscopul în jurul gâtului 
ca să ţină lumea la curent privind starea lui Bamey Clark. 
Părea că tocmai vine de la patul pacientului, deşi el nu mai 
practicase medicina de ani de zile. Işi juca rolul la perfecţie. 
Inima Jarvik a fost un eşec medical, dar a reuşit să aşeze 
Utah printre protagoniştii procedurilor medicale avansate. 
Se zice că Peterson amintise de această reuşită când a 
insistat să se lanseze anunţul fuziunii la rece. 

Avansând propunerea pentru cele 25 de milioane de 
dolari, Peterson a subliniat că statul Utah alocase deja 5 
milioane pentru acest proiect. El a mai afirmat că 
universitatea colectase peste 1 milion de dolari din „fonduri 
private”. De fapt, el folosise şi mai înainte afirmaţia despre 
o „donaţie privată” mare pentru a convinge legislativul din 
Utah să aloce cele 5 milioane. Un an mai târziu se va 

dovedi că „donația privată” era de fapt dintr-un cont secret 
al universităţii, controlat de Peterson, şi nu dintr-o sursă 
externă, după cum afirmase. Când, în sfârşit, sursa banilor 
a devenit cunoscută, Peterson a fost blamat de facultate şi 
obligat să se retragă dezonorat. 

Dar asta va veni mult mai târziu. În acea primăvară, la 
Washington, Peterson era însoţit la audiere de un „consilier 
de strategie a afacerilor” pe nume lra Magaziner, care 
câţiva ani mai târziu avea să apară pe post de consilier al 
preşedintelui Clinton. Ira Magaziner a fost cel care a captat 
atenţia Comitetului de Ştiinţă. Magaziner a cerut imperios 
Congresului să nu „bată pasul pe loc” aşteptând din partea 
comunităţii ştiinţifice confirmarea fuziunii la rece, dacă nu 
voiau ca japonezii să ne-o ia înainte în comercializare. 
Argumentul lui era simplu. El recunoştea că n-are habar de 
ştiinţă, dar, dacă fuziunea la rece se confirmă, ea ar da 
naştere celei mai mari industrii din istoria lumii, în valoare 
de sute de miliarde de dolari. Dacă pică, ţara ar rămâne 
fără meschina sumă de 25 de milioane. Acesta era limbajul 
pe care-l înţelegea comitetul. Singurul martor fără nicio 
pregătire ştiinţifică avea cel mai mare impact asupra 
comitetului. 

Acelaşi argument face oamenii să stea ore în şir la coadă 
ca să-şi cumpere bilete la loto atunci când potul ajunge la 
niveluri record. Desigur, pericolul este ca, din prea mare 
dorinţă, să fii tentat să pariezi pe imposibil. În cartea sa 
despre fuziunea la rece, Gary Taubes numeşte asta 
„pariuhui Pascal”. Blaise Pascal a fost un renumit fizician şi 
matematician din secolul al XVII-lea care, la vârsta de 
treizeci şi doi de ani, a renunţat la viaţa închinată ştiinţei 
pentru una închinată credinţei. El spunea: „Nu ezitaţi să 
pariaţi că Dumnezeu există. Dacă câştigi, câştigi totul.” Nu 
mai e cazul să spunem că Pascal este tare prețuit la Las 
Vegas. O formă sau alta a pariului lui Pascal este adesea 
folosită pentru a justifica scheme imposibile. În periplul 

nostru prin lumea ştiinţei voodoo vom urmări pariul lui 
Pascal sub numeroasele lui înfăţişări. 

Când Universitatea din Utah şi-a încheiat depoziţiile, deşi 
mai erau mulţi alţi martori de audiat, a început o foială în 
sala de audieri: camerele de televiziune erau târâte afară. 
Preşedintele Roe i-a predat conducerea lucrărilor deputatei 
Marilynn Lloyd din Tennessee şi a plecat împreună cu 
majoritatea colegilor săi; mulţi dintre spectatori şi reporteri 
au urmat camerele de televiziune. Ei veniseră să vadă 
starurile, iar acestea ieşiseră din scenă. Era primăvară la 
Washington, iar ziua aparţinea fuziunii la rece. 

Pe 1 mai, abia la cinci zile de la audierea despre fuziunea 
la rece în faţa Comitetului pentru Ştiinţă al Camerei, la 
Reuniunea anuală de primăvară a Societăţii Americane de 
Fizică de la Baltimore avea loc o sesiune de seară dedicată 
fuziunii la rece. Pons acceptase să se afle printre vorbitori, 
dar şi-a anulat participarea în ultima clipă, pe motiv că era 
prea ocupat cu pregătirea vizitei unui avion întreg de 
demnitari ai Congresului, aranjată de senatorul republican 
de Utah Jake Gam. 

Între timp, am aflat de la un coleg de la Universitatea 
Utah că Pons nu era nicidecum în Salt Lake City pregătindu- 
se pentru vizita congresmenilor. Se zvonea că Pons se afla 
la Washington, D.C., la doar câţiva kilometri de Baltimore, 
pentru o întâlnire cu John Sununu, şeful personalului Casei 
Albe şi, poate, cu însuşi preşedintele. Modul în care am 
confirmat zvonul a creat unul dintre acele momente 
minunate care fac interesantă munca la Washington. Am 
procedat direct, sunând pur şi simplu la biroul lui Sununu şi 
întrebând: „Se va întâlni guvernatorul Sununu cu profesorul 
Pons?” „Nu pot să vă confirm acest fapt”, a răspuns o voce 
foarte oficială, „deoarece întâlnirea este confidențială.” 
Pons aştepta să se întâlnească cu Sununu pe 3 mai. 

Pe 2 mai a apărut însă în ziare povestea sesiunii din 
seara precedentă de la Baltimore asupra fuziunii la rece. Nu 

ieşise deloc bine pentru fuziunea la rece: teoreticienii au 
comunicat că fuziunea la rece viola nu unul, ci mai multe 
principii fizice acceptate; chimiştii păreau să poată explica 
toată căldura degajată fără să apeleze la reacţii nucleare; 
au fost dezvăluite greşeli elementare din experimentul de 
la Utah. Moshe Gai a prezentat rezultatele colaborării Yale- 
Brookhaven, care arătau nu doar că nivelul de neutroni era 
scăzut - ci că părea să nu aibă loc nicio emisie. Lua contur 
un consens ştiinţific. Ziarele ofereau publicului primul 
indiciu real că ceva părea să nu fie deloc în regulă. Sununu 
l-a chemat pe Allan Bromley, desemnat de preşedinte 
pentru funcţia de consilier ştiinţific, şi i-a cerut o evaluare a 
reuniunii de la Baltimore. Sununu şi-a anulat întâlnirea cu 
Pons, invocând apariţia unor „probleme urgente”. 

A doua zi după reuniunea Societăţii de Fizică de la 
Baltimore, mi-a fost luat din nou un interviu de către Bob 
Bazell de la NBC, de data asta pentru programul Today. 
Fuziunea la rece a murit, am spus, dar cadavrul ei va 
continua să bântuie. Oamenii de ştiinţă incompetenţi care 
s-au repezit să raporteze confirmarea, administratorii 
lacomi din universităţi care au terfelit reputaţia instituţiilor 
lor, politicienii creduli care risipiseră dolarii contribuabililor 
şi jurnaliştii neglijenţi care acceptaseră ca bun orice 
comunicat de presă: toţi aceştia aveau tot interesul să 
pretindă că subiectul nu era închis. Nu mi-am imaginat însă 
vreodată că, după un deceniu, vor mai exista savanţi care 
să pozeze în campioni ai fuziunii la rece sau companii 
capabile să atragă investitori pretinzând că au creat 
aparate de fuziune la rece. 

Schimbarea politicii pe Capitol Hill a fost dramatică. 
Fizicienii care fuseseră implicaţi în sesiunea privind 
fuziunea la rece de la Baltimore s-au întâlnit a doua zi cu 
membrii şocaţi ai Comitetului pentru Ştiinţă al Camerei, 
aceiaşi care cu câteva zile în urmă pozaseră mândri cu 
Pons şi Fleischmann pentru fotografii din presă. Deputatul 

Walker, supărat pe ceea ce el considera a fi aroganță din 
partea  fizicienilor sceptici, a refuzat să-şi retragă 
amendamentul de a transfera 5 milioane de dolari de la 
fuziunea la temperaturi înalte către fuziunea la rece, dar 
acesta n-a ajuns nicicând să fie votat. „Expresul Gam” către 
Salt Lake City a fost întâi amânat, apoi anulat pe tăcute, 
deoarece congresmenii care se înscriseseră în excursie 
descopereau diverse motive pentru care nu puteau să 
meargă. Comicul Mark Russel din Washington făcea haz: 
„Fuziunea la rece? În Salt Lake City nu-ţi pot da nici măcar 
o bere la rece.” Fuziunea la rece devenise un banc. La 
Washington asta este, de regulă, fatal. 

Audierea n-a reuşit să avertizeze Comitetul pentru Ştiinţă 
asupra dimensiunii scepticismului ştiinţific legat de 
fuziunea la rece. Dar n-a fost prima oară când un comitet al 
Congresului a fost momit cu promisiunea de a obţine 
energie gratuită. Cu trei ani în urmă îşi avusese ziua lui în 
Congres Joe Newman, geniul din păduri care afirma că 
inventase Maşina de Energie. 


Ziua lui Joe Newman în Congres 


Înaintea apariţiei aerului condiţionat, diplomaţii britanici 
stabiliţi la Washington primeau un supliment pentru condiţii 
grele de muncă, la fel ca cei trimişi la Calcutta. Congresul 
menţine tradiţia acelor vremuri şi îşi încetează activitatea 
în timpul lunii august. Vara lui 1986 se arăta deosebit de 
călduroasă şi umedă. Pe 29 iulie am primit un telefon de la 
Comitetul Senatorial pentru Problemele Guvernului. 
Senatorul de Mississippi Thad Cochran programase o 
audiere pentru dimineața următoare privind o legiferare 
care să oblige Biroul de Patente şi Mărci să emită un patent 

pentru „un tip de generator”. El spera să aducă legea în 
faţa Congresului înaintea vacanței. Audierea promitea să fie 
plină de controverse, iar cel care mă sunase se gândea că 
trebuia să participe cineva ca observator din partea 
comunităţii ştiinţifice. N-aş vrea să mă implic? „Apropo”, a 
mai spus el, „inventatorul va fi prezent ca martor. Il 
cheamă Joseph Newman.” Aproape uitasem de Joe 
Newman. Umilul mecanic din Lucedale străbătuse un drum 
lung; el urma să aibă ocazia să pledeze în faţa unui comitet 
puternic al Senatului Statelor Unite. 

Când l-am părăsit pe Joe Newman în capitolul 1, o 
mulţime de oameni îl ovaţionau legănându-se pe scaune în 
Superdomul din New Orleans. Procesul lui contra Biroului de 
Patente şi Mărci al SUA părea şi el să meargă bine. 
Împotriva mărturiei experţilor Biroului de Patente, Newman 
îşi prezentase propriii experţi - nimeni alţii decât fizicianul 
Roger Hastings şi inginerul Milton Everett, acelaşi cuplu 
care garantase pentru Maşina de Energie la ştirile CBS. 

Newman a susţinut că Maşina de Energie nu era un 
perpetuum mobile şi deci nu trebuia supusă politicii din 
1911 care respingea asemenea aparate. El pretindea că 
energia care punea în funcţiune maşina lui provenea din 
conversia masei în energie conform celebrei formule £ 
=mc a lui Einstein. Newman spunea că maşina lui îşi 
devora lent firele de cupru şi magneţii de fier. Pentru că c? 
(viteza luminii la pătrat) este atât de mare, maşina lui ar 
dura practic indefinit. 

Era o afirmaţie extraordinară. Curios, dar E = mc? 
răspunsese la prima provocare serioasă la adresa 
conservării energiei - descoperirea de către Becquerel a 
radioactivităţii în 1896. Fizicianul francez Henri Becquerel a 
descoperit că anumite minerale radiază continuu energie. 
Unele chiar se încălzeau şi luceau în întuneric. Păreau să 
emită energie la nesfârşit. De unde provenea energia? Erau 
amenințate înseşi bazele ştiinţei. Răspunsul a venit în 1905, 

când Albert Einstein a elaborat teoria relativității restrânse. 
Merită să ne oprim o clipă ca să discutăm teoria lui Einstein 
şi legătura dintre masă şi energie. 

Einstein nu şi-a propus să rezolve enigma radioactivităţii. 
El era fascinat de lumină. Se ştia încă de la experimentele 
din 1815 ale fizicianului francez Augustin-Jean Fresnel că 
lumina se comportă ca undele. Dar undele cui? Incapabili 
să-şi imagineze unde în vid, oamenii de ştiinţă au inventat 
„eterni”, o substanţă presupusă a umple universul. Se 
presupunea că lumina trebuie să se mişte prin eter la fel 
cum valurile se mişcă pe suprafaţa unui lac. Prin urmare, ar 
trebui să se determine mişcarea Pământului prin eter 
comparând viteza aparentă a luminii în direcţia mişcării 
Pământului cu viteza luminii la unghi drept faţă de direcţia 
de mişcare. Dar, când A.A. Michelson şi E.W. Morley au 
efectuat experimentul în 1887, s-a găsit că viteza luminii 
este aceeaşi în toate direcţiile. Era ca şi cum Pământul ar 
sta nemişcat în eter cu Soarele şi stelele rotindu-se în jurul 
lui, exact cum Biserica Catolică voia să-l convingă pe 
Galileo în 1633. Nu prea le surâdea fizicienilor. 

Einstein a dedus acea transformare matematică a 
timpului conform căreia viteza luminii este aceeaşi, 
indiferent unde te afli şi indiferent cum te mişti când faci 
măsurătoarea. Transformarea este cunoscută sub numele 
de teoria relativităţii restrânse. Când a folosit această 
transformare la calcularea energiei, Einstein a obţinut un 
rezultat uimitor: un obiect are o energie E = mœ, chiar 
când se află în repaus. Teoria relativităţii restrânse a pus în 
evidenţă echivalenţa dintre masă şi energie. Implicaţiile 
descoperirii radioactivităţii de către Becquerel erau acum 
clare: legea conservării energiei nu era răsturnată, ci era 
unificată cu legea conservării masei, care fusese concepută 
ca o lege a naturii complet separată. 

Nu vom mai privi niciodată universul ca înainte. O mie de 
mistere au fost măturate imediat. Energia se converteşte 

mereu în masă şi invers. Când îţi întorci ceasul deşteptător 
seara (desigur, acum nimeni nu mai întoarce ceasuri 
deşteptătoare), îi creşti de fapt masa, ce-i drept foarte 
puţin, prin energia înmagazinată în legăturile chimice 
deformate ale arcului. Când ceasul ticăie, arcul se destinde, 
convertind această cantitate imperceptibilă de masă înapoi 
în energie. Energia ia forma de căldură, produsă de 
frecarea componentelor ceasului, şi de unde acustice 
produse de ticăit. Un fizician ar spune că, atunci când arcul 
este complet destins, ceasul se află în „starea lui 
fundamentală” - starea de cea mai joasă energie. Ceasul 
cântăreşte mai puţin în starea fundamentală, dar diferenţa 
este prea mică pentru a fi măsurată. 

Nucleul unui atom poate fi într-o stare cu energie în 
exces, ca un ceas întors. Un astfel de nucleu este numit 
radioactiv. Statistic, există o probabilitate ca un nucleu 
radioactiv să se „destindă” brusc, cedându-şi dintr-odată 
energia în exces şi devenind un nucleu diferit şi ceva mai 
uşor. Energia este preluată de genul de radiaţie atomică 
descoperit de Becquerel. De exemplu, un nucleu de heliu 
format prin fuziune, despre care am vorbit în primul capitol, 
cântăreşte ceva mai puţin decât suma părţilor lui. 
Diferenţa, sau „defectul de masă”, este convertită în 
energie, conform formulei lui Einstein, E = mc? Energia 
este preluată de radiaţia nucleară. Dar defectul de masă 
reprezintă doar o mică parte din masa totală. Era oare 
posibil ca atomi întregi să fie convertiți în energie electrică, 
aşa cum pretindea Newman? Şi fără producere de radiaţii? 
Era posibil ca Joe Newman, un simplu tinichigiu, să fi 
descoperit un mod de a face asta? 

Judecătorul Thomas Penfield Jackson de la tribunalul 
districtual Columbia, recunoscându-şi limitele în chestiuni 
tehnice, a pasat problema unui specialist, William E. 
Schuyler Jr., inginer electrician şi fost membru al comisiei 
de patente. Spre teribila consternare a Biroului de Patente 


142 


şi Mărci, raportul din 28 septembrie 1984 al lui Schuyler 
către Curte trăgea concluzia că existau dovezi copleşitoare 
că Maşina de Energie a lui Newman producea mai mult 
decât consuma. Suporterii lui Newman jubilau. 

Judecătorul Jackson nu era totuşi convins. Ştia probabil 
că în viaţă nu capeţi niciodată nimic pe degeaba. Bazându- 
se pe propriul bun-simţ, judecătorul s-a apucat să înveţe 
puţină fizică. Peste opt luni, la 11 iunie 1985, judecătorul 
Jackson a susţinut că raportul lui Schuyler era evident 
greşit. El şi-a întemeiat afirmația citând legile 
termodinamicii şi un raport al Universității de Stat 
Mississippi. A respins raportul lui William Schuyler, 
specialistul desemnat chiar de el. l-a ordonat lui Newman 
să-şi ducă Maşina de Energie pentru testare la Biroul 
Național de Standarde (National Bureau of Standards = 
NBS), laboratorul care se bucura probabil de cea mai mare 
încredere din ţară. Newman şi avocaţii săi, care crezuseră 
că au învins, s-au plâns cu amărăciune că acţiunea 
judecătorului nu era corectă. g 

Mai mulţi membri ai Congresului au fost de acord. In 
primăvara lui 1986, deputatul de Los Angeles Bob 
Livingston, preşedintele Comitetului de Studii Republicane, 
a pus în circulație un raport special, „Biroul de Patente şi 
Joseph Newman: un abuz de putere”. Raportul trăgea 
concluzia ca Joseph Newman „fusese tratat arbitrar şi 
incorect de Biroul de Patente şi Mărci”. Şase membri ai 
Congresului fuseseră deja convinşi să prezinte moţiuni „de 
susţinere individuală” ca să forţeze Biroul de Patente să-i 
emită lui Newman patentul pentru „o sursă nelimitată de 
energie”. Printre cei şase se numărau şi cei doi senatori de 
Mississippi, Thad Cochran şi Trent Lott. Lott avea să devină 
mai târziu liderul majorităţii din Senat şi să aspire la 
preşedinţia Statelor Unite. 

M-am culcat târziu în acea noapte, citind şi recitind 
Maşina de Energie a lui Joseph W. Newman, o carte scrisă şi 

publicată de Newman. Cartea era un amestec patetic de 
filosofie simplistă, autobiografie laudativă şi idei ştiinţifice 
distorsionate, toate conducând spre Maşina lui de Energie. 

Newman a fugit dintr-un orfelinat la vârsta de 
paisprezece ani ca să-şi găsească un drum în viaţă. 
Autodidact, el avea o aptitudine reală pentru mecanică. La 
fel ca mulți şcolari, Newman era fascinat de 
electromagneţi. O simplă spiră de sârmă prin care trece un 
curent electric produce în centrul ei un câmp magnetic 
proporţional cu curentul electric. Dacă se fac două bucle de 
sârmă, câmpul magnetic se dublează, chiar dacă curentul 
rămâne acelaşi. Asta l-a pocnit pe Newman ca o revelaţie 
divină. Poţi crea câmpuri magnetice oricât de mari vrei, 
adăugând pur şi simplu mai multe spire - folosind curentul 
dat de o singură baterie! Asta este, desigur, adevărat, dar 
trebuie plătit un preţ. Când conectezi bateria, câmpul 
magnetic în creştere induce un curent electric de sens 
opus, numit forţă contra-electromotoare. Rezultatul e că, cu 
cât ai mai multe spire, cu atât curentul este mai mult 
împiedicat şi trece mai mult timp până când câmpul 
magnetic îşi atinge valoarea totală. Acest fapt este 
cunoscut ca legea lui Lenz; el reprezintă conservarea 
energiei aplicată în electrodinamică. 

Se pare că Newman n-a ajuns atât de departe cu 
învăţătura lui autodidactă. El s-a convins că, cu cât ai mai 
multe înfăşurări pe o armătură, cu atât trebuie să fie mai 
eficace un motor electric - aşa încât, până la urmă, capeţi 
mai multă energie decât introduci. El şi-a imaginat că a 
făcut o descoperire profundă, trecută cu vederea de toţi 
ceilalţi. A rezultat un motor care funcţiona cu un curent 
foarte mic - dar pentru furnizarea acestui curent era 
necesară o tensiune imensă. Deoarece puterea dată de 
motor este produsul dintre intensitatea curentului şi 
tensiune, creşterea tensiunii compensează exact scăderea 
curentului, aşa cum te-ai aştepta din legea conservării 

energiei. Nu există nicio creştere a randamentului. 

Când, în capitolul 1, Joe Newman a spus mulţimii din 
Superdom că maşina lui Sterling poate merge cu curentul 
unei singure baterii el era cel puţin evaziv. Maşina predată 
la NBS nu era alimentată cu o singură baterie de 
radiotranzistor de nouă volţi, aşa cum părea să sugereze 
Newman, ci cu 116 astfel de baterii legate în serie, într-un 
pachet special de baterii furnizat de Rayovac. Prin toate 
cele 116 baterii trecea acelaşi curent, dar deoarece ele 
erau legate în serie, tensiunea totală furnizată Maşinii de 
Energie era de circa o mie de volţi. Deoarece nu sunt uşor 
de folosit - de exemplu, pentru că necesită izolaţii mai mari 
- motoarele de mare tensiune au puţine aplicaţii practice. 
Şi, desigur, nu pot furniza mai multă energie decât 
consumă. După cum se vedea, Newman se repezise cu 
ideea lui, fără să înţeleagă cum trebuie fizica. Toată 
povestea cu E = mc? şi cu autodevorarea Maşinii de Energie 
părea să fi fost adăugată mai târziu la discursul lui, pentru 
a răspunde criticilor că maşina viola conservarea energiei. 

Am ajuns cu o oră mai devreme la audierea de la ora 
10:00 de a doua zi dimineaţa, dar sala de audieri se umplea 
deja cu oameni purtând costum cu vestă şi serviete. M-am 
aşezat în spate şi am ascultat conversațiile care se purtau 
în jur. După cum am descoperit repede, aceştia erau 
directori de mari corporaţii americane. Raționamentul lor 
părea să fie că, dacă Maşina de Energie a lui Newman a 
justificat o audiere în Senat, atunci s-ar putea să fie ceva cu 
ea - iar, dacă trenul îmbogăţirii era gata de plecare, tipii 
ăştia n-aveau să rămână pe peron. Era acelaşi raţionament 
ca cel folosit de lra Magaziner pentru a forţa finanţarea 
fuziunii la rece. Era pariul lui Pascal. 

Apoi Joe Newman a păşit înăuntru în mijlocul unui mic 
anturaj. Printre cei care au intrat în sală împreună cu 
Newman l-am recunoscut pe Roger Hastings, fizicianul care 
a garantat pentru Newman la CBS şi a depus mărturie 

pentru el la tribunal. Rumoarea conversaţiilor s-a oprit 
brusc; toţi ochii erau îndreptaţi către Newman. Mecanicul 
din Lucedale se transformase de când îl văzusem, cu 
treizeci de luni în urmă, la Știrile de seară de la CBS. 
Dichisit cu grijă şi îmbrăcat în costum cu vestă, la fel ca mai 
marii industriei care umpleau sala, el era tratat cu evidentă 
deferenţă de cei care se îmbulzeau în jurul lui. Un singur 
lucru rămăsese neschimbat - Joe Newman încă avea 
carismă, orice o fi însemnând asta. 

Audierea a început cu membrii Congresului care 
avuseseră iniţiative legislative în legătură cu Newman, care 
au recapitulat istoria tratamentului incorect la care fusese 
supus Newman în eforturile sale de a obţine un patent. Din 
cauza aplauzelor suporterilor lui Newman, senatorul Ted 
Cochran, care prezida audierea, a fost nevoit să atragă 
atenţia celor prezenţi să se abţină de la orice reacţii la 
depoziţiile martorilor. 

L-am recunoscut, aşezat în primul rând, cel rezervat 
martorilor, pe John Lyons, directorul Laboratorului Naţional 
de Inginerie al Biroului Naţional de Standarde. Imediat ce 
congresmenii au spus ce aveau de spus, la masa martorilor 
a fost chemat Lyons. Într-o mărturie scurtă şi 
nepretenţioasă, Lyons a explicat procedura folosită de 
oamenii de ştiinţă de la NBS pentru testarea Maşinii de 
Energie. El a evidenţiat un aspect cu totul nou al 
controversei; se pare că Joe Newman era deja bine 
cunoscut de laboratorul NBS. 

În 1975, Newman scrisese Oficiului de Invenţii din 
Domeniul Energiei al NBS, cerând o evaluare a invenţiei 
„unei surse nelimitate de energie”. Oficiul a răspuns cerând 
mai multe detalii, inclusiv rezultate ale unor teste, 
deoarece afirmaţiile lui Newman erau „contrare unor 
principii ştiinţifice bine stabilite”. Newman n-a mai furnizat 
informaţia suplimentară. 

Totuşi, peste şapte ani, în 1982, el a apărut neanunţat la 

laboratorul NBS cu Maşina de Energie, pretinzând ca NBS 
să i-o testeze. Oficialii exasperaţi ai NBS l-au refuzat din 
nou, pentru că nu era încă în stare să explice coerent 
principiile pe care se baza maşina lui. 

Atunci de ce s-ar opune violent, în 1986, unui ordin 
judecătoresc de a prezenta Maşina de Energie la NBS şi de 
ce ar încerca să obstrucţioneze exact testul pe care ceruse 
să i-l facă NBS cu patru ani în urmă? Un răspuns la această 
întrebare ne-ar ajuta să înţelegem problema-cheie a ştiinţei 
voodoo. Puţini oameni de ştiinţă sau inventatori au intenţia 
de a comite o fraudă. La început, majoritatea cred că au 
făcut o mare descoperire. Dar ce se întâmplă când îşi dau 
seama în cele din urmă că lucrurile nu se petrec aşa cum 
credeau ei? 

Fizicienii îi sugeraseră lui Newman să conecteze ieşirea 
Maşinii de Energie la intrare; dacă maşina funcţiona, ar 
trebui să se poată lipsi de baterii. Probabil că la un moment 
dat între 1982 şi 1986 el le-a urmat sugestia şi a descoperit 
că maşina lui nu merge. Indiferent ce s-a întâmplat, graniţa 
dintre prostie şi fraudă fusese traversată. 

Lyons şi-a încheiat depoziţia cu afirmaţia seacă: „puterea 
intrată de la bateriile care alimentau aparatul domnului 
Newman depăşea puterea furnizată la ieşire de aparat.” 
După Lyons, la masa martorilor a urmat Newman, însoţit de 
avocatul său şi de Roger Hastings. Părea să nu-l fi deranjat 
depoziţia lui Lyons. Aceasta nu era, la urma urmei, decât 
genul de dispută cu un doctor în ştiinţă, pe care a spus 
mereu că o doreşte, deşi Lyons era un chimist de la 
Harvard, nu un fizician. Mai mult, disputa urma să fie 
tranşată de un complet de senatori SUA, un grup mai 
obişnuit cu stilul de misionar al lui Joe Newman decât cu 
Prima Lege a Termodinamicii. Newman şi-a început 
depoziţia referindu-se la decizia judecătorului Jackson de a 
respinge raportul lui William Schuyler, expertul desemnat 
chiar de el să examineze afirmaţia lui Newman. „Voi 

încerca să-mi stăpânesc furia”, a spus el comitetului, 
„fiindcă simt că explodez. Când văd în faţa unui tribunal o 
femeie legată la ochi ţinând balanţa dreptăţii sunt 
emoţionat, dar când văd nedreptate, încep să fierb ca un 
uragan.” Vocea lui puternică tremura de indignare. „Nu mă 
lupt doar pentru Joe Newman.” Newman şi-a încheiat 
depoziţia însufleţită cu provocarea lui standard adresată 
oricărui doctor în fizică de a-l combate. 

Interogarea lui Newman a fost preluată cam fără chef de 
senatorul John Glenn, fostul astronaut şi veritabil erou 
american. Vocea lui calmă era cea a pilotului de teste şi a 
astronautului, capabil să-şi controleze oricând emoţiile. 
Glenn a recunoscut că nu e doctor în fizică, dar are toată 
baza de cunoştinţe tehnice pentru această dispută. „Este o 
problemă destul de simplă”, a spus el. „Se măsoară energia 
de la intrare şi cea de la ieşire şi se vede care este mai 
mare. Este di Newman de acord? Dacă da”, a continuat 
Glenn fără să aştepte un răspuns, „cărui laborator ar vrea 
să-i ceară să facă măsurătorile?” Cacealmaua lui Newman 
fusese dată la iveală. Era prima dată când îl vedeam fără 
grai. Presat să răspundă, el a spus în sfârşit că obiectează 
la orice test făcut de orice laborator, pe motivul că acesta 
ar fi un afront la adresa oamenilor de ştiinţă care 
garantaseră deja pentru maşina lui. Am simţit sala 
încremenind. Ce fel de răspuns era ăsta? 

Un membru al comitetului i-a înmânat o hârtie 
senatorului Glenn. Glenn şi-a ridicat privirea de pe notiţă şi 
a mai pus o singură întrebare. L-a cunoscut Newman pe 
William Schuyler înaintea procesului? Sala a rămas mută. 
Ce ascundea întrebarea lui Glenn? Raportul lui Schuyler era 
partea cea mai tulburătoare a întregii afaceri. Dacă 
existase vreo legătură între Newman şi Schuyler, asta anula 
afirmaţia lui Newman că, prin respingerea recomandării 
specialistului, judecătorul Jackson îl tratase incorect. 
Evident tulburat, Newman a recunoscut că-l întâlnise o dată 

pe Schuyler, dar spunea că acesta nici nu-şi mai amintea 
de el. De fapt, a insistat Glenn, nu cumva firma de 
avocatură a lui Schuyler, specializată în domeniul 
patentelor, l-a reprezentat cândva pe dl Newman? „Da, dar 
dl Schuyler nu m-a cunoscut personal.” Singurul sunet care 
s-a auzit pentru o clipă în sala de audieri, când s-a produs 
această revelaţie, a fost un soi de suspin general. Simţind 
că starea de spirit se întoarce împotriva lui, Newman a 
izbucnit: „Văd unde bateţi, domnule senator. Eu nu am 
nimic de ascuns. Priviţi-mă în ochi, n-o să mă vedeţi 
clipind.” „Nici eu nu clipesc”, a replicat Glenn calm. 

Un membru atent al Senatului, răsfoind un munte de 
documente legate de cazul Newman, dăduse peste numele 
lui Schuyler pe antetul unei firme de patente care îl 
reprezentase pe Newman la o invenţie anterioară. Audierea 
a continuat încă două ore cu depoziţii ale susținătorilor lui 
Newman şi ale celor de la Biroul de Patente, dar publicul 
începea să se împrăştie. Ei pricepuseră că schimbul de 
replici dintre Joe Newman şi senatorul Glenn pusese punct 
intervenţiei în Congres pe tema lui Joseph Newman şi a 
Maşinii lui de Energie. 

Marea ironie era că nu înalta autoritate a Primei Legi a 
Termodinamicii doborâse Maşina de Energie. Lăsându-l 
deoparte pe senatorul Glenn, nu e clar dacă exista cineva 
în Comitet care să înţeleagă măcar despre ce era vorba în 
argumentul legat de conservarea energiei. La urma urmei, 
majoritatea membrilor Congresului sunt avocaţi. lar un 
conflict de interese este tocmai ceea ce avocaţii adulmecă 
de la mare distanţă. Congresul a fost scutit de ruşinea de a 
legifera un patent pentru „o sursă nelimitată de energie”. 
Nu era însă prima dată când Congresul a fost confruntat cu 
riscul unei asemenea ruşini; există paralelisme remarcabile 
între cazul lui Newman şi cel al lui Garabed Giragossian, cu 
şaizeci şi şapte de ani în urmă. 

Ziua lui Garabed Giragossian în Congres 


În toamna lui 1917, un imigrant armean pe nume 
Garabed Giragossian a anunţat că descoperise o maşină 
care producea mai multă energie decât folosea pentru a 
funcţiona. Ca şi Joe Newman, Giragossian nu avea nicio 
pregătire ştiinţifică, dar era dotat cu o energie şi cu o 
încredere în sine fără limite. Mai mult, el avea un cerc de 
admiratori fără cunoştinţe tehnice, care furnizau presei 
mărturii entuziaste. Presa făcea pentru  Garabed 
Giragossian ceea ce va face postul de televiziune CBS 
pentru Joe Newman: făurea povestea unui geniu autodidact 
imigrant, a cărui invenţie i-a lăsat perplecşi pe experții 
încrezuţi care declaraseră că este imposibilă - şi tot ce-şi 
dorea Garabed era să aibă certitudinea că aceasta va fi 
realizată de patria lui adoptivă. Era povestea americană 
care-i plăcea publicului. 

Şi Giragossian a avut parte de ziua lui în faţa Senatului 
SUA. El a refuzat să dezvăluie detaliile modului de 
funcţionare a maşinii lui, dar a propus ca preşedintele 
Statelor Unite să desemneze personal o echipă de ingineri 
şi de oameni de ştiinţă de frunte care să i-o examineze. Un 
număr de fizicieni au scris Congresului, prevenindu-l că 
pretenţia lui Giragossian viola legile termodinamicii. Însă 
Congresul a adoptat cu o majoritate covârşitoare un act 
special prin care se solicita o comisie prezidenţială care să 
cerceteze descoperirea lui Giragossian. La urma urmei, 
gândiţi-vă ce ar însemna pentru naţiune şi pentru lume 
dacă Giragossian avea dreptate. Era din nou vorba de 
pariul lui Pascal şi de seducţia energiei gratuite. 

Aşa cum propusese Giragossian, însuşi preşedintele 
Woodrow Wilson a desemnat distinsa echipă de savanţi şi 
ingineri. O implicare atât de sus-pusă a alimentat speculaţii 
nestăvilite în presă despre felul în care acest proiect ar 

putea însemna electricitate pe gratis şi fabrici fără coşuri 
de fum. Publicul aştepta cu mari speranţe raportul comisiei. 

N-a durat mult. A fost aranjată o demonstraţie. Comisiei 
i-a fost arătat un volant, care diferea doar prin dimensiuni 
de cele care propulsează maşinuţele de jucărie ale copiilor 
prin cameră. Pentru pornirea imensului volant al lui 
Giragossian, un asistent musculos învârtea o manivelă 
mecanică. Dar, odată pornit, volantul, care era susţinut pe 
rulmenţi pentru a reduce frecarea, era acţionat de un mic 
motor electric. Distinsa comisie se uita cum volantul ajunge 
treptat la viteza maximă. Apoi, folosind un dinamometru, 
Giragossian măsura energia necesară pentru a opri 
volantul. Un Giragossian radios anunţa că rezultatul este o 
energie de două sute de ori mai mare decât furnizase 
motorul electric. 

A urmat o linişte şocată. Pentru asta fuseseră adunaţi? 
Giragossian încurcase puterea cu energia. El nu înţelesese, 
pur şi simplu, că energia furnizată de muşchii asistentului 
lui şi de motorul electric fusese înmagazinată în volant în 
timp ce era pus în mişcare într-o perioadă de câteva 
minute. Când oprea brusc volantul, toată energia 
înmagazinată era cheltuită într-o clipă. 

Întreaga naţiune părea ruşinată de acest episod. Nu era 
vorba de fraudă; era clar că Giragossian era sincer. In 
caracterul americanilor este înrădăcinată credinţa că un om 
simplu şi cinstit poate realiza lucruri pe care nu le poate 
face un aşa-zis expert îngust la minte. Oamenii doreau ca 
Giragossian să aibă dreptate, iar această dorinţă a devenit 
plauzibilă prin reportajele credule din presă. E o lecţie 
despre motivele pentru care ştiinţa insistă să folosească 
metode care asigură transparenţa. (Vom afla mai multe în 
capitolul 9 despre preţul secretomaniei.) Dacă Giragossian 
şi-ar fi prezentat invenţia la Biroul de Patente sau unei 
reviste ştiinţifice ar fi fost scutit de această umilinţă. 

Neobişnuit în fiascoul lui Giragossian este faptul că, spre 

deosebire de alte cazuri de ştiinţă voodoo, s-a încheiat 
brusc. S-ar părea că motivul este, pur şi simplu, că n-a 
durat destul pentru a se forma o industrie în jurul lui. Câţiva 
politicieni şi câţiva oameni de presă s-or fi simţit jenaţi, dar, 
în afară de Giragossian, nimeni nu depindea material de 
proiectul lui. N-a avut şansa să prindă rădăcini. Ar fi de spus 
ceva şi despre implicarea imediată a unor experţi ştiinţifici 
de nivel înalt. Comisia prezidenţială specială a rezolvat 
rapid ceea ce devenise cunoscut ca proiectul lui Garabed. 

Anterior creării comisiei prezidenţiale la cererea lui 
Giragossian nu există indicii conform cărora Congresul ar fi 
solicitat vreo recomandare de la comunitatea ştiinţifică, şi 
nici că ar fi acordat vreo atenţie recomandărilor nesolicitate 
oferite de oamenii de ştiinţă. In apărarea Congresului s-ar 
putea spune că, în 1917, avea prea puţină experienţă în 
tratarea problemelor tehnice. Astăzi însă, dintre chestiunile 
aduse în faţa Congresului puţine sunt cele fără o 
componentă ştiinţifică sau tehnologică. Atunci, cui se 
adresează Congresul pentru consiliere ştiinţifică? 


Moartea Biroului de Evaluare Tehnologică 


În primăvara lui 1995, Robert Walker (deputat de 
Pennsylvania), numit de majoritatea republicană a 
Congresului la preşedinţia Comitetului pentru Ştiinţă al 
Camerei, a introdus Actul de  Perspectivă asupra 
Hidrogenului. Scopul lui declarat era promovarea dezvoltării 
hidrogenului, obţinut din descompunerea apei, ca „nouă 
sursă de energie”. ln principiu, hidrogenul este 
combustibilul perfect nepoluant; când arde, singurul produs 
de combustie este apa pură. Walker a menţionat, ca 
utilizare potenţială a hidrogenului, generarea puterii 

electrice şi a atras atenţia că, majoritatea planetei fiind 
acoperită de oceane, rezerva este inepuizabilă. E îndoielnic 
că mai mult de doi membri ai Congresului au înţeles că, 
pentru ca hidrogenul din ocean să devină sursă de energie, 
ar trebui mai întâi abrogate legile termodinamicii. Foarte 
bine, există o rezervă nelimitată de hidrogen în ocean, dar 
este în forma H20. Pentru a obţine hidrogen combustibil, 
moleculele de apă trebuie separate în hidrogen şi oxigen. 
Aşa încât de ce să nu extragi hidrogenul din apă, să-l arzi 
ca pe un combustibil pentru generarea electricităţii şi să 
foloseşti o parte din această electricitate pentru a produce 
alt hidrogen? Nici măcar nu trebuie să fii aproape de ocean; 
când hidrogenul arde, el se recombină cu oxigenul formând 
altă apă, aşa încât ar fi nevoie doar de un rezervor iniţial. 
Nu sună cunoscut? Ar trebui. Este un perpetuum mobile de 
speța întâi - morişca lui Fludd sub o înfăţişare puţin diferită. 

Metoda nu funcţionează fiindcă energia necesară pentru 
a disocia apa este mai mare decât energia recuperată la 
arderea hidrogenului. Pentru a dovedi asta, pot fi măsurate 
energiile respective, şi, de fapt, chiar au fost măsurate cu 
mare precizie. Dar, chiar fără să măsurăm propriu-zis 
energiile, ştim că va fi un deficit de energie; altfel ar fi 
violată conservarea energiei. Câte mii de oameni, altminteri 
inteligenţi, nu şi-au pierdut banii de-a lungul anilor fiindcă 
n-au învăţat, n-au înţeles sau n-au vrut să creadă că 
energia se conservă? 

Robert Walker era un membru influent al Congresului, 
preşedinte al Comitetului pentru Ştiinţă al Camerei. Nu 
exista sub comanda lui nimeni care să-l fi scutit de această 
ruşine? Ironia face ca, la data la care a înaintat actul, să fi 
existat. Cu paisprezece ani în urmă, Congresul crease 
Biroul de Evaluare Tehnologică (Office of Technological 
Assessment = OTA) pentru aprecieri obiective în chestiuni 
ştiinţifice sau tehnice. Dar asta se întâmpla în 1995, anul 

„Contractului cu America”?!, înainte de sfârşitul anului, OTA 
va fi desfiinţată, pentru a demonstra faptul că, în reducerile 
de personal vizând guvernul federal, Congresul nu va face o 
excepţie pentru propriii lui funcţionari. Robert Walker a 
votat pentru suprimarea OTA. 

Mulţi membri ai Congresului erau încântați că aveau 
reducerile de buget ca acoperire pentru desfiinţarea OTA. 
Mulţi se plângeau că era prea lentă pentru ritmul 
evenimentelor dintr-o lume în schimbare rapidă. Biroul se 
baza pe recomandările unor comisii de experţi externi şi 
adesea îi trebuiau luni de zile pentru încheierea unui studiu. 
Era o plângere îndreptăţită. De exemplu, fuziunea la rece 
durase cinci luni; OTA s-ar fi aflat încă în stadiul alcătuirii 
echipei de experţi. Dar problema reală era mai adâncă: 
realitatea ştiinţifică se confrunta cu scopurile politice. Într- 
adevăr, exista tendinţa de a evita pur şi simplu cererea 
recomandărilor de la OTA pe teme controversate sau 
partizane - tocmai cele în care e mai mare nevoie deo 
recomandare obiectivă. 

Desigur, nu doar Congresul e fascinat de schemele de 
energie infinită. In timp ce scriu aceste rânduri, există cel 
puţin trei companii care fac afaceri în Statele Unite şi care 
pretind că au creat aparate de energie infinită. Aceste 
companii au atras investiţii de milioane de dolari. Cum 
reuşesc? în primul rând, ei capătă adesea un important 
ajutor gratuit de la mijloacele de informare în masă. În 
capitolul următor, vom arunca o privire asupra unora dintre 
aceste companii şi asupra ajutorului pe care-l primesc. 


21 Document lansat de Partidul Republican în timpul campaniei 
electorale din 1994, prin care erau detaliate acţiunile promise de partid 
dacă va obţine majoritatea în Camera Reprezentanţilor. Printre 
iniţiativele republicanilor se aflau reducerea dimensiunilor guvernului şi 
scăderea impozitelor. (N. t.). 

6. 
Perpetuum mobile. 


În care oamenii visează la energie gratuită 
infinită 


Revenirea lui Joe Newman 


„Ei bine, nu-i aşa că ritmul schimbărilor tehnologice din 
zilele noastre îţi taie răsuflarea?” întreba retoric Dan Rather 
la Știrile de seară CBS. „Acum, un simplu tinichigiu din 
Mississippi spune că a construit o maşină, un soi de maşină 
în mişcare perpetuă, care desfide legile fizicii - şi să ştiţi că 
unii chiar îl cred. Bill Whitaker şi-a aruncat o privire asupra 
ei.” Nu-mi venea să cred. Era 11 martie 1987, la mai bine 
de trei ani de la prima vizită a CBS-ului la Joe Newman şi la 
Maşina lui de Energie. Tocmai când părea că şi-a epuizat în 
sfârşit energia, CBS îi dădea un nou imbold! 

Bill Whitaker l-a găsit pe Newman în Biloxi, Mississippi, în 
picioare lângă maşina lui Sterling sport. Scenariul nu se 
prea schimbase faţă de cel din urmă cu trei ani. „Le-a fost 
greu celor de la ştiri să-şi dea seama dacă erau martorii 
unei farse tehnologice sau unui veritabil eveniment istoric”, 
a început Whitaker. „Joe Newman este inventatorul unei 

maşini controversate şi spune de mai mulţi ani că aceasta 
produce mai multă energie decât consumă. Astăzi, el speră 
să ne arate ce poate ea face. A folosit-o ca să alimenteze 
un automobil.” 

„Maşina de Energie a lui Newman nu provine dintr-un 
laborator high-tech”, le spunea Whitaker telespectatorilor. 
„Ea vine din atelierul lui din pădurile din Mississippi. 
Newman, care nu şi-a terminat liceul, a construit un 
dispozitiv din bobine de cupru şi magneţi rotitori, care 
generează o forţă electromagnetică uriaşă de la curentul 
unei baterii de lanternă standard. El zice că are la bază 
teoriile lui Albert Einstein şi că va oferi într-o bună zi lumii o 
sursă inepuizabilă de energie curată.” Din nou, auditoriul 
este hrănit cu mitul tipic american al geniului autodidact în 
luptă cu o instituţie încrezută şi cu vederi înguste. 

Era ca şi cum nu se întâmplase nimic de la prima vizită a 
CBSului la Joe Newman. Nici vorbă de testul eşuat al 
maşinii, făcut de Biroul Naţional de Standarde; nici vorbă de 
înfrângerea absolută a lui Newman în faţa unui comitet al 
Senatului; nici vorbă de sentinţa curţii districtuale federale 
împotriva lui Newman în procesul său legat de patent. Nu 
era menţionat nici faptul că „bateria de lanternă standard” 
era, sub capota Sterlingului, în compania a încă 1 809 
baterii. 

„Majoritatea oamenilor de ştiinţă se îndoiesc”, a 
recunoscut Whitaker. „Ei spun că invenţia lui Newman 
desfide legile fizicii. Dar cei câţiva care au examinat maşina 
au început să creadă cu adevărat.” Era momentul să apară 
un „cap vorbitor” - expertul care să dea perspectiva 
lucrurilor. Capul s-a dovedit a fi al unuia dintre aceiaşi 
„experţi” pe care-i intervievase Bruce Hali cu trei ani în 
urmă la CBS. Milton Everett, inginerul constructor de 
drumuri care depusese mărturie în favoarea lui Newman la 
audierea de la Senat şi în procesul lui Newman contra 
Biroului de Patente, şi-a dat frâu liber de data asta: „Cred 

că este, probabil, cea mai semnificativă descoperire din 
istoria omenirii.” Din nou, la fel ca în povestea anterioară 
de la CBS, n-a fost prezent niciun sceptic. 

„Totuşi”, a spus indignat Whitaker, „Biroul de Patente 
SUA numeşte maşina lui Newman un perpetuum mobile 
imposibil şi timp de trei ani a refuzat să-i acorde un 
patent.” Camera se îndreaptă spre Joe Newman; a sosit 
timpul ca însuşi inventatorul să-şi susţină cauza. Jucând la 
perfecţie rolul geniului necizelat, Newman se adresează 
direct camerei de luat vederi: „Modul cel mai bun dea mă 
demasca este să mi se dea patentul şi să fiu lăsat apoi în 
seama publicului. Dacă greşesc, nu se va simţi prost 
nimeni, în afară de Joe Newman.” 

Imaginea de pe ecran se întoarce la Sterlingul roşu care 
se opreşte încetişor. Newman iese şi face cu mâna mulţimii. 
„Astăzi, Joe Newman nu s-a simţit jenat”, povesteşte 
Whitaker pe şoptite. „El şi-a oprit maşina lui lentă după 
două ore şi ne-a spus că ar putea merge mereu, mereu. 
Newman a comparat-o cu primul zbor al fraţilor Wright.” 
Mesajul era cât se poate de clar: Acei oameni de ştiinţă 
care şi-au dat osteneala să examineze maşina lui Newman 
se convinseseră. Mai mult decât atât, Newman îşi testase 
maşina în public şi evenimentul fusese înregistrat de 
camerele CBS, iar Maşina de Energie trecuse testul. 

De ce a ales CBS să-i dea carismaticului găinar acces în 
milioane de case americane, ba chiar de două ori? L-am 
sunat a doua zi pe Bill Whitaker să-l întreb. „Era o 
actualizare”, a spus el defensiv. „Dar n-aţi actualizat 
nimic”, i-am atras atenţia. „N-a fost vorba nici de testul 
Biroului de Standarde, nici de decizia Curţii, nici de 
audierea din Senat.” „Nu ăsta era subiectul”, a protestat 
Whitaker. „Era vorba de Joe Newman; era o poveste de 
interes uman.” Se părea că asta explica totul. La urma 
urmei, era doar o emisiune de divertisment. Din păcate, 
nimeni nu se deranjase să le explice asta telespectatorilor. 

Emisiunile despre ştiinţa marginală sunt rareori realizate 
la aceleaşi standarde ca acelea de politică, afaceri externe 
sau chiar sport. Whitaker începuse prin a mărturisi că, din 
poziţia lui de redactor de ştiri, era greu de spus ce se 
întâmplă în realitate. El nu se jena deloc de lipsa de 
cunoştinţe ştiinţifice, dar nici CBS nu părea să creadă că, 
pentru transmiterea unei demonstraţii de perpetuum 
mobile, ar fi necesară trimiterea unui reporter care aflase 
de conservarea energiei, încercaţi să vă imaginaţi un 
reporter trimis să transmită un joc de fotbal american care 
să nu aibă habar că un jucător din poziţia tackle nu poate 
primi balonul. Şi, deşi într-un reportaj de sport sunt o 
mulţime de ocazii pentru exprimarea opiniilor, lucruri 
precum scorul sunt fapte, iar mijloacele de informare se 
simt obligate să relateze exact aceste fapte. La urma 
urmei, cei care se uită la televizor la un meci de fotbal se 
pricep în general foarte bine, şi orice scăpare a crainicului 
va da naştere unui potop de plângeri. Pe de altă parte, 
relativ puţină lume are suficientă încredere în propriile 
cunoştinţe ştiinţifice pentru a obiecta la o emisiune de 
ştiinţă. Mijloacele de informare se bazează pe asta. 

Savanţii cred că erorile în relatarea ştirilor ştiinţifice pot fi 
îndreptate mărind numărul de reporteri cu o bază ştiinţifică 
sănătoasă. Desigur, asta ar fi de folos, dar nu garantează 
nimic. Să urmărim a doua vizită a Ştirilor ABC la James 
Patterson şi la mărgelele lui fermecate. 


Din nou la celula Patterson 


După cum am văzut în primul capitol, mai există, la 
periferia comunităţii ştiinţifice, o subcultură mică, dar 
pasionată, de adevăraţi credincioşi ai fuziunii la rece. 

Ignoraţi sau chiar ridiculizaţi de ceilalţi oameni de ştiinţă, ei 
visează la mântuire, când lumea se va trezi în sfârşit la 
realitatea fuziunii la rece. Există chiar o revistă, cu titlul 
ciudat /nfinite Energy, care îşi umple paginile cu poveşti 
trandafirii despre progresele care au loc în fuziunea la rece. 
Pe 10 iunie 1997, editorul lui /nfinite Energy mi-a trimis un 
e-mail ca să mă înştiinţeze că în ziua următoare programul 
Bună dimineața, America de la ABC va cuprinde o relatare 
importantă despre fuziunea la rece. Mesajul lui prezicea că, 
dată fiind importanţa ei, relatarea va ocupa prima din cele 
două ore ale programului. 

M-am aşezat la televizor la 7:00 dimineaţa, sperând că 
povestea fuziunii la rece va veni devreme, dar singurul 
lucru din prima oră care aducea a ştire „ştiinţifică” era o 
relatare a apariţiei monstrului Loch Ness într-un lac din 
Turcia. După aproape două ore de bazaconii care alcătuiesc 
meniul standard al talk show-urilor matinale, Charles 
Gibson, gazda emisiunii Bună dimineața, America, a fost în 
sfârşit contactat de corespondentul ştiinţific al ABC, Michael 
Guillen, posesorul unui doctorat în fizică la Universitatea 
Cornell. 

Poate vi-l mai amintiţi din capitolul 1 pe Guillen, savantul 
transformat în reporter TV care l-a intervievat pe James 
Patterson. Patterson susţinea că este capabil să extragă 
cantităţi uriaşe de energie din apa obişnuită, trecând 
curentul printr-o celulă umplută cu mărgeluţe acoperite cu 
metal. Gibson explică:, Acea relatare a avut un ecou imens, 
iar Michael Guillen revine acum cu noutăţi.” „Charlie”, 
izbucneşte Guillen, „s-a parcurs un drum lung în anul 
acesta, după cum o să vedeţi.” 

Filmul e proiectat pe ecran şi îl vedem pe inventatorul 
James Patterson în barca lui de pescuit, prinzând un lup de 
mare. Cine ar putea să nu aibă încredere într-un unchiaş de 
75 de ani cu părul alb căruia îi place să pescuiască? Textul 
este al lui Michael Guillen, care povesteşte încă o dată 

despre uimitoarea descoperire de către Patterson a unui 
mod de a extrage energie din apă cu mărgelele lui 
fermecate. Guillen evită în continuare să folosească 
termenul fuziune la rece. Am aflat mai târziu că o făcea la 
cererea lui Patterson, care ştia că acest termen i-ar reduce 
din credibilitate. lar farmecul popular al lui James Patterson 
e incontestabil când se plânge că descoperirile lui minunate 
îi răpesc din timpul de pescuit. 

Scena se mută de la pescuit la laboratoarele nou-nouţe 
ale companiei Clean Energy Technologies, Inc. (CETI), 
creată pentru comercializarea invenţiei lui Patterson. E un 
pas înainte imens faţă de atelierul din garajul ticsit, care 
era cadrul reportajului acum un an. Evident, Patterson şi 
CETI prosperaseră - datorită, nu în mică măsură, îmi 
imaginez, publicităţii gratuite de la Bună dimineața, 
America. 

„În anul care a trecut”, informează Guillen publicul, 
„mărgelele lui Patterson au condus la o mare surpriză. S-a 
văzut că, de asemenea, ele neutralizează radioactivitatea.” 
Asta ar fi, într-adevăr, o surpriză pentru orice fizician 
nuclearist din lume. Ar fi, de fapt, o minune. Singurul mod 
de a „neutraliza” radioactivitatea este ca izotopii radioactivi 
să fie transmutaţi în elemente stabile, ceva care, în măsura 
în care e posibil, cere bombardări intense cu neutroni de la 
un reactor nuclear sau de la un accelerator puternic de 
particule nucleare. 

Patterson relatează că, atunci când o soluţie conţinând 
ioni de uraniu este trecută prin celula de putere, care este 
un dispozitiv cam de mărimea unui fişic de monede de 25 
de cenți, se generează energie, iar radioactivitatea se 
neutralizează treptat. „Nu cred”, se strâmbă Guillen. „S-o 
supunem testului.” Patterson îi face pe plac, atingând un 
buton care porneşte circulaţia lichidului prin tubulatură, 
prin celula de putere şi înapoi în sticluta cu soluţie de 
uraniu, unde un contor Geiger înregistrează nivelul 

radioactivităţii. După o vreme, Guillen le aduce la 
cunoştinţă privitorilor: „Experimentul a început la prânz cu 
contorul Geiger înregistrând 3760 de pulsuri pe minut. 
După cum puteţi vedea”, spune el arătând o scală, „după 
numai două ore radioactivitatea a scăzut cu mai mult de 
jumătate... o reducere care, dacă s-ar produce natural, ar 
lua miliarde de ani.” Într-adevăr, pornind de la uraniul-238, 
produsul final după un lung şir de dezintegrări radioactive 
naturale este plumbul, care e stabil. Timpul de înjumătățire 
pentru întregul proces este de aproximativ 4,5 miliarde de 
ani. Fiecare pas al acestui proces implică emisie de radiație 
nucleară. Guillen părea să le spună telespectatorilor că 
celula Patterson accelerează conversia uraniului în plumb 
printr-un proces magic, care nu produce radiaţie şi nu 
necesită energie. Aceasta ar viola tot ce se ştie despre 
fizica nucleară. Atunci, ce se putea întâmpla acolo? 

Dacă un scamator scoate pe scenă un iepure din pălărie, 
cei din sală s-ar putea să nu ştie de unde a apărut iepurele, 
dar, dacă nu sunt naivi incurabili, ştiu că nu este o vrajă. 
Este un truc. Şi nici măcar un truc teribil de greu, după 
părerea magicienilor profesionişti. Este cu mult mai simplu 
să înşeli lumea cu un aparat ştiinţific complicat. 
Telespectatorii trebuie să accepte pe cuvânt că 
experimentul arată exact aşa cum declară savantul. E ca şi 
cum, în loc să scoată iepurele din pălărie, scamatorul doar 
se uită în pălărie şi asigură spectatorii că iepurele se află 
acolo. 

Nu s-ar putea, de exemplu, ca ionii de uraniu din soluţie 
să fie, pur şi simplu, absorbiți de mărgelele lui Patterson? 
Ar fi foarte simplu să vezi dacă mărgelele folosite au 
devenit radioactive în cursul experimentului, dar aşa ceva 
nu s-a făcut. 

Totuşi, Guillen e impresionat. „Posibilitatea de a 
neutraliza radioactivitatea a atras mari oameni de ştiinţă, 
ca Norm Olson de la Hanford, Washington, unde guvernul 

depozitează milioane de metri cubi de deşeuri puternic 
radioactive”, spune el. Un cap, identificat ca fiind al 
doctorului Norman Olson, spune: „Mă simt încurajat de 
ceea ce tocmai am văzut. Urmează să-l ducem la 
Laboratoarele Hanford, să-l testăm în condiţii controlate şi 
să vedem până unde putem ajunge cu el.” 

Nu auzisem niciodată de acest „mare savant”, aşa că m- 
am dus la anuarele standard ale oamenilor de ştiinţă. Nu 
era trecut în niciunul. Am dat în sfârşit de urma lui la 
Laboratoarele Battelle Pacific Northwest din Hanford. Nu 
era un cercetător, ci un director de program din cadrul 
Biroului de Programe ale Tehnologiilor pentru Mediu. S-a 
dovedit a fi un tip plăcut, realmente optimist în privinţa 
posibilităţii ca celula Patterson să elimine deşeuri le 
radioactive, dar total depăşit în fizica nucleară. A 
recunoscut că fusese avertizat de colegii lui fizicieni că 
celula Patterson era o balivernă, dar spunea că îşi păstra 
deschiderea către nou. L-am întrebat pe Olson cum avea 
loc neutralizarea. Mi-a explicat că, de regulă, celula 
Patterson face posibilă fuziunea nucleelor de hidrogen sau 
deuteriu, generând căldură, dar, în prezenţa unor nuclee 
radioactive, nucleele de hidrogen sau deuteriu pot fuziona 
cu acestea, transmutându-le în izotopi stabili. 

Presupun că oamenii cu mintea deschisă sunt de 
admirat, dar un nuclearist ar avea dificultăţi şi mai mari să 
înghită afirmaţia despre transmutare, decât cea iniţială 
despre fuziunea la rece a lui Pons şi Fleischmann. Bună 
dimineața, America folosea comentariul lui Olson pentru a 
da impresia că pretenţia CETI este serioasă. CETI, la rândul 
ei, folosea încontinuu apariţia lui Olson la Bună dimineața, 
America în publicitatea ei, în care era citat ca dovadă că 
celula Patterson e luată în serios de „mari savanţi”. Nu s-a 
mai auzit nimic despre testarea celulei Patterson de către 
dr. Olson. 

Există asemănări cu „actualizarea” de la CBS despre Joe 

Newman şi Maşina de Energie: Patterson este fără îndoială 
bun pentru rata audienței, la fel ca şi Joe Newman. Ambele 
reportaje au făcut uz, pentru a-şi susţine afirmaţiile, de o 
mână de ajutor zdravănă din partea cuiva prezentat ca 
expert; în niciuna n-a apărut vreun sceptic de decor. Ambii 
corespondenţi au început exprimându-şi o doză de 
scepticism, dar, după ce au fost personal martorii unei 
demonstraţii înregistrate de camere, au declarat că testul a 
fost un succes. Spectatorilor nu li s-a dat niciun motiv să se 
îndoiască de producerea unei minuni. În ciuda acestor 
asemănări, cele două reportaje erau destinate unor oameni 
cu concepţii foarte diferite. 

În prezentarea Maşinii de Energie a lui Joe Newman de la 
CBS s-au speculat educaţia limitată şi rădăcinile modeste 
ale lui Newman. Nu se vedeau halate albe de laborator; 
acesta era omul cu unsoare sub unghii- nu savant, ci 
mecanic. Pentru el garantează oameni practici, nu profesori 
de colegiu, iar corespondentul recunoaşte că nu are 
pregătire ştiinţifică. 

El este omul mărunt în luptă şi cu instituţiile ştiinţifice şi 
cu birocraţii guvernamentali. Povestea lui Joe Newman se 
adresează celor care ar vrea să vadă autoritatea arogantă 
pusă în încurcătură. 

Prin comparaţie, titlurile ştiinţifice ale lui Guillen de la 
Bună dimineața, America reprezintă o excepţie pentru un 
corespondent de televiziune. Chiar şi aşa, ABC le-a 
exagerat; Charles Gibson l-a prezentat ca „profesor de 
fizică la Harvard” - o  distorsionare supărătoare a 
adevărului. Norm Olson era descris ca „un renumit savant”, 
iar despre Patterson se spunea că are „un palmares 
distins”. Patterson purta un halat alb de laborator şi ţinea o 
mapă. În faţa auditoriului se făcea paradă de toate 
simbolurile autorităţii ştiinţifice în încercarea de a prezenta 
celula Patterson drept ştiinţă normală. Scenariul era 
conceput pentru a avea priză la cei care admiră 

autoritatea. 

Dar ce se întâmpla cu James Patterson? Şi-o fi dat seama 
că mărgelele lui nu generează de fapt energie? Sau, la fel 
ca Joe Newman, a trecut şi el graniţa dintre prostie şi 
fraudă? 


Preoții păcătoşi 


Rareori savanții şi inventatorii pornesc cu intenţia de a 
comite o fraudă. Nu văd niciun motiv de îndoială ca, cel 
puţin la început, James Patterson să fi crezut, la fel ca alte 
sute înaintea lui, incluzându-i pe Joe Newman, Pons şi 
Fleischmann, Garabed Giragossian şi Robert Fludd, ca a 
descoperit o sursă de energie gratuită infinită. La un 
moment dat lui Patterson trebuie să-i devină evident, dacă 
nu-i este deja, că celula lui pur şi simplu nu face ce-şi 
imagina el. 

Dar ce s-a întâmplat cu Pons şi Fleischmann? Am lăsat 
neterminată povestea lor. Când i-am părăsit în capitolul 5, 
ei tocmai căzuseră de pe înălțimile primirii lor triumfale la 
Comitetul pentru Ştiinţă al Camerei la papara primită ín 
absentia la reuniunea Societăţii Americane de Fizică de la 
Baltimore. Totuşi, Pons şi Fleischmann au apărut o 
săptămână mai târziu la reuniunea anuală a Societăţii de 
Electrochimie de la Los Angeles, care organizase o sesiune 
specială dedicată fuziunii la rece. Domeniul electrochimiei 
era oarecum stagnant până la apariţia fuziunii la rece, iar 
electrochimiştii erau hotărâți să nu lase pe nimeni să le 
spargă balonul; ei au solicitat articole care „verificau 
fuziunea la rece”. M-am gândit că, desigur, organizatorii nu 
voiau să sugereze că articolele care contraziceau fuziunea 
la rece vor fi respinse. Un afront atât de evident părea că 

nu poate fi decât o greşeală sau o farsă. Dar un apel către 
conducătorul lucrărilor conferinţei a furnizat răspunsul: 
„Deoarece subiectul sesiunii este fuziunea, articolele care 
nu raportează fuziune nu sunt oportune.” 

Dar chiar şi în acest mediu binevoitor Pons şi 
Fleischmann au fost presaţi să răspundă criticilor care se 
auziseră cu o săptămână în urmă la Baltimore. Ei au 
adoptat o poziţie oarecum conciliantă, recunoscând că 
afirmaţia lor iniţială conform căreia au detectat emisie de 
neutroni se baza în parte pe date eronate. Ei au promis că 
vor repeta măsurătorile cu tehnici mai sensibile. Şi-au 
exprimat însă încrederea că ceea ce observau era într- 
adevăr fuziune. „Ce-ar putea fi altceva?”, a întrebat 
Fleischmann, repetând afirmaţia că se producea o cantitate 
de căldură mult prea mare pentru a fi datorată doar 
reacţiilor chimice. Trebuie să fie adevărat, a spus el, că doi 
atomi de deuteriu fuzionează formând heliu-4 printr-un 
mecanism necunoscut până acum, prin care se generează 
căldură, dar se generează doar puţină, sau deloc, radiaţie 
nucleară. Dar, a spus el, ei sunt în curs de a face un nou 
test, evitând erorile care au afectat lucrarea lor anterioară. 
A promis că rezultatele vor convinge pe scepticii cei mai 
cinici de valabilitatea descoperirii lor. 

Unii savanţi atrăseseră la acea vreme atenţia că, dacă 
avusese loc fuziunea aşa cum afirmau Pons şi Fleischmann, 
dovada decisivă trebuia să existe deja. Heliul, care este 
produsul final al fuziunii deuteriului, trebuie să fie încă prins 
în reţeaua metalică a catozilor de paladiu. Ar fi simplu să se 
analizeze catozii folosiţi pentru a-i detecta prezenţa. Mai 
multe laboratoare guvernamentale s-au oferit să facă 
analiza. Nu era nevoie decât de o mică bucată dintr-unul 
dintre catozii folosiţi; analiza n-ar dura mai mult de o zi sau 
două. Pons şi Fleischmann au fost de acord că acesta ar fi 
testul decisiv, dar au refuzat orice ofertă de ajutor, 
insistând că erau obligaţi să recurgă pentru analiză la 

Johnson-Mathey, compania britanică furnizoare a catozilor. 

Între timp, aproape o mie de savanţi din toate colţurile 
lumii se pregăteau să se adune pe 23-25 mai la Santa Fe, 
New Mexico, pentru ceea ce fusese botezat „canonada 
fuziunii la rece”. Alte zeci de mii se vor aduna să privească 
lucrările transmise în direct prin satelit. Ministrul energiei, 
amiralul James Watkins, i-a cerut lui J. Robert Schrieffer, un 
distins laureat Nobel, să organizeze reuniunea de la Santa 
Fe şi să asigure reprezentarea corectă a tuturor punctelor 
de vedere. Scopul era să se împărtăşească orice fărâmă de 
dovadă teoretică şi experimentală care ar putea face 
lumină în această problemă. Schrieffer i-a invitat pe Pons şi 
Fleischmann să deschidă conferinţa, iar ei au acceptat, 
promițând că vor prezenta rezultatele noilor lor teste. Dar 
asta se întâmpla înainte de atacul ratonului. 

Cu puţin înainte de data programată pentru începutul 
conferinţei de la Santa Fe, s-a primit o înştiinţare de la 
James Brophy, vicepreşedinte însărcinat cu activitatea de 
cercetare la Universitatea Utah, că a avut loc un accident 
nefericit. În vederea pregătirii experimentului crucial, în 
catodul de paladiu al celulei electrolitice a fost înmagazinat 
deuteriu, un proces care se zice că durează mai multe zile. 
Din nefericire, tocmai când se pregăteau să facă testul, un 
raton s-a rătăcit într-un transformator al universităţii. N-a 
fost catastrofal doar pentru raton, ci a şi întrerupt temporar 
curentul în clădirea unde se afla laboratorul lui Pons. În 
timpul întreruperii, deuteriul a difuzat afară din catodul de 
paladiu, obligându-i pe chimişti să ia totul de la capăt. 
Întâlnirea de la Santa Fe va trebui să se desfăşoare fără 
Pons şi Fleischmann. 

Pe de altă parte, Moshe Gai n-a putut fi împiedicat să 
vină la Santa Fe. El nu era prea dezamăgit de absenţa lui 
Pons şi Fleischmann; în ceea ce îl privea, faptul că ei 
greşeau fusese deja dovedit. Dar existau în acel moment 
mai multe grupuri în lume care afirmau că au detectat 

neutroni la niveluri de milioane de ori mai scăzute decât 
cele comunicate de Pons şi Fleischmann, printre care un 
grup de la Laboratorul Naţional de la Los Alamos, la câţiva 
kilometri de Santa Fe, două grupuri din Italia şi un grup 
condus de Steven Jones la Universitatea Brigham Young. Cu 
Pons şi Fleischmann trăgând chiulul de la conferinţa de la 
Santa Fe şi cu prea puţină susţinere în favoarea afirmațiilor 
acestora, problema existenţei unui efect la niveluri extrem 
de scăzute căpăta o semnificaţie suplimentară. La niveluri 
atât de scăzute, fuziunea n-ar avea valoare practică, dar ar 
fi importantă din punct de vedere ştiinţific. Şi ar fi greu de 
dovedit dacă există sau nu. 

După reuniunea de la Baltimore, Moshe Gai şi Kelvin 
Lynn s-au concentrat în direcţia creşterii volumului de 
material din celulele lor pentru a obţine o şi mai mare 
acuratețe. Ei doreau să determine dacă avea loc emisie de 
neutroni la orice nivel. Când i-a venit rândul lui Gai să 
expună rezultatele colaborării Yale-Brookhaven, el a 
explicat că acum atinseseră acurateţea cerută pentru a 
testa neambiguu chiar aceste afirmaţii despre niveluri 
foarte scăzute, şi că tot n-au găsit nimic. Celelalte grupuri 
au fost induse în eroare de zgomotul statistic al fondului de 
radiaţie cosmică. 

Reuniunea de la Santa Fe nu a acordat niciun fel de 
sprijin afirmațiilor lui Pons şi Fleischmann despre 
producerea de căldură, iar faptul că ei n-au venit acolo a 
fost luat de majoritatea oamenilor de ştiinţă drept o dovadă 
în plus că tot episodul fuziunii la rece era spre sfârşit. La 
Salt Lake City însă, Pons şi Fleischmann au dat o declaraţie 
în legătură cu ştirile provenite de la Santa Fe, în care 
spuneau că criticii lor vor fi obligaţi „să retracteze o 
grămadă de lucruri”. Ei insistau că experimentul lor 
decurgea mai bine ca oricând, producând acum de o sută 
de ori mai multă energie sub formă de căldură decât 
folosea sub formă de electricitate. 

Totuşi, testul crucial al producerii fuziunii, după cum 
recunoscusem Pons şi Fleischmann la Los Angeles, era 
prezenţa heliului în catozii de paladiu. Probabil, sugerau ei, 
nucleele de deuteriu dintr-o reţea de paladiu preferă să 
fuzioneze printr-un proces încă nedescoperit în care nu se 
emit nici raze gama, nici neutroni, iar excesul de energie 
trece direct în căldură - dar, chiar şi aşa, tot s-ar produce 
heliu. Dar zilele treceau şi nu sosea nicio ştire de la Utah 
despre analiza mult promisă a heliului. Pons şi Fleischmann 
continuau să nu răspundă la telefoanele altor savanţi - în 
orice caz la telefoanele celor care se îndoiseră public de 
afirmaţiile lor aşa că l-am sunat pe James Brophy, 
vicepreşedintele însărcinat cu activitatea de cercetare. 
Brophy era prietenos şi entuziast, dar se afla într-o situaţie 
dificilă. Deşi credea cu tărie în fuziunea la rece, se simţea 
jenat de felul în care se comportaseră Pons şi Fleischmann. 
M-a asigurat că Johnson-Mathey va termina curând analiza 
heliului. 

După aceasta, mi-am făcut un obicei din a-l suna pe 
Brophy aproape zilnic ca să aflu dacă existau noutăţi. Părea 
să se bucure de conversațiile noastre şi-mi vorbea cu 
emoție despre vreo nouă confirmare, de pildă în Uniunea 
Sovietică. Data următoare când îl sunam, îmi spunea că 
raportul sovietic fusese retras, dar că exista un rezultat şi 
mai bun de la un grup din Italia. Totuşi, analiza heliului nu 
exista încă. În sfârşit, pe 2 iunie, m-a sunat Brophy pe 
mine. Evident emoţionat, mi-a spus că un reprezentant de 
la Johnson-Mathey aduce rezultatele analizei heliului şi că 
universitatea programase o conferinţă de presă pe 6 iunie 
ca să anunţe rezultatele. 

Am sunat la biroul de relaţii publice al Universităţii Utah 
pe 6 iunie, rugându-i să-mi trimită prin fax comunicatul de 
presă. Mi s-a spus că n-a fost dat niciun comunicat de 
presă; conferinţa de presă fusese anulată. Am luat legătura 
cu Jim Brophy şi l-am întrebat ce se întâmplase. Vocea îi 

tremura. Mi-a spus că profesorul Pons se hotărâse să nu 
comunice analiza. „De ce?”, am întrebat. Clar marcat, 
Brophy a răspuns cu o voce abia auzită: „Zicea că n-ar fi 
corect, pentru că n-a fost evaluată de referenţi.” Referenti! 
În martie, cei doi îşi trâmbiţaseră afirmaţiile în lumea 
întreagă fără nicio evaluare de către referenţi. „O să 
publice rezultatele analizei heliului mai târziu în vară”, a 
spus Brophy răguşit. Ştiam şi eu, ca şi Brophy, că 
rezultatele nu vor fi publicate niciodată. 

Conştient sau nu, strategia adevăraţilor credincioşi este 
să se izoleze de sceptici. Pons şi Fleischmann făcuseră aşa 
de la bun început cu o cortină a secretomaniei. In primele 
luni, au existat mai multe ocazii în care ar fi putut evita o 
ruşine şi mai mare, recunoscând posibilitatea erorii şi 
invitându-şi colegii să le examineze rezultatele. Ei au ales în 
schimb de fiecare dată să înalte şi mai mult gardul, 
încurajându-se reciproc ca doi copii care pun la cale o 
năzdrăvănie. 

Întâi s-au convins pe ei înşişi că nucleele de deuteriu pot 
fi făcute să fuzioneze înghesuindu-le într-un catod de 
paladiu; apoi s-au convins că fuziunea genera căldură fără 
radiaţii; probabil că au ajuns să creadă chiar şi că 
hidrogenul obişnuit poate fuziona - nu poţi niciodată 
subestima capacitatea de autoînşelare a oamenilor - dar e 
greu de văzut cum ar mai fi putut Pons şi Fleischmann să se 
autoamăgească odată ce au primit rezultatele analizei 
heliului. În acel moment ei trebuie să fi ştiut că nu avusese 
loc nicio fuziune. 

Erau prinşi chiar în capcana enormităţii afirmației lor. 
Acum nu mai puteau recunoaşte că nu avusese loc 
fuziunea, fără să accepte totodată că anterior exageraseră 
sau fabricaseră dovezile pe care se bazau. Deveniseră figuri 
mondiale, aşa că acum aveau să suporte oprobriul lumii 
întregi. Ceea ce începuse ca interpretare în sensul propriilor 
dorinţe a unor experimente neglijente şi incomplete a 

evoluat către denaturarea şi suprimarea deliberată a 
datelor. Pe 6 iunie 1989, la exact şaptezeci şi cinci de zile 
după anunţul de la Salt Lake City, fuziunea la rece a trecut 
clar graniţa de la prostie la fraudă. 

In iulie, juriul Ministerului Energiei condus de John 
Huizenga şi-a depus raportul preliminar în care se afirma că 
nu era justificată continuarea cercetărilor asupra fuziunii la 
rece. In următoarele săptămâni, Fleischmann s-a întors 
acasă în satul Tisbury din Anglia, pentru tratamente 
medicale care n-au fost dezvăluite. Stanley Pons, după ce a 
demisionat din postul său de la Universitatea Utah, a 
dispărut o vreme, pentru ca apoi să iasă la suprafaţă la 
Nisa, trăind viaţa plăcută din sudul Franţei. El a fost angajat 
să lucreze la fuziunea la rece de către Technova, o filială a 
Toyotei. Martin Fleischmann a venit şi el acolo mai târziu. 
Fuziunea la rece fusese declarată oficial moartă, dar oare 
nu i se mai auzea încă un puls slab? 

Mulţi dintre oamenii de ştiinţă din lumea întreagă care-i 
urmaseră pe Pons şi Fleischmann în mlaştina fuziunii la 
rece li s-au alăturat şi acum insistând că efectul era real şi 
promițând dezvăluirea de noi informaţii care să facă 
demonstraţia inatacabilă. Trei fizicieni italieni de la 
Institutul de Fizică din Milano, Giuliano Preparata, Tullio 
Bressani şi Emilio Del Guidice, au fost printre cei care au 
afirmat că posedă dovada fuziunii la rece. Giovanni Pacci, 
redactorul specializat în ştiinţă de la influentul ziar italian 
La Repubblica, i-a prezentat drept „escroci ştiinţifici44 pe 
cei trei oameni de ştiinţă italieni, alături de Stanley Pons şi 
Martin Fleischmann. El i-a comparat cu nişte „preoţi 
păcătoşi44 pentru că au trădat ştiinţa. Pângăriseră „templul 
adevărului44, scria el. 

In 1992, Pons şi Fleischmann au dat în judecată sub 
acuzaţia de calomnie pe Pacci şi La Repubblica, cerând 
daune de 5 milioane de dolari. La proces li s-au asociat mai 
târziu cei trei fizicieni din Milano. Ziarul şi redactorul de 

ştiinţă i-au sfidat, refuzând să retracteze. Douglas Morrison, 
fizicianul de la CERN care urmărise îndeaproape întregul 
episod al fuziunii la rece, a fost de acord să fie luat de ziar 
pe post de consilier ştiinţific în proces. 

În 1996, tribunalul italian a emis o sentinţă acidă în 
paisprezece pagini, respingând plângerea celor cinci 
oameni de ştiinţă şi obligându-i să plătească ziarului La 
Repubblica cheltuielile de judecată. Curtea a menţionat mai 
multe cazuri de interpretare eronată în afirmaţiile privitoare 
la fuziunea la rece şi a făcut observaţia că lucrurile nu s-au 
schimbat în cei şapte ani scurşi. Dovezile în favoarea 
fuziunii la rece erau la fel de subţiri - iar Martin 
Fleischmann îşi fierbea în continuare ceaiul la reşou. 
Judecătorul încheia pe un ton şi mai puţin amabil, spunând 
că Stanley Pons şi Martin Fleischmann erau „rupţi de 
realitate”. 

A zecea aniversare, pe 23 martie 1999, a anunţului 
fuziunii la rece de la Universitatea Utah a picat în timpul 
Reuniunii Centenarului Societăţii Americane de Fizică. Mai 
mult de unsprezece mii de fizicieni din lumea întreagă s-au 
adunat la Atlanta pentru a celebra realizările incredibile ale 
fizicii în secolul XX. Conform tradiţiei, Societatea a admis 
sesiuni în toate domeniile fizicii. Una dintre sesiuni a fost 
organizată de trupa tot mai mică a adevăraţilor credincioşi 
ai fuziunii la rece. Au fost propuse doar şase articole despre 
fuziunea la rece, iar doi dintre vorbitori nu s-au prezentat. 
Câteva zeci de fizicieni curioşi au venit la deschiderea 
sesiunii; majoritatea au plecat înainte de sfârşit. Douglas 
Morrison, fizicianul englez care urmărise pentru noi toţi 
fuziunea la rece, era prezent, punând încă o dată întrebări 
grele şi suportând avalanşa verbală a credincioşilor. 

Pons şi Fleischmann n-au fost acolo. Technova renunţase, 
în sfârşit, la fuziunea la rece. Stanley Pons a fost demis şi 
se zice că trăieşte în semirecluziune într-o fermă din sudul 
Franţei. Timp de zece ani, el n-a făcut mai nimic, în afara 

repetării experimentelor greşite care fuseseră efectuate la 
Universitatea Utah. Martin Fleischmann s-a întors la 
Southampton şi se zice că este bolnav. Cei doi s-au 
despărţit şi nu mai vorbesc unul cu altul. Fleischmann 
spune acum lumii că fuziunea la rece a fost victima unei 
campanii denigratoare din partea industriei petroliere. 


Dennis Lee şi motorul Fisher 


Pretenţiile, discutate până acum, de a obţine energie 
gratuită infinită par să fi pornit toate nevinovat, indiferent 
cum au ajuns să sfârşească. A fost vorba de savanţi şi 
inventatori care, la început, s-au înşelat pe ei înşişi, chiar 
dacă, mai târziu, au ajuns să-i înşele în mod deliberat pe 
ceilalţi. Insă orice idee cu o asemenea forţă de seducţie 
este fatal să atragă escroci gata să exploateze naivitatea 
ştiinţifică a publicului larg. 

Producătorul unei reţele de ştiri din New York m-a sunat 
pe 11 iulie 1997. El urma să se ducă a doua zi, cu o echipă 
de  cameramani, la Hackensack, New Jersey, ca să 
înregistreze demonstraţia unei maşini în veşnică mişcare. 
Mi-a spus că demonstraţia fusese semnalată printr-un 
anunţ publicitar de o pagină întreagă din Wa// Street 
Journal. N-aş dori să merg şi eu? 

M-am uitat la numărul respectiv din Journal. Anunţul 
făcea publicitate unei companii numite Better World 
Technologies, Inc. Şi lui Dennis Lee. Nu auzisem până acum 
nici de companie, nici de Dennis Lee, dar pe toată lăţimea 
începutului de pagină a anunţului se putea citi, scris cu 
litere de-o şchioapă: 


NU VEŢI MAI PLĂTI NICIODATĂ FACTURI DE 

ELECTRICITATE! 


Era exact aceeaşi promisiune pe care o făcuse Joe 
Newman la Știrile de seară de la CBS cu treisprezece ani în 
urmă. Am devenit curios, aşa că am acceptat să merg. 

Anunţul promitea „Un eveniment istoric. O demonstraţie 
publică gratuită a unui dispozitiv în veşnică funcţiune”. Se 
vor face demonstraţii şi ale altor invenţii tehnice epocale, 
incluzând modalităţi de modificare a vehiculelor existente 
astfel încât să funcţioneze fără combustibil sau baterii, 
gratuit şi fără impact negativ asupra mediului, un motor cu 
combustie internă care funcţionează cu apă, un mod de 
ardere a apei, ba chiar sudarea oţelului cu apă, un mod de 
a obţine cantităţi nelimitate de apă proaspătă din ocean, un 
produs pentru obţinerea de recolte mai mari fără 
îngrăşăminte sau pesticide, un mod de neutralizare a 
deşeurilor radioactive... şi altele. Fie şi numai maşina în 
mişcare veşnică era îndeajuns de istorică. 

Până când cursa de Washington a aterizat pe La Guardia, 
începusem deja să-mi regret hotărârea; era o splendidă 
dimineaţă de sâmbătă, perfectă pentru luna iulie, o zi 
numai bună de plimbare. Limuzina s-a oprit în Manhattan 
ca să-l ia pe producător şi să-l treacă râul la Hackensack. 
Echipa de cameramani era deja acolo şi ne aştepta. 
Venisem cu două ore mai devreme la reprezentaţia 
programată să înceapă la amiază. In parcarea clădirii care 
aducea cu un magazin de solduri pustiu se adunase deja 
mulţimea. Deocamdată nu era lăsat nimeni să intre. 
Cameramanii s-au instalat în parcare şi au început să ia 
interviuri celor care se adunau. 

Majoritatea americani de vârstă medie şi cu venituri 
medii, aceştia  sosiseră din locuri îndepărtate de 
Hackensack, ca Garden City, Kansas şi Billings, Montana. 
Probabil că majoritatea erau pensionari - mai ales cupluri 
de căsătoriţi. Un om de vreo treizeci de ani zicea că este 

inginer electrotehnician din Wisconsin, dar cei mai mulţi nu 
aveau nicio pregătire tehnică. Mai mulţi îşi ziceau „dealeri”. 
Am aflat că Better World Technologies vindea francize. În 
ajun avusese loc o prezentare specială pentru dealeri, dar 
lor tot nu li se părea suficient şi voiau să mai vadă odată 
„marea chestie”. Unii ziceau că au dat chiar şi 100.000 de 
dolari pentru „franciză”. Alţii se făleau că intraseră în 
afacere de la început şi cumpăraseră franciza când costa 
doar 10.000 de dolari. 

A venit amiaza, ora programată pentru demonstraţie, dar 
tot nu era lăsat nimeni să intre. Nu era pic de umbră în 
parcarea asfaltată, iar lumea se încălzise şi devenea 
neliniştită. Unii aşteptaseră încă de la 9 dimineaţa ca să-şi 
asigure un loc pe scaun; nu mâncaseră, iar programul urma 
să dureze trei ore. Totul părea complet dezorganizat; nu se 
formaseră cozi, era doar o îmbulzeală de oameni transpiraţi 
spre intrare. Pe la 12:40 a sosit şi Dennis Lee, preşedintele 
companiei Better World Technologies, Inc. Cam şleampăt, 
cu o barbă zburlită şi pântecele revărsat peste curea, el şi-a 
făcut loc către intrare, împingându-se prin mulţime. 
Instalaseră un megafon, iar el a luat microfonul. Cu un 
orăcăit jalnic - abia audibil chiar cu volumul dat la 
maximum - s-a scuzat pentru întârziere, explicând că s-a 
trezit dimineaţa cu o laringită gravă. Pe deasupra, fuseseră 
nişte ghinioane la montarea instalaţiilor: maşina cu mişcare 
veşnică „îşi pierduse sarcina” şi un rezervor se fisurase pe 
masa de sudură, arzând picioarele unuia din directori cu 
„caustice”. Ei fiind însă total devotați cauzei unei lumi mai 
bune, reprezentaţia va avea loc, dar de vorbit va vorbi soţia 
lui. 

Cameramanii au fost lăsaţi primii înăuntru ca să-şi 
instaleze aparatura şi am fost admis şi eu împreună cu ei. 
În sfârşit, s-au deschis uşile. În timp ce lumea năvălea 
înăuntru, Lee stătea aşezat pe o scenă improvizată în văzul 

tuturor. Un „terapeut bioenergetician”?? îşi trecea metodic 
mâinile la circa cinci centimetri deasupra corpului său de la 
cap până la picioare, netezindu-i câmpul energetic. Părea 
să fie în transă. Nimeni nu părea să considere asta ceva 
ciudat. 

Sala era plină - probabil vreo şapte sute de persoane, 
încă vreo două sute erau siliţi să privească prin televiziunea 
cu circuit închis. Când s-au aşezat cu toţii, Lee, cu orăcăitul 
lui abia audibil, şi-a prezentat soţia. Ea a început cu o 
rugăciune care s-a încheiat cu: „Ne rugăm ca toţi să ştie că 
acestea toate de la Tine vin.” Apoi a început să citească 
poticnindu-se de pe o foaie scrisă de mână; Lee trebuia s-o 
ajute. Cârâiala lui se îmbunătăţise vizibil - poate din cauza 
terapiei touch. A luat microfonul şi a spus răguşit: „îmi 
revine vocea. Dumnezeu există şi El vrea să vedeţi această 
prezentare.” Mulțimea aplaudă. Vocea continuă să devină 
mai puternică. Până la urmă a ajuns la un adevărat muget 
şi a ţinut-o aşa aproape non-stop în următoarele patru ore 
şi ceva. 

Înaintea primei demonstraţii, Lee a stabilit nişte reguli de 
bază. Astăzi nu se vor pune întrebări - şi nimeni nu va avea 
voie să examineze maşinile. O prezentare mai ştiinţifică va 
avea loc altă dată, a promis el. „Oamenii de ştiinţă, cu gura 
lor mare” vor putea pune întrebări atunci. Asta era prima 
dintr-o mulțime de referiri dispreţuitoare la adresa 
oamenilor de ştiinţă presărate de-a lungul întregului 
spectacol. „Azi nu va fi niciun Toma Necredinciosul. Azi e 
pentru popor.” larăşi aplauze. 

El a început prin a spune că mişcarea perpetuă nu e 
mare lucru, aşa cum o înfăţişează oamenii de ştiinţă. 
„Gravitaţia este mereu prezentă”, a zis el. „Nu este asta o 
sursă veşnică de energie? Pământul se roteşte în jurul 
Soarelui de miliarde de ani. Asta trebuie să fie lucrarea 


22 În original: touch therapist. Esenţa „terapiei touch” este descrisă în 
această propoziţie. (N. t.). 

Domnului.” M-am uitat la oamenii din jur; dădeau din cap 
aprobator. Aud adesea câte o variantă a acestui tip de 
confuzie de la studenţi din anii mici la fizică. In mişcarea 
Pământului este înmagazinată multă energie. E ca energia 
înmagazinată în  volantul lui  Garabed  Giragossian. 
Dumnezeu nu trebuie să facă lucru mecanic pentru a 
menţine rotația Pământului în jurul Soarelui, pentru că nu 
există frecări. Dar gravitația nu e o „sursă de energie”, 
după cum a aflat şi Robert Fludd cu turbina lui. Pe Pământ 
nu poate fi construită o maşină care să funcţioneze pe 
seama gravitaţiei terestre. 

Există energie şi în aerul înconjurător, a explicat Lee - 
energie sub formă de căldură de la Soare. Şi tocmai când 
spunea: „Această energie poate fi folosită pentru a construi 
o pompă de căldură incredibil de eficace”, s-a întrerupt 
brusc lumina. Directorii companiei se foiau prin întuneric, 
iar temperatura, şi aşa ridicată, a urcat la vreo 35°C. In 
sfârşit, au aprins iar lumina. Ni s-a spus că aerul condiţionat 
supraîncărcase circuitele. Nimeni nu părea să sesizeze 
ironia faptului că asta se întâmpla exact atunci când Dennis 
Lee vorbea despre cum va extrage Better World 
Technologies energie din aer. 

În următoarele două ore, Lee şi echipa lui au făcut, una 
după alta, demonstraţii ale unor invenţii incredibile, legate 
între ele doar prin faptul că încălcau fiecare câte o lege 
fundamentală a naturii. Într-o formă sau alta, văzusem deja 
majoritatea acestor vechi escrocherii: automobilul care 
merge cu apă; „regulatorul de putere” care face ca 
motoarele electrice să funcţioneze la randamentul de 
100%. Şi centralele electrice, şi automobilele, pot funcţiona 
la randament 100%, spunea el. „Poluatorii se asigură ca 
acestea să funcţioneze la un randament de 30%, pentru a 
vinde mai multă benzină. Ministerul Energiei are grijă doar 
de industrie. Ne trebuie un Minister al Energiei care să aibă 
grijă de oameni.” larăşi aplauze. 

Era şi un motor de maşină „modificat”, despre care Lee 
spunea că poate produce un moment al forţei mult mai 
mare decât cel nominal. Cu motorul în plină viteză, el a 
cuplat un manşon, care conecta arborele la o cheie 
dinamometrică Sears obişnuită, blocându-l brusc. Cheia 
dinamometrică a indicat de două ori mai mult. Spectatorii 
au căscat gura de uimire şi apoi au izbucnit în aplauze. 
Momentul nominal al unui motor se referă totuşi la 
momentul continuu, sau „dinamic”, cu motorul continuând 
să meargă în viteză. O cheie dinamometrică măsoară 
momentul static. Oprirea bruscă a motorului a făcut să se 
cheltuiască deodată toată energia înmagazinată în volantul 
arborelui cotit. Era exact aceeaşi confuzie care a condus la 
umilirea bietului Garabed Giragossian. Dennis Lee nu-şi 
prezenta însă maşina unui juriu de savanţi renumiţi, ci unui 
public fără cunoştinţe tehnice, care visa doar cum să-şi 
sporească modestele economii. 

Erau şi minunăţii care sunau mai modern, ca un 
dispozitiv de extras energie electrică din fluxul de neutrini 
sau „camera laser medicală”, care putea dezvălui scheletul 
sau organele moi printr-un strat de beton de un metru 
grosime. Spectatorilor li s-a arătat doar o imagine neclară a 
acesteia. Exista chiar şi un dispozitiv de neutralizat 
radioactivitatea - se părea că Better World Technologies 
era gata să înfrunte competiţia cu celula Patterson. „N- 
avem încredere în oamenii de ştiinţă”, a fornăit Lee. „Ei ne 
spun că nu putem transmuta elementele - ei, iată că am 
neutralizat cobaltul-60. Nu vom mai face demonstraţia şi 
pentru savanţi - o vom face doar pentru popor, iar oamenii 
de ştiinţă ne vor urma.” Aplauze formidabile. 

Era scamatoria clasică. Dennis Lee sau unul dintre 
directori explica în toate detaliile cum se redresează 
curentul alternativ în curent continuu. În timp ce lumea 
dădea din cap aprobator, vorbitorul spunea ceva de genul: 
„Asta facem şi noi aici, redresăm mişcarea de rotaţie.” Nu 

erau pauze, care să permită spectatorilor să se gândească 
dacă analogia are vreun sens. Cuvintele şi imaginile 
continuau să vină în foc continuu. 

Publicul, deja epuizat de lunga aşteptare în soare, trebuia 
să facă eforturi pentru a ţine pasul. Dacă survenea câte o 
pauză în goana de la o minune la alta, Dennis Lee umplea 
golul cu tirade  antiguvernamentale,  antiindustrie, 
antiştiinţă, pro-Dumnezeu. Nu era iertată nicio formă de 
autoritate. El se referea chiar şi la timpul petrecut în 
închisoare- bineînţeles, arestarea lui fusese parte a 
complotului  poluatorilor lacomi, cu scopul suprimării 
tehnologiilor care ar putea salva lumea. „N-am urmat 
cursuri de niciun fel - de fapt nu sunt un om strălucit - dar 
sunt omul Domnului.” La care lumea se scoală în picioare şi 
ovaţionează. 

Spre sfârşitul acestei zile lungi, au fost lăsate să circule 
formulare de înscriere pentru un generator electric gratuit, 
instalat acasă, care va produce gratuit de cincisprezece ori 
mai multă electricitate decât necesarul casnic. Ce obţine 
compania din asta? Trebuie să fii de acord să le dai lor 
surplusul de electricitate, pe care-l vor vinde altora. „Este 
şansa voastră de a fi acel unul din cincisprezece care nu va 
mai plăti niciodată facturi de electricitate.” 

Nu trebuie să vă aşteptaţi să vi se instaleze imediat 
generatorul. Dennis Lee a explicat că scoaterea prea rapidă 
pe piaţă a acestei tehnologii ar prăbuşi economia. Ei iubeau 
America prea mult ca să facă una ca asta - numai să nu 
încerce poluatorii să-i oprească. „Oamenii de ştiinţă fac ce 
le spune guvernul. Noi vrem binele Americii, dar dacă 
ajungem la război, motorul Fisher îi va distruge. Un război 
cu noi ar fi un lucru foarte rău pentru Statele Unite.” 

Cum nu erau programate pauze şi trecuseră deja mai 
multe ceasuri, am făcut o vizită imperios necesară la 
toaletele bărbăteşti. Există un soi de camaraderie a 
oamenilor stând în picioare în faţa unui şir de pisoare, care 


178 


facilitează intrarea în vorbă. L-am întrebat pe cel de lângă 
mine, un tip de vreo cincizeci de ani, dacă era pentru prima 
oară la acest spectacol. Mi-a răspuns „O, nu!”, cu tonul 
condescendent al celui din interior către un neiniţiat. Mi-a 
explicat că deţinea franciza într-un oraş de lângă Detroit şi 
că mergea la toate prezentările ca să vadă toate invențiile 
noi pe cale de lansare. L-am întrebat ce vând, de fapt, 
dealerii. „Lucrurile par să fie abia în faza de proiect.” Pauză. 
„Ei, tot soiul de lucruri”, a spus jenat. În sfârşit, mi-a 
răspuns: „Ei, bine, preferatul meu este înfloritorul Sonic.” 
Ce face ăsta? „Foloseşte sunete cu frecvenţe pe care nu le 
auzim ca să stimuleze creşterea florilor şi zarzavaturilor. l- 
am vândut unul socrului meu şi roşiile lui sunt de două ori 
mai mari ca ale mele.” Aveam o bănuială că ăsta a fost 
singurul lucru pe care l-a vândut vreodată. 

Piesa centrală a prezentării trebuia să fie motorul Fisher, 
o maşină în veşnică mişcare, care-şi lua energia din mediul 
înconjurător. Dennis Lee l-a explicat aşa: se pleacă cu un 
fluid de lucru care se evaporă imediat la temperatura 
camerei. Vaporizarea este folosită pentru a acţiona un 
piston. In timpul expansiunii gazului în spatele pistonului, 
temperatura lui va scădea. Cu ajutorul „celei mai eficiente 
pompe de căldură”, pe care Lee susţine că a inventat-o, 
vaporii se condensează. Lichidul este trimis înapoi într-un 
rezervor pentru a acţiona următoarea cursă a pistonului. 
Legea conservării energiei nu este încălcată, a explicat Lee 
cu vocea complet refăcută. Deoarece îşi ia energia de la 
temperatura ambiantă, el merge de fapt cu energia solară. 
El descria asta ca pe „cea mai importantă descoperire în 
domeniul energiei mecanice din toată istoria”. 

Ei bine, nu tocmai. În primul rând, ideea nu este chiar 
nouă. El a mai fost „inventat” în Washington, D.C., pe la 
1880 de profesorul John Gamgee, care i-a dat numele de 
Zeromotor. El a reuşit să-l convingă pe inginerul-şef al 
marinei militare americane, B.F. Isherwood, că ideea este 

realizabilă. Isherwood visa o flotă care nu trebuia niciodată 
să acosteze pentru a se aproviziona cu cărbune. La 
recomandarea lui Isherwood, secretarul marinei i-a convins 
pe ceilalţi membri ai cabinetului, şi chiar pe însuşi 
preşedintele Garfield, să inspecteze un model al 
Zeromotorului. 

În al doilea rând, nici în 1880 nu a funcţionat. Deşi 
marina a investit serios în această idee, Gamgee n-a reuşit 
nicicând să facă un model funcţional. Fizicianul francez Sadi 
Camot explicase cam cu şaizeci de ani înaintea apariţiei lui 
Gamgee de ce nu poate funcţiona. Din cauza rezistenţei 
pistonului, vaporii nu se pot destinde suficient ca să se 
răcească până la punctul de condensare. Pentru a reveni în 
starea lichidă, vaporii trebuie răciţi. Energia necesară 
pentru răcirea vaporilor până la lichefiere este mai mare 
decât energia produsă de motor. Camot a arătat că o 
maşină termică trebuie să funcţioneze întotdeauna între un 
corp cald şi un corp rece. Randamentul depinde de 
diferenţa de temperatură a acestora. Diferenţa de 
temperatură este analogul distanţei de cădere a apei care 
face să se învârtă o roată de moară, şi iată-ne la punctul 
din care am început, în capitolul 1, discuţia mişcării 
veşnice. Astfel, o maşină care se bazează pe extragerea 
energiei din mediul ambiant va avea randamentul zero. Pe 
scurt, ar viola A Doua Lege a Termodinamicii. Cum putea 
atunci spera Better World Technologies să facă 
demonstraţia unui motor funcţional? 

Este destul de uşor - dacă nu trebuie să-l menţii în 
funcţiune. Gamgee a încercat să folosească amoniacul ca 
fluid de lucru în Zeromotor. Motorul Fisher folosea dioxid de 
carbon. Dioxidul de carbon, spre deosebire de amoniac, 
există ca lichid doar la presiuni mari. La presiunea 
atmosferică, dioxidul de carbon îngheţat, sau „zăpada 
uscată”, nu se topeşte ca gheaţa apei; el sublimează, 
trecând direct din zăpada uscată solidă în faza gazoasă. 

Rezervorul cu fluid de lucru al motorului Fisher trebuie 
ţinut, prin urmare, sub presiune înaltă, de circa 68 de 
atmosfere la temperatura camerei. Astfel, un rezervor de 
dioxid de carbon lichid reprezintă o cantitate foarte mare 
de energie înmagazinată - energia necesară pentru 
comprimarea gazului. Atunci, motorul Fisher este acţionat 
pur şi simplu de dioxidul de carbon comprimat. Deoarece 
dioxidul de carbon lichid fierbe la temperatura camerei, el 
furnizează gazul pentru acţionarea pistonului, la fel cum 
boilerul furnizează vapori pentru un motor cu aburi. Motorul 
Fisher va funcţiona până când dioxidul de carbon lichid se 
va epuiza prin fierbere. Suficient de mult pentru orice 
demonstraţie - dar nu veşnic. 

În ziua aceea însă motorul Fisher n-a mers deloc. În timp 
ce Dennis Lee îşi debita poliloghia pe scenă, însuşi Dr. 
Victor Fisher îşi prepara în spatele cortinei motorul pentru 
demonstraţie. Deodată, din culise s-a auzit un fâsâit 
puternic de gaz eliberat la mare presiune. Câteva minute 
mai târziu a apărut Dr Fisher. A fost întâmpinat cu aplauze 
călduroase de mulţime, dar aducea veşti proaste; nu 
reuşeau să pornească motorul. Aglomeraţia neaşteptat de 
mare, a explicat el, supraîncărcase aerul condiţionat, 
ridicând temperatura din încăpere la peste 30,55*C, 
temperatura critică a dioxidului de carbon. Ar fi trebuit să-l 
pornească dimineaţa devreme, când era încă răcoare, 
spunea el cu regret; atunci ar fi menţinut temperatura 
scăzută în clădire prin simpla lui funcţionare. Asta ar fi fost 
şi ea o violare a Legii a Doua a Termodinamicii. Dennis Lee 
încălcase o sumedenie de legi, dar n-a putut încălca legile 
termodinamicii. 

Am primit un telefon peste câteva săptămâni de la 
producătorul de televiziune. Directorii reţelei hotărâseră să 
nu folosească povestea cu Dennis Lee în buletinul de ştiri. 
Era prea tehnică. Televiziunea se simte mai bine cu 
reportaje de interes uman. Nu e de mirare că publicului îi 


181 


este greu să facă deosebirea dintre potlogari şi experţi. Nu 
e nimeni să le spună care sunt unii şi care sunt ceilalţi. 

Între timp, Better World Technologies şi Dennis Lee 
continuă să facă demonstraţii de mişcare veşnică, dar chiar 
şi deţinătorii de francize îşi cumpără electricitatea tot de la 
distribuitorii locali. Livrarea generatoarelor gratuite nu a 
început încă. 

E uşor să-i taxezi pe cei care s-au înghesuit în sala 
improvizată de la Hackensack timp de aproape cinci ore 
drept proşti şi să simţi că merită să fie jumuliţi. Dar am 
plecat cu impresia că acei oameni erau totuşi mai 
cunoscători în ale tehnologiei decât cetăţeanul de rând, iar 
neîncrederea în autoritate nu e chiar lipsită de temei; în 
numele ştiinţei se fac tot soiul de afirmaţii scandaloase. 
Totuşi, extinderea neîncrederii în diverse afirmaţii ştiinţifice 
până la neîncredere în legile de bază ale fizicii e un pas 
nesăbuit. După cum vom vedea însă în secţiunea 
următoare, în această capcană cad şi oameni cu pregătire 
tehnică şi care deţin poziţii de mare răspundere. 


Am comprimat hidrogenul, dragă 


Ziarista care se ocupa de rubrica de afaceri de la 
Princeton Pachet lucra la un reportaj despre o companie 
mică de high-tech numită Blacklight Power care se muta la 
Princeton. Două dintre marile companii de utilităţi publice 
investiseră 10 milioane de dolari în această companie care 
avea nevoie de un laborator mai mare. Ziarista dorea să 
afle ce aş putea să-i spun despre Randell Mills şi despre 
tehnologia care, conform spuselor companiei, urma să 
producă o cantitate inepuizabilă de energie ieftină şi 
nepoluantă. Mills, fondatorul companiei Blacklight Power, 

spunea că este „cea mai importantă descoperire din toate 
timpurile... împreună cu focul.” l-am răspuns să aştepte un 
pic ca să-mi tom cafeaua în ceaşcă; asta avea să ia ceva 
timp. 

Medicul Randell Mills a absolvit în 1986 Şcoala Medicală 
de la Harvard. Plictisit de practicarea medicinei, el a intrat 
în cursa pentru fuziunea la rece în primăvara lui 1989, 
încercând să reproducă experimentul lui Pons şi 
Fleischmann. Doi ani mai târziu, mult după ce majoritatea 
oamenilor de ştiinţă reveniseră la teme de cercetare mai 
productive, Mills a ţinut o conferinţă de presă în Lancaster, 
Pennsylvania, ca să anunţe că a rezolvat misterul fuziunii la 
rece. De fapt, nu era vorba deloc de fuziune, a explicat el; 
era un proces catalitic care permite atomilor de hidrogen să 
facă o tranziţie într-o stare sub starea fundamentală. In 
acea stare, ei sunt mult mai mici decât atomii normali de 
hidrogen. El i-a numit hidrini. Tranziţia în această stare 
remarcabilă degajă cantităţi mari de energie. 

Desigur, „o stare sub starea fundamentală” este o 
contradicţie. Starea fundamentală desemnează starea cu 
energia cea mai scăzută pe care o poate avea sistemul. Am 
folosit mai devreme analogia cu un ceas deşteptător al 
cărui arc s-a destins complet. Mills susţinea că a dezvoltat 
„o teorie unificată a mecanicii cuantice clasice” care 
explică cum e posibil să existe o stare sub starea 
fundamentală. 

Conform lui Mills, toate afirmaţiile despre fuziunea la 
rece provin din faptul că atomii comprimaţi de hidrogen se 
pot apropia mult mai mult unul de altul. Dacă sunt deuterii, 
argumenta el, ei pot chiar fuziona din când în când, ceea ce 
explică raportările accidentale de emisie de neutroni. Tot 
asta explică şi de ce se produce căldură chiar şi cu 
hidrogen obişnuit. După părerea lui Mills, apa obişnuită este 
preferabilă apei grele, deoarece evită fuziunea şi radiaţia 
nucleară care o însoţeşte. 


183 


Savanţii au reacţionat la afirmaţiile lui Mills la fel ca la 
cele ale lui Joe Newman - le-au ignorat. În primul rând, nu 
aveai la ce să reacţionezi. „Teoria” lui îmi amintea de 
comentariul conducătorului meu de doctorat când m-am 
referit la primul meu articol ştiinţific ca la o „teorie”. Mi-a 
spus blând: „Este o teorie în măsura în care a fost scrisă cu 
creionul.” în al doilea rând, Mills nu a prezentat nicio 
dovadă pentru afirmaţia lui. 

Nivelurile de energie ale atomilor sunt studiate cu 
ajutorul spectrelor atomice. Atomii pot fi excitaţi în stări 
superioare de către radiaţie. Coborând spontan în cascadă 
spre starea fundamentală, ei emit fotoni de energii foarte 
precise, corespunzând diferenţei de energie dintre niveluri. 
Acestea sunt „salturile cuantice” dintr-o stare în alta. 
Spectrul unui element este astfel format dintr-o serie de 
linii foarte precise - culori foarte pure - care reprezintă 
amprenta lui. De exemplu, sodiul are două linii spectrale 
puternice în regiunea galbenă. Aceste două linii sunt 
responsabile de lumina galbenă a lămpilor de iluminat cu 
vapori de sodiu. 

Explicarea spectrului hidrogenului a fost unul dintre 
primele mari triumfuri ale mecanicii cuantice. Nu există 
nicio linie corespunzătoare unei stări „hidrino”. Spectrul 
hidrogenului poate fi considerat platforma pe care se 
construieşte întreaga noastră înţelegere a fizicii atomice. 
Asta, pentru că, între toate elementele, numai problema 
atomului de hidrogen poate fi rezolvată exact. Există foarte 
puţine probleme exact solubile în fizică. Problemele care 
implică mai mult de două corpuri pot fi rezolvate doar prin 
mijloace aproximative, deşi aproximaţia poate fi oricât 
dorim de bună. Atomul de hidrogen, fiind format dintr-un 
unic proton şi un unic electron, reprezintă o problemă de 
două corpuri şi, ca atare, poate fi rezolvată exact, oferindu- 
ne o excepţională înţelegere a problemelor mai complexe. 
Nu există în univers niciun sistem fizic mai bine înţeles 

decât atomul de hidrogen. 

Am crezut că la conferinţa de presă din 1991 va fi ultima 
oară când voi auzi de Randy Mills şi de hidrinii lui. Am făcut 
aceeaşi greşeală ca şi cu Joe Newman. Spre surpriza mea, 
am aflat, după câteva luni, că Mills a înfiinţat o companie 
numită Hydrocatalysis. Primul client al dispozitivului său, 
care semăna foarte bine cu o celulă de fuziune la rece, a 
fost NASA, care dorea să o evalueze ca modalitate posibilă 
de alimentare a unei nave spaţiale în misiune spre Pluton. 
Era pariul lui Pascal, bani puţini investiţi într-un proiect care 
avea puţine şanse să reuşească, dar ar fi adus un profit 
imens dacă reuşea. Rezultatele testelor NASA au fost 
considerate „neconcludente”. Aşa se exprima NASA pentru 
a spune „n-a mers” - dar dacă ziceai „n-a mers”, ar fi 
trebuit să explici de ce ai plătit atâţia bani pentru o celulă 
obişnuită de electroliză. 

Hydrocatalysis a reapărut însă câţiva ani mai târziu ca 
Blacklight Power şi a apelat pentru susţinere la companiile 
de utilităţi publice. Marile corporaţii îşi pun deoparte un 
capital de risc pentru investiţii în tehnologii necertificate. 
Dacă investesc devreme, este ieftin, aşa încât simt că-şi 
pot asuma riscuri mai mari. Nu e o politică absurdă - câtă 
vreme şansele de succes sunt nenule. Dar cei care mizează 
pe hidrini mizează contra celor mai bine stabilite şi mai de 
succes legi ale fizicii. 

Totuşi, cele două companii de utilităţi publice au investit 
în total 10 milioane de dolari în Blacklight Power. Dacă ar 
funcţiona, ar valora milarde de dolari; dacă eşua, pierdeau 
câteva milioane. Dar oare şansele de a funcţiona erau nule? 
Funcţionarii de la companiile de utilităţi publice responsabili 
cu investiţiile speculative nu credeau asta. Ei puneau la 
îndoială autoritatea ştiinţei. Asta nu e totuna cu a te îndoi 
de oamenii de ştiinţă. Chiar trebuie să te îndoieşti de 
oamenii de ştiinţă; oameni cu pretenţii de savant fac tot 
soiul de afirmaţii scandaloase. Dar companiile respective 

au făcut exact pe dos: au avut încredere în Randy Mills şi s- 
au îndoit de legile de bază ale fizicii. 

Ziarista de la Princeton Pachet a ascultat cu grijă toate 
astea. „Dar nu e posibil ca, în acest caz, să fie greşite legile 
fizicii, iar Randell Mills să aibă dreptate?”, a întrebat ea. 
Depinde ce înţelegi prin „posibil”. Presupun că, într-un 
anumit sens este „posibil”, dar dacă el are dreptate, bazele 
fizicii moderne, care par să aibă un succes minunat, sunt 
greşite. Un mod mai bun de a formula întrebarea este: 
„Care sunt şansele ca Randell Mills să aibă dreptate?” Cu o 
precizie foarte mare, şansele sunt zero. Este iarăşi vorba de 
pariul lui Pascal. 


Scutul antigravitațional al lui Podkletnov 


Problema este că toţi dorim să vedem o minune. ŞI 
probabil că oamenii de ştiinţă mai mult decât ceilalţi. Ei au 
fost atraşi spre ştiinţă de promisiunea miracolelor. Desigur, 
există miracole ştiinţifice - se pare că din ce în ce mai 
multe în fiecare an - sau, cel puţin, progrese care ar fi părut 
miracole cu câţiva ani în urmă. Şi apoi, cine ar putea să-i 
blameze pe capitalişti că investesc în hidrini, când oameni 
de ştiinţă de la NASA investesc în scuturi 
antigravitaţionale? 

Printre zecile de fonduri pentru cercetare inovatoare a 
întreprinderilor mici, faza a Il-a, anunţate de NASA în 1999, 
unul de 600.000 de dolari a fost acordat firmei 
Superconductive Components din Columbus, Ohio, pentru 
fabricarea unui disc supraconductor stratificat de 30 cm 
grosime. Discul era folosit într-o testare experimentală a 
afirmației unui fizician rus, Evgheni Podkletnov, conform 
căreia un obiect plasat deasupra unui disc supraconductor 

în rotaţie prezenta o scădere de greutate de circa 2%. 
Experimentul fusese făcut în Finlanda, cu un disc 
supraconductor fabricat la Moscova dintr-un 
supraconductor ceramic din noua clasă de supraconductori 
cu temperatură de tranziţie ridicată. Supraconductibilitatea 
însăşi fusese un miracol la data descoperirii, în 1911, de 
către fizicianul olandez Kamerlingh Onnes. El a văzut că 
mercurul îşi pierde complet rezistenţa electrică atunci când 
este răcit sub 4* Kelvin (-269*C). Acest fapt era complet 
inexplicabil în cadrul fizicii clasice şi constituia unul dintre 
primele semne ale revoluţiei cuantice care avea să urmeze. 
Au trebuit să treacă încă patruzeci de ani până când marele 
fizician american John Bardeen şi doi studenţi ai lui, Leon 
Cooper şi Robert Schrieffer, au dat o explicaţie cuantică 
supraconductibilităţii. O altă minune s-a petrecut în 1986, 
când Alex Mueller şi Georg Bednorz de la laboratoarele IBM 
din Zurich au descoperit o nouă clasă de supraconductori 
ceramici cu temperatură de tranziţie mult mai ridicată. 
Toate cele trei descoperiri au fost recompensate cu premii 
Nobel. 

Oare anunţul lui Podkletnov că descoperise un scut 
antigravitaţional putea fi o nouă minune? Oamenii de 
ştiinţă n-au dat buzna să afle. Gravitaţia este o forţă slabă 
în comparaţie cu electromagnetismul. Nu e deloc uşor să 
excluzi erorile în asemenea măsurători şi nici să fabrici 
discurile supraconductoare ceramice necesare. Şi nici 
Podkletnov, care nu era un savant bine-cunoscut, nu părea 
să aibă o idee prea clară despre fenomen. Articolul nu a 
fost publicat într-o revistă prea prestigioasă, iar unul dintre 
coautori a cerut să i se scoată numele - ceea ce nu era un 
semn bun. 

Apoi, la fiecare câţiva ani apar pretenţii de dispozitive 
antigravitaţionale, care dispar în câteva săptămâni sau luni. 
Pe 26 decembrie 1989, am fost sunat la birou de Bill Broad, 
redactor de ştiinţă la New York Times. Ultimul număr din 

Physical Review Letters, probabil cea mai prestigioasă 
revistă de fizică din lume, avea un articol semnat de doi 
oameni de ştiinţă japonezi care afirmau că măsuraseră o 
pierdere de greutate de 0,5% la un giroscop mecanic în 
rotaţie - dar numai când se rotea în sens invers acelor de 
ceasornic. Se părea că eram singurul fizician pe care l-a 
găsit la lucru în a doua zi de Crăciun. Am prezis că afirmaţia 
va fi repede infirmată, iar peste exact şase săptămâni, un 
grup de la Joint Institute for Laboratory Astrophysics din 
Boulder, Colorado, a repetat experimentul cu o precizie 
mult mai mare şi n-a găsit niciun astfel de efect. Deoarece 
fusesem citat în povestea din New York Times, am fost 
bombardat cu telefoane de la diverşi, care pretindeau că au 
descoperit primii efectul antigravitaţional; unul afirma că 
are un patent pentru asta, iar mai mulţi mi-au atras atenţia 
că pe aceasta se baza modul de funcţionare al farfuriilor 
zburătoare. Un altul zicea că şi-a făcut cercetările cu un 
Frisbee”. 

Nimeni nu a privit afirmația lui Podkletnov cu destulă 
seriozitate pentru a încerca reproducerea experimentului - 
cu o excepţie, NASA. NASA a cheltuit patru ani şi peste un 
milion de dolari încercând să-l reproducă. Până acum 
rezultatele au fost „neconcludente”. În acest caz, însemna 
că cercetătorii măsurau o modificare a greutăţii de doar 
două părţi la suta de milioane, despre care admiteau că ar 
putea fi o eroare a măsurătorii. O reducere a greutăţii 
oricât de mică ar fi o descoperire revoluţionară, dar 
efectele mici dau întotdeauna naştere la întrebări privitoare 
la existenţa unor scăpări în experiment. 

Podkletnov a fost chiar adus în Statele Unite, ca să vadă 
dacă-i poate ajuta. El a spus că este uimit - la el 
funcţionase. Măsurătorile fuseseră făcute cu un disc de 15 
cm, fabricat de Superconducting Components dintr-un fond 
de 70.000 de dolari, în faza |. El a sugerat că, poate, este 


23 Disc zburător de jucărie. (N. t.). 

nevoie de un disc mai mare. Acesta era punctul în care se 
găseau acum, în faza a l-a, la fabricarea discului de 30 cm. 
Noul disc era stratificat pentru multiplicarea efectului. 

Într-un interviu cu reporterul de ştiinţă de la Columbus 
Dispatch, directorul adjunct al Laboratorului de Ştiinţe 
Spațiale al Centrului de Zboruri Spațiale Marshall din 
Alabama a încercat să explice de ce continuau să pompeze 
bani într-un proiect care părea să aibă şanse atât de mici 
de succes. „Lăsaţi-vă imaginaţia să zboare”, a spus el. „Ce 
s-ar putea face dacă gravitația ar scădea cu cincizeci de 
procente, sau ce s-ar putea face cu gravitație negativă?” 
Reporterul m-a sunat şi mi-a repetat întrebarea. „Ce s-ar 
putea face?” Ei bine, de exemplu, i-am explicat, s-ar putea 
construi o maşină în veşnică mişcare. Imaginaţi-vă o roată 
montată pe un ax orizontal. Dacă s-ar plasa sub una din 
jumătăţi un scut care reduce gravitația cât de puţin, roata 
ar fi dezechilibrată, ceea ce o va face să se rotească 
încontinuu. Nu era o idee nouă; fusese propusă cam cu 250 
de ani în urmă. Tot ce lipsea pe atunci era scutul. Şi încă 
lipseşte. 

Poţi privi asta în două feluri: fie accepti prima lege a 
termodinamicii, caz în care faptul că scutul antigravitaţional 
ti-ar permite construirea unui perpetuum mobile devine o 
demonstraţie a imposibilității lui, fie îţi închipui că legea 
întâi a termodinamicii ar putea fi falsă şi te lansezi în 
căutarea unui scut antigravitaţional. Oamenii de ştiinţă de 
la NASA au ales a doua cale. Ei mizează împotriva legilor 
termodinamicii. Nimeni n-a câştigat până acum un 
asemenea pariu. 


Vrăjitorul din păduri 

Se cade să încheiem discuţia despre mişcarea veşnică şi 
energia gratuită infinită aşa cum am început-o în capitolul 
1, cu Joseph Newman şi cu Maşina de Energie. Nu la multă 
vreme după telefonul pe care i l-am dat lui Newman în 
Lucedale, el şi-a anunţat public plecarea din Mississippi. 
Găsise noi finanţatori şi se muta în Vest să fondeze 
Newman Energy Technologies Corporation în Castle Rock, 
Colorado. „Credinţa mea personală”, a explicat el, „este că 
Dumnezeul în care am ales să cred mi-a oferit o nouă 
direcţie pentru tehnologia mea.” 

Planul lui Dumnezeu era, conform lui Newman, să 
descentralizeze complet producţia de energie. Fiecare casă, 
întreprindere sau fermă va avea propria ei Maşină Newman 
de Energie, care să producă energie nelimitat şi fără 
poluare. Newman spunea că, având această energie din 
abundență, apa sărată putea fi transformată în apă 
proaspătă, iar deşertul în oază. Mai mult, această nouă 
tehnologie va fi la dispoziţia oamenilor la timp pentru a 
atenua impactul dezastrului Y2K, care va surveni cu 
siguranţă la 1 ianuarie 2000, întrerupând energia la cei încă 
dependenţi de industria de energie electrică. 

Compania nou creată Newman Energy Technologies 
anunţa că pe 12 septembrie 1998 va avea loc la Phoenix o 
demonstraţie publică a unui  motor/generator care 
funcţionează la randament mult peste 100%. Au venit 
oameni de la sute de kilometri ca să vadă noua maşină, 
dar, deşi dispozitivul era expus, el n-a putut fi pus în 
funcţiune. Demonstrația a fost un dezastru. El a fost 
construit pentru Newman de o companie din Pennsylvania, 
iar mai târziu Newman a acuzat compania că a sabotat în 
mod deliberat motorul/generator. Totul făcea parte dintr-o 
conspirație de suprimare a invenţiei lui. Asta nu l-a 
descurajat pe Newman să încerce să-i convingă pe cei care 
au participat la „demonstraţie” să investească în acest 
proiect. „Puneţi-vă unul acasă”, le spunea Newman 

oamenilor, la fel cum o făcuse şi cu cincisprezece ani în 
urmă la ştirile CBS, „şi nu va mai trebui să plătiţi niciodată 
o factură de electricitate.” Era un nou început, acolo, în 
Vest. La Lucedale însă toată lumea ştia că locuinţa lui 
Newman este conectată la liniile Corporaţiei Energetice 
Mississippi. 


191 


7. 
Curenţi de teamă. 


În care liniile de tensiune sunt bănuite a fi 
cancerigene 


Mai bine să nu fii sărac 


Paul Brodeur nu era de faţă în 1996, când Academia 
Naţională de Ştiinţe (National Academy of Sciences = NAS) 
a dat publicităţii rezultatele unei treceri în revistă 
exhaustive, care durase trei ani, a posibilelor efecte ale 
expunerii la câmpurile electromagnetice din locuinţe asupra 
sănătăţii. El nu mai scria pentru New Yorker, avuseseră loc 
schimbări serioase la acel jurnal în vara lui 1992, iar 
Brodeur nu se potrivea noului stil. Seria lui de articole 
senzaţionale din 1989 din New Yorker a fost cea care a 
trezit iniţial teama răspândită în societate în legătură cu 
liniile de tensiune şi cancerul. Fără Paul Brodeur n-ar fi 
existat analiza Academiei. Retras din războiul sănătăţii şi al 
mediului, Brodeur va reveni în serviciul activ încă o dată, 
după ce va fi aflat concluziile Academiei. 

Marea sală de conferinţe din clădirea clasică a Academiei 
de pe Constitution Avenue nu departe de Lincoln Memorial 

era înţesată de reporteri, camere TV şi câţiva oameni de 
ştiinţă. Era vorba de studiul cel mai extins, cel mai recent şi 
cel mai prestigios făcut vreodată asupra cantităţii enorme 
de probe ştiinţifice referitoare la relaţia dintre liniile de 
tensiune şi cancer. Preşedintele comisiei de referenţi, 
Charles Stevens, un distins neurobiolog de la Institutul Salk, 
a început prin a explica dificultatea încercării de identificare 
a riscurilor mici legate de mediu. Oamenii de ştiinţă au 
trudit şaptesprezece ani pentru a evalua riscurile liniilor de 
tensiune; ei au făcut studii epidemiologice, cercetări de 
laborator şi simulări pe calculator. „Comitetul nostru a 
evaluat peste cinci sute de studii”, a spus Stevens, „şi, la 
sfârşit, tot ce putem spune este că probele nu indică aceste 
câmpuri ca factori de risc pentru sănătate.” 

Comunitatea ştiinţifică îşi făcuse griji în legătură cu 
compoziţia comitetului, care era perceput în general ca 
fiind alcătuit din savanţi care ar fi avut motive să prefere ca 
această controversă să nu fie rezolvată. Vicepreşedintele 
comitetului era David Savitz, un epidemiolog de la 
Universitatea North Carolina, care îşi stabilise reputaţia 
găsind o legătură între EMF (câmpurile electromagnetice) şi 
cancer. Prezenţa lui în juriu îngrijorase în cel mai înalt grad 
pe mulţi savanţi, dar probabil că jumătate dintre cei 
şaisprezece membri ai comisiei erau implicaţi în cercetări 
legate de efectele EMF asupra sănătăţii. Un raport care ar 
scoate din cauză EMF ar fi putut duce la eliminarea 
finanţării cercetărilor lor. Ei ar înclina să decidă că e 
preferabil să greşeşti din prea multă precauţie şi să ceară 
cercetări suplimentare, aşa cum făcuseră unele grupuri 
anterioare. 

În orice caz, concluzia unanimă a juriului a fost că 
„mulţimea de informaţii existente nu indică faptul că 
expunerea la aceste câmpuri prezintă un risc pentru 
sănătatea omului”. In sală se găseau însă reporteri care 
scriseseră timp de ani de zile despre pericolul câmpului 

liniilor de înaltă tensiune, urmându-l pe Paul Brodeur. 
Pentru Lou Slesin, editorul influentei reviste Microwave 
News, dedicată în întregime problemei EMF-sănătate, 
această controversă furniza mijloacele lui de trai. Ar fi fost 
un miracol ca aceşti reporteri să scrie acum că totul a fost o 
falsă alarmă. Ei scormoneau raportul căutând punctele lui 
slabe. 

Un reporter dorea să afle dacă exista vreo probă 
concludentă că EMF nu constituie un risc. Era vorba de 
dificultatea clasică de a dovedi contrariul. Dacă nu se 
găseşte o legătură clară între expunerea îndelungată la 
câmpurile liniilor de înaltă tensiune şi cancer, nu s-ar putea 
ca doar anumiţi oameni să aibă o sensibilitate naturală la 
EMF? Sau, sunt EMF periculoase doar în combinaţie cu un 
alt factor de mediu? Numărul de posibilităţi este infinit şi 
fiecare ridică alte întrebări la care se poate răspunde doar 
făcând cercetări suplimentare. lar când şi această cercetare 
e încheiată, putem oricând să ne întrebăm dacă un studiu 
mai amplu, sau măsurători mai precise, n-ar putea decela o 
problemă la un nivel mai scăzut. In ce punct trebuie să 
hotărască cercetătorii că legătura, dacă ea există, este 
prea slabă pentru a fi identificată, sau riscul, dacă el există, 
este prea mic ca să ne facem griji? 

Stevens a recunoscut că părea să existe o corelaţie 
statistică slabă între locuitul în apropierea liniilor de înaltă 
tensiune şi leucemia infantilă. „întrebarea este ce provoacă 
această corelaţie”, a spus el. Ar putea să nu fie câmpurile; 
studiile arătau că, atunci când au fost măsurate propriu-zis 
câmpurile din case, asocierea cu cancerul dispărea 
complet. Atunci ce este responsabil de incidenţa crescută a 
leucemiei în aceste case? „Pur şi simplu, nu ştim”, a spus 
Stevens, dar a atras atenţia că zonele cu concentraţie mare 
de linii de înaltă tensiune sunt, de obicei, sărace, 
suprapopulate şi poluate - toţi aceştia fiind factori de risc 
pentru cancer. 

Era limpede că multor reporteri le era greu să conceapă 
că ar putea exista o corelaţie între leucemia infantilă şi 
traiul lângă liniile de înaltă tensiune, fără ca acestea din 
urmă să fie cauza. Dacă juriul nu putea să explice legătura 
statistică dintre liniile de înaltă tensiune şi cancer, a insistat 
un reporter, n-ar fi oare justificată o politică de „evitare 
prudentă”? Evitare prudentă este un termen creat de 
Granger Morgan de la Universitatea Camegie Mellon. 
Morgan îşi făcuse un obicei din a merge prin ţară predicând 
părinţilor îngrijoraţi evitarea prudentă, dar fiecare înţelegea 
altceva prin asta. Însemna oare să renunţi la uscătoarele de 
păr electrice sau să treci pe lumânări? „Nu ştim ce să le 
spunem oamenilor să evite, a explicat răbdător Stevens. 
Deoarece proximitatea liniilor de tensiune şi incidenţa 
leucemiei infantile sunt ambele maxime în cartierele 
suprapopulate şi cu venituri mici, măsura cea mai prudentă 
ar putea fi evitarea sărăciei. 

La ştirile ABC din acea seară, Peter Jennings a rezumat 
raportul într-o singură frază: „Liniile de înaltă tensiune nu 
produc cancer— şi gata.” Alţi reporteri însă au tras 
concluzia că fusese lăsată o portiţă întredeschisă prin 
legătura statistică slabă dintre proximitatea liniilor de înaltă 
tensiune şi leucemia infantilă. Pentru ei, la fel ca şi pentru 
Brodeur, era o chestiune de bun-simţ: dacă copiii care 
locuiesc lângă liniile de înaltă tensiune riscă mai mult să 
facă leucemie, vinovate sunt liniile de înaltă tensiune. 

Pentru a înţelege cum a putut fi susţinută atât de mult 
timp controversa liniilor de tensiune pe baza unor dovezi 
atât de slabe, trebuie mai întâi să ne întoarcem la altă 
alarmă falsă anterioară, privind o formă foarte diferită a 
EMF: microundele. Şi aici, alarma publică a fost trasă de 
Paul Brodeur. 


Afacerea cu maimuțele 

Copiii lui Ellie Adair erau plecaţi la colegiu, iar colonia de 
maimuţe-veveriţă devenise  debuşeul instinctelor ei 
materne. Maimuţele-veveriţă sunt primate din Lumea Nouă 
având cozi cu care se pot agăța şi ochi mari pe o faţă 
micuță şi expresivă. Ele sunt animale blânde, afectuoase şi 
curate prin natura lor. Adair se îngrijora când treceau 
perioade lungi între experimente. În aceste perioade, 
maimuţele tindeau să devină neliniştite, pierdeau din 
greutate şi începeau să-şi neglijeze toaleta. Ea credea că se 
plictisesc şi că le lipseşte surplusul de atenţie. Când 
experimentele porneau din nou, se înviorau, le revenea 
pofta de mâncare iar blana le devenea mai lucioasă. 

Aşa că ea încerca să aibă grijă să le ofere tuturor 
maimuţelor cât mai mult de „lucru”. Avea printre 
cercetători reputaţia că posedă colonia de maimuțe cea 
mai sănătoasă. Îi plăcea să creadă că şi cea mai fericită. 

Ellie Adair, cercetătoare la Laboratorul Fundaţiei John B. 
Pierce, asociat Universităţii Yale, era o specialistă de prim 
rang în mecanismele corpului de reglare a temperaturii. 
Mamiferele şi păsările îşi menţin temperatura aproape 
constantă la variaţii mari ale temperaturii aerului sau la 
producerea internă de căldură prin exerciţiu. Centrul de 
control al sistemului de reglare a temperaturii este 
regiunea din creier numită hipotalamus. Hipotalamusul 
simte temperatura sângelui pompat prin el; la cea mai mică 
creştere a temperaturii, el trimite instrucţiuni de creştere a 
transpiraţiei şi respirației şi de dilatare a vaselor sanguine 
care duc sângele spre piele. Instrucţiunile sunt transmise 
printr-o interacţie delicată între mesagerii chimici şi 
stimularea nervoasă. 

În experimentele ei, Adair expunea maimuţele la 
microunde, aşa cum încălzeşti mâncarea într-un cuptor cu 
microunde, şi urmărea răspunsul fiziologic. Nu existau 
motive să crezi că microundele, la nivelurile folosite în 
experimente, puteau face rău maimutelor. Maimuţele 

puteau chiar fi învăţate să-şi controleze singure nivelul 
microundelor. 

In decembrie 1976 însă Adair a fost sunată la laborator 
de un coleg care i-a spus: „Ar trebui să te uiţi prin ultimul 
număr din New Yorker.” Şi-a cumpărat un exemplar pe 
drumul spre casă. Scris în stilul de prost-gust de atunci al 
revistei, se afla acolo un articol al unui reporter de ştiri, 
Paul Brodeur, cu titlul simplu „Microunde-l”. În articol se 
spunea: „Se ştie că microundele produc un efect profund 
asupra sistemului nervos central al maimuţelor rhesus şi al 
altor primate.” Se ştie... De către cine? s-a mirat ea. 

Microundele sunt radiaţii electromagnetice, adică unde 
ale câmpului electric şi magnetic care se deplasează cu 
viteza luminii şi care diferă de lumina vizibilă doar prin 
frecvenţa cu care oscilează câmpurile. Suntem permanent 
scăldaţi în radiaţie electromagnetică, din care cea mai 
mare parte nu se vede şi nu se simte. Lumina vizibilă 
constituie o regiune foarte îngustă a spectrului 
electromagnetic. La frecvenţe imediat sub spectrul vizibil, 
radiaţia infraroşie poate fi simțită cu pielea, prevenindu-ne, 
înainte de a pune mâna pe ea, că o sobă arde. Microundele 
corespund unor frecvenţe şi mai joase. Deşi simţurile 
noastre nu răspund direct la radiaţia de microunde, 
microundele sunt absorbite de anumite molecule din corp, 
crescând amplitudinea vibraţiilor lor atomice. Această 
amplitudine este o măsură a temperaturii corpului. La 
intensităţi suficient de mari, ca într-un cuptor cu 
microunde, încălzirea va începe să distrugă celulele, dar, în 
experimentele lui Adair, încălzirea era mult prea mică 
pentru a dăuna celulelor. 

Adair se asigurase că microundele nu sunt dăunătoare 
încă înainte de a începe experimentele cu maimuțe. 
Efectele biologice ale microundelor fuseseră studiate timp 
de treizeci de ani şi reprezentau subiectul a sute de articole 
din literatură. Cercetările au început în timpul celui de-al 

Doilea Război Mondial, odată cu crearea radarului, când un 
tehnician care trecea pe lângă un  transmiţător 
experimental a observat că i se topise un baton de 
ciocolată în buzunar. Armata a pus la lucru un program de 
evaluare a riscurilor cu care sunt confruntaţi tehnicienii şi 
operatorii expuşi direct de la distanţă mică la radiaţia 
sistemelor radar de mare putere. Cercetarea efectelor 
microundelor e în continuare subvenţionată masiv de 
Ministerul Apărării. 

Cuptoarele cu microunde, iniţial numite incinte radar, au 
fost unul dintre rezultatele acestor cercetări. Pe vremea 
articolului lui Brodeur, incintele radar fuseseră de curând 
puse în vânzare. Fabricanţii se bazau pe aceiaşi experţi pe 
care îi consultase şi Adair pentru a obţine informaţii despre 
siguranţă. A existat, la început, o oarecare îngrijorare în 
legătură cu efectul microundelor asupra ochilor, care 
disipează căldura mai prost decât alte organe. Jurnalistul 
Jack Anderson din Washington  exploatase această 
îngrijorare mai devreme, raportând o creştere a numărului 
de cataracte, asociată cu folosirea incintelor radar. Poate 
avea loc o uşoară „scurgere” a microundelor în afara 
incintei. Totuşi, studii mai îngrijite nu au găsit niciun efect 
la niveluri chiar superioare scurgerilor. Atâta vreme cât se 
face o ecranare corespunzătoare şi există dispozitive care 
să împiedice introducerea mâinii înăuntru când aparatul e 
în funcţiune, păreau să nu existe motive de îngrijorare. 

Dar tocmai faptele care o liniştiseră pe Ellie Adair erau 
privite în altă lumină de Paul Brodeur. Iniţial reporter de 
investigaţii în timpul războiului rece - îşi începuse cariera 
jurnalistică dezvăluind secretele întunecate ale CIA -, Paul 
Brodeur a trecut la prezentarea riscurilor de mediu şi 
profesionale în 1968. Începând cu azbestul şi trecând la 
microunde, el şi-a găsit o nişă trăgând alarma în legătură 
cu pericolele tehnologiei. Brodeur nu avea pregătire 
tehnică. În schimb, aborda problemele de mediu cu o 

mentalitate de război rece: Cine are de câştigat? Şi ce 
încearcă să ascundă? 

De la al Doilea Război Mondial încoace, avertiza Brodeur, 
radiaţia electromagnetică provenită de la radare, 
televiziune şi comunicaţii prin microunde a făcut să crească 
de o sută de milioane de ori fondul „natura!l” în New York. 
Era o statistică ce suna alarmant, dar complet lipsită de 
sens. Ca putere, nivelul era încă total nesemnificativ. 
Microundele „naturale” se datorează aşa-zisei radiaţii de 
corp negru, radiaţie emisă de toate obiectele calde, dar, la 
temperaturile obişnuite, cea mai mare parte a radiaţiei de 
corp negru se află în regiunea infraroşie a spectrului. Este 
foarte puţină în regiunea microundelor. Tocmai de aceea 
microundele sunt atât de utile pentru radar şi comunicaţii. 
Este o parte „liniştită” a spectrului. Brodeur nu făcea nicio 
distincţie între nivelurile nesemnificative ale radiaţiei de 
fond de microunde din transmisiile de televiziune şi 
expunerea pe care o primeşti stând în faţa unui 
transmiţător radar. Lista problemelor de sănătate pe care le 
atribuia microundelor se lungea, incluzând, pe lângă 
cataracte, avorturile spontane, malformaţiile congenitale şi 
cancerul. 

Faptul că majoritatea cercetărilor asupra efectelor 
biologice ale microundelor a fost subvenţionată de 
Ministerul Apărării devenea pentru Brodeur o dovadă că 
guvernul încerca să controleze informaţiile despre riscurile 
acestora. Când oamenii de ştiinţă din industrie au raportat 
rezultate asemănătoare, el vedea în asta o demonstraţie că 
electronica industrială era mână în mână cu armata. lar 
când oamenii de ştiinţă din mediile academice luau în râs 
riscurile datorate fondului de microunde, deveneau şi ei 
parte în teoria conspirației a lui Brodeur. 

Lucrul esenţial pe care l-am aflat despre mediu în ultimii 
ani este că avertismentele nu trebuie luate cu uşurinţă şi că 
nu putem accepta necritic asigurările liniştitoare ale 

autorităţilor. Am văzut companiile de tutun cenzurându-şi 
propriile studii despre dependenţa de nicotină şi despre 
efectele fumului de ţigară asupra sănătăţii; industria 
nucleară, companiile chimice, fabricanţii de medicamente, 
constructorii de automobile - toţi au ascuns într-un moment 
sau altul adevărul. Guvernul federal şi firmele au cenzurat 
informaţiile despre dimensiunile contaminării radioactive 
din jurul instalaţiilor de producţie a armelor nucleare. 
Aveam vreun motiv să ne aşteptăm ca industria electronică 
şi guvernul federal să se comporte mai principial în privinţa 
microundelor? 

Şi totuşi, lui Ellie i s-au părut ridicole afirmaţiile lui 
Brodeur despre existenţa unei conspirații şi a fost jignită de 
sugestia că orice savant care nu e de acord cu el trebuie să 
facă parte din complot. Când atât de mulţi oameni de 
ştiinţă ţineau întâlniri publice şi schimbau liber informaţii 
despre microunde, era greu de susţinut ideea unei 
conspirații a tăcerii. Rămânea însă întrebarea: Nu s-ar 
putea să existe o interacţiune nerecunoscută a 
microundelor cu corpul care să dăuneze grav sănătăţii? ŞI 
dacă da, cum de maimuţele ei, care erau expuse la doze 
incomparabil mai mari de microunde, erau perfect 
sănătoase? 

Avea la îndemână un ajutor pentru găsirea răspunsului. 
L-a recrutat pe soţul ei Bob, profesor de fizică la Yale. Ellie 
l-a cunoscut pe Bob la Universitatea din Wisconsin. Ea se 
hotărâse să-şi ia doctoratul şi în psihologie experimentală şi 
în fizică, deşi asta însemna să urmeze în plus o mulţime de 
cursuri de matematică. L-a întâlnit pe Bob la departamentul 
de fizică - iar el era foarte bun la matematică. S-au 
căsătorit în 1951. Ellie şi-a petrecut anii următori ocupându- 
se de familie. Nu şi-a reluat cariera decât atunci când copiii 
au ajuns la şcoală. Intre timp, Bob devenise unul dintre cei 
mai importanţi teoreticieni nuclearişti din ţară. 

Bob Adair crescuse într-o familie de muncitori sindicalişti 

din Fort Wayne, Indiana. Tatăl lui nu tăcuse colegiul, dar 
studiase fizica în liceu şi era încântat să-i explice fiului său 
precoce fizica lumii înconjurătoare. Încă din primii ani, când 
era întrebat ce vrea să se facă, Bob răspundea întotdeauna: 
„Fizician matematician.” Lui Bob îi plăcea şi baseballul, dar 
nu avea aptitudini, aşa că nu reuşea să intre nici în echipa 
de maidan. După ani, când a devenit un fizician 
experimentator renumit, ocupând o catedră în 
departamentul de fizică al Universităţii Yale, el a scris totuşi 
cartea definitivă despre fizica baseballului. 

Bob era sigur că Brodeur trebuia să greşească. Efectul 
tuturor agenţilor cancerigeni cunoscuţi - radiaţia ionizantă, 
ca razele ultraviolete sau X, carcinogenii chimici, ca fumul 
de ţigară şi anumiţi viruşi - este de a afecta ADN-ul. 
Afectarea constă în legături chimice rupte sau alterate, 
care creează o plajă mutantă de ADN-uri. Fotonii de 
microunde pot provoca întinderea sau  încovoierea 
legăturilor chimice, dar sunt departe de a distruge 
legăturile. Unul dintre marile triumfuri ale mecanicii 
cuantice a fost descoperirea faptului că radiaţia 
electromagnetică interacționează cu materia numai în porţii 
discrete de energie, numite fotoni. Energia unui foton se 
exprimă matematic ca produsul unei constante universale, 
numită constanta lui Planck, cu frecvenţa. Fotonii care au 
suficientă energie pentru a rupe legăturile chimice sunt 
numiţi radiație ionizantă. Faptul că o radiaţie 
electromagnetică este sau nu ionizantă e independent de 
intensitatea, sau numărul fotonilor; depinde doar de 
energia fotonilor individuali. 

Ruperea unei legături chimice cu un foton este ca 
aruncatul cu piatra în ceva aflat pe celălalt mal al râului. 
Dacă nu poţi arunca atât de departe, n-are importanţă câte 
pietre arunci. Fotonii cu energia cea mai joasă capabili să 
rupă direct legăturile chimice se află în regiunea 
ultravioletului apropiat al spectrului, imediat deasupra 

regiunii luminii vizibile. Aceşti fotoni au energia cam de un 
milion de ori mai mare decât fotonii microundelor folosite 
de Ellie Adair. Ruperea legăturilor chimice cu microunde ar 
fi ca şi cum ai încerca să arunci piatra dincolo de ocean. 

Între timp, New Yorker a publicat „Microunde-il”, în care 
Brodeur se concentra asupra situaţiei ciudate de la 
ambasada americană de pe strada Ceaikovski din Moscova. 
Din motive care erau pe atunci misterioase, sovieticii 
trimiteau de peste un deceniu fascicule de radiaţie de 
microunde către ambasadă. Acum se ştie că microundele 
furnizau infima cantitate de energie necesară pentru 
funcţionarea dispozitivelor de ascultare secretă care 
fuseseră ascunse în clădire la construcţie. Brodeur însă 
bănuia că microundele erau trimise cu intenţia de a zăpăci 
creierele lucrătorilor ambasadei sau de a provoca depresie. 
El era şocat de faptul că guvernul nu avertizase funcţionarii 
în legătură cu riscurile asupra sănătăţii. El a remarcat că 
ambasadorul Walter  Stoessel  contractase o boală 
misterioasă a sângelui şi că doi ambasadori anteriori 
muriseră de cancer. Pentru Brodeur, se părea că 
microundele trebuiau să fie vinovatele. Oamenii au fost 
expuşi la microunde şi s-au îmbolnăvit- maşina de credinţe 
funcţiona. 

Câteva luni mai târziu, Brodeur a publicat o carte 
intitulată /radierea Americii, compusă din articolele din The 
New Yorker. Îmboldiţi de Brodeur, activiştii ecologişti au 
îmbrăţişat microundele ca pe o nouă cauză. Impactul 
imediat a fost că piaţa de cuptoare cu microunde care abia 
apăruse a fost aproape distrusă, dar problema nu s-a oprit 
la bucătărie. Orice turn de releu de microunde, orice radar 
de control al traficului aerian devenise deodată suspect. 
Isterizaţi de Brodeur, un grup de cetăţeni au apelat la 
justiţie pentru a bloca instalarea de către Serviciul 
Meteorologic Naţional a unui radar meteo la Brookhaven 
National Laboratory, pe motiv că ar provoca naşteri 

premature şi cancer. Long Island, care se întinde în Atlantic, 
se aflase în calea a numeroase uragane ucigaşe. Radarul 
avea ca scop să detecteze furtunile şi să furnizeze la timp 
avertizări celor aflaţi în calea lor. Dar oamenii se temeau 
mai puţin de pericolele cunoscute ale vântului şi valurilor, 
decât de riscul nedovedit al microundelor tăcute şi 
nevăzute. Din punct de vedere ştiinţific, trebuiau cântărite 
riscurile: o istorie a distrugerii proprietăţilor şi a pierderii de 
vieţi omeneşti, în raport cu un risc nedovedit şi pe care cei 
mai mulţi savanţi îl considerau inexistent. Dar judecătorii 
nu sunt oameni de ştiinţă, iar un judecător federal a dat o 
decizie împotriva Serviciului Meteorologic. Radarul meteo 
de pe Long Island n-a mai fost instalat. 

In următorii ani însă, cea mai mare parte a publicului a 
părut să-şi piardă treptat teama de microunde. Noi studii nu 
au confirmat legătura lor cu cataractele sau cu alte efecte 
asupra sănătăţii, iar lumea începea să descopere minunata 
comoditate a cuptoarelor cu microunde; vânzările au 
reînceput să crească. După un deceniu, în aproape fiecare 
casă americană se va găsi un cuptor cu microunde - fără 
vreo creştere a problemelor de sănătate legată de asta. 

Intre timp, Bob Adair a început să se ducă împreună cu 
Ellie la conferinţe asupra efectelor microundelor. La una din 
conferinţe, i s-a cerut să-şi prezinte punctul lui de vedere ca 
fizician asupra problemei şi, încurajat de reacţia pozitivă, şi- 
a redactat lucrarea şi a publicat-o în Physica/ Review. 
Bazându-se pe principii fizice bine stabilite, ea arăta că nu 
există mecanisme cunoscute care să explice raportările 
unor efecte ale nivelelor scăzute de radiaţii de microunde 
asupra sănătăţii. Dar, fără cunoştinţa soţilor Adair, în 
Denver erau în desfăşurare evenimente care urmau să 
mute conflictul în altă regiune şi să-i împingă iarăşi în 
dispută cu Paul Brodeur. 

Controversa curenților 


În 1979, o epidemiologă şomeră, pe nume Nancy 
Wertheimer, a obţinut adresele pacienţilor cu leucemie 
infantilă din Denver şi a colindat oraşul în căutarea unui 
factor de mediu comun care ar putea fi considerat 
responsabil. Ce-a observat ea a fost că multe din casele 
victimelor păreau să fie aproape de transformatoare 
electrice. Era posibil să existe vreo legătură între sistemul 
de distribuţie a energiei electrice şi leucemie? Ea a făcut 
echipă cu un fizician pe nume Ed Leeper, care a elaborat un 
„cod de cablaj”, bazat pe dimensiunea şi proximitatea 
liniilor electrice pentru a estima intensitatea câmpurilor 
magnetice. Până la urmă ei au publicat împreună un articol 
în care făceau legătura între leucemia infantilă şi câmpurile 
liniilor electrice. Concluzia lor era că, la copiii din case cu 
câmpuri „înalte”, probabilitatea apariţiei leucemiei era de 
trei ori mai mare decât la copiii din case cu câmpuri 
„joase”. 

Pe vremea aceea, puţini savanţi cunoşteau lucrarea 
Wertheimer-Leeper, şi încă şi mai puţini o luau în serios. În 
primul rând, studiul nu era „orb”: se ştia dinainte care erau 
casele victimelor leucemiei. În al doilea rând, intensitatea 
câmpurilor de la liniile electrice nu fusese de fapt măsurată, 
ci doar estimată pe baza dimensiunii şi proximităţii liniilor 
electrice. Existau toate condiţiile pentru o investigare 
tendenţioasă; era aproape inevitabilă pornirea de a judeca 
mai critic distribuţia firelor din jurul casei victimelor. De 
exemplu, dacă rezultatul pentru o anumită casă contrazice 
aşteptările cercetătorului, există tendinţa de a reverifica 
rezultatul, pentru a vedea dacă prima dată nu a fost omis 
ceva. Cercetătorilor li se poate părea doar că lucrează cu 
grijă, dar, dacă nu sunt reverificate toate casele, rezultatele 
sunt puternic deformate. La urma urmei, numerele sunt 

foarte mici - leucemia infantilă este o boală rară - şi 
mutarea a doar câtorva dintre casele victimelor de la 
„câmpuri joase” la „câmpuri înalte” este suficientă pentru a 
schimba concluzia. 

Savanţii trebuie să fie mereu atenţi faţă de acest tip de 
autoînşelare. Dacă studiile nu sunt proiectate cu grijă 
pentru evitarea ei, înclinațiile epidemiologului îşi pot croi 
drum în rezultate. Pentru a minimza şansele unor 
asemenea tendinţe, savanții se bazează pe studii dublu- 
oarbe. Unui cercetător independent i se poate da o listă pe 
care se află atât casele victimelor leucemiei infantile, cât şi 
un număr egal de adrese de copii nevictime cu vârstă, sex, 
rasă, venit familial etc. Asemănătoare, fără însă a i se da 
vreo indicație care sunt unii şi care alţii. Fără a şti care erau 
casele victimelor şi care erau „controalele”, cercetătorul le 
va evalua cu criteriile folosite pentru estimarea intensității 
câmpurilor. Apoi, după ce aceste evaluări au fost făcute, 
altcineva va aplica cheia. 

Dar chiar dacă studiul ar fi fost dublu-orb, o „rată a 
riscului” de numai trei, pentru o boală rară cum este 
leucemia infantilă, ar fi privită de mulţi epidemiologi ca 
fiind puţin credibilă. Rata de risc pentru cancerul pulmonar 
provocat de fumat, de exemplu, este mult peste treizeci - 
adică o incidenţă crescută cu 3000 de procente a 
cancerului pulmonar printre fumători. Şi, totuşi, până când 
legătura cu cancerul să fie bătută în cuie, a fost nevoie de 
ani de verificări şi reverificări ale cifrelor, precum şi de un 
mecanism foarte plauzibil prin carcinogenii cunoscuţi din 
fumul de ţigară şi, finalmente, de studii de laborator pe 
animale care să o confirme. 

În ciuda scăpărilor evidente, raportul Wertheimer-Leeper 
nu putea fi neglijat. Suntem expuşi la EMF zi de zi toată 
viaţa, iar o legătură cu cancerul, oricât de slabă, ar fi motiv 
de îngrijorare. Curând au apărut raportări că muncitorii 
electricieni aveau rate ridicate de cancer; că femeile care 

foloseau pături electrice sau care lucrau la terminale de 
computer aveau frecvent naşteri premature; că exista o 
rată alarmantă a sinuciderilor printre cei care locuiau sub 
linii electrice; că fermierii ale căror câmpuri erau străbătute 
de linii de înaltă tensiune afirmau că vacile lor nu mai 
dădeau lapte şi că găinile lor nu mai făceau ouă. Deşi 
niciuna din aceste poveşti nu era susţinută cu date 
statistice de încredere, fiecare nouă relatare sporea 
impresia că se întâmplă ceva. 

Studiul Wertheimer-Leeper a fost curând urmat de 
obişnuitele  „confirmări”, majoritatea la fel de serios 
afectate de greşeli ca şi lucrarea Wertheimer-Leeper. Am 
văzut în capitolul 1, în cazul fuziunii la rece, că noile 
afirmaţii importante tind să atragă adepţi dispuşi să vadă 
ceea ce se aşteaptă să vadă. Probe, care ar părea mult 
prea slabe ca să se susţină singure, sunt luate în serios 
dacă sunt în acord cu ce prezintă alţii. A existat, totuşi, un 
studiu „de confirmare” care trebuia luat mai în serios. In 
1988, David Savitz, un foarte respectat epidemiolog de la 
Universitatea North Carolina, şi-a propus să verifice 
rezultatele Wertheimer-Leeper, folosind aceeaşi metodă 
prin „codul de cablaj” pentru estimarea câmpului magnetic 
de 60 Hz. Şi el a găsit un risc crescut de leucemie la copiii 
din Denver care locuiau în case cu dispunere „de câmp 
mare” a firelor electrice. Diferenţa, foarte importantă, era 
că Savitz folosise metodele acceptate dublu-oarbe. Deşi 
creşterea de risc era doar circa jumătate din cea raportată 
de Wertheimer şi Leeper, Savitz a considerat că ar fi bine- 
venit un studiu mai aprofundat. Majoritatea oamenilor de 
ştiinţă rămâneau totuşi sceptici în legătură cu presupusa 
corelaţie EMF cancer. După cum am văzut, microundele pot 
produce încălzire. La doar 60 Hz, nu avem nici măcar asta. 

Pentru a înţelege controversa liniilor electrice, este 
necesară o altă scurtă lecţie de fizică. La frecvenţe atât de 
scăzute nu mai are sens să discutăm în termeni de radiaţie 

şi de fotoni. Ceea ce se măsoară sunt, separat, câmpurile 
electric şi magnetic. Probabil că cea mai mare realizare a 
fizicii secolului XIX a fost descoperirea în 1831, de către 
Michael Faraday, a legăturii dintre câmpurile electric şi 
magnetic: sarcinile electrice în mişcare, de exemplu 
curentul electric care trece printr-un fir, generează un câmp 
magnetic. Invers, un câmp magnetic în mişcare sau variabil 
va induce curent într-un conductor staționar. O linie 
electrică este înconjurată de ambele câmpuri, electric şi 
magnetic. Intensitatea câmpului electric depinde doar de 
tensiune; intensitatea câmpului magnetic, doar de 
intensitatea curentului. Ambele câmpuri, electric şi 
magnetic, din jurul unui conductor scad repede cu distanţa. 

După cum toată lumea era de acord, câmpul electric al 
liniilor electrice nu prezintă un risc pentru sănătate. 
Deoarece țesuturile umane, inclusiv pielea, conduc 
electricitatea foarte bine, straturile epiteliale superficiale 
ale pielii acţionează ca un ecran care împiedică 
pătrunderea câmpului electric în corp. Îngrijorarea apare în 
legătură cu câmpul magnetic care pătrunde în corp - de 
fapt, în majoritatea materialelor - aproape nestânjenit. 
Publicul avea tendinţa să fie mai îngrijorat de liniile de 
înaltă tensiune. Înşirate pe turnuri gigantice, care seamănă 
cu un şir de monştri mecanici mărşăluind peste câmpii, 
liniile de înaltă tensiune par amenințătoare, dar scopul 
tensiunilor înalte este de a transmite energia cu un curent 
cât mai mic posibil. Prin urmare, liniile de înaltă tensiune 
minimizează câmpul magnetic. 

Desigur, oamenii au fost mereu expuşi unui câmp 
magnetic. Curenţii electrici care circulă prin miezul topit al 
Pământului acţionează ca un dinam imens, transformând 
Pământul într-un uriaş magnet. Astăzi suntem însă expuşi şi 
câmpurilor magnetice produse de oameni, generate de 
firele electrice care sunt omniprezente în societatea 
modernă, în ultimii cincizeci de ani, consumul de energie 

electrică pe cap de locuitor a crescut în lumea 
industrializată de douăzeci de ori, iar expunerea noastră la 
câmpurile electromagnetice generate de liniile electrice a 
crescut într-o proporţie asemănătoare. 

Totuşi, în ciuda creşterii enorme a consumului de 
electricitate, câmpurile magnetice produse prin energia 
electrică din majoritatea caselor şi locurilor de muncă au 
încă intensităţi de circa 1% faţă de câmpul magnetic 
terestru natural. Există o singură diferenţă: energia 
electrică e furnizată sub formă de curent alternativ. În 
Statele Unite, frecvenţa cu care curentul îşi inversează 
sensul este 60 Hz sau de 60 de ori pe secundă; în Europa 
este de 50 Hz. Astfel, ca urmare a legii lui Faraday, cu 
corpurile noastre interacționează un câmp magnetic 
alternativ, într-un mod în care nu interacționează cu 
câmpul magnetic relativ constant al Pământului. Rezultatul 
este că în corp sunt induşi curenţi electrici slabi. Este 
prudent să ne punem problema dacă aceşti curenţi nu ne- 
ar putea afecta în vreun fel sănătatea. Ar putea ei oare 
interfera cu protecţiile anticancer ale corpului? Dacă aşa ar 
sta lucrurile, câmpurile liniilor electrice, chiar dacă nu sunt 
cauza cancerului, pot influenţa creşterea numărului 
cazurilor de cancer provocate de altceva. 

În iunie 1989, New Yorker publica un nou serial în trei 
părţi cu articole senzaţionale ale lui Paul Brodeur, de data 
asta despre pericolele câmpurilor liniilor electrice. Articolele 
preluau mult din atacurile sale anterioare asupra 
microundelor, într-adevăr, el părea să nu facă o distincţie 
clară între 60 hertzi şi 100 megahertzi, frecvenţe tipice 
pentru microunde - toate erau câmpuri electromagnetice. 
Seria de articole a fost receptată de un public numeros, 
educat şi preocupat de mediu. Deodată, Brodeur apărea 
peste tot: emisiunea Today de pe NBC, Nightline de pe 
ABC, This Morning de pe CBS şi desigur Larty King Live de 
pe CNN. Toamna, Brodeur şi-a publicat seria din New Yorker 

sub forma unei cărţi cu titlul înspăimântător Curentii morții. 
O nouă generaţie de ecologişti, conduşi de mame care se 
temeau pentru viaţa copiilor lor, cerea acţiuni din partea 
guvernului. 

Am fost rugat să recenzez Curenţii morții în rubrica 
„Lumea cărţilor” din Washington Post. Cartea era de-a 
dreptul înspăimântătoare. Brodeur era un scriitor priceput 
şi îşi folosea tot talentul pentru a pune la zid câmpul 
electromagnetic. Abordarea era preluată direct din 
Iradierea Americii. El descria câmpurile liniilor electrice ca 
pe cel mai penetrant - şi ţinut secret - pericol pentru 
sănătate cu care erau confruntaţi americanii. Consensul 
covârşitor al savanților că nu exista niciun pericol era, 
pentru Brodeur, o dovadă a unei conspirații masive, 
implicând de data asta serviciile publice, guvernul şi 
comunitatea ştiinţifică. Încă o dată, el relata povestiri 
înfricoşătoare despre suferinţe şi moarte de pe urma 
cancerului. Era uşor să faci legătura dintre suferinţe şi EMF; 
peste tot sunt fire electrice. Era din nou în funcţiune maşina 
de credinţe: oamenii sunt expuşi la EMF şi oamenii fac 
cancer. In recenzia mea am atras atenţia că speranţa de 
viaţă se dublase în Statele Unite în ultima sută de ani - iar 
cea mai mare parte a acestei creşteri a avut loc de la 
apariţia electricităţii. 

Resimţind presiunea activiştilor liniilor electrice, Agenţia 
de Protecţie a Mediului (Environmental Protection Agency = 
EPA) a convocat o comisie internă spre a stabili „limite de 
siguranţă” pentru expunerea la EMF. Stabilirea unor limite 
de siguranţă pentru orice factor de mediu - radiaţie, 
chimicale, praf - pare destul de simplă: trebuie doar să 
stabileşti limite atât de scăzute, încât orice efect dăunător 
să fie de neconceput. Dar atunci, orice expunere peste 
limită este, prin definiţie, „nesigură”. O limită de expunere 
nerealistă nu doar că impune o povară financiară societăţii, 
fără să crească siguranţa nimănui, ci poate crea, de fapt, 

riscuri noi, deoarece suntem adesea nevoiţi să înlocuim un 
risc prin altul. 

Deja, părinţii insistau să se măsoare nivelurile de EMF din 
şcoli. Când nivelul se dovedea mai mare decât cele pe care 
cartea lui Brodeur le numea „nesigure”, ei preferau să-şi 
transfere copiii la şcoli mai îndepărtate, unde nivelul era 
mai scăzut. Ei schimbau riscul imaginar al EMF cu riscul, 
foarte real, al unei călătorii mai lungi. 

În mai 1990, o formă preliminară a raportului EPA a ajuns 
la ştirile CBS. Dan Rather îşi informa spectatorii că, la o 
frecvenţă de 60 Hz, câmpurile magnetice sunt „o cauză 
probabilă, dar nedovedită, a cancerului uman”. Raportul a 
făcut panică printre spectatori, care nu auziseră până 
atunci de Paul Brodeur. Dacă era adevărat, dimensiunile 
problemei erau copleşitoare. Suntem scăldaţi în aceste 
câmpuri. Nu exista scăpare. Ele pătrund prin pereţii caselor, 
la fel ca şi prin corpurile noastre. 

Forma preliminară era, totuşi, greşită. În varianta 
corectată, probabilă era înlocuit prin mult mai slabul 
posibilă, dar răul era deja făcut. CBS nu s-a mai ostenit să 
revină. După cum era de prevăzut, Paul Brodeur a declarat 
că degradarea de la „probabilă” la „posibilă” era o dovadă 
în plus a unei conspirații pentru ascunderea groaznicului 
adevăr; alţii au obiectat că şi „posibilă” era prea mult şi va 
da naştere la griji nejustificate de dovezile existente. 

În acest moment a intervenit Allan Bromley, consilier 
pentru ştiinţă al Casei Albe, insistând ca raportul EPA să fie 
evaluat de experţi din exterior. Juriul de evaluare extern, 
compus din epidemiologi, ingineri şi fizicieni, a găsit că 
raportul EPA avea „deficienţe grave” şi a recomandat 
rescrierea şi apoi reevaluarea lui. Brodeur era turbat. 

Spre sfârşitul lui 1990, el a început o nouă serie de 
articole pentru New Yorker, care se bazau pe relatări alese 
pentru a crea atmosfera amenințătoare a câmpurilor 
invizibile şi tăcute care ne invadează casele şi şcolile şi a 

unei conspirații de ascundere a adevărului faţă de public. El 
a descris în amănunţime toate bolile de care sufereau 
oamenii care locuiau pe Meadow Street din Guilford, 
Connecticut. Ei veneau cu orice, de la cancer cerebral la 
genunchiul Osgood?? - iar pe Meadow Street era o staţie de 
transformatoare. Astfel de relatări fac apel direct la maşina 
de credinţe şi au un impact emoţional puternic. Totuşi, 
pentru fiecare Meadow Street ar putea exista pe undeva o 
Forest Street, tot cu o staţie de transformatoare, unde nu e 
nimeni bolnav - dar pe Brodeur nu-l interesa Forest Street. 
Incluzând doar date din cazuri izolate care îi susțineau 
credinţa, Brodeur făcea aceeaşi eroare, discutată în 
capitolul 2, pe care o descoperise Irving Langmuir în 
studiile de PES ale lui J.B. Rhine. Concentrarea lui Brodeur 
pe aglomerări de cancer este numită de statisticieni 
incorectitudinea  pistolarului din Texas. Un pistolar îşi 
goleşte revolverul prin peretele unui grajd şi apoi intră şi 
scoate de acolo un ochi de taur. Dacă argumentezi statistic, 
trebuie să foloseşti întreaga statistică. Totuşi, puţini dintre 
noi sunt statisticieni, iar povestea despre Meadow Street 
din Guilford, Connecticut, a fost convingătoare pentru mulţi 
cititori. 

Şi această ultimă serie din New Yorker a devenit carte. În 
Marea conspirație a liniilor electrice, Brodeur afirma 
spumegând că întârzierea apariţiei raportului EPA însemna 
că „mii de copii şi adulţi care nu bănuiau nimic vor fi loviți 
de cancer, şi mulţi dintre ei vor muri prematur ca urmare a 
expunerii la câmpurile magnetice ale liniilor electrice.” lar 
persoana responsabilă de acest fapt era Allan Bromley. El 
nu numai că i-a adus această acuzaţie şocantă lui Bromley, 
dar a şi supralicitat afirmând că Bromley ar fi acţionat la 
îndemnul meu. 

Scrisesem la acea vreme editoriale pentru Newsday şi 


24 Afecţiune dureroasă a genunchiului specifică adolescenţi lor activi. 

New York Times, avertizând că datele care corelau EMF cu 
cancerul erau insuficiente şi sfătuind cititorii să aştepte 
rezultatele studiului pe o durată de patru ani efectuat de 
Institutul Naţional de Cancer. Era studiul epidemiologie cel 
mai mare şi mai cuprinzător efectuat vreodată asupra 
relaţiei EMF-cancer. Chiar folosind cifrele corespunzătoare 
celui mai rău caz din studiile publicate, era clar că EMF nu 
putea fi un factor foarte semnificativ pentru incidenţa 
cancerului şi probabil că nici nu era un asemenea factor. 
Spuneam că nu e un mare risc dacă aşteptăm rezultatele 
definitive. 

Bromley era foarte iritat de acuzaţia lui Brodeur, dar nu 
era intimidat. El a însărcinat Universitățile Asociate Oak 
Ridge, un grup de universităţi fără interese legate de 
rezultat, să facă o evaluare cuprinzătoare a întregii 
informaţii ştiinţifice asupra subiectului - cam cinci sute de 
articole tehnice. Studiul a luat doi ani, iar comisia a tras 
concluzia că stabilirea unor limite de expunere fără risc era 
imposibilă deoarece „nu a fost demonstrat niciun risc”. 

Raportul n-a făcut mare lucru pentru potolirea temerilor 
publicului. A apărut chiar şi un film în 1992, The 
Distinguished Gentleman, în care Eddie Murphy este un 
escroc mărunt care ajunge să fie ales în Congres. El este 
transformat într-un cruciat al mediului după o întâlnire 
întâmplătoare cu un băiat de opt ani, care a făcut cancer de 
la o linie electrică ce trecea pe lângă locul de joacă. El se 
luptă cu puternicele companii energetice din poziţia sa într- 
un imaginar Comitet al Energiei şi Industriei. 

Totuşi, între timp începuseră să apară rezultate de la 
studii epidemiologice mai mari şi mai sofisticate - iar 
legătura EMF-cancer devenea din ce în ce mai slabă. In 
particular, noile studii, în loc să se bazeze pe estimări 
făcute cu un tip de cod de cablaj, au măsurat intensităţile 
câmpurilor din locuinţe sau locuri de muncă. In 
epidemiologie există o regulă generală că, dacă o 

măsurătoare mai bună a unui agent suspectat conduce la 
un risc mai mic, atunci neapărat există un „factor de 
confuzie” neidentificat. 

De exemplu, un studiu al pierderii rapide în greutate ar 
putea arăta o corelaţie cu moartea prematură. Inseamnă 
asta că programele de slăbire sunt nesigure? Nu neapărat. 
Ar putea însemna, pur şi simplu, că multe boli fatale conduc 
la slăbire. În acest caz, bolile cronice ar fi un „factor de 
confuzie”. Conform lui Philip Cole, şeful Departamentului de 
Epidemiologie al Universităţii Alabama, „tendenţiozitatea şi 
factorii de confuzie sunt plaga epidemiologiei”. 

În 1994, a fost încheiat un studiu de patru ani pe 223 000 
de lucrători electricieni francezi şi canadieni. Era cel mai 
amplu şi mai sofisticat studiu efectuat până atunci. Studiul 
n-a găsit nicio creştere globală a riscului de cancer asociată 
cu expunerea profesională la EMF. Din cele treizeci de tipuri 
de cancer incluse în studiu, doar unul, o formă rară de 
leucemie, prezenta un risc crescut, iar asta se baza pe doar 
cinci cazuri. Directorul studiului, Giles Theriault, şi-a 
exprimat surpriza când a văzut cifre atât de mici, spunând: 
„Nu cred că avem agentul corect.” 

Un an mai târziu, a fost publicat un studiu foarte 
asemănător, dar încă şi mai mare, asupra lucrătorilor 
electricieni din SUA. Studiul examina aceleaşi treizeci de 
tipuri de cancer incluse în studiul canadiano-francez. 
Studiul american nu a găsit un risc crescut pentru nicio 
formă de leucemie, dar a găsit un risc uşor crescut al unei 
forme rare de cancer cerebral. Şeful studiului american, 
David Savitz, a cerut un studiu şi mai mare pentru a lămuri 
diferenţa. Vă aduceţi aminte, era acelaşi Savitz care 
repetase studiul lui Nancy Wertheimer din 1979 asupra 
leucemiei infantile. 

Într-un studiu care împarte cancerul în treizeci de tipuri, 
unul sau două rezultate pozitive reprezintă exact cam ce 
te-ai aştepta să obţii dacă n-ar exista nicio legătură. Motivul 


213 


este că un rezultat statistic semnificativ este definit în 
general ca ceva ce depăşeşte nivelul de confidenţă de 95%. 
Folosind standardul de 95%, te poţi aştepta la un pozitiv 
fals o dată din douăzeci. Dacă am stabili prin convenţie, să 
zicem, 97% în loc de 95%, n-ar fi apărut rezultate pozitive 
în niciunul dintre studii. 

De fapt, ambele studii au găsit rata cancerului printre 
lucrătorii electricieni mai scăzută decât pentru populaţie în 
general. De exemplu, în studiul lui Savitz, rata cancerului 
printre lucrătorii electricieni era de 86% din cea pentru 
restul populaţiei. După cum explică epidemiologii, acesta 
este pur şi simplu „sindromul lucrătorului sănătos”. Din 
diverse motive, cei care au un serviciu bun tind să fie mai 
sănătoşi - şi să nu se îmbolnăvească de cancer - decât cei 
care nu au; poate din cauza unei diete mai bune, a mai 
multor verificări medicale, a traiului în cartiere mai puţin 
poluate, a unui stres mai mic etc. Aceştia sunt factori de 
confuzie. 

Pentru a evita inducerea în eroare provocată de 
sindromul lucrătorului sănătos, a fost comparată incidenţa 
cancerului printre lucrătorii electricieni cu expuneri 
„scăzute” la EMF cu aceea a celor cu expuneri „ridicate”. 
Aici se pune însă problema unde să tragi linia dintre 
„SCăzut” şi „ridicat”. Dacă statistica este mică - adică 
atunci când numărul de cazuri pentru un tip particular de 
cancer este mic - alegerea unei alte graniţe între „scăzut” 
şi „ridicat” poate inversa rezultatul. Epidemiologia pescuia 
prin zgomotul statistic căutând rezultate. 

În primăvara lui 1995, Societatea Americană de Fizică şi- 
a încheiat propria evaluare a literaturii despre EMF. 
Societăţile ştiinţifice nu vor în mod normal să dea impresia 
că ele decid asupra adevărului ştiinţific, simțind că treaba 
lor este să constituie un for pentru schimburile de rezultate 
şi idei. Totuşi, în cazul EMF, era resimţit faptul că informaţia 
provenită din afara comunităţii ştiinţifice, în special de la 


214 


Paul Brodeur şi de la Microwave News, dăduse publicului o 
imagine serios distorsionată a faptelor ştiinţifice. O 
declaraţie publicată de APS trăgea concluzia că 
„presupunerile privind o relaţie între cancer şi liniile 
electrice nu au fost confirmate ştiinţific”. Aceasta a fost cea 
mai puternică luare de poziţie a comunităţii ştiinţifice pe 
tema câmpurilor electromagnetice. 


Trântirea uşii 


Trecuseră şaisprezece ani de când Nancy Wertheimer 
făcea istoricul ei tur cu maşina prin Denver. În jurul 
controversei liniilor electrice apăruse o întreagă industrie. 
Armate de epidemiologi efectuau studii încă şi mai mari; 
activiştii organizau campanii pentru reamplasarea liniilor 
electrice departe de şcoli; tribunalele erau blocate de 
procese în care se cereau daune; şase reviste erau 
dedicate relatărilor despre EMF; se dezvoltase o afacere 
viguroasă din măsurarea câmpurilor magnetice de 60 Hz în 
locuinţe şi la locurile de muncă; erau puse pe piaţă tot soiul 
de dispozitive frauduloase de protecţie împotriva EMF; şi, 
desigur, cartea lui Brodeur se vindea bine. 

S-ar putea răspunde că prosperau şi oamenii de ştiinţă. 
Agenţiile federale  răspunseseră la alarma publicului 
finanţând din ce în ce mai mult cercetarea în domeniul 
interacţiei câmpurilor electromagnetice cu organismele vii. 
Societatea Bioelectromagnetică, fondată cu un an înainte 
ca Nancy Wertheimer să-şi publice studiul notoriu despre 
leucemie, crescuse la peste şase sute de membri, mai ales 
pe baza controversei liniilor electrice. 

In acest climat a fost publicat în 1996 de către Academia 
Naţională de Ştiinţe raportul Stevens, cu concluzia unanimă 

că „datele actuale nu arată că expunerea la aceste câmpuri 
prezintă vreun risc pentru sănătatea umană”. Pentru 
Brodeur, care ieşise la pensie şi locuia în sudul Californiei, 
asta era doar încă o parte a conspirației. El a atacat cu 
amărăciune şi raportul, şi Academia Naţională de Ştiinţe în 
Secrete, o carte în care spunea din nou povestea celor 
treizeci de ani ai lui la New Yorker. Brodeur nu părea să 
înţeleagă factorii de confuzie; dacă la copiii care locuiesc 
lângă liniile electrice există o incidenţă mai mare a 
leucemiei, lui i se părea că liniile electrice trebuie să fie 
vinovate. 

Ca o ironie, memoriile lui Brodeur nici nu ajunseseră în 
librării, când, pe 2 iulie 1997, Institutul Naţional de Cancer 
(NEI) şi-a anunţat în sfârşit rezultatele studiului său 
exhaustiv, „Expunerea la câmpuri magnetice şi leucemia 
limfoblastică infantilă în locuinţe”. Spre deosebire de 
studiul Academiei Naționale, care  sintetizase toată 
literatura referitoare la efectele posibile asupra sănătăţii ale 
câmpurilor magnetice, studiul NEI se concentra pe 
întrebarea de la care pornise totul: există vreo asociere 
între câmpurile liniilor electrice şi leucemia infantilă? 
Studiul NEI răspundea la întrebare, nu evaluând literatura 
existentă, ci efectuându-şi propria investigaţie 
epidemiologică. Şi o făcea la o asemenea scară şi atât de 
cuprinzător încât rezultatele să nu poată fi atacate. 

Ceea ce trebuia să fie un studiu de patru ani s-a încheiat 
după ce au trecut mai mult de şapte. Era cel mai ireproşabil 
studiu epidemiologie făcut până atunci asupra legăturii 
dintre liniile electrice şi cancer. A fost eliminată orice sursă 
imaginabilă de înclinații tendenţioase ale investigatorului. 
În studiu au fost incluşi 638 de copii sub cincisprezece ani 
cu leucemie limfoblastică acută, împreună cu 620 de 
subiecţi de control aleşi cu grijă, pentru a asigura o 
statistică pe care să te poţi baza. Toate măsurătorile erau 
dublu-oarbe şi includeau câmpurile magnetice din 

dormitoarele copiilor şi din alte locuri din interiorul şi din 
jurul casei lor. Fiecărei case i s-a ataşat un cod de cablaj 
bazat pe distanţa şi configuraţia liniilor electrice. 

Dacă raportul Academiei Naţionale de Ştiinţe lăsase uşa 
întredeschisă, acum ea a fost trântită complet de studiul 
NEI. Concluzia lui era că orice legătură dintre leucemia 
limfoblastică infantilă şi câmpurile magnetice este prea 
slabă pentru a putea fi detectată sau pentru a constitui o 
preocupare. Dar rezultatul cel mai surprinzător era legat de 
proximitatea liniilor electrice faţă de casele victimelor 
leucemiei: studiul nu a găsit nicio corelaţie. Asocierea 
presupusă dintre liniile electrice şi leucemia infantilă, care 
ţinuse controversa în viaţă toţi aceşti ani, era falsă - un 
artefact al analizei statistice. Şi cum se întâmplă adesea cu 
ştiinţa voodoo, cu fiecare îmbunătăţire a studiului, efectul 
devenise din ce în ce mai mic. Acum, după optsprezece ani, 
dispăruse cu totul. 

Studiul NEI a fost publicat în prestigiosul Mew England 
Journal ofmedicine. El era însoţit de un editorial, care 
concluziona astfel: 


Este trist că sute de milioane de dolari s-au cheltuit 
pe studii, niciodată promițătoare, pentru a găsi mod de 
a preveni tragedia cancerului la copii. Multele studii 
neconcludente şi inconsistente au provocat îngrijorare 
şi spaimă şi n-au adus linişte sufletească nimănui. Cei 
optsprezece ani de cercetare au produs destulă 
paranoia, dar au oferit prea puţină înţelegere şi niciun 
mod de prevenire. Este timpul să oprim risipirea 
resurselor noastre. 

Trebuie să le redirecţionăm către cercetări care vor 
reuşi să descopere adevăratele cauze biologice ale 
clonelor leucemice care ameninţă vieţile copiilor. 


Fondurile de cercetare au fost redirecţionate spre alte 

priorităţi. Ministerul Energiei şi-a suspendat Programul de 
Cercetare şi Diseminare Publică a Informaţiilor asupra EMF 
creat de Congres în 1992. Nu mai era necesar. Acum, pista 
falsă dispăruse. 

Totuşi, după un an, un „grup de lucru” internaţional, 
format din experţi care fuseseră implicaţi în chestiunea 
EMF, s-a adunat la Bethesda, Maryland. Mulţi dintre 
membrii juriului îşi construiseră reputaţii pe legătura dintre 
câmpurile liniilor electrice şi cancer, şi lucrau la proiecte a 
căror finanţare depindea de continuarea îngrijorării publice. 
Unii - ca Lou Slesin, editorul lui Microwave News, ale cărui 
mijloace de subzistență erau direct legate de această 
controversă - nici măcar nu erau oameni de ştiinţă. Grupul 
de lucru trata studiul NEI asupra leucemiei infantile doar ca 
pe încă unul dintre multele studii. La urma urmei, nici nu 
fusese repetat. După zece zile de deliberări, grupul a lansat 
un apel la cercetări suplimentare. Printr-un vot de 19 la 9, 
câmpul electromagnetic a fost clasificat ca „un posibil 
carcinogen”. 

Desigur, asta depinde de ce înţelegi prin posibil. Richard 
Wilson, un fizician de la Harvard care cercetase problema, 
ilustra înțelesurile lui posibil astfel: Să zicem că cineva îţi 
spune că un câine alerga pe mijlocul lui Fifth Avenue. Poate 
să ţi se pară neobişnuit, dar este cu siguranţă posibil, şi nu 
ai motive să te îndoieşti de ce ţi s-a spus. Dacă s-ar afirma 
că pe Fifth Avenue alerga un leu, încă este posibil, dar ai 
vrea probabil un soi de probă care să susţină afirmaţia - de 
exemplu, că de la grădina zoologică din Bronx a scăpat un 
leu. Dar dacă cineva ţi-ar spune că pe Fifth Avenue alerga 
un stegozaur, ai presupune că greşeşte. Într-un anumit 
sens, ar putea fi „posibil” ca el să fi văzut un stegozaur, dar 
este mult mai probabil că a văzut un câine şi a crezut că 
este un stegozaur. Intr-adevăr, majoritatea oamenilor 
rezonabili ar fi de acord că posibilitatea ca, realmente, un 
stegozaur să alerge pe Fifâth Avenue este prea mică pentru 

a-ţi bate măcar capul să verifici. Wilson încheia spunând că 
grupul de lucru a văzut un stegozaur posibil - şi nu un 
câine, sau măcar un leu, posibil. 

Pe 1 mai 1999, au fost publicate rezultatele mult 
aşteptatului studiu epidemiologie canadian asupra 
leucemiei infantile. Acest studiu masiv, cuprinzând cinci 
provincii din Canada, confirma îndeaproape studiul NEI din 
Statele Unite. Studiul canadian nu a găsit nicio relaţie între 
expunerea la câmpurile electromagnetice din locuinţe şi 
leucemia la copii. 

Până acum, costul total al spaimei liniilor electrice, 
incluzând reamplasarea lor şi scăderea valorii proprietăţilor, 
a fost estimat de Oficiul de Ştiinţă al Casei Albe la peste 25 
de miliarde de dolari. In tot acest timp însă n-a fost câştigat 
niciun proces legat de efectele câmpurilor 
electromagnetice asupra sănătăţii. Vom afla de ce în 
capitolul următor. 

8. 
Ziua judecății. 


În care tribunalele sunt confruntate cu 
ştiinţa „maculatură” 


Câmpurile electromagnetice atrag străinii 


Micuța Mallory, în vârstă de patru ani, avea tumora 
Wilms, un cancer rar al rinichilor. Mama ei, Michelle, era 
frământată, ca orice părinte al cărui copil e lovit de cancer, 
de întrebarea „De ce copilul meu?” Ea l-a întâlnit pe Paul 
Brodeur într-o librărie din San Diego aparţinând soţiei lui 
Brodeur. Era primăvara lui 1990, iar Brodeur îşi lansa acolo 
noua lui carte Curenţii morții. El i-a spus lui Michelle că în 
mod cert cauza tumorii micuţei Mallory trebuie să fie EMF. 
A prezentat-o lui Michael Withey, un avocat din Seattle care 
mai avusese cazuri de EMF. Peste un an, Michelle şi soţul ei 
Ted au intentat un proces la Curtea de Apel din San Diego, 
pretinzând că EMF de la liniile de transmisie ale companiei 
Gas & Electric din San Diego erau cauza cancerului lui 
Mallory şi că, din pricina lor, au fost obligaţi să-şi vândă 
casa în pierdere. 

EMF părea să fie visul unui avocat specializat în cazuri de 

daune. Withey a organizat o serie de firme de avocatură de 
pe întreg cuprinsul Statelor Unite într-un grup autointitulat 
Echipa de Evaluare a Cazurilor de Radiaţii 
Electromagnetice, care examina cazurile potenţiale şi care 
menținea o bancă de date computerizată. Ei au văzut o 
potenţială avalanşă de daune în masă. Industria daunelor în 
masă îşi găseşte forţa în număr. Dacă puteau convinge sute 
sau mii de clienţi înfricoşaţi să intenteze procese în 
întreaga ţară, probele ştiinţifice ar deveni aproape 
irelevante. Perspectiva de a se apăra simultan în mii de 
procese va obliga companiile de energie să ajungă la o 
înţelegere. Tactica mai funcţionase şi până atunci: atacurile 
violente, cu un deceniu în urmă, în problema azbesturilor 
produseseră mai mult de două sute de mii de procese. Nicio 
industrie nu poate face faţă la aşa ceva. 

Withey a organizat şi un grup de acţiune cetăţenesc, 
numit Alianţa EMF, care lucra cu avocaţii. El oferea o 
acoperire la nivel local pentru căutarea celor doritori să 
intenteze procese Împotriva companiilor electrice. 
Vorbitorul cel mai de seamă la întâlnirile Alianței EMF era 
Paul Brodeur, pe care se putea conta pentru a cultiva 
paranoia legată de amenințarea nevăzută şi nesimţită a 
liniilor electrice. Tot ce mai trebuia erau câteva procese 
câştigate şi avalanşa EMF ar urma imediat. Micuța Mallory 
era cap de afiş. 

Un reportaj pe prima pagină din Wall Street Journal 
spunea că Withey se lăuda că procesul lui Mallory avea 
succesul asigurat. Se prezicea că acesta va declanşa o 
avalanşă de pretenţii, iar majoritatea experţilor jurişti erau 
de acord. Coperta de la Journal of the American Bar 
Association prezenta imaginea unui ştecher mare pe 
punctul de a fi băgat într-o priză. Titlul era: „În priză: De ce 
litigiul câmpurilor electromagnetice ar putea deveni 
următorul azbest”. „Răii” erau ţinte uşoare: companii 
electrice bogate, birocraţi guvernamentali şi oameni de 

ştiinţă aroganţi. Mai mult, „preocuparea publică în legătură 
cu EMF creşte indiferent de valabilitatea ei”, după cum se 
observa în articol. Motivul cel mai bun pentru pretinderea 
de daune era, prin urmare, pierderea valorii proprietăţii, în 
care caz nici nu trebuia demonstrat că există vreun risc, ci 
doar că există o percepţie larg răspândită a unui risc. 

E limpede că asta avuseseră în minte şi avocaţii lui 
Martin şi Joyce Covalt în 1993, când aceştia au intentat 
proces contra companiei Gas & Electric din San Diego. Soții 
Covalt nu afirmau că cineva din familia lor suferise de pe 
urma câmpurilor electromagnetice ale liniilor electrice 
învecinate; ei susțineau doar că acele câmpuri au făcut 
nelocuibilă casa lor luxoasă din San Clemente. Se părea că 
la San Diego urma să pornească avalanşa de litigii EMF. Dar 
un caz aparent fără legătură, de la Curtea Supremă a 
statului, era pe cale să schimbe soarta. 


Principii valabile din punct de vedere ştiinţific 


Procesul Daubert contra Merrell Dow Pharmaceuticals se 
referea la Bendectin, un medicament contra greţurilor 
matinale, despre care se afirma că produce malformații la 
nou-născuţi. Bendectin, singurul medicament aprobat de 
Administraţia pentru Alimente şi Medicamente în tratarea 
greţurilor matinale, fusese folosit de milioane de femei. 
Peste treizeci de studii publicate, implicând peste 130 000 
de pacienți, nu găsiseră o creştere măsurabilă a 
malformaţiilor. Totuşi, avocaţii părinţilor a doi copii născuţi 
cu grave malformații au reuşit să găsească opt experţi 
doritori să depună mărturie, contra unui onorariu, că 
Bendectinul ar putea provoca malformații. Din păcate, 
există puţine afirmaţii ştiinţifice prea fanteziste pentru ca 

să nu se poată găsi vreun om de ştiinţă cu doctorat care să 
garanteze pentru ele. 

Daubert era arhetipul a ceea ce a căpătat numele de 
ştiinţă maculatură: ştiinţă introdusă în tribunal, dispreţuită 
de majoritatea savanților. Ştiinţa maculatură este diferită 
de ştiinţa patologică, de care ne-am ocupat în capitolul 1. 
Ştiinţa patologică provine de la savanţi care se înşală. 
Ştiinţa maculatură e mai sinistră; ea are scopul de a-i înşela 
sau zăpăci pe cei care nu sunt oameni de ştiinţă, în 
particular, pe juraţi. În mod tipic, ştiinţa maculatură constă 
din interpretări ştiinţifice fanteziste sau  neplauzibile 
nesusţinute de probe ştiinţifice. Ea caută să exploateze 
dificultatea juraţilor de a evalua argumentele tehnice. 

În 1993, Curtea Supremă a decis că asemenea mărturii 
nu sunt credibile şi a dat dispoziţii judecătorilor federali să- 
şi asume rolul de „cerberi”, care să se opună cu toată 
hotărârea teoriilor ştiinţifice nefondate sau speculative. 
Titluri impresionante de expert nu sunt suficiente, spunea 
limpede Curtea; probele prezentate trebuiau să se bazeze 
pe „principii valabile din punct de vedere ştiinţific”. 

Decizia era un act de echilibrare elaborat cu multă fineţe. 
Pe de o parte, ţinea seama de avertismentele unor 
proeminenţi savanţi că, prin faptul că o lucrare publicată a 
fost evaluată de specialişti, nu este asigurată 
corectitudinea ei. Aceşti savanţi au reamintit Curţii că în 
istoria ştiinţei au loc schimbări ale consensului ştiinţific şi 
au argumentat că respingerea ca nefondate a probelor care 
nu sunt „general acceptate” ar consfinţi o ortodoxie 
ştiinţifică. Pe de altă parte, s-a argumentat că admiterea 
introducerii de probe care nu sunt general acceptate ar 
conduce la o libertate generală, în care juraţii vor fi zăpăciţi 
prin afirmaţii absurde şi iraționale. Permiţând probele 
bazate pe principii valabile ştiinţific, chiar dacă nu 
reprezintă un consens ştiinţific, Curtea a găsit o cale de 
mijloc. 

Nu era deloc clar că rezoluţia Daubert va avea cine ştie 
ce efect în stoparea valului de pretenţii ale ştiinţei 
maculatură. El le dădea prea puţine indicaţii judecătorilor 
cum să decidă dacă probele sunt sau nu sunt bazate pe 
„principii valabile ştiinţific”. Recunoscând faptul că 
judecătorii nu sunt oameni de ştiinţă, decizia, scrisă de 
judecătorul Harry Blackmun, îi invita pe judecătorii 
tribunalelor districtuale să încerce diferite căi de a-şi 
îndeplini rolul de cerberi cerând consultanţă ştiinţifică 
nepărtinitoare din afara Curţii. Câţiva au şi făcut-o. 

În Oregon, judecătorul Curţii districtuale federale Robert 
jones a aplicat rezoluţia Daubert însărcinând un juriu 
special compus din patru oameni de ştiinţă independenţi să 
evalueze mărturiile experţilor în vreo şaptezeci de cazuri 
privind implanturile siliconice pentru sâni. El a citat părerea 
din Daubert a judecătorului Blackmun, conform căreia 
judecătorii curților districtuale trebuie să se convingă că 
mărturiile ştiinţifice sunt „nu doar relevante, ci şi de 
încredere”. Era o recunoaştere a faptului că nici judecătorii, 
nici juraţii nu sunt în poziţia de a hotărî dacă probele se 
bazează pe principii valabile ştiinţific. Judecătorul Jones a 
spus că e mai probabil ca tribunalul să ajungă la adevăr 
când are sfatul unor experţi ştiinţifici care nu au interese 
personale în modul de soluţionare. 

Implanturile de silicon, care au apărut în 1962, au fost 
într-o vreme folosite în scopuri cosmetice, dar astăzi sunt 
aproape exclusiv folosite pentru reconstrucţie după 
operaţiile de sân. Nu mai puţin de un milion de femei 
americane au avut implanturi. Mii dintre ele au intentat 
procese fabricanţilor de implanturi, afirmând că scurgerile 
de implant le-au provocat boli, mergând de la cancer şi boli 
autoimune grave, ca lupusul, până la simptome vagi, ca 
dureri de cap şi oboseală. Nu era în discuţie posibilitatea ca 
implantul să se rupă, permiţând siliconului să se scurgă în 
corp, căci siliconul a fost ales pentru implanturi tocmai 

fiindcă se credea că e inert din punct de vedere biologic. 
Totuşi, în schimbul unui onorariu, s-au putut găsi destui 
experţi care să depună mărturie că siliconul scurs ar putea 
produce acele simptome. 

Oamenii care suferă de o boală gravă sunt adesea 
frământaţi de întrebarea „De ce eu?” E firesc ca femeile 
care au făcut un implant să atribuie implantului afecțiunile 
ulterioare. Funcţionează, pur şi simplu, maşina de credinţe 
- Ba apărut după A - iar credinţa că, prin urmare, A este 
cauza lui B este puternic întărită de publicitatea din jurul 
chestiunii. Se poate ca A să fie cauza lui B, după cum se 
poate să nu existe nicio legătură; astfel de afecţiuni au şi 
femeile care n-au făcut implanturi. Problema este deci dacă 
la femeile care au făcut implant există o probabilitate mai 
mare decât la celelalte să apară asemenea afecţiuni. 
Aceasta e o întrebare la care se poate răspunde numai 
examinând statistica. Marcia Angell, editor la New England 
Journal of Medicine, care a studiat cu grijă procesele, în 
cartea sa Știința la judecată trage concluzia că juraţilor le 
este greu „să gândească în termeni probabilistici sau să 
recunoască posibilitatea coincidenţelor.” 

Cel puţin un fabricant de implanturi, Dow Corning, a fost 
adus la faliment ca urmare a daunelor, stabilite la nu mai 
puţin de 25 milioane de dolari. Dar nu atât daunele i-au 
provocat falimentul, cât imposibilitatea de a se apăra 
simultan în sute de procese. Costul real este uman: femei 
cu implanturi, care trăiesc cu teama constantă şi 
nejustificată de complicaţii, şi femei care ar putea beneficia 
de implanturi, dar refuză procedura din cauza spaimei 
generate de publicitate. 

Depoziţiile martorilor „experţi” din cazurile aflate în faţa 
curţii districtuale din Oregon constau, în cea mai mare 
parte, din teorii fanteziste despre cum ar putea gelul 
siliconic să provoace simptomele  resimţite de femei. 
Părerea prezentată judecătorului Jones de cei patru oameni 

de ştiinţă consultaţi era că, nesusţinute de o evaluare a 
specialiştilor din domeniu, asemenea depoziţii nu sunt 
credibile. Urmându-le sfatul, judecătorul Jones a hotărât că 
avocaţii reclamanţilor nu pot prezenta depoziţiile experţilor. 
Pur şi simplu, în depoziţii nu existau probe convingătoare 
că femeile cu scurgeri ale implanturilor aveau un risc mai 
mare de boală decât celelalte. 

Judecătorul Sam Pointer Jr., care coordonează toate 
procesele de implanturi de silicon din curţile federale, a dus 
ideea comisiilor independente cu un pas înainte. Cei patru 
specialişti desemnaţi de el nu numai că au studiat toate 
cercetările relevante publicate, dar li s-a permis şi să 
interogheze martorii experţi aleşi de ambele părţi. Era de 
aşteptat ca raportul comisiei judecătorului Pointer, apărut 
în decembrie 1998, să aibă un impact major nu doar asupra 
miilor de procese legate de implanturi, ci şi asupra altor 
cazuri de ştiinţă maculatură, prin faptul că va încuraja şi alţi 
judecători să se bazeze pe comisii ştiinţifice independente. 

Judecătorii federali au avut întotdeauna autoritatea de a 
cere consultaţii ştiinţifice independente de la experţi. După 
cum vă amintiţi din capitolul 5, în procesul lui Joe Newman 
contra Biroului de Patente şi Mărci, judecătorul Thomas 
Penfield Jackson a apelat la un specialist care să sfătuiască 
Curtea. lar când opinia specialistului i s-a părut dubioasă, el 
s-a adresat oamenilor de ştiinţă din mediul academic şi ca 
urmare i-a ordonat lui Newman să-şi prezinte Maşina de 
Energie pentru testare Biroului Naţional de Standarde. El a 
ales să acţioneze ca un cerber. Ceea ce a făcut rezoluţia 
Daubert a fost să le indice judecătorilor federali că păzirea 
porţilor era responsabilitatea lor. 


Avalanşa care n-a mai avut loc 

Deşi rezoluţia Curţii Supreme în cazul Daubert se adresa 
tribunalelor federale, influenţa ei se simte şi la nivelul 
statelor. Pe acest fond, Curtea Supremă a Californiei a 
preluat procesul Covalt contra Gas & Electric din San Diego. 
Era forul juridic cel mai înalt care dezbătea un caz privind 
incriminatul risc pentru sănătate al EMF. În particular, 
Curtea era chemată să decidă dacă soţii Covalt erau 
îndreptăţiţi la un proces cu juraţi sau, după cum insista 
compania de electricitate, pretenţia lor trebuia rezolvată de 
Comisia Serviciilor Publice a Californiei. Aceasta era o 
ameninţare serioasă la adresa avalanşei de daune plănuite. 
Avocaţii cazurilor în care se cer daune prosperă din 
procesele cu juraţi; niciun avocat de daune nu e doritor să 
pledeze un caz de ştiinţă maculatură chiar în faţa comisiei 
de experţi. 

Citând decizia Curţii Supreme SUA în cazul Daubert 
contra Merrill Dow, Curtea Supremă a Californiei şi-a 
asumat rolul de cerber şi a întreprins o evaluare proprie 
cuprinzătoare a ştiinţei. Dar Curtea Supremă a Californiei 
nu avea nevoie să numească o comisie independentă de 
experţi pentru a evalua probele. Aşa cum am văzut în 
capitolul precedent, sutele de articole publicate despre 
EMF, incluzând analize epidemiologice, teoretice şi de 
laborator, fuseseră deja prelucrate de Societatea 
Americană de Fizică. Procesul de formare a unui consens în 
comunitatea ştiinţifică era foarte avansat. 

Curtea Supremă a Californiei a decis împotriva soţilor 
Covalt, concluzionând: cazurile EMF „nu-şi au locul în sala 
de judecată”. Decizia de 72 de pagini a fost scrisă de 
judecătorul Stanley Mosk, un judecător liberal cunoscut a 
nu avea simpatie pentru industrie. Ea ar putea servi ca 
manual despre interacţia EMF cu corpul uman. Soții Covalt 
susţinuseră că „au fost numeroase studii pozitive privind 
relaţia EMF-cancer raportate în literatura ştiinţifică”, dar n- 
au prezentat totuşi decât unul: studiul din 1995 privind 

lucrătorii din electricitate, care găsea un risc posibil pentru 
o unică formă rară de cancer cerebral. Judecătorul Mosk a 
remarcat că, dimpotrivă, oamenii de ştiinţă păreau să fi 
ajuns la un „larg consens” că nu exista nicio legătură EMF- 
cancer. El se referea nu doar la sintezele făcute de 
Universitățile Asociate din Oak Ridge şi de Societatea 
Americană de Fizică, ci şi la o scrisoare amicus curiae 
introdusă de un grup de oameni de ştiinţă proeminenţi, 
incluzând fizicieni, biologi, epidemiologi şi cercetători în 
medicină. Eu eram unul dintre cei şaisprezece care 
semnaseră scrisoarea. Şase din grupul nostru erau laureați 
Nobel. Niciunul dintre noi nu avea vreo legătură imaginabilă 
cu industria energetică. Decizia Cova/t a pus capăt efectiv 
litigiilor EMF din California şi a redus entuziasmul pentru 
asemenea procese în întreaga ţară. Ea a contribuit la 
eşecul unor procese similare din Florida şi Texas. 

La nouă luni după decizia Covalt, raportul Academiei 
Naţionale de Ştiinţe privind efectele câmpurilor 
electromagnetice din locuințe asupra sănătății a confirmat 
ceea ce au spus tot timpul oamenii de ştiinţă. Peste alte 
câteva luni, studiul Institutului Naţional de Cancer a stins 
orice îndoieli grave rămase. Pericolul unei avalanşe trecuse. 
In ciuda prezicerilor avocaţilor de daune, nici măcar un 
proces bazat pe efectele EMF asupra sănătăţii n-a avut 
succes. Părinţii lui Mallory, fetiţa cu cancer la rinichi, au 
pierdut procesul, dar Mallory a câştigat bătălia cu cancerul 
şi s-a vindecat complet. 


Curtea revine la ştiinţa maculatură 


Era de aşteptat ca, la un moment dat, Curtea Supremă 
să trebuiască să revină la Daubert spre a da judecătorilor 

mai multe indicaţii în îndeplinirea rolului de cerberi. După 
ce a invitat la experimentări, Curtea Supremă trebuia să 
aleagă o decizie a unei curţi inferioare bazate pe Daubert şi 
să decidă care au fost învăţămintele experimentului. 

Cazul ales a fost General Electric Co. Contra Robert 
Joiner. Robert Joiner a început să lucreze ca electrician în 
1973 la Serviciul de Apă şi Electricitate din Thomasville, 
Georgia. Munca lui presupunea contacte frecvente cu 
lichidul de transformator, care îi sărea uneori în ochi şi în 
gură. După zece ani, primăria a descoperit că unele 
transformatoare erau contaminate cu reziduuri de bifenili 
policloruraţi (PCB). PCB-urile erau mai demult larg folosite 
în transformatoare ca lichid dielectric rezistent la foc, dar 
producţia şi folosirea lor este acum oprită în majoritatea 
ţărilor industrializate, din cauza toxicității şi bănuielii că ar 
fi cancerigene. Joiner era un fumător înrăit, la fel ca ambii 
lui părinţi, iar în familia lui fuseseră cazuri de cancer 
pulmonar, dar, când a făcut cancer pulmonar în 1991, ela 
dat vina pe PCB-uri şi a dat în judecată General Electric, 
compania care fabrica transformatoarele. 

Avocaţii lui Joiner n-au avut dificultăţi să găsească 
„experţi” doritori să depună mărturie că slaba contaminare 
cu PEB a contribuit la cancerul său. Depoziţiile lor se bazau 
pe studii făcute pe pui de şoareci cărora li se injectau doze 
masive de PEB direct în stomac. Şoarecii au făcut într- 
adevăr cancer, dar într-o formă fără legătură cu cancerul 
pulmonar. Părea să fie un caz clasic de ştiinţă maculatură, 
iar un judecător al tribunalului districtual a respins 
mărturiile experţilor, citând Daubert. Totuşi, o Curte de apel 
a reintrodus mărturiile, pe baza faptului că Daubert cerea 
doar ca dovezile să se bazeze pe principii valabile din punct 
de vedere ştiinţific. Dovezile prezentate de avocaţii lui 
Joiner erau destul de ştiinţifice - doar că nu aveau a face cu 
cancerul lui Joiner. 

Pe 15 decembrie 1997, Curtea Supremă a respins printr- 

o decizie în unanimitate verdictul Curţii de apel în cazul 
General Electric Co. Contra Robert Joiner, hotărând că 
judecătorul Curţii districtuale a acţionat corect cerând ca 
concluziile trase din dovezi să aibă sens din punct de 
vedere ştiinţific. Efectul a fost o întărire puternică a 
rezoluţiei Daubert: dovezile nu trebuie doar să fie obţinute 
prin proceduri valabile ştiinţific, ci trebuie şi să fie 
interpretate ştiinţific. 

Pe termen lung, o opinie asemănătoare a judecătorului 
Breyer ar putea avea un impact încă şi mai mare. 
Remarcând din nou faptul evident că Judecătorii nu sunt 
oameni de ştiinţă”, Breyer îi încuraja pe judecătorii din 
instanţe să desemneze experţi independenţi care să 
acţioneze în numele Curţii. El menţiona că instanţele se pot 
adresa organizaţiilor ştiinţifice, precum Academia Naţională 
de Ştiinţe şi Asociaţia Americană pentru Progresul Ştiinţei, 
în vederea identificării de experţi neutri, numiţi nu pentru a 
rezolva chestiuni ştiinţifice, ci pentru a îndepărta de juriu 
informaţii care sunt  nesănătoase, nefolositoare şi 
îndoielnice. 

Totuşi, mulţi judecători din tribunalele districtuale sunt 
de părere că Daubert este o soluţie extremă, care trebuie 
aplicată doar când sistemul alternativ eşuează. Problema 
este să hotărăşti când eşuează sistemul. In numele 
„imparţialităţii”, juriile de astăzi sunt compuse în mod 
deliberat din cei mai prost informaţi dintre noi. Există un soi 
de mit printre judecători conform căruia un grup de 
doisprezece cetăţeni lipsiţi de curiozitate şi inculţi ar avea o 
capacitate specială de a discerne adevărul. Este mitul 
detectorului de minciuni: juraţii vor simţi cumva, din 
evitarea privirii sau din vorbirea nervoasă, cine spune 
adevărul. Un om de ştiinţă cere probe ale acestei puteri 
remarcabile. Nu avem realmente niciun mod de a şti ce se 
petrece în camera juriului şi, cu excepţia cazului în care 
cineva va inventa o procedură standard prin care să 

măsoare performanţa juriilor, avem motive să ne îndoim de 
capacitatea lor de a rezolva în mod rezonabil chestiuni 
tehnice. 

Deciziile Daubert şi Joiner reprezintă un progres major în 
tratarea ştiinţei maculatură şi, pe măsură ce judecătorii 
actuali vor ieşi la pensie, probabil că înlocuitorii lor le vor 
invoca tot mai mult. Vor fi probabil necesare şi alte decizii 
ale Curţii Supreme pentru rafinarea deciziilor Daubert şi 
Joiner. Ştiinţa voodoo are modul ei de a se insinua în 
instanţe, dar acum măcar avem la dispoziţie ceva care să 
alunge rechinii. 

Ştiinţa maculatură ridică o problemă mai tulburătoare 
pentru comunitatea ştiinţifică. Ştiinţa patologică, pe care 
am întâlnit-o în capitolele precedente, implica savanţi care 
se înşală. Pseudoştiinţa presupune adesea tendinţa de a 
umple incertitudinea ştiinţifică cu vederi bazate pe 
convingeri politice sau religioase. În ambele cazuri, savanții 
pot să greşească sau chiar să fie proşti, dar se poate 
argumenta că, cel puţin la început, ei cred că afirmaţiile lor 
sunt adevărate. 

Ştiinţa se întemeiază pe presupunerea că nu se fac 
încercări deliberate de a înşela. Dar în cazul ştiinţei 
maculatură, suntem confruntaţi cu savanţi, adesea cu titluri 
impresionante, care inventează argumente cu intenţia 
deliberată de a înşela sau de a induce în eroare. Dar ea nu 
se ridică, în general, chiar la nivelul de fraudă. Ea constă 
mai curând din teorii încâlcite despre ce arputea să fie, dar 
cu puţine probe care să le susţină, sau chiar fără probe. 
Deoarece asemenea teorii nu sunt în mod normal publicate 
în literatura ştiinţifică răspândită, nici prezentate la 
conferinţe ştiinţifice, ştiinţa  maculatură poate exista 
complet în afara tărâmului discursului ştiinţific, imună la 
mecanismele de autocorectare ale ştiinţei adevărate. 

Ştiinţa maculatură este un exemplu de ştiinţă care 
supravieţuieşte prin evitarea supravegherii libere din 

partea comunităţii ştiinţifice. În următorul capitol vom 
considera o masă mult mai mare de cercetări ştiinţifice 
păstrate în secret: orice guvern crede că ştiinţa legată de 
securitatea naţională trebuie să fie ţinută departe de libera 
dezbatere şi examinare ştiinţifică. Nu este o surpriză că, 
într-un asemenea mediu de  secretomanie oficială, 
înfloreşte ştiinţa voodoo. 

9. 
Doar ciupercile cresc în întuneric. 


În care ştiinţa voodoo e protejată de secretul 
de stat 


Incidentul Roswell 


În 1994, secretarul Forţelor Aeriene Sheila Widnall a fost 
de acord cu emiterea unui ordin fără precedent, care îi 
scutea pe toţi cei care deţineau informaţii despre un 
presupus incident OZN de lângă Roswell, New Mexico, de 
orice obligaţie de a păstra secretă acea informaţie. 
Secretarul Widnall, un fizician şi inginer aeronaut cu 
picioarele pe pământ plecat de la MIT, credea că forţele 
aeriene aveau treburi mai importante decât să vâneze 
poveşti despre OZN-uri, dar deputatul de New Mexico, 
Steven Schiff, insista să se facă o cercetare exhaustivă a 
înregistrărilor şi martorilor. Schiff dorea să convingă 
publicul că nu era vorba de o ascundere a adevărului de 
către guvern. Nu mă aşteptam să apară cineva cu noi 
informaţii, dar mi-am adus aminte cu oarecare amărăciune 
de propriul meu „incident Roswell”. 

In primăvara lui 1954, am fost trimis, ca tânăr locotenent 

de aviaţie, în misiune temporară la baza aeriană Walker din 
Roswell pentru a supraveghea instalarea unui nou sistem 
radar. Mă întorceam la bază după o vizită în weekend cu 
familia în sudul Texasului. Era după miezul nopţii şi 
conduceam pe o porţiune complet pustie de autostradă, 
printr-una din cele mai dezolante regiuni din vestul 
Texasului. Era o noapte fără lună, dar foarte senină, şi am 
putut distinge un şir de dealuri departe în stânga, profilate 
pe fondul stelelor. Deodată, întregul câmp a fost inundat de 
o lumină orbitoare albastru-verzuie străbătând cerul chiar 
deasupra orizontului. Se aprindea şi se stingea în trecerea 
ei prin spatele dealurilor - şi a dispărut fără niciun zgomot. 
Totul s-a terminat probabil în două secunde. Asta se 
întâmpla într-o vreme când aproape zilnic se relatau la ştiri 
apariţii de OZN-uri. Majoritatea apariţiilor raportate nu erau 
nici pe departe atât de spectaculoase ca evenimentul la 
care tocmai fusesem martor, dar eram destul de sigur că 
ştiam ce se întâmplase. 

Culoarea palidă albastru-verzuie este caracteristică 
luminii emise de radicalii liberi hidroxil îngheţaţi, atunci 
când se încălzesc. Un radical liber este un fragment de 
moleculă; hidroxilul, sau OH, este o moleculă de apă din 
care lipseşte unul dintre atomii de hidrogen. Radicalii liberi 
sunt foarte reactivi, vrând să se recombine cu părţile lipsă, 
şi de obicei nu trăiesc mult. Dar, dacă moleculele sunt 
sparte de radiație la temperaturi foarte scăzute, 
fragmentele pot îngheţa pe loc şi nu mai reuşesc să se 
recombine. Imediat ce părţile afectate de molecule se 
încălzesc, ele reacţionează cu celelalte fragmente formând 
molecule stabile. Legea conservării energiei ne spune, din 
nou, la ce să ne aşteptăm: energia care a fost necesară 
pentru ruperea iniţială a legăturilor chimice va fi eliberată 
la recombinarea fragmentelor. Energia eliberată apare ca 
fluorescenţă albastru-verzuie. Un meteorit de gheaţă, care 
a călătorit ere întregi prin adâncimile reci ale spaţiului, va 

acumula treptat din ce în ce mai mulţi radicali liberi ca 
urmare a bombardamentului cu raze cosmice. Probabil că 
am fost destul de norocos ca să văd un meteorit de gheaţă 
plonjând în atmosfera superioară. Meteoritul trebuie să se fi 
topit fără urmă înainte de a atinge pământul. 

Mă simţeam foarte mândru de mine, în timp ce-mi 
continuam drumul şi intram în New Mexico. Isteria OZN- 
urilor care bântuie prin ţară, îmi spuneam, este pentru cei 
care nu înţeleg ştiinţa. Atunci am văzut farfuria zburătoare. 
Era tot departe în stânga, între autostradă şi dealurile 
îndepărtate, zburând chiar deasupra preriei. Se vedea ca 
un disc metalic strălucitor privit dintr-o parte - mai gros la 
centru - şi se deplasa cu aproape aceeaşi viteză ca mine. 
Mă urmărea? Am apăsat pe acceleraţia Oldsmobilului - iar 
farfuria a accelerat şi ea. Am frânat brusc - şi s-a oprit şi 
ea. Atunci mi-am dat seama că erau farurile mele reflectate 
de o linie telefonică instalată paralel cu autostrada. Brusc, 
nu mai semăna deloc cu o farfurie zburătoare. 

Eram umilit. Scoarța mea cerebrală râdea de poveştile cu 
farfurii zburătoare, dar partea mea de creier în care erau 
depozitate acele poveşti fusese activată de impresia 
puternică produsă de meteoritul de gheaţă. Maşina de 
credinţe făcuse restul. Eram pregătit să văd o farfurie 
zburătoare, iar creierul meu a completat detaliile. Ori de 
câte ori îmi pierd răbdarea cu cei care cred în OZN-uri, ceea 
ce mi se întâmplă adesea, încerc să-mi reamintesc acea 
noapte din New Mexico, când, timp de câteva secunde, am 
crezut şi eu în farfuriile zburătoare. 


Răpiți 


Cui nu i s-a întâmplat să vadă în semiîntuneric un animal 

care se transformă în tufiş când ne apropiem de el? Dar mai 
trebuie să existe ceva în afara jocului de lumini pentru a 
explica sutele, după unii miile, de afirmaţii ale oamenilor 
potrivit cărora ar fi fost răpiți de extratereştri, duşi la bordul 
unei nave spaţiale şi supuşi unui soi de examen fizic, de 
obicei concentrat pe zonele erogene. Examinarea este 
adesea urmată de introducerea de către extratereştri a 
unui mic implant în corpul răpitului. Adesea memoria 
acestor răpiri are o calitate asemănătoare viselor, iar 
subiecţii pot să-şi amintească detalii doar sub hipnoză. 

Pentru aceşti oameni, extratereştrii sunt o realitate 
gravă, dar nu e deloc clar cât de mult îi poate ajuta ştiinţa. 
Intr-adevăr, nici oamenii de ştiinţă nu sunt imuni la astfel 
de credinţe. In 1992, a avut loc la MIT o conferinţă de cinci 
zile dedicată evaluării asemănărilor dintre diferitele relatări 
de răpiri de către extratereştri. Conferinţa era organizată 
de John Mack, profesor de psihiatrie la Harvard, şi de David 
Pritchard, un fizician de frunte de la MIT. Mack trata 
pacienţi care credeau că au fost răpiți. Tratamentul lui 
consta în a-i asigura că nu sufereau de halucinații- că 
fuseseră realmente răpiți. 

Pritchard, care era experimentator, era mai preocupat să 
examineze toate probele fizice, în particular micile 
implanturi despre care vorbeau mulţi răpiți. Cel mai bun 
candidat părea să fie un implant despre care răpitul Richard 
Price spunea că-i fusese înserat în penis. Implantul era clar 
vizibil, chihlimbariu, de dimensiunea unui bob de orez. La 
microscop se puteau vedea un soi de fire ieşind din 
dispozitiv. Oare ce minuni despre tehnologia 
extratereştrilor puteau să fie dezvăluite de acest dispozitiv 
micut? într-o atmosferă plină de speranţe, „implantul” a 
fost extirpat şi examinat cu mijloace analitice sofisticate. 
Nu era din Andromeda. Era de origine categoric terestră: 
tesut uman care crescuse în jurul unor fibre de bumbac din 
lenjeria lui Price. 

Nu e surprinzător că există paralelisme între relatările 
răpiţilor; toţi au fost expuşi aceloraşi imagini şi aceloraşi 
poveşti din mijloacele de informare în masă. În librăria de 
lângă mine, sunt de trei ori mai multe cărţi despre OZN-uri 
decât toate cele despre ştiinţă. Extratereştrii ne privesc de 
pe coperţile revistelor şi apar în reclamele de televiziune. Ei 
fac subiectul a sute de filme şi seriale de televiziune - ba 
chiar „documentare”, dacă vrei să le spui aşa. 

Cu trecerea timpului, există din ce în ce mai multă 
uniformitate în descrierea extratereştrilor. Acum, şi un copil 
de şase ani poate să schiţeze cum arată extratereştirii. 
Suntem, de fapt, martorii unei evoluţii a extratereştrilor. 
Mutaţiile sunt create de realizatorii de filme şi de 
romancierii de Science-fiction. Mecanismul de selecţie este 
aprobarea publicului. Extratereştrii evoluează subtil pentru 
a satisface aşteptările publicului, dând naştere unui soi de 
extraterestru compus. Efectiv, publicul votează cum trebuie 
să arate extratereştrii. Acelaşi lucru este valabil şi cu OZN- 
urile. 

Dacă încerci să parcurgi în sens contrar procesul până la 
strămoşul comun, urmele par să conducă inevitabil către 
evenimentele stranii de lângă Roswell, New Mexico, din 
vara lui 1947. 


Proiectul Mogul 


Pe 14 iunie 1947, William Brazel, brigadierul de la ferma 
Foster, aflată la 120 km nord-est de Roswell, a găsit la 5-6 
km de conac rămăşiţele unei prăbuşiri, împrăştiate pe o 
mare suprafaţă. Resturile constau din bucăţi de neopren, 
chingi, folie metalică, cartoane şi bețe. Nu s-a obosit să le 
cerceteze prea atent, dar peste câteva săptămâni a auzit 

despre primele raportări despre farfurii zburătoare şi s-a 
întrebat dacă ce văzuse el nu avea vreo legătură cu ele. S-a 
întors acolo cu soţia şi a adunat câteva fragmente. A doua 
zi, s-a dus până în orăşelul Corona ca să vândă lână şi „i-a 
şoptit pe un ton confidenţial” lui George Wilcox, şeriful din 
Lincoln, că s-ar putea să fi găsit bucăţi dintr-unul dintre 
acele „discuri zburătoare” despre care vorbea lumea. 
Şeriful a raportat bazei militare aeriene de la Roswell. 
Armata l-a trimis să verifice pe un ofiţer de informaţii, 
maiorul Jesse Marcel. Marcel s-a gândit că resturile arătau 
ca fragmente ale unui balon meteorologic sau ale unui 
reflector radar. Toate i-au încăput perfect în portbagajul 
maşinii. 

Lucrurile s-ar fi putut încheia aici, dar biroul de informaţii 
publice al Aerodromului Militar Roswell a emis a doua zi 
presei un comunicat încâlcit, care spunea că armata a 
„intrat în posesia unui disc zburător prin intermediul unui 
fermier local şi al şerifului”. Armata a transmis repede o 
dezminţire, în care spunea că resturile aparţin unei ţinte 
radar standard. Era prea târziu. Incidentul Roswell fusese 
lansat. Cu trecerea anilor, retractarea acelui comunicat de 
presă iniţial avea să pară din ce în ce mai mult ca o 
disimulare. 

Când am fost trimis câţiva ani mai târziu la Roswell ca să 
instalez noul radar, Aerodromul Militar Roswell fusese 
rebotezat Baza Aeriană Militară Walker. Era sediul unei 
unităţi de bombardiere B-36 cu rază lungă de acţiune. 
Uniunea Sovietică deţinea bomba atomică, iar Statele Unite 
îşi refăceau rapid forţele strategice. Când am sosit, toate 
locuinţele pentru ofiţerii nefamilişti din bază erau ocupate, 
aşa că am închiriat o cameră în oraş, într-o pensiune de pe 
o stradă frumoasă străjuită de plopi. 

Ceilalţi locatari ai pensiunii, toţi originari din Roswell, 
erau mult mai în vârstă. Era ca o familie, dar ei mă tratau 
deosebit, încercând să mă facă să mă simt ca acasă, 

tachinându-mă în legătură cu toate „chestiile secrete” de la 
Walker. Intr-o seară frumoasă de iulie, conversaţia de pe 
verandă a ajuns la poveştile cu farfurii zburătoare. Ei ştiau 
de rămăşiţele găsite pe ferma Foster în 1947 - se scrisese 
despre asta în Roswell Daily Record. Nici măcar unul nu 
credea explicațiile guvernamentale despre baloane 
meteorologice sau ținte radar; toți păreau de acord că 
resturile trebuie să fie de la vreun proiect guvernamental 
secret sau poate de la un soi de navă aeriană 
experimentală rusească. Nu-mi aduc aminte să fi sugerat 
careva că proveneau din spațiul extraterestru. 

Abia în 1978, la treizeci de ani după ce William Brazel 
descoperise rămăşiţele de pe ferma lui, au apărut prima 
dată în relatările despre „prăbuşire” corpuri ale 
extratereştrilor. Povestea maiorului Marcel, care şi-a 
încărcat portbagajul cu bețe, cartoane şi folie metalică, 
devenise de-a lungul anilor o operație militară importantă 
de recuperare a unei întregi nave spațiale extraterestre, 
care a fost apoi transportată în secret la Baza Militară 
Aeriană Wright-Patterson din Ohio. 

Deşi numărul oamenilor care-şi puteau aminti 
evenimentele din urmă cu treizeci de ani scădea, surse de 
mâna a doua sau a treia începuseră să adauge noi 
amănunte incredibile: nu era vorba de una, ci de două sau 
trei prăbuşiri; extratereştrii erau mici şi aveau capul mare şi 
cu ventuze la degete; un extraterestru a supravieţuit câtva 
timp, dar a fost ţinut secret de guvern etc. Etc. 

Ca un aspirator imens, povestea a absorbit relatări 
despre prăbuşiri ale altor avioane şi experimente de 
paraşutări de la mare altitudine folosind manechine 
antropomorfe, fără nicio legătură cu evenimentul iniţial, în 
ciuda faptului că, în unele cazuri, acele evenimente au avut 
loc după ani de zile şi la mulţi kilometri depărtare. Diverşi 
„investigatori” OZN au reuşit să coleze fragmente din 
aceste relatări ca să creeze mitul unei confruntări cu 

extratereştrii - o confruntare ţinută sub tăcere de guvern. 
Conform credincioşilor, adevărul era prea înspăimântător 
pentru a fi împărtăşit publicului. 

Dacă fragmentele nu se potriveau, ele erau ajustate. 
Dacă nu puteau fi făcute să se potrivească, erau lăsate 
deoparte. Pentru a umple marile goluri rămase, credincioşii 
făceau speculaţii. Cu timpul, deosebirea dintre fapte şi 
speculație s-a estompat. Au apărut o serie de cărţi 
profitabile, urmate de o serie de replici sceptice ale lui 
Phillip Klass, specialist în aeronautică. E o axiomă că, pe 
piaţa de carte, pseudoştiinţa se vinde mai bine decât 
adevărata ştiinţă care o dezminte. 

Roswell era o mină de aur. Relatări neverificate erau 
exploatate fără ruşine pentru valoarea lor de divertisment 
în programe de televiziune care se pretindeau 
documentare, precum Mistere nerezolvate de la NBC 
găzduite de Robert Stack, şi chiar în programe mai serioase 
de ştiri, ca 48 de ore cu Dan Rather la CBS, ca să nu mai 
vorbim de talkshow-uri, inclusiv Larry King Live de la CNN. 

Nivelul cel mai de jos era atins de Fox TV, care a 
prezentat în 1995 un film neclar alb-negru reprezentând 
chipurile o autopsie guvernamentală a unuia dintre 
extratereştri. Filmul a fost imediat denunţat de experţi ca 
fiind o înşelătorie, dar a avut o audienţă mare. Lumea ridica 
din umeri spunând că experţii au fost probabil plătiţi sau 
ameninţaţi de guvern. Fox a continuat să reia filmul, iar şi 
iar. 

Când audiența Autopsiei extraterestrului a început în 
sfârşit, după trei ani, să scadă, Fox a anunţat că şi-a 
angajat experţi proprii pentru examinarea filmului. Folosind 
o tehnologie înaltă de „măriri video de tip NASA”, ei au 
descoperit adevărul cutremurător: filmul era un fals. 
Credeţi că Fox era supărat că s-a lăsat păcălit? Nici vorbă. 
Fox se mândrea că a dat pe faţă „una din cele mai mari 
înşelătorii din toate timpurile”. A fost difuzat un program 

special, căruia i s-a făcut mare publicitate, care descria 
cum a fost falsificat filmul autopsiei. Fox reuşise să scoată 
profituri dus-întors din incidentul Roswell. 

Între timp însă, spre mirarea deopotrivă a credincioşilor 
şi a scepticilor, răscolind arhivele aviaţiei după informaţii 
privind incidentul Roswell, a fost descoperit un program 
guvernamental din anii 1940, încă secret, numit Proiectul 
Mogul. Era într-adevăr vorba de ascunderea a ceva - dar nu 
a unei nave extraterestre. 

În vara lui 1947, Uniunea Sovietică nu detonase încă 
prima bombă atomică, dar era clar că este doar o chestiune 
de timp. Era imperios necesar ca, atunci când o va face, 
Statele Unite să afle. Au fost explorate diverse metode de 
detectare a acelui prim test nuclear sovietic. Proiectul 
Mogul era o încercare de a folosi microfoane acustice de 
joasă frecvenţă plasate la mare altitudine, cu care să 
„audă” explozia. Granița dintre troposferă şi stratosfera 
creează un „canal” acustic capabil să propage undele 
sonore. Pe baloane meteorologice lungi de 180 în, au fost 
montați senzori acustici pentru interceptarea exploziei, 
reflectoare radar şi alte echipamente. 

Baloanele au fost lansate din Alamagordo, New Mexico, 
la circa 160 km vest de Roswell. Charles B. Moore, profesor 
de fizică pensionar, unul dintre participanţii la Proiectul 
Mogul, îşi aminteşte că zborul nr. 4, lansat pe 4 iunie 1947, 
a fost dirijat la mai puţin de 30 de km distanţă de locul 
unde William Brazel a găsit rămăşiţele zece zile mai târziu. 
În acel punct s-a pierdut contactul. Resturile găsite pe 
ferma Foster se potriveau perfect cu materialele folosite la 
baloane. Forţele aeriene au ajuns acum la concluzia că, fără 
îndoială, prăbuşirea zborului nr. 4 este la originea ciudatului 
şir de evenimente cunoscut ca incidentul Roswell. Dacă 
Proiectul Mogul n-ar fi fost secret, neştiut nici de autorităţile 
militare din Roswell, tot episodul ar fi putut lua sfârşit în 
iulie 1947. 

Din perspectiva de azi este greu de înţeles de ce era 
secret Proiectul Mogul. El a fost abandonat încă înainte ca 
sovieticii să testeze prima bombă atomică, fiind înlocuit cu 
tehnici de detecție mai promițătoare. Proiectul Mogul nu 
conţinea nimic interesant pentru sovietici, şi totuşi a fost 
ţinut secret aproape o jumătate de secol; până şi numele 
lui de cod era secret. Ar fi rămas şi acum secret, dacă n-ar 
fi avut loc investigația iniţiată de deputatul Schiff. Se pare 
că secretomania face pur şi simplu parte din cultura 
militară, şi a produs un munte de materiale secrete. 

Nimeni nu cunoaşte dimensiunile acestui munte, dar, în 
ciuda eforturilor periodice de reformă, există astăzi mai 
multe documente clasificate decât în toiul războiului rece. 
Costul direct de menţinere a acestora este estimat de 
guvern la 2,6 miliarde de dolari pe an, însă costul real, 
exprimat prin erodarea încrederii publice, este 
incomensurabil. Într-o încercare disperată de a aduce 
sistemul sub control, preşedintele Clinton a emis în 1995 un 
ordin prin care se declasificau automat, începând din anul 
2000, documentele mai vechi de douăzeci şi cinci de ani - 
estimate la peste un miliard de pagini. 

Dacă mai există vreun mister în jurul incidentului 
Roswell, acela este de ce dezvăluirea Proiectului Mogul din 
1994 n-a reuşit să pună capăt mitului OZN. Par să existe 
mai multe motive, toate legate de faptul că adevărul a ieşit 
la iveală cam cu o jumătate de secol prea târziu. Proiectul 
Mogul, în loc să slăbească mitul OZN, a fost luat de 
credincioşi drept o dovadă că tot ce spusese guvernul 
înainte era o minciună, şi nu existau motive să crezi altceva 
decât că şi asta era o nouă minciună. Acum deja 
dezminţirile guvernamentale sunt luate în râs. 

Dacă Proiectul Mogul a iniţiat mitul OZN, acesta a fost 
ţinut în viaţă de alt program guvernamental secret. In 
timpul războiului rece, era obişnuită crearea de diversiuni 
pentru a proteja operaţiile secrete precum zborurile 

avionului spion U-2 deasupra Uniunii Sovietice. Iniţial, U-2- 
urile nu erau vopsite; suprafaţa lor era din aluminiu 
strălucitor care reflecta puternic lumina soarelui. În special 
dimineaţa şi seara, când jos era întuneric, avioanele U-2 
captau razele soarelui, devenind foarte vizibile. CIA 
estimează că peste jumătate din raportările de OZN-uri de 
la sfârşitul anilor '50 şi din anii '60 erau zboruri secrete de 
recunoaştere ale avioanelor spion U-2. Pentru a linişti 
publicul, păstrând totuşi secretul misiunilor U-2, forţele 
aeriene au născocit explicaţii fanteziste prin fenomene 
naturale. Am învăţat de mici că păstrarea secretelor duce 
direct la minciună. 

Forţele Aeriene SUA au adunat, într-un raport masiv, 
orice urmă de informaţie despre incidentul Roswell, în 
speranţa să termine cu această poveste. Dificila sarcină de 
a identifica şi sorta vechile dosare şi de a găsi martorii 
supraviețuitori începuse de fapt înaintea cererii deputatului 
Schiff de a se face lumină în acest caz. Obligaţia de a 
răspunde, conform Legii Libertăţii Informaţiei, tuturor 
solicitărilor  diverşilor  autodeclaraţi investigatori OZN, 
devenise o grea povară pentru şefii cartierului general al 
aviaţiei de la Pentagon, iar aceştia voiau să scape de 
incidentul Roswell. Lansarea Raportului Roswell: un caz 
închis a avut cea mai mare audienţă înregistrată la o 
conferinţă de presă a Pentagonului. 

Deşi cei implicaţi insistă că n-a fost ceva planificat, 
raportul forţelor aeriene a fost încheiat exact înainte de a 
cincizecea aniversare a descoperirii de către William Brazel 
a resturilor de la Proiectul Mogul. În iulie 1997, mii de 
entuziaşti OZN au tăbărât la Roswell, care devenise o 
destinaţie turistică populară, pentru a sărbători nunta de 
aur. Ei şi-au cumpărat păpuşi cu extratereştri şi tricouri 
comemorative, şi au pus mâna pe orice carte se putea găsi 
despre OZN-uri şi extratereştri. Singura carte care nu se 
prea vindea era marele raport al Forţelor Aeriene. La urma 

urmei, cine să ia în serios guvernul? Fox TV continua să-şi 
prezinte filmul cu autopsia extraterestrului unui public 
pasionat. Sondaje recente arată că numărul celor care cred 
că există o prezenţă a extratereştrilor mascată de guvern 
este încă în creştere. 

Totuşi, nu trebuie acordată o prea mare semnificaţie 
rapoartelor despre credinţa larg răspândită a publicului în 
OZN-uri şi în vizitele extratereştrilor pe Pământ. Carl Sagan 
vedea în mitul extratereştrilor echivalentul modern al 
demonilor care bântuiau societatea medievală, şi care 
pentru cei mai slabi de înger chiar reprezintă o realitate 
înspăimântătoare. Dar pentru majoritatea oamenilor 
acestea nu par să fie credinţe adânci. OZN-urile şi 
extratereştrii sunt un mod de a adăuga un strop de 
senzaţie şi mister vieţii noastre lipsite de evenimente. Sunt 
şi o cale prin care lumea dă cu tifla guvernului. 

Costul real al incidentului Roswell trebuie măsurat prin 
pierderea încrederii publice. In numele securităţii naţionale, 
orice guvern al acestei lumi agitate se simte obligat să 
păstreze controlul asupra secretelor de stat. Cei de la 
putere învaţă repede să îndrăgească secretele. Ele permit 
guvernului să controleze ceea ce aude publicul: veştile 
proaste sunt trecute sub tăcere, cele bune sunt lăsate să se 
scurgă. Insă, pe termen lung, episoade ca incidentul 
Roswell aduc guvernul aproape în imposibilitate de a linişti 
cetăţenii în cazul unor teorii fanteziste despre conspirații şi 
al tâmpeniilor pseudoştiinţifice. 

Publicarea, pe 24 iunie 1997, a Raportului Roswell: un 
caz închis a venit exact la trei luni după ce la San Diego au 
fost găsite trupurile a treizeci şi nouă de membri ai cultului 
OZN numit Poarta Cerului (Heaven's Gate). Ei se 
sinuciseseră în credinţa că un OZN uriaş aflat în coada 
cometei Hale-Bopp îi va aduna şi îi va duce pe „nivelul 
următor”, în spatele cortinei secretizării oficiale, s-au 
petrecut însă înşelătorii nedetectate mult mai periculoase. 

lată cazurile Războiului Stelelor şi laserului cu raze X. 


Războiul Stelelor 


În noiembrie 1988, elita conservatoare a Statelor Unite s- 
a adunat la Washington ca să-l cinstească pe fizicianul 
Edward Teller, legendarul „tată al bombei H”, ca pe „un 
patriot care a îmbinat o judecată profund morală cu 
înţelepciunea politică”. Discursul de recunoaştere a 
meritelor sale în Iniţiativa de Apărare Strategică (Strategic 
Defense Initiative = SDI) a fost ţinut de Sanford Medonnell, 
directorul general al companiei  Medonnell-Douglas, 
beneficiarul unor contracte importante ale SDI. Preşedintele 
Ronald Reagan a apărut pe televiziunea cu circuit închis ca 
să-l laude pe Teller ca pe un „avocat neobosit” al SDI. 

Printre cei invitaţi să-l elogieze pe Teller se număra şi 
academicianul Andrei Saharov, fizicianul sovietic disident 
responsabil pentru construirea de către sovietici a bombei 
cu hidrogen. După ce îi fusese deja conferit Premiul Nobel 
pentru pace în 1975, el se afla acum în Statele Unite pentru 
a primi Premiul Einstein pentru pace. Prietenii l-au rugat 
insistent să refuze invitaţia de a vorbi la sărbătorirea lui 
Teller, dar, consecvent principiilor sale, Saharov s-a simţit 
obligat să dea glas preocupărilor lui. Adus de umeri şi slăbit 
în urma repetatelor greve ale foamei care reprezentau 
singurul său mijloc de rezistenţă din timpul anilor de exil la 
Gorki, Saharov contrasta vizibil, în costumul lui bej care nu-i 
venea bine, cu femeile acoperite de bijuterii şi bărbaţii în 
smochinguri. Avându-l ca translator pe ginerele său, el a 
vorbit respectuos despre Teller, dar a avertizat că 
susţinerea SDI de către Teller era o „eroare gravă”. El 
argumenta că desfăşurarea unui sistem de apărare cu 

antirachete plasate în spaţiu ar putea destabiliza echilibrul 
nuclear - asta, adăuga el profetic, în cazul în care va putea 
fi pus în funcţiune înainte ca supraputerile să fie 
falimentate. 

Saharov a plecat imediat după aceste remarci. Când se 
închidea uşa după el, William F. Buckley Jr., care făcea pe 
maestrul de ceremonii, a rezumat pentru auditoriu: „Un om 
drăguţ”, a strâmbat el din nas, „dar evident rupt de 
realitate.” Apoi pe podium s-a suit Teller. El şi-a început 
cuvântarea aducând aminte ascultătorilor că Kremlinul îi 
suspendase lui Saharov accesul la secrete de douăzeci de 
ani, lăsându-l complet neinformat asupra armamentelor 
moderne. Dar el, Edward Teller, a continuat să lucreze în 
domeniul laserilor şi al armelor nucleare. Era Teller cel pe 
care îl cunoşteam cu toţii. Deşi în public deplânge 
secretomania, Teller îşi găseşte refugiul în spatele ei. „Dacă 
aţi şti ce ştiu eu”, spunea el cu regret, cu accentul lui 
unguresc., Aş vrea să vă pot spune.” 

Teller este dotat cu o imaginaţie fertilă şi cu un simţ al 
dramaticului, dar farmecul lui desfide analiza. Timp de o 
jumătate de secol, în care ameninţarea războiului nuclear 
îşi punea amprenta asupra tuturor evenimentelor mondiale, 
Teller şi bomba H deveniseră aproape sinonime. Dar, cu 
toată celebritatea şi geniul lui, în spatele lui Teller se află 
un şir aproape neîntrerupt de eşecuri tehnice, începând cu 
ideea lui originală de bombă termonucleară. Versiunea lui 
Teller a fost desigur abandonată pentru că era irealizabilă; 
prima bombă H s-a bazat pe ideile lui Stanislaw Ulam. Însă 
Teller, care era un maestru al relaţiilor publice, a fost 
salutat ca „tatăl bombei H”. Publicul nu era deloc conştient 
de contribuţia lui Ulam; cu bomba era asociat doar numele 
lui Teller. 

În cartea sa Războiul lui Teller, Bill Broad de la New York 
Times atrăgea atenţia că tânărul Teller producea un şuvoi 
continuu de idei neconvenţionale pe o arie de subiecte 


246 


incredibil de largă, dar numai puţine dintre ideile lui erau 
realizabile. El era productiv doar când făcea echipă cu un 
mare fizician, ca Hans Bethe sau Freeman Dyson, care-l 
obliga să se confrunte cu realitatea. Dar, după depoziţia sa 
la audierile lui Oppenheimer din 1954, mulţi fizicieni de 
frunte refuzau şi să-i vorbească. 

J. Robert Oppenheimer, fizicianul care a condus 
realizarea bombei atomice, sau de fisiune, era respectat de 
majoritatea oamenilor de ştiinţă implicaţi în proiectul 
Manhattan. După război însă, Oppenheimer a avut rezerve 
serioase cu privire la rostul producerii bombei cu hidrogen, 
sau de fuziune. Teller era cel mai remarcabil susţinător 
ştiinţific al unei „superbombe”. La Washington era apogeul 
erei Mecarthy, iar avocaţii bombei H căutau să prezinte 
opoziţia lui Oppenheimer ca pe o dovadă că acesta 
reprezenta un risc pentru securitate, acuzaţie pe care cei 
mai mulţi savanţi o considerau ridicolă. Teller n-a ajuns 
chiar să-l eticheteze pe Oppenheimer ca agent comunist, 
dar a depus mărturie la o audiere a Comisiei pentru Energie 
Atomică (Atomic Energy Commission = AEC), spunând că ar 
fi mai „înţelept” să i se suspende lui Oppenheimer accesul 
la secrete. AEC i-a interzis lui Oppenheimer accesul. In 
1954, prin prevederile Legii Secretelor Atomice, asta 
însemna că Oppenheimer era efectiv în imposibilitate de a- 
şi practica meseria de fizician nuclearist. Mai însemna şi că 
nu i se mai putea opune lui Teller. Mulţi fizicieni nu l-au 
iertat niciodată pe Teller pentru că şi-a trădat un coleg 
talentat şi onorabil. 

Izolat la Lawrence Livermore Laboratory, care fusese 
creat pentru el de susţinătorii din Congres, Teller s-a 
înconjurat de sieofanţi care îi puneau prea rar la îndoială 
judecata. Izolarea lui a devenit aproape totală după ce a 
început să colaboreze cu un fizician tânăr şi repezit, pe 
nume Lowell Wood. Total deosebit de oamenii de ştiinţă cu 
mintea limpede care l-au ţinut în frâu pe Teller în primii ani, 

Wood deborda de idei proprii extravagante. Teller i-a dat lui 
Wood accesul la putere; Wood aducea o înnoire a izvorului 
de idei care începuse să sece la Teller. 

Era o colaborare dezastruoasă. Aveau în comun aceeaşi 
hibă: sufereau amândoi de strălucire necenzurată de 
judecată. La fel ca Fleischmann şi Pons, ei îşi stimulau 
reciproc cele mai rele instincte şi astfel cădeau victime ale 
gândirii pătimaşe. Produsul trist al colaborării lor a fost 
Războiul Stelelor şi laserul cu raze X. La fel ca Pons şi 
Fleischmann, ei vor încerca să-şi ascundă gafa. Pentru 
Teller şi Wood era simplu: paravanul era oferit de secretul 
de stat. 


Miticul laser cu raze X 


Iniţiativa de Apărare Strategică s-a năpustit fără niciun 
avertisment asupra comunităţii ştiinţifice pe 23 martie 
1984. Într-o cuvântare către poporul american, preşedintele 
Reagan a făcut apel direct la oamenii de ştiinţă: „Chem 
comunitatea ştiinţifică, pe cei care ne-au dat armele 
nucleare, să-şi îndrepte acum talentele către cauza 
umanităţii şi a păcii mondiale, pentru a ne oferi mijloacele 
de a face ca aceste arme să devină neputincioase şi 
perimate.” Este sigur că niciun preşedinte nu şi-ar lansa 
națiunea într-o întreprindere tehnologică cu implicaţii aşa 
de importante ca SDI, sau Războiul Stelelor, după cum a 
fost repede denumită, fără să se fi asigurat deja că avea 
şanse bune de succes. Dacă eşua, ea reprezenta o 
deturnare imensă de resurse de la nevoile nesatisfăcute ale 
naţiunii. Şi chiar dacă reuşea din punct de vedere 
tehnologic, putea bloca reducerea negociată a armelor 
nucleare sau chiar destabiliza echilibrul de forţe nuclear. O 

apărare impenetrabilă, promițând să facă o naţiune 
invulnerabilă la ripostă, ar ameninţa restul lumii cu şantajul 
nuclear. Uniunea Sovietică ar fi putut să-şi încerce norocul 
cu o primă lovitură, înainte ca un astfel de sistem să poată 
fi pus în funcţiune. 

Există un Birou de Ştiinţă al Casei Albe, al cărui director 
este consilierul ştiinţific al preşedintelui; sarcina lui e să-l 
sfătuiască pe preşedinte tocmai în asemenea cazuri. În 
1984, consilier ştiinţific era George Keyworth, un fizician 
relativ tânăr, fără realizări prea notabile, de la laboratorul 
de arme nucleare de la Los Alamos. Keyworth, aproape 
total necunoscut în comunitatea ştiinţifică, era departe de 
distinsele figuri ale ştiinţei americane care deţinuseră 
postul în administraţiile anterioare. Numele lui i-a fost 
sugerat preşedintelui de Edward Teller, care-l cunoştea pe 
Reagan de pe când era guvernatorul Californiei. Keyworth 
era privit de mulţi ca omul lui Teller la Casa Albă. Ce credea 
Keyworth despre SDI? Nimeni nu s-a gândit să-l întrebe. EIl 
nici măcar n-a aflat despre discursul preşedintelui decât cu 
câteva zile înainte. Astrologul Casei Albe ar fi putut avea o 
influenţă mai mare ca el asupra politicii naţionale. 

Teller este cel general creditat a fi avut influenţa-cheie în 
perspectiva lui Ronald Regan asupra Războiului Stelelor. 
Teller se întâlnise cu preşedintele cu câteva luni în urmă 
pentru a cere sprijin financiar pentru cercetări asupra unui 
laser cu raze X amorsat de o explozie nucleară. Teller se 
referea la laserul cu raze X ca la o armă nucleară de 
„generaţia a treia”. Bomba atomică a fost prima generaţie, 
cea cu hidrogen, a doua; ele provocau pur şi simplu 
explozii, radiind energie în toate direcţiile. Cea de-a treia 
generaţie va concentra energia unei explozii nucleare în 
fascicule incredibil de intense, care vor putea distinge ţinte 
la depărtări foarte mari. Teller susţinea că ar fi arma 
perfectă de apărare contra rachetelor duşmane. Reagan 
era uşor de convins. „Guvernul lui de bucătărie” format din 

consilieri neoficiali îl presase cu crearea unui sistem de 
apărare contra rachetelor, pe care îl privea ca pe o 
chestiune morală. „N-ar fi mai bine să salvăm vieţi, în loc 
să-i pedepsim?” întrebase el în discursul despre Războiul 
Stelelor. 

Erau însă perspectivele unui laser cu raze X atât de mari 
cum susţinea Teller? Oricine cunoştea trecutul lui Teller îşi 
dădea seama că era mereu optimist în legătură cu cele mai 
improbabile scheme tehnice. El era aproape arhetipul 
omului de ştiinţă prea îndrăgostit de tehnologie. Forţa 
motrice pentru laserul cu raze X era protejatul lui Teller, 
Lowell Wood, care, la fel ca Teller, avea tendinţa de a 
înlătura cu o fluturare de mână obstacole tehnice 
descurajante. De fapt, ideea de laser cu raze X nu a fost 
testată niciodată. Ea se baza pe o lucrare teoretică a unui 
tânăr om de ştiinţă cam ciudat, Peter Hagelstein, care se 
alăturase grupului lui Wood. Wood, nu prea priceput la 
teorie, era convins că Hagelstein e un geniu, şi curând 
Hagelstein însuşi a început s-o creadă. 

Ideea care stătea la baza laserului cu raze X era destul 
de simplă. Atomii dintr-o stare excitată emit lumină când se 
dezexcită revenind în starea fundamentală. Dezexcitarea 
este, în mod normal, aleatorie, dar într-un laser o radiaţie 
de frecvenţa potrivită stimulează atomii excitaţi să se 
dezexcite la unison. Rezultatul este un fascicul intens şi 
direcționat de fotoni. In funcţie de energia stării excitate, 
fotonul emis la dezexcitare poate fi în partea infraroşie sau 
vizibilă a spectrului. În principiu, el poate fi şi în regiunea de 
raze X, dar asta e foarte greu de realizat, deoarece trebuie 
stimulate nivelele joase, sau de raze X, ale atomilor. Planul 
era să se folosească aluminiul ca material pentru laser. 
Deoarece aluminiul are un singur nivel de raze X, fotonii 
emişi vor fi concentrați la o singură energie. Aluminiul 
trebuia să fie sub forma unei bare, care urma să genereze 
un fascicul de raze X de grosimea unui creion. Calculele lui 

Hagelstein indicau că ar funcţiona, dacă ar exista o sursă 
suficient de intensă de radiaţie de stimulare care să 
„pompeze” laserul - de exemplu, radiaţia de la o explozie 
nucleară. 

Aceasta era deci arma nucleară „de generaţia a treia”, 
un laser cu raze X pompat de radiaţia de la o explozie 
nucleară. Radiația ar ajunge la bara de aluminiu puţin 
înaintea undei de şoc. Laserul şi-ar trimite fasciculele 
ucigaşe de raze X şi s-ar evapora în următoarea clipă. Mă 
rog, acesta era planul. | se dăduse numele de cod 
Excalibur. Botezarea laserului cu raze X cu numele unei 
arme din poveşti se va dovedi ciudat de potrivită. 

Au fost lăsate să se scurgă către presă relatări despre 
înspăimântătorul laser de raze X, inclusiv reproduceri 
artistice în culori. El a devenit componenta centrală, cel 
puţin în vâlva din presă, a Iniţiativei de Apărare Strategică. 
Când au apărut întrebări despre utilitatea unei arme cu 
care se putea trage doar o singură dată împotriva unui atac 
constând, poate, din mii de rachete, şi-a făcut brusc 
apariţia, ca din pământ, pe scenă Super Excalibur. Super 
Excalibur va avea, conform scurgerilor continue de 
informaţii strict secrete, ţepi din multe bare de aluminiu, în 
stare să genereze simultan o sută sau o mie de fascicule 
laser ţintite separat. Informaţia scursă nu dădea prea multe 
indicaţii despre stadiul de realizare, dar oamenii de presă 
erau înclinați să presupună că, fiind în centrul unei 
întreprinderi atât de vaste ca SDI, trebuie să se bazeze pe 
dovezi solide. Chiar Congresul credea că suntem aproape 
de realizarea unei asemenea arme - ca, de altfel, şi 
sovieticii. 

După doi ani şi după 8 miliarde de dolari cheltuiţi, Statele 
Unite păreau să fie pe punctul de a încheia un tratat cu 
Uniunea Sovietică, tratat care să ceară eliminarea, în 
termen de trei ani, a armelor nucleare ofensive - cu 
condiţia ca SDI să rămână în laboratoare. Părea un triumf al 

politicii lui Reagan; SDI adusese Sovietele la masa păcii. 
Dar nu asta avea Teller în cap. În ajunul întâlnirii la nivel 
înalt de la Reykjavik din octombrie 1986, Teller i-a trimis un 
mesaj urgent lui Paul Nitze, negociatorul şef al SUA, în care 
îi spunea că Super Excalibur fusese testat cu succes şi era 
„gata de realizarea inginerească”. Teller se fălea că un 
singur laser cu raze X „de mărimea unei mese” ar putea 
dobori întreaga forţă de rachete sol-sol sovietică. Mesajul 
era clar: nu faceţi nicio negociere, avantajul este al nostru. 
Nu avem cum să ştim care a fost impactul pe care l-a avut 
mesajul lui Teller, dar întâlnirea la nivel înalt de la 
Reykjavik, care părea să aducă pacea mondială, s-a 
încheiat cu un eşec total. 

Şi ce era cu înspăimântătorul Super Excalibur? N-a 
existat nicicând un laser cu raze X. A avut loc un singur test 
al ideii - care s-a terminat ambiguu. Pentru a aprecia 
nivelul de ambiguitate, trebuie să aflaţi cum se fac 
asemenea teste. In fundul unui puț vertical adânc săpat în 
deşertul Nevadei, a fost detonată o bombă nucleară. Exact 
deasupra bombei se afla unitatea laser, cu instrumente de 
măsură a razelor X emise eventual de laser. Existau 
aparatele telemetrice necesare transmiterii informaţiei cu 
viteza luminii de la detectori la staţiile de recepţie de la 
suprafaţă. La sfârşit, puţul a fost astupat. Toate informaţiile 
trebuiau colectate în intervalul scurt dintre sosirea la laser 
a razelor X provenite de la explozie, care se propagă cu 
viteza luminii, şi sosirea undei de şoc, care se propagă cu 
viteza sunetului. Când soseşte unda de şoc, laserul, 
detectorii şi telemetria sunt spulberate. Obţii o unică 
explozie. Nu există mijloace de a te întoarce să verifici dacă 
lucrurile au funcţionat normal. 

Rezultatele iniţiale păreau să indice că avusese loc un 
oarecare efect laser. Grupul lui Wood de la Livermore a 
sărbătorit evenimentul şi au fost lansate zvonuri peste tot 
că testul a fost un succes. O analiză mai atentă a arătat 

însă că ceea ce fusese interpretat ca acţiune a laserului ar 
fi putut fi fluorescenţa oxigenului de la un detector defect. 
Super Excalibur nu produsese un fascicul suficient de 
puternic de raze X pentru a dobori un fluture. Adevărul a 
fost îngropat, cum se întâmplă de obicei cu eşecurile, de 
clasificarea ca strict secret, dar alt test al temutului Super 
Excalibur nu va mai avea loc. 

Deşi nici Congresul, nici publicul nu erau conştienţi de 
acestea, mulţi oameni de ştiinţă puseseră la îndoială încă 
de la început realizarea practică a aşa-numitelor arme cu 
energie direcţionată (directed-energy weapons = DEW). In 
1984, după cuvântarea preşedintelui Reagan despre 
Războiul Stelelor, am făcut parte dintr-un mic grup al 
Societăţii Americane de Fizică, care l-a vizitat pe George 
Keyworth, consilierul în probleme de ştiinţă al preşedintelui. 
Am propus convocarea unei comisii de experţi recunoscuţi 
care să examineze fezabilitatea DEW. 

Keyworth a acceptat ideea şi ne-a aranjat o întâlnire cu 
generalul James Abrahamson, care fusese însărcinat cu 
programul SDI. Studiul putea fi făcut doar cu acces deplin la 
informaţii clasificate, iar acesta putea fi autorizat doar de 
Abrahamson. Abrahamson a fost de acord să coopereze 
total şi a aranjat chiar obţinerea de informaţii strict secrete 
de la diversele laboratoare care lucrau la acest proiect. 
Constituirea comisiei de studiu a durat cam un an; ea avea 
dublă conducere, formată din profesorul  Nicolass 
Bloembergen de la Harvard, laureat al Premiului Nobel în 
1981 pentru cercetările sale în domeniul laserilor, şi Kumar 
Patel, director de cercetări la Laboratoarele Bell şi 
inventatorul laserului cu CO;. Valoarea acestor doi savanţi, 
ca şi a celorlalţi şaisprezece membri, era o garanţie că 
concluziile comisiei vor fi luate în serios. 

Studiul a durat optsprezece luni şi a fost reţinut de 
cenzura Pentagonului încă şapte, dar, în sfârşit, pe 23 
aprilie 1987, la trei ani după cuvântarea preşedintelui 

Reagan despre Războiul Stelelor, a fost difuzată pentru 
public o versiune neclasificată din „Ştiinţa şi tehnologia 
armelor cu energie direcţionată”. Comisia a tras concluzia 
că ar trebui cel puţin zece ani doar pentru a determina 
dacă e cu putinţă realizarea practică a ideii - şi că nu arăta 
promiţător. Acest studiu a marcat un punct de cotitură în 
Războiul Stelelor. Finanţarea programului a scăzut treptat 
în următorii câţiva ani. 

Toate lucrările asupra ideii de laser cu raze X s-au sfârşit 
în martie 1988. Ce s-a întâmplat cu Wood şi Teller? 
Reveniseră la Washington. Fără comentarii sau scuze, ei 
înlocuiseră pur şi simplu Super Excalibur cu arma ultimă şi 
definitivă a lui Wood: interceptori mici, ieftini, autonomi, 
având baza în spaţiu, care se vor arunca în drumul 
rachetelor inamice. Când au fost numiţi, ironic, „pietroaie 
deştepte”, Wood a adoptat denumirea „pietricele 
scânteietoare”. Un senator sceptic a insistat însă să le 
numească „biluţe lipsă”. 

Aparent netulburaţi de această tactică de momire- 
substituire?€, liderii naţiunii care căzuseră în plasa poveștii 
laserului cu raze X îmbrăţişau acum cu aceeaşi fervoare 
pietrele strălucitoare. Era o demonstraţie uimitoare a 
abilității lui Teller de a rămâne în picioare printre cioburile 
ideilor lui, dar nu era suficient pentru a salva Iniţiativa de 
Apărare Strategică. SDI a fost anulată oficial pe 14 mai 
1993. Deşi se cheltuiseră până atunci 30 de miliarde de 
dolari pe SDI, nu ieşise nimic vizibil de aici; banii fuseseră, 
pur şi simplu, înghiţiţi de firmele din domeniul apărării. 

Desigur, Războiul Stelelor a survenit într-o perioadă de 


25 Joc de cuvinte. În original, smart rocks, brilliant pebbles şi, respectiv, 
loose marbles; ultimul termen se poate referi şi la cineva care îşi pierde 
raţiunea, un ţicnit. (N t.). 

% În original bait-and-switch. Termenul are semnificaţia de fraudă în 
care vânzătorul momeşte cumpărătorul, propunându-i o marfă la un 
preţ mic, pe care ulterior o declară indisponibilă şi propune un 
substitut. (N. t.). 

intensă confruntare din războiul rece. În interesul 
securităţii, toate popoarele îşi împuternicesc guvernele să 
păstreze anumite lucruri secrete; în vremuri în care statele 
par să fie în pericol, împuternicirea este sporită. Este un 
târg necesar, dar periculos. In spatele cortinei secretului de 
stat pot fi ascunse risipa, corupţia şi prostia, iar informaţia 
poate fi dirijată în scopul unor avantaje politice. In cazul 
Iniţiativei de Apărare Strategică, informaţia ştiinţifică falsă 
şi ideile tehnice greşite au fost folosite pentru promovarea 
unor programe de apărare costisitoare, care au lăsat până 
la urmă Statele Unite mai vulnerabile. Secretizarea a oferit, 
cum se întâmplă adesea, un rai pentru ştiinţa voodoo. 

Susţinătorii SD1 afirmă astăzi că programul a fost o abilă 
inducere în eroare, care a grăbit colapsul Uniunii Sovietice. 
E fără îndoială adevărat că a contribuit la colaps, după cum 
sugerase şi Saharov că e posibil. Nu există însă nicio 
dovadă că ea a făcut parte dintr-un plan strategic. Dacă 
aşa au stat lucrurile, era un plan deosebit de periculos care 
s-ar fi putut termina cu un răspuns dezastruos din partea 
conducătorilor sovietici ameninţaţi. Costul incalculabil este 
pierderea încrederii poporului în guvern. 

Există, desigur, mulţi oameni de ştiinţă admirabili 
angajaţi în cercetări secrete. E o necesitate a acestei lumi 
imperfecte. Din nefericire, şi cei mai buni savanţi sunt 
stânjeniţi dacă trebuie să renunţe la reacţia critică a întregii 
comunităţi ştiinţifice. Dimpotrivă, aşa cum am văzut în 
special în cazul fuziunii la rece, oamenii de ştiinţă angajaţi 
în cercetări îndoielnice caută, conştient sau nu, să se 
izoleze de critici. Secretul de stat îi ajută; el oferă un 
refugiu incompetenţei. In afară de faptul că stimulează 
gafele ştiinţifice, face şi ca aceste gafe să rămână ascunse. 
Lucru nicăieri mai bine adeverit decât în Franţa, în timpul 
crizei energetice. 

Avionul care adulmecă 


În 1976, un conte belgian a convins guvernul francez să 
testeze un aparat secret, despre care se afirma că poate 
face din zbor, folosind ecoul obţinut de la o particulă nou 
descoperită, harta depozitelor minerale. În testele iniţiale, 
zburând deasupra unor regiuni ale căror hărţi fuseseră deja 
făcute prin tehnici geologice convenționale, avion 
renifleur, sau „avionul care adulmecă”, a avut un succes 
spectaculos în localizarea câmpurilor petroliere. Dându-și 
seama că o astfel de invenție ar putea schimba cursul 
istoriei, preşedintele francez Valery Giscard d'Estaing a 
ordonat secretizarea guvernamentală strictă, în scopul 
menţinerii avansului Franţei în această nouă tehnologie. 

În următorii trei ani, Franţa a investit în această idee 
circa 200 de milioane de dolari, dar, prin 1979, francezii au 
devenit nerăbdători. În ciuda capacităţii demonstrate de a 
localiza câmpurile petroliere cunoscute, /'avion renifleur nu 
descoperise încă nicio rezervă nouă de ţiţei. lar până 
atunci, niciun funcţionar guvernamental nu putuse privi în 
amănunţime aparatul, deoarece se spunea că nivelurile de 
radiaţii sunt periculoase. În sfârşit, guvernul l-a însărcinat 
cu investigația pe Jules Horowitz, un fizician nuclearist de 
vază. 

Nu i-a trebuit mult profesorului Horowitz să imagineze o 
demonstraţie simplă. Aceste particule misterioase puteau fi 
folosite pentru a da imaginea unui obiect metalic printr-un 
ecran opac? „Da, desigur”, a fost asigurat; „singurul lucru 
de care va fi nevoie este «reglarea» aparatului pe obiect, 
înaintea plasării lui în spatele ecranului.” Horowitz a ales ca 
obiect o simplă riglă metalică. A aşezat rigla în faţa 
ecranului pentru reglare. Apoi a mutat-o în spatele 
ecranului, dar între timp a îndoit rigla pe neobservate în 
formă de L. Aparatul a produs o imagine splendidă - dar a 

unei rigle neîndoite. Contele de Villegas şi asociaţii săi au 
dispărut imediat. Când aparatul de pe avion renifleur a 
fost demontat, s-a văzut că nu era decât un videocasetofon 
inteligent, care avea înmagazinate imaginile explorărilor 
geologice existente. 

Secretul de stat permisese înşelăciunii să funcţioneze în 
linişte timp de trei am. Acum, că l'avion renifleur a fost 
demascat ca un fals, nu mai exista justificarea iniţială a 
secretului. Ca o ironie, capacul a fost înşurubat şi mai bine. 
Acum, guvernul francez se bizuia pe secret ca să evite 
ruşinea. Nu mai era vorba de dominație economică; 
devenise o chestiune de supravieţuire politică. Politicienii 
pot supravieţui scandalurilor sexuale sau neregulilor fiscale, 
dar nu pot supravieţui râsului pe seama lor. 

În luna mai 1981, conservatorul Giscard a fost învins în al 
doilea tur de scrutin de adversarul lui socialist, François 
Mitterrand. Au trecut încă doi ani până când guvernul 
Mitterrand a descoperit întâmplător mascarea acestui 
episod. Mitterrand a revocat imediat ordinul de secretizare, 
revelând cu delicii întregul episod şi compromiţându-i lui 
Giscard orice planuri de a încerca revenirea la preşedinţie. 

Desigur, nu putem şti câte episoade similare din toate 
ţările lumii au rămas pe veci nedemascate. Doar cel care 
cenzurează ştie cu precizie ce a fost ascuns. După cum ne- 
a demonstrat istoria Proiectului Mogul, programele secrete 
pot scăpa decenii întregi demascării publice. 

10. 
Cât de ciudat este universul? 


În care vechi superstiții reapar ca 
pseudoştiință 


Newton era bizar” 


În 1993, Tinerețe fără bătrâneţe şi viață fără moarte: 
Alternativa cuantică a  îmbătrânirii:*, a doctorului în 
medicină Deepak Chopra, era, săptămână de săptămână, în 
fruntea listei de bestseller a Wew York Times, iar 
Tămăduirea cuantică, tot de Chopra, era încă, după doi ani, 
în topul primelor zece. Promisiunea ambelor cărţi era că 
boala şi chiar procesul de îmbătrânire pot fi excluse prin 
puterea minţii. Dacă cineva se îndoieşte, dr. Chopra spune 
că totul este bine fundamentat de teoria cuantică. De 
exemplu, comentând vindecările spontane de cancer, 
Chopra explică:, Aceşti pacienţi sar, după cum se vede, pe 
27 În original weird, face aluzie la termenul încetățenit în mecanica 
cuantică „quantum weirdness” (tradus mai jos „bizarerie cuantică”, în 
lipsa unui termen corespunzător în literatura ştiinţifică românească), 
legat de nelocalitatea mecanicii cuantice. (N. t.). 

28 Traducere liberă a titlului original: Ageless Body, Timeless Mina: The 
Quantum Alternative to Growing Old. (N. t.). 

un nou nivel de conştiinţă, care interzice existenţa 
cancerului... acesta este un salt cuantic de pe un nivel de 
funcţionare pe un nivel superior.” Ca nu cumva să vă 
imaginaţi că folosea cuantic într-un sens metaforic, el 
informează cititorul: „Pe vremuri cunoscută doar de 
fizicieni, o cuantă este, conform eminentului fizician 
Stephen Hawking, unitatea indivizibilă în care pot fi emise 
sau absorbite undele.” 

Fizicienii se cutremură la folosirea de către Chopra a 
cuvântului cuantă în contextul unei discuţii despre cancer. 
Faptul că el citează drept autoritate pe Stephen Hawking, 
care nici nu se născuse când a apărut noţiunea de cuantă, 
sugerează că dr. Chopra s-a familiarizat cu teoria cuantică 
citind cartea extrem de populară a lui Hawking despre 
cosmologie: Scurtă istorie a timpului. 

Cu toate acestea, mesajul lui Deepak Chopra a captivat 
milioane de oameni cultivați şi inteligenţi, care au ajuns să 
creadă că trăim într-un univers atât de straniu încât orice 
este posibil. Şi de ce n-ar crede? Ca şi cum un univers 
alcătuit din cuarci şi găuri negre n-ar fi suficient de straniu, 
ei mai citesc şi despre universuri paralele, teleportare 
cuantică şi  superstringuri  zece-dimensionale. Ideile 
speculative sunt o parte importantă a procesului ştiinţific. 
Deşi multe din aceste idei nu vor supravieţui, fiind 
incapabile fie să explice lucruri deja cunoscute, fie să 
prezică fenomene nedescoperite, explorarea intelectuală 
excită imaginaţia, chiar când dă greş. Dar adesea, în 
prezentările media, distincţia dintre speculaţia netestată 
(sau chiar netestabilă) şi progresul ştiinţific autentic se 
pierde. 

Confuzia este întărită de înşişi oamenii de ştiinţă. Ei ard 
de dorinţa de a spune lumii cum stau lucrurile la frontieră. 
Ei vor să vorbească despre oscilaţii neutrinice, bosoni 
Higgs, inflaţie cosmică şi bizarerie cuantică - lucrurile care 
îi excită. Şi, desigur, aşa şi trebuie - acestea fiind parte a 

aventurii umane - dar, făcând asta, ei nu rezistă tentaţiei 
de a satisface gustul publicului pentru partea „bântuită de 
fantome” a ştiinţei. Adesea pare că mesajul de bază pe 
care-l extrage profanul este faptul că universul desfide 
bunul-simţ, că orice este posibil. 

De ce universul revelat de ştiinţă pare atât de straniu? 
Concepţia noastră intuitivă despre cum trebuie să fie 
universul este determinată de scara la care ne trăim vieţile: 
de lungimea pasului şi de durata infimă a vieților noastre. 
Instrumentele noastre ştiinţifice ne permit totuşi să studiem 
universul la scări foarte diferite. La aceste scări, „nu numai 
că lumea este mai stranie decât ne-o imaginăm, ea este 
chiar mai stranie decât ne-o putem imagina”, după cum 
comenta geneticianul englez J.B.S. Haldane. Acest citat 
celebru este adesea folosit pentru a susţine ideea unui 
univers misterios mai presus de înţelegerea noastră. După 
mine, Haldane nu încerca nicidecum să spună asta. El făcea 
o observaţie mult mai profundă: ni se pare imposibil de 
imaginat ceea ce nu putem trăi. 

Ştiinţa nu poate pretinde că oferă o descriere exhaustivă 
a realităţii înconjurătoare. Trebuie să ne bazăm pe imagini 
oferite de simţurile noastre la scară umană pentru 
descrierea a ceea ce e foarte mic, foarte mare sau foarte 
rapid. Altfel, nu avem mijloace să ne gândim la asemenea 
lucruri. Necazurile apar când vrem neapărat ca întreaga 
natură să se conformeze regulilor experienţei noastre 
umane. De exemplu, mecanica cuantică tratează materia şi 
energia şi ca particule, şi ca unde. Ideea că materia şi 
energia pot fi descrise şi ca particule, şi ca unde, a părut 
iniţial ciudată până la ridicol. Dar particulele şi undele 
servesc scopul nostru oferindu-ne o structură matematică 
ce ne permite să prezicem cum se va comporta natura. 

Pe măsură ce ne obişnuim cu ele, majoritatea ideilor îşi 
pierd treptat bizareria. La urma urmei, ce-ar putea fi mai 
ciudat ca teoria gravitaţiei a lui Newton? Ea implica 

noţiunea misterioasă de „acţiune la distanţă”, prin care 
gravitația ar acţiona instantaneu în întregul univers. 
Aceasta era greu de împăcat cu principiul cauzei şi 
efectului. Dar, până când teoria generală a relativităţii a lui 
Albert Einstein va fi rezolvat paradoxul în 1916 prin 
înlocuirea acţiunii la distanţă cu curbura spaţiului, lumea a 
avut timp în 230 de ani să se obişnuiască cu gravitația 
newtoniană. Acum teoria lui Einstein părea de pe altă lume. 

Ideea că atracţia gravitaţională rezultă din deformarea 
spaţiu-timpului nu este însă de fapt un concept atât de 
nefamiliar. Frunzele care plutesc pe un lac liniştit din 
pădure se adună treptat în „mase plutitoare”. Ele se atrag 
între ele cu o forţă care provine dintr-un fenomen foarte 
asemănător  deformării spaţiu-timpului. Greutatea unei 
frunze susţinute de tensiunea superficială produce o 
adâncitură uşoară a suprafeţei netede a lacului. Două 
frunze de pe suprafaţa lacului vor fi atrase una spre 
cealaltă ca doi oameni într-un pat care se lasă. Dar nu este 
o „acţiune la distanţă” instantanee. Când pe eleşteu 
aterizează altă frunză, mica perturbare pe care o produce 
se împrăştie pe suprafaţă ca o încreţitură. Prezenţa noii 
frunze nu are niciun efect asupra celorlalte până când 
încreţitura nu le atinge. 

În teoria generală a lui Einstein, spaţiul-timp este 
deformat de prezenţa unui obiect masiv, la fel cum 
suprafaţa lacului e deformată de frunza plutitoare. O 
încreţitură a structurii  spaţiu-timpului, numită undă 
gravitaţională, se poate deplasa doar cu viteza luminii. 
Acţiunea la distanţă a fost eliminată; cauzalitatea este 
restabilită. Planetele, în mişcarea lor, alunecă, pur şi simplu 
fără frecare de-a lungul contururilor spaţiului. Dar ce se 
curbează? Cum poate spaţiul, care e gol, să aibă contururi? 
Teoria nu răspunde la aceste întrebări. In schimb, ea ne 
permite să prezicem, în limite bine definite, exact unde vor 
fi acele planete într-un viitor oricât vrem noi de îndepărtat. 

Acesta şi este scopul ştiinţei: să facă universul mai puţin 
straniu, dar numai în sensul că devine mai previzibil. Şi, în 
acest sens, universul nu mai este chiar atât de straniu cum 
părea. Mesajul pe care trebuie să-l recepţioneze publicul 
este că nu psihopaţii şi ghicitorii, ci oamenii de ştiinţă sunt 
cei care pot vedea în viitor. 


În ascendenta lui Marte 


În toamna lui 1997, programul Bună dimineaţa, America 
de la ABC avea un serial în trei episoade: „Periferie sau 
frontieră? Ştiinţa pe muchie”. Corespondentul era Michael 
Guillen, doctorul în fizică transformat în redactor de ştiinţă 
pe care l-am întâlnit mai devreme ca reporter implicat în 
povestea celulei Patterson. În trei zile consecutive, serialul 
„Periferie sau frontieră?” se ocupa de: precogniţie, sau 
credinţa că oamenii au premoniţii ale evenimentelor pe 
cale de a se întâmpla; astrologie, sau credinţa că poziţiile 
corpurilor cereşti influențează treburile omeneşti; şi 
psihokinezie, sau credinţa că obiectele neînsufleţite pot fi 
controlate de gândurile omului. 

Acum două sute de ani, aceste idei erau asociate cu 
vrăjitoria. Femeile şi bărbaţii cultivați din acea vreme 
credeau că cea mai importantă contribuţie a ştiinţei va fi 
eliberarea omenirii de acest soi de prostii superstiţioase. Nu 
a fost sa fie. La capătul unui secol de progres ştiinţific 
incredibil, procentajul oamenilor care păstrează aceste 
credinţe magice este de fapt în creştere. Dar când sunt 
întrebaţi dacă sunt superstiţioşi, majoritatea oamenilor 
neagă cu indignare. Ei au fost convinşi că există dovezi 
ştiinţifice reale pentru aceste idei. Înveşmântate în limbajul 
şi simbolurile ştiinţei, aceste superstiții au supravieţuit într- 

o lume ştiinţifică, mimând tocmai elementul de la care se 
aştepta eradicarea lor.  Superstiţiile au devenit 
pseudoştiinţă. Cum ar putea cineva fără pregătire ştiinţifică 
să deosebească vrăjile de ştiinţă, când amândouă produc 
efecte remarcabile şi aparent inexplicabile? 

Nu de la Bună dimineața, America va primi el ajutor. 
Primul episod din „Periferie sau frontieră?” se referea la 
precogniţie şi telepatie. Incepea cu o defilare de capete 
vorbitoare, care povesteau întâmplări personale legate de 
premoniţiile pe care, pare-se, le-au avut. Psihologii arată că 
aici se întâmplă două lucruri. În primul rând, oamenii uită 
repede momentele în care au avut asemenea sentimente şi 
nu s-a întâmplat nimic; o noncoincidenţă nu activează 
maşina de credinţe. În al doilea rând, oamenii reacţionează 
la indicii subtile; minunatul echipament de recunoaştere a 
patternurilor din creier recunoaşte conexiuni de care nu ne 
dăm seama în mod conştient. Descifrarea limbajului 
trupului este un bun exemplu. Majoritatea oamenilor ajung 
să poată face foarte bine deosebirea dintre un zâmbet fals 
şi unul autentic, dar le e greu să explice ce anume 
urmăresc atunci când o fac. 

Savanţii preţuiesc mult „intuiţia ştiinţifică”, un soi de 
simţire instinctivă a modului în care se va comporta natura 
într-un set dat de condiţii. Unii savanţi par să aibă mai 
multă decât alţii, dar toţi îşi dau seama ca „intuiţia 
ştiinţifică” nu este un soi de al şaselea simţ înnăscut. Ea 
rezultă din experienţa legată de fenomene naturale care s- 
ar fi putut conforma aceluiaşi pattern - la fel cum un jucător 
priceput de biliard „ştie” cum să lovească mingea fără a 
face calcule de ciocnire a corpurilor. „Intuiţia”, în măsura în 
care există, este pur şi simplu recunoaşterea patternurilor. 

Parapsihologul Dean Radin de la Universitatea Nevada 
crede însă că este vorba de mai mult. In Bună dimineața, 
America, el a testat reacţia lui Michael Guillen la o serie de 
imagini de pe un ecran de calculator; unele imagini erau 

calme şi  liniştitoare, altele tulburătoare. Măsurând 
cantitatea de transpiraţie de pe pielea lui Guillen, el putea 
să judece care e nivelul excitării emoţionale a lui Guillen. 
Radin susţine că răspunsul emoţional la o imagine 
tulburătoare începe adesea înainte de apariţia imaginii, ca 
şi cum subiecţii ar fi în stare să anticipeze ce va urma - 
chiar dacă subiecţii nu sunt conştienţi de faptul că sunt 
tulburaţi. 

El nu are pretenţia că aceste premoniţii sunt 100% 
corecte. Se pare că intuiţia o nimereşte mai des decât 
greşeşte, iar asta într-o mică marjă statistică. Vă amintiţi 
din capitolul 2 că unul dintre simptomele pseudoştiinţei era 
că dovezile constau dintr-o marjă statistică îngustă şi care 
nu poate fi nicicum lărgită. 

Proiectarea experimentului ridică o serie de întrebări. 
Este oare măsurarea umezelii pielii un test valabil pentru 
excitaţia emoţională? Şi de ce această poveste complicată 
cu imaginile pe calculator? De ce să nu-i pună pe subiecţi 
doar să „vadă” care va fi următoarea carte extrasă din 
pachet? Se poate bănui că motivul e că experimentul cu 
ghicirea cărţilor poate fi uşor reprodus de alţii. Într-adevăr, 
a fost reprodus de multe ori şi, în condiţii controlate cu 
grijă, nu dezvăluie nimic altceva decât purul hazard. Este 
mult mai greu să conteşti experimentul pe computer. Dacă 
un alt cercetător nu confirmă efectul, îţi poţi imagina 
argumente fără sfârşit privind tipul de imagini care trebuie 
folosite, intervalul corect între imagini, influenţa nivelului 
de educaţie al subiectului etc. 

E vorba doar de o nouă variaţiune în istoria obositoare a 
studiilor de percepții extrasenzoriale. Academia Naţională 
de Ştiinţe a făcut în 1987, la cererea Armatei SUA, o trecere 
în revistă completă a întregii literaturi despre 
parapsihologie, ca parte a unui studiu mai larg asupra 
metodelor neconvenţionale de creştere a performanţelor 
umane. Raportul trăgea concluzia că „din cercetările 

desfăşurate pe o perioadă de 130 de ani, nu există nicio 
justificare ştiinţifică pentru existența fenomenelor 
parapsihologice”. Lucrurile nu s-au schimbat, doar că s-au 
mai adăugat alți ani de insuccese. Dar când un set de 
experimente este dovedit eronat, sunt inventate 
experimente noi, şi mai bizare, precum cel căruia i s-a făcut 
demonstrația la Bună dimineata, America. Speranța reînvie 
mereu. Mereu apar promisiuni că studiul următor va 
produce în sfârşit demonstraţia convingătoare a existenței 
percepţiei extrasenzoriale. 

Întrebarea mai importantă pentru discuţia de faţă e dacă 
studiul precogniţiei este, sau nu, ştiinţă. Să presupunem că 
aplicăm definiţia ştiinţei din capitolul 2: 


Ştiinţa este activitatea sistematică de colectare de 
cunoştinţe despre lume şi de organizare şi condensare 
a acestora în legi şi teorii testabile. 


Există o teorie a precogniţiei care să poată fi testată? 
Guillen părea să creadă aşa ceva: „In ce priveşte teoria, 
este ca şi cum am privi lumea printr-o fantă foarte îngustă. 
Conform ştiinţei convenţionale, vedem doar un moment de 
timp, prezentul. Dar, după cum spune Radin, poate că fanta 
este destul de largă pentru a lăsa să treacă nu doar 
prezentul, ci şi o bucăţică din viitor, făcându-ne să avem, 
când şi când, presentimente asupra viitorului.” 

Despre ce ar putea fi vorba? Noi percepem lumea prin 
simţuri. Înţelegem astăzi aceste simţuri în mare detaliu. „A 
vedea” înseamnă să înregistrezi fotonii care ajung la retina 
ochiului şi produc o reacţie fotochimică. Nervii optici 
transmit această informaţie spre procesare cortexului 
vizual al creierului. Deoarece fotonii au de parcurs un drum 
de la lucrul observat până la ochi, noi vedem, de fapt, doar 
în trecut. Într-adevăr, lumina care ajunge la ochi din 
galaxiile îndepărtate şi-a început călătoria acum miliarde de 

ani. Este literal lipsit de sens să vorbeşti despre „văzut” în 
viitor. 

Există însă oare un soi de al şaselea simţ care să dea 
informaţii creierului, încă neidentificat de ştiinţă? Dacă da, 
el foloseşte un sistem de detecție foarte diferit de 
dispozitivele care compun celelalte simţuri. Este totodată 
foarte puţin fiabil. De ce au oamenii accidente, dacă avem 
un al şaselea simţ care să ne prevină? 

Pentru segmentul de psihokinezie, Guillen a vizitat 
laboratorul din Princeton al lui Robert Jahn, fostul decan al 
Facultăţii de Inginerie de la Princeton. Jahn era, de fapt, 
mentorul lui Dean Radin. Timp de optsprezece ani Jahn a 
condus experimente de psihokinezie în care oamenii 
încearcă să influenţeze comportarea unor maşini „aleatorii” 
simple. „Este un efect foarte mic, nu atât de mare încât să 
poată fi observat într-un experiment scurt”, explică Jahn. 
„însă pe perioade foarte mari de studiu, constatăm o 
deviere sistematică a comportării maşinii corelată cu ceea 
ce doreşte operatorul de la ea.” Am ajuns deja să ne 
aşteptăm la asta - un număr mare de încercări cu o infimă 
deviaţie statistică de la hazardul pur şi aparent niciun mod 
de a spori efectul. 

În această nouă variaţiune, Guillen e aşezat la o masă pe 
care se află o broască mecanică de jucărie. Broasca se 
mişcă la întâmplare pe masă, în timp ce Guillen încearcă s- 
o determine prin efort mintal să se mişte spre el. Uneori 
reuşeşte - alteori nu. Când reuşeşte, Guillen simte că a 
controlat broasca. Sentimente asemănătoare au condus mii 
de oameni către dezastru la mesele de zaruri din Las 
Vegas. Când broasca o ia în partea cealaltă, Guillen simte 
că şi-a pierdut concentrarea. La sfârşit, Jahn anunţă că 
analiza datelor pe calculator indică o probabilitate de 90% 
ca Guillen să fi exercitat o influenţă asupra broaştei. 

Ne-am putea întreba de ce e nevoie de toată povestea 
asta cu maşinării aleatorii. Jahn a studiat generatoare de 

numere aleatorii, fântâni cu apă în care subiectul încearcă 
să determine picăturile să urce mai sus, tot soiul de 
maşinării. Însă nu e clar că vreuna din aceste maşinării este 
realmente aleatorie. Într-adevăr, se crede în general că nu 
există maşinării cu adevărat aleatorii. Este, prin urmare 
posibil ca lipsa caracterului aleatoriu să se manifeste după 
multe încercări. Pe lângă aceasta, dacă mintea poate 
influenţa obiecte neînsufleţite, de ce să nu măsurăm forţa 
statică pe care O poate exercita mintea? 
Ultramicrobalanţele moderne pot măsura în mod curent 
forţe mai mici de miliardimea de gram. De ce n-am putea 
folosi forţele psihocinetice pentru a devia o microbalanţă? 
Este sensibilă, simplă, chiar cantitativă, şi n-are nevoie de 
analize statistice dubioase. 

Desigur, motivul este că microbalanţa refuză cu 
încăpățânare să se mişte din loc. Popularitatea studiilor 
statistice în cercetările parapsihologice se explică astfel: 
ele introduc tot felul de prilejuri pentru manifestarea 
incertitudinii şi erorii. lar eroarea are modul ei de a părea 
să susţină înclinațiile experimentatorului. De exemplu, în 
experimentul cu mersul aleatoriu al broaştei, rezultatul 
poate fi influenţat de ceasul care porneşte şi opreşte 
experimentul. Dacă ceasul este pornit în mod consecvent 
când broasca se mişcă spre subiect, aceasta va furniza 
toată marja statistică necesară pentru a declara rezultatul 
pozitiv. E posibil ca cercetătorul să nu fie nici măcar 
conştient de înclinația sa în ce priveşte pornirea ceasului. 
Trebuie totuşi spus că experimentele sunt adesea făcute de 
asistenţi care învaţă repede că rezultatele pozitive îi sunt 
pe plac şefului. 

Asta pune în evidenţă alt simptom al ştiinţei patologice 
care trebuie adăugat listei lui Langmuir: nu pare să existe 
acolo nimic care să semene a progres. Dovezile nu devin 
mai puternice. Deceniile trec şi nu apare nicicum o 
fotografie clară a unei farfurii zburătoare sau a monstrului 

Loch Ness. La zece ani după anunţarea fuziunii la rece, 
rezultatele nu sunt mai convingătoare decât erau în primele 
săptămâni. Nu s-a găsit nicio demonstraţie a fenomenelor 
parapsihologice, în ciuda tuturor testelor imaginate de 
parapsihologi ca Jahn şi Radin, şi a cantităţii imense de date 
strânse în mulţi ani, rezultatele nu sunt mai convingătoare 
acum decât erau atunci când şi-au început experimentele. 
Nu se descoperă niciun mecanism. Nu apare nicio teorie 
testabilă. 

În fiecare episod din „Periferie sau frontieră?” era prezent 
şi scepticul de decor, care explica într-o pilulă de 
cincisprezece secunde că astfel de idei nu au bază 
ştiinţifică. După cum a descoperit şi Langmuir, spre 
disperarea lui, la demascarea de acum şaizeci de ani a 
experimentelor de EPS ale lui J.B. Rhine, confruntarea cu 
pseudoştiinţa porneşte ca o dispută între superstiție şi 
ştiinţă şi pare să devină un simplu dezacord între 
specialişti. Cu cât adversarul este mai faimos, cu atât pare 
să împrumute o statură mai impozantă pseudoştiinţei. 

Scepticul de decor din fiecare episod era urmat 
întotdeauna de un Guillen credul. „Trebuie să luaţi chestia 
asta în serios”, izbucnea el după experimentele lui Jahn de 
psihokinezie. „Dacă are dreptate, aproape că putem 
anticipa un viitor cu scaune cu rotile, computere şi avioane 
de vânătoare controlate de puterea minţii. Treaba asta e 
realmente interesantă”. 

In episodul dedicat astrologiei, Guillen l-a intervievat pe 
un parapsiholog german pe nume Suitbert Ertl, care a 
catalogat cea mai mare parte a astrologiei drept prostii, dar 
apoi susţinea că a verificat că este valabil ceva numit 
efectul Gauquelin, sau efectul Marte. În 1955, psihologul 
francez Michel Gauquelin a afirmat că este mai probabil ca 
oamenii, sau cel puţin parizienii, născuţi în timpul 
ascensiunii lui Marte sau când planeta se află chiar în 
punctul culminant să devină atleți, ofiţeri sau directori; în 

cazul lui Saturn, sunt mai probabili oamenii de ştiinţă şi 
medicii; pentru Jupiter, actorii. 

E curios însă că, conform lui Ertl, efectul Gauquelin e 
valabil doar la cei care ajung celebri. Pare cam 
nedemocratic, dar este în perfect acord cu faptul că 
celebrităţile Hollywoodului care au contacte cu vieţile lor 
anterioare descoperă invariabil că şi pe atunci erau tot 
celebrităţi; erau Cleopatra sau Napoleon, în niciun caz un 
cizmar sau un cerşetor. Ca şi cum universul a fost creat 
doar pentru cei celebri, iar noi restul existăm numai ca să-i 
slăvim. 

Astrologia, fie că e vorba de efectul Marte sau de altă 
formă de predestinare legată de stele, nu seamănă câtuşi 
de puţin cu definiţia noastră a ştiinţei. Şi totuşi, în concluzia 
episodului de astrologie din „Periferie sau frontieră?”, 
Michael Guillen ne-a spus: „Eu nu cred în astrologie, iar 
efectul acesta e atât de mic încât, dacă este totuşi 
adevărat, el nu afectează decât circa unul la un milion de 
oameni. Pe de altă parte, au ieşit la iveală efecte foarte 
mici în fizică şi astronomie - mecanica cuantică, teoria 
relativităţii speciale. Aşa încât cred că va trebui să amânăm 
judecata”. 

Să amânăm judecata! Asupra astrologiei? Aflându-se în 
situaţia rarisimă de a putea ajuta milioane de spectatori cu 
slabe cunoştinţe ştiinţifice să înţeleagă cum funcţionează 
lumea naturală, Guillen a preferat să prezinte superstiţiile 
cele mai întunecate care bântuie specia noastră drept 
probleme ştiinţifice deschise - şi a facut-o invocând 
ciudăţenia fizicii moderne. Să aruncăm o privire asupra 
câtorva dintre ideile ciudate ale fizicii moderne şi să vedem 
dacă oferă sprijin ştiinţific acestor superstiții străvechi. 


Învinuirea fluturilor 

Ar putea planeta Marte avea vreun efect, fie el cât de 
mic, asupra vieţii de pe planeta Pământ? Dacă e să găsim 
răspunsul în legile fizicii, singurul candidat posibil este 
gravitația. În principiu, câmpul gravitațional al oricărui corp 
ceresc se întinde în tot universul. Atracția gravitaţională a 
Lunii afectează în mod cert viaţa de pe Pământ prin maree. 
S-a spus chiar că viaţa ar fi început în bălțile apărute în 
urma mareelor, unde se aflau concentrați compuşii 
necesari vieţii. 

Dacă gravitația lunară provoacă mareele, n-ar putea ea 
avea efecte şi asupra corpurilor şi minţilor noastre? Simt şi 
oamenii forţele mareelor? Ca să răspundem la această 
întrebare, trebuie să înţelegem mai întâi originea forţelor 
mareice. Mareele provin din diferența atracției 
gravitaționale a Lunii pe feţele opuse ale Pământului. De 
aceea avem două maree pe zi. Mareele din lacuri sunt prea 
mici pentru a fi observate, deoarece distanţa de la Lună la 
suprafaţa lacului diferă foarte puţin de distanţa până la 
fundul lacului. Prin urmare, oamenii sunt mult prea mici 
pentru a fi influenţaţi în vreun fel de forţele mareice. Într- 
adevăr, dacă stai în picioare sub un măr, forţa mareică a 
unui măr de deasupra capului va fi mult mai mare, acesta 
fiind foarte aproape, decât forţa mareică exercitată de Lună 
asupra ta. 

Newton a dedus că forţa mareică depinde de cubul 
distanţei dintre centrele a două corpuri. Astfel, dacă Luna 
ar fi de două ori mai departe, ea ar produce o forţă mareică 
de opt ori mai mică. Totuşi, chiar şi la apropierea maximă, 
Marte este de 140 de ori mai îndepărtat decât Luna. Astfel, 
deşi Marte este de opt ori mai masiv decât Luna, forţa 
mareică a lui Marte este de circa trei sute de mii de ori mai 
mică decât cea a Lunii. Aceasta ridică o întrebare 
importantă: poate fi ignorată o forţă atât de mică? 
Răspunsul este un da neechivoc. Şi asta din cauza 
temperaturii. 

Un pârâu sau un lac care este limpede în lunile de iarnă 
se poate tulbura când se încălzeşte vremea. Mici particule 
de materie străină, aşezate pe fund sub acţiunea gravitaţiei 
Pământului când apa era rece, rămân în suspensie în apă 
mai caldă. Dacă examinăm la microscop o picătură de apă, 
ni se pare că particulele în suspensie execută un dans. 
Acesta e cunoscut ca mişcare browniană, iar descrierea ei 
matematică este una din primele contribuţii ştiinţifice ale 
lui Albert Einstein. Ea se datorează loviturilor date 
permanent de moleculele de apă particulelor din suspensie. 
Aceasta este energia termică, iar în cazul particulelor din 
suspensie ea depăşeşte efectul gravitaţiei Pământului. 
Energia termică a oricărei substanţe este dictată de legile 
termodinamicii şi este proporţională cu temperatura. La 
temperaturile de pe suprafaţa Pământului, forţa mareică 
atât de slabă a lui Marte este un nonefect, fiind eliminat de 
energia termică. 

Neluarea în considerare a energiei termice este una din 
greşelile cele mai frecvente care conduc la ştiinţă 
patologică. Vă aduceţi aminte că neluarea în considerare a 
energiei termice i-a făcut pe unii oameni de ştiinţă să 
creadă că liniile electrice, prin câmpurile lor, pot produce 
cancer. Nicăieri însă nu este mai evidentă neluarea în 
considerare a energiei termice decât în explicaţiile date 
presupusei „memorii a apei”, care e crucială pentru 
afirmaţiile homeopatiei. Este uimitor însuşi faptul că 
homeopaţii dau o importanţă atât de mare memoriei apei, 
ţinând cont că majoritatea medicamentelor homeopatice în 
vânzare liberă sunt, după cum am văzut în capitolul 3, sub 
formă de tablete sau gumă de mestecat, nu sub formă de 
soluţie apoasă. Dar, lăsând la o parte pentru moment ce se 
întâmplă în cele din urmă cu apa, pe ce bază se face 
afirmaţia că ea poate păstra memoria substanţelor care au 
fost cândva dizolvate în ea? De obicei, se spune că 
memoria ţine de „structura” apei. S-au făcut numeroase 

speculaţii despre ce fel de „structură” ar putea fi vorba: 
aglomerări de molecule de apă aranjate în patternuri 
specifice sau chiar aranjamente ale izotopilor, ca deuteriul 
sau oxigenul-18. 

Astfel de idei par sa se bazeze pe „instantanee” ale 
aranjamentelor moleculare într-un lichid. Moleculele de apă 
încearcă să se aranjeze într-un mod ordonat, şi chiar aşa se 
întâmplă dacă temperatura scade până la punctul de 
îngheţ: se formează cristale de gheaţă în care moleculele 
au poziţii fixe. Însă deasupra punctului de îngheţ, legăturile 
slabe dintre molecule sunt rupte de mişcarea moleculară - 
aceeaşi energie termică ce produce mişcarea browniană. 
Dacă se fotografiază moleculele de apă la un moment dat, 
se vor vedea regiuni asemănătoare unor mici cristale de 
gheaţă. Dar aceste regiuni ordonate sunt efemere, ele 
formându-se doar pentru a fi distruse în clipa următoare de 
vibraţiile moleculare. Mici regiuni ordonate se formează şi 
se dezintegrează în permanenţă. Prin însăşi definiţia 
lichidului, nici măcar ordinea locală nu poate persista mai 
mult decât infima perioadă de „relaxare”. Nici vorbă de 
memorie. 

Homeopaţii răspund la asta spunând că este nevoie de 
foarte puțină memorie. De exemplu, Wayne Jonas, 
directorul Centrului NIH de Medicină Alternativă şi 
Complementară, invocă, în cartea sa Vindecarea prin 
homeopatie teoria haosului pentru o posibilă explicaţie a 
memoriei apei: 


Una din ideile teoriei haosului este că mici schimbări 
ale unei variabile pot face ca un sistem să treacă la un 
pattern foarte diferit de activitate, aşa cum o mică 
deviaţie a direcţiei vântului poate afecta în mod drastic 
patternurile de temperatură şi precipitaţii. Judecând 
astfel, remediul homeopatic poate fi considerat o mică 
variabilă ce modifică patternul de simptome al unei 

boli. 


Jonas pare să-şi fi luat metafora cu vremea de la celebra 
întrebare pusă în 1960 de meteorologul Edward Lorenz: 
„Poate o bătaie de aripă a unui fluture în Brazilia să 
provoace o tornadă în Texas?” Lucrând cu simulări pe 
calculator, Lorenz găsise ca diferenţe extrem de mici în 
condiţiile iniţiale, ca distribuţia de temperatură şi cea a 
curenților de vânt, duc la rezultate teribil de diferite ale 
evoluţiei vremii în timp - rezultate care nu puteau fi 
prezise. Întrebarea lui retorică a fost însă greşit înţeleasă 
de Jonas. Lorenz nu sugera că asemenea efecte mici ar 
putea fi folosite pentru a controla vremea. 

Dimpotrivă, făcând un număr imens de simulări, Lorenz a 
găsit că, deşi rezultatele nu se repetau niciodată, ele 
tindeau să se aglomereze în jurul anumitor valori, numite 
atractori, care pot fi foarte diferite între ele. Imaginaţi-vă o 
picătură de ploaie care cade la cumpăna apelor 
continentului american. Cea mai mică perturbaţie poate 
influenţa ajungerea picăturii în Oceanul Atlantic sau în cel 
Pacific. Condiţiile complexe care determină către ce grup 
de stări finale va evolua un sistem haotic sunt, prin natura 
lor, impredictibile. Teoria haosului nu doar că nu sprijină 
homeopatia, ci chiar oferă o demonstraţie a faptului că 
homeopatia nu poate funcţiona, la fel cum stârpirea 
fluturilor nu poate împiedica tornadele. 


Heisenberg avea certitudine 


Se zice că mecanica cuantică este un test. Dacă cineva 
spune că o înţelege, înseamnă că nu s-a gândit destul de 
profund la ea. Fenomenele cuantice par să necesite ca 

observaţiile făcute într-un anumit loc să afecteze ce va fi 
observat în alt loc în aceeaşi clipă - ea părând astfel să 
violeze cauzalitatea einsteiniană. Încercarea de a reconcilia 
această enigmatică comportare „nelocală” cu 
caracteristicile lumii pe care o percepem cu simțurile 
noastre a pus la lucru, într-o măreaţă dezbatere care încă 
nu s-a încheiat, cele mai mari minți ale fizicii, între care 
Einstein şi Bohr. O vreme, dezbaterea a părut să fie lăsată 
deoparte; majoritatea oamenilor de ştiinţă erau pur şi 
simplu prea ocupați să folosească mecanica cuantică 
pentru a se mai preocupa să înțeleagă de ce funcționează. 
Luând ca măsură mulțimea incredibilă de fenomene pe 
care le explică şi tehnologiile pe care le-a generat, 
mecanica cuantică este cu siguranță teoria ştiinţifică 
încununată de cel mai mare succes din istorie. 

Dar întrebările nerezolvate mai bântuie încă mulți 
fizicieni. Marele fizician John Wheeler, acum în vârstă de 
nouăzeci de ani, pledează pentru reînnoirea „senzaţiei 
disperate de nedumerire” ce caracteriza zilele de început 
ale mecanicii cuantice. O asemenea reînnoire ar putea avea 
loc acum, când fizicienii se luptă să folosească nelocalitatea 
cuantică în domeniul nou apărut al calculului cuantic. 

Mare parte a confuziei din minţile oamenilor în legătură 
cu mecanica cuantică provine din înţelegerea greşită a 
principiului de incertitudine al lui Heisenberg, care este luat 
adesea ca o afirmare a impredictibilităţii lumii. Exact 
contrariul este adevărat. Principiul de incertitudine este o 
reţetă pentru a face măsurători cu o precizie care în mod 
clasic ar fi de neimaginat. 

să presupunem, de exemplu, că vrem să măsurăm viteza 
unui automobil. Vom pune pe marginea drumului doi piloni 
la distanţă cunoscută unul de celălalt. Un observator de la 
primul pilon va apăsa un buton care porneşte un 
cronometru în momentul trecerii automobilului; când 
maşina trece pe la pilonul al doilea, un al doilea observator 

va apăsa un buton care opreşte cronometrul. Împărţind 
distanţa dintre piloni la timpul cronometrat, se obţine o 
măsură a vitezei automobilului. Precizia  măsurătorii 
depinde de elemente precum precizia poziționării pilonilor 
şi viteza de răspuns a observatorilor. Efectul acestor 
incertitudini poate fi minimizat folosind pur şi simplu o 
distanţă mai mare între piloni. 

să presupunem acum că ne întrebăm şi unde era maşina 
atunci când i s-a măsurat viteza. Răspunsul este „între cei 
doi piloni”. Cu cât determinăm mai precis viteza 
automobilului distanţând pilonii, cu atât mai puţin precişi 
putem fi în legătură cu poziţia lui. Dacă vrem să fim mai 
precişi asupra poziţiei maşinii, trebuie să apropiem pilonii, 
făcând mai incertă măsurarea vitezei. 

Această târguială este dilema clasică a măsurării. Poziţia 
şi viteza sunt numite variabile „complementare”. În viaţa 
noastră există tot felul de variabile complementare; de 
exemplu, dacă dorim o siguranţă mai mare a investiţiilor, 
trebuie să stabilim o rată mai mică a câştigului. Acest lucru 
era bine înţeles înaintea revoluţiei cuantice, dar se 
presupunea că măsurarea poate fi oricând îmbunătăţită cu 
instrumente mai precise. 

Ceea ce a postulat Heisenberg a fost existenţa unei 
limite asupra preciziei cu care putem cunoaşte simultan şi 
poziţia, şi viteza unei particule. Această limită, numită 
constanta lui Planck, este o măsură a celei mai fine 
structuri granulare a naturii. Consecința este însă limitarea 
rezultatelor posibile ale unui experiment. O tranziţie 
cuantică între două stări ale unui atom conduce la emisia 
unui foton de o energie precis determinată. Aceeaşi 
tranziţie va conduce întotdeauna la un foton de exact acea 
energie. Heisenberg făcuse, de fapt, lumea mai certă. 

Teoria cuantică reprezintă proprietăţile unei particule 
printr-o expresie matematică numită funcţie de undă, care 
este folosită pentru calcularea probabilității ca o particulă 

să fie găsită într-o poziţie anumită. Conform principiului de 
incertitudine al lui Heisenberg, o particulă cu o stare bine 
definită de mişcare este reprezentată printr-un pachet de 
unde foarte extins. Odată ce particula a fost detectată, se 
spune că funcţia de undă „a colapsat” în locul unde se află 
detectorul. Actul de observare a particulei a provocat 
modificarea funcţiei de undă peste tot. Este ca şi cum, 
înainte de a fi detectată, particula s-ar fi găsit pretutindeni 
în spaţiu. 

Majoritatea  fizicienilor ridică din umeri şi se întreabă: 
„Cui îi pasă?” Mecanica cuantică le dă o descriere 
matematică a naturii care explică rezultatele 
experimentelor lor. Dar, cu toată puterea celor două mari 
revelații ştiinţifice ale fizicii secolului XX, relativitatea 
generală şi mecanica cuantică, împăcarea lor nu a fost 
posibilă. Relativitatea generală este o teorie clasică a 
continuumului, care concepe universul ca pe un întreg fără 
fisuri. Aici trebuie să se afle sursa incompatibilităţii ei cu 
mecanica cuantică. Până acum, în ciuda numeroaselor 
încercări, nu există o teorie cuantică a gravitaţiei general 
acceptată. 

Când Einstein şi-a publicat, în 1916, teoria generală a 
relativităţii, predicțiile acesteia la scara laboratorului 
difereau atât de puţin de mecanica newtoniană încât unii 
fizicieni şi-au pierdut speranţa unei confirmări de laborator; 
părea imposibil să se facă măsurători cu o precizie 
suficientă. E o superbă ironie că posibilitatea confirmării, 
devenită una de rutină, a venit graţie tehnologiilor 
introduse de revoluţia cuantică - de exemplu, ceasul 
atomic, care are precizia de o secundă la suta de mii de 
ani. Ceasul atomic este controlat de frecvenţa microundelor 
emise la tranziţiile cuantice ale atomilor de cesiu. Am vorbit 
destul despre clişeul conform căruia mecanica cuantică ar 
descrie o lume impredictibilă. Deoarece predicțiile ei sunt 
confirmate fidel de experimente, mecanica cuantică a făcut 

mult mai puţin stranie lumea omului de ştiinţă. 

Nu e o surpriză că rămân mistere. Faptul că mecanica 
cuantică nu a fost reconciliată cu relativitatea generală nu 
face decât să ne amintească că mai sunt încă de făcut mari 
descoperiri. Când asta se va întâmpla, lumea va deveni şi 
mai puţin stranie. 


Universul inconştient 


Nu toţi se mulţumesc cu o lume predictibilă. Într-o 
asemenea lume, oamenii par a fi reduşi doar la maşinării 
complexe, conduse în ultimă instanţă de aceleaşi legi ale 
fizicii care ţin planetele pe orbită. Concepţia despre lume a 
celor mai mulţi oameni are nevoie de un fel de esenţă care 
transcende corpurile noastre - un suflet, poate - care face 
din oameni mai mult decât nişte simple maşinării. 

Unii caută dovezi ale acestei esențe umane speciale în 
ştiinţă şi afirmă că o găsesc în mecanica cuantică. Ei cred 
că mecanica cuantică descrie o lume care reacţionează la 
conştiinţa umană. Pentru ei, funcţia de undă devine mai 
mult decât o construcţie matematică; i se acordă o realitate 
fizică - un fel de câmp holistic de conştiinţă care străbate 
întregul univers, transcendând timpul şi spaţiul. Prin actul 
de observare a indicaţiei unui instrument, observatorul 
uman a schimbat funcţia de undă a unui sistem, schimbare 
care ajunge instantaneu în tot universul. 

Acestei idei i se dă uneori titlul bombastic de „principiul 
antropic participativ44. Să presupunem că nu există un 
observator uman, în schimb se înregistrează indicaţiile 
instrumentului. Conform principiului antropic participativ, 
funcţia de undă nu ar fi colapsată atâta vreme cât un 
observator uman nu examinează în mod conştient 

înregistrarea. Până atunci, evenimentul înregistrat de 
instrument ar fi doar un eveniment „potenţial”. Despre 
nimic nu se poate spune că s-a întâmplat cu adevărat până 
n-a fost observat de către un om. Literalmente, minţile 
noastre creează realitatea. 

E destul de greu de demonstrat că nu aşa stau lucrurile, 
dar mie nu mi se pare un mod foarte util de a privi lumea, 
şi în plus ridică o serie de întrebări delicate: Cât de 
conştient trebuie să fie observatorul uman ca să transforme 
potenţialitatea în actualitate? Orice om poate colapsa 
funcţia de undă? Dacă dresăm un cimpanzeu să facă 
observaţia, va putea acesta să colapseze o funcţie de 
undă? Dar un om care nu e mai inteligent decât un 
cimpanzeu? 

Există şi oameni de ştiinţă serioşi care acceptă o 
versiune a principiului antropic participativ, dar acesta e 
îmbrăţişat cu entuziasm de cei care caută dovezi ale 
fenomenelor paranormale. În cartea Tinerete fără bătrâneţe 
şi viață fără moarte: Alternativa cuantică a îmbătrânirii a lui 
Deepak Chopra citim că „lumea fizică, inclusiv corpurile 
noastre, este un răspuns al observatorului... credinţele, 
gândurile şi emoţiile creează reacţiile chimice care menţin 
viaţa în fiecare celulă.” Aceasta este o teză din ayurveda, 
ştiinţa tradiţională a vindecării din India, veche de mii de 
ani. Teoria cuantică este invocată de Chopra pentru a da 
impresia că medicina ayurvedică a fost cumva validată de 
ştiinţa modernă. Nu putem să nu observăm, totuşi, că 
autorul Tinereţi; fără bătrânețe dă, la fel ca noi toţi, semne 
inconfundabile de îmbătrânire. 

În Vindecarea prin homeopatie, Jonas duce această idee 
mai departe chiar şi decât Chopra: 


Unii teoreticieni sugerează că orice explicaţie a 
felului în care potenţialele cuantice nelocale pot fi 
„Colapsate” în molecule trebuie să facă apel la 

intenţionalitate şi conştiinţă... Gândurile sau credinţele 
împing către existenţă efectele potenţiale prin intenţia 
de vindecare a persoanei sau a practicantului. 


El avansează ideea că moleculele necesare vindecării pot 
fi create nu doar de gândurile pacientului, ci şi de cele ale 
vindecătorului. Dacă este, desigur, adevărat că emoţiile 
noastre pot influenţa, în anumite limite, chimia corpurilor 
noastre, a garanta că aceeaşi putere o au gândurile 
vindecătorului este un salt fantastic. (Mă abţin să-l numesc 
un salt cuantic.) El invocă descântecele, nu doar 
parapsihologia. Dacă magicianul în mantie de pe vremuri 
chema spiritele, pseudosavantul invocă mecanica cuantică, 
relativitatea şi haosul. 


Cel mai tânăr om de ştiinţă 


Puterea vindecătorului este invocată încă şi mai explicit 
în „terapia cu biocâmpuri”, cunoscută în mod obişnuit ca 
terapia touch (prin atingere), deşi ar fi mai precis să o 
numim terapia no-touch, deoarece mâinile practicantului nu 
ajung de fapt în contact cu pacientul. În schimb, mâinile 
practicantului sunt mişcate pe deasupra corpului la distanţă 
de patru sau cinci centimetri, netezind şi echilibrând 
„câmpul de energie” al pacientului. Natura acestui ipotetic 
câmp de energie nu e foarte clară, deşi se zice uneori că ar 
fi electromagnetic. Practicanţii sunt de acord că acest câmp 
se extinde în afara corpului cu câţiva centimetri. Afirmația 
este că terapeutul poate simţi tactil acest câmp de energie. 

Terapia touch a devenit foarte populară în ultimii ani şi 
acum este pusă la dispoziţie, în peste şaptezeci de spitale 
din întreaga ţară, pacienţilor care o solicită. Adaptată după 

străvechea practică chinezească gi gong, terapia touch a 
fost introdusă în Statele Unite de Delores Krieger, profesor 
de nursing la Universitatea New York. Ea este oferită 
adesea ca adjuvant în chirurgie, iar unii chirurgi raportează 
că îi calmează şi îi relaxează pe pacienţi. Desigur, nu există 
dovezi că manipularea aurei i-ar fi pricinuit cuiva vreun rău 
fizic. 

Dar nu există nici probe ale vreunui beneficiu terapeutic, 
în afară de mărturii din partea unor pacienţi mulţumiţi. 
Terapeuţii spun că testele dublu-orb nu sunt posibile. 
Beneficiile se pare că rezultă ca urmare a confluenței 
biocâmpului practicantului cu cel al pacientului. Prin 
urmare, capacitatea de a tămădui prin biocâmpuri este 
universală, deşi cei mai mulţi nu par să-şi dea seama că au 
acest talent. Ca la orice talent înnăscut, rezultatele se 
îmbunătăţesc prin antrenament şi practică, dar, deoarece 
biocâmpul este prezent în permanenţă, falsele vindecări 
sunt imposibile. Pacientul are întotdeauna de câştigat. 

Totuşi, Emily Rosa a decis că trebuie să se poată face un 
test dublu-orb al afirmației conform căreia terapeuţii pot 
simţi câmpul de energie al corpului, printr-o senzaţie 
descrisă ca furnicătură, căldură sau uşoară rezistenţă. Ea a 
convins douăzeci şi unu de terapeuţi din Boulder, Colorado, 
să se supună unui test dublu-orb minunat de simplu. Cum 
ar fi putut ei refuza? Emily era o şcolăriţă încântătoare de 
nouă ani, care voia să facă testul ca temă la ştiinţe, în clasa 
a patra. 

Emily a cheltuit zece dolari pe materialele necesare 
testului. Ea urma să şadă la o masă faţă în faţă cu 
subiectul. Masa era împărţită în două de un paravan, astfel 
încât să nu se poată vedea între ei. Terapeutul trebuia să-şi 
întindă ambele mâini prin nişte găuri ale ecranului. Apoi, 
Emily urma să-şi aşeze una din mâini exact sub una din 
mâinile terapeutului, dar fără s-o atingă. Sub care mână 
urma să fie decis prin aruncarea unei monede. Terapeutul 

trebuia să identifice care mână se afla în prezenţa câmpului 
de energie al lui Emily. 

Odată explicat procedeul, mulţi dintre terapeuţi şi-au 
exprimat încrederea că vor fi în stare să simtă prezenţa 
mâinii lui Emily cu o precizie de sută la sută. Întreaga 
operaţie a fost înregistrată pe o bandă video. În 280 de 
încercări, terapeuţii au obţinut un scor de 44 de procente. 
Terapeuţii au rămas uluiţi. Ei erau sincer convinşi de 
capacitatea lor de a simţi un câmp de energie uman, dar, 
într-un test dublu-orb, această putere i-a părăsit. 

Cu ajutorul mamei şi a unui medic statistician, 
experimentul lui Emily a fost redactat şi trimis la 
prestigiosul Journal of the American Medical Association. 
După o cercetare detaliată făcută de statisticieni experţi, 
editorii de la JAMA au declarat studiul „aur curat”. Emily a 
devenit cel mai tânăr om de ştiinţă care şi-a publicat un 
articol într-o revistă importantă de medicină. Ea a fost 
asaltată cu onoruri şi a apărut pe canalele naţionale de 
ştiri. Fundaţia pentru Educaţie James Randi i-a oferit lui 
Emily o bursă de o mie de dolari pentru următorul ei proiect 
de cercetare - de o sută de ori mai mult decât cheltuise 
pentru a investiga terapia touch. 

M-am întâlnit de curând cu mama lui Emily la o 
conferinţă de medicină din Philadelphia. Mi-a spus că Emily, 
care împlinise 12 ani, pregătea acum un test al terapiei 
magnetice. Omul de ştiinţă Emily Rosa face ce trebuie să 
facă oamenii de ştiinţă - elimină ciudăţenia din univers. 


Zoom-ul cosmic 


Timp de un milion de ani, specia noastră s-a confruntat 
cu o lume pe care nu puteam spera s-o înţelegem. Acum, 

aproape pe parcursul unei singure vieţi omeneşti, cartea 
naturii a fost larg deschisă. In paginile ei găsim, dacă nu o 
lume simplă, cel puţin o lume ordonată, în care totul, de la 
naşterea stelelor la naşterea dragostei, este guvernat de 
aceleaşi legi naturale. Aceste legi nu pot fi ocolite oricâtă 
evlavie sau isteţime am avea, dar ele pot fi înţelese. 
Dezvăluirea lor ar trebui să fie scopul cel mai înalt al unei 
societăţi civilizate. Şi nu, după cum am văzut, pentru că 
savanții ar pretinde că au mai multă inteligenţă sau virtute, 
ci pentru că metoda ştiinţifică transcende greşelile 
savanților individuali. Ştiinţa este unicul nostru mod de a 
separa adevărul de ideologie, de fraudă sau de simpla 
prostie. 

Ideologia, frauda şi prostia au fost, toate, prezente în 
exemplele de ştiinţă voodoo discutate în aceste pagini. Nu 
putem avea nicio simpatie pentru cei care comit intenţionat 
fraude, ca fabricanţii „Vitaminei O”. Dar cei mai mulţi dintre 
savanții şi inventatorii pe care i-am văzut au pornit ca Joe 
Newman, crezând că au făcut o mare descoperire, trecută 
cu vederea de toţi ceilalţi. Deşi nu trebuie niciodată 
subestimată capacitatea de autoînşelare a oamenilor, ei 
trebuie la un moment dat să înceapă să-şi dea seama că 
lucrurile nu se întâmplă aşa cum presupuseseră ei. 

Ca toţi cei care au mers înaintea lor pe acelaşi drum, ei 
vor fi ajuns la o răscruce de drumuri. Într-o direcţie se află 
recunoaşterea că s-ar putea să fi greşit. Cu cât afirmaţiile 
lor sunt mai vehemente şi sunt făcute în faţa unui public 
mai numeros, cu atât le va fi mai greu să urmeze această 
cale. In cealaltă direcţie se află negarea. Experimentele vor 
fi repetate iar şi iar, în încercarea de a le face să iasă 
„bine”, sau vor fi inventate explicaţii care să motiveze de 
ce dovezile contrare nu sunt demne de încredere. Vor fi 
găsite mereu motive de amânare a experimentelor cruciale 
care ar putea să tranşeze chestiunea. Cu cât savantul 
merge mai departe pe acest drum, cu atât este mai puţin 

probabil să se întoarcă. Fiecare apariţie pe canalele 
naţionale de televiziune, orice nou investitor, orice urmă de 
celebritate sau de bogăţie care le iese în cale face 
întoarcerea şi mai puţin probabilă. Acesta e drumul fraudei. 

Puţini savanţi, dacă o fi existat vreunul, sunt atât de 
inteligenţi sau atât de norocoşi încât să nu fi ajuns la o 
asemenea răscruce de drumuri în cariera lor. Aproape toţi 
îşi recunosc greşeala şi o depăşesc. Unii o vor lua pe 
drumul negării, dar îşi vor da seama la vreme că au luat-o 
într-o direcţie greşită şi se vor întoarce. Un număr 
surprinzător incapabili să facă faţă întoarcerii, dar nedorind 
să urmeze drumul spre fraudă până la capăt - par să 
părăsească drumul cu totul, pierzând complet contactul cu 
realitatea. 

Aceştia nu reprezintă o mare ameninţare pentru ştiinţă. 
Ştiinţa voodoo este un soi de zgomot de fond supărător, dar 
rareori se ridică la nivelul la care să interfereze în mod 
serios cu discursul ştiinţific autentic. Ceva de felul fuziunii 
la rece poate întrerupe fluxul ştiinţei timp de câteva luni, 
însă cei care fac afirmaţii extraordinare trebuie şi să 
producă până la urmă probe. Mai serios este ameninţat 
publicul: adesea nu se află în situaţia de a judeca ce e real 
şi ce e voodoo. Cei care au avut norocul să-şi fi ales o 
carieră ştiinţifică au obligaţia să informeze publicul despre 
ştiinţa voodoo. 

Cei mai mulţi dintre cei atraşi de ştiinţa voodoo tânjesc 
pur şi simplu după o lume în care lucrurile să fie oarecum 
altfel decât sunt ele de fapt. Unii nu acceptă că sunt 
prizonierii Soarelui. Ei privesc cu melancolie la stelele care 
umplu nopţile şi îşi închipuie că trebuie să existe o cale de 
a depăşi limitările spaţiului şi timpului. Alţii refuză să 
creadă că visurile şi emoţiile pe care le trăiesc pot fi reduse 
la legile fizicii. Ei caută în ştiinţă dovezi ale unui cosmos 
căruia îi pasă de ei. Tot ce pot face savanții este să explice 
ce am aflat, şi am aflat o mulţime de lucruri. 

În 1996, am asistat, la Muzeul Aerului şi Spaţiului din 
Washington, la premiera filmului Că/ătorie cosmică produs 
de IMAX, care prezenta stadiul cunoştinţelor noastre despre 
univers. Nu eram pregătit pentru impactul emoţional al 
filmului. M-am întrebat dacă el va avea acelaşi efect asupra 
celor care nu erau oameni de ştiinţă. Când m-am întors la 
birou, am rugat-o pe secretara mea să vadă filmul şi să-mi 
spună ce impresie i-a făcut. Delia este o persoană citită şi 
sensibilă la condiţia umană, dar nu are deloc pregătire 
ştiinţifică. A fost de acord, fără să ştie la ce să se aştepte. 

A fost copleşită. În timp ce „zoom-ul cosmic” îi arunca pe 
spectatori către limitele extreme ale universului, îi plonja 
apoi în domeniul cuarcilor şi îi trimitea de-a berbeleacul 
înapoi cu miliarde de ani, ea s-a simţit îngrozită - groaza de 
a înţelege din ce în ce mai bine cât de neînsemnat este 
Pământul şi creaturile lui. Se ciocneau galaxii, explodau 
stele, lumi întregi erau nimicite. Oamenii nu au nicio putere 
în faţa unor asemenea forţe. Dar groaza era amestecată cu 
uimirea. Uimirea că nişte fărâme de materie care se pot 
autoreplica pe o planetă micuță, una dintre cele care se 
învârt în jurul unei stele oarecare între nenumărate altele 
dintr-una din miliardele de galaxii au reuşit să descifreze 
toate astea. Acesta este probabil lucrul cel mai straniu din 
univers. Straniu şi minunat. 


Sfârşit 

Timp de sute şi mii de ani 
lumea părea să fi rămas 

în aceeași matcă. 

„Nimic nou sub soare“ a fost 
cuvântul de ordine 

al celor care identificau 

ziua de mâine cu cea de azi. 
Acum însă cunoașterea, 
tehnologia și societatea 
evoluează într-un ritm 

care ne somează 

să ne redefinim identitatea. 
Seria „Pași peste graniţe“ 
aduce în atenţia cititorilor 
perspectivele care se deschid 
în fața omului şi societăţii 
într-un moment de răscruce. 


În aceeași serie: 


FRANCIS FUKUYAMA 
Marea ruptură 
Viitorul nostru postuman 


ROGER SCRUTON 
Vestul și restul 


OLIVER SACKS 

Omul care își confunda soția 
cu o pălărie 

ANTONIO DAMASIO 
Eroarea lui Descartes 


HUBERT REEVES 
Pământul e bolnav 


KONRAD LORENZ 
Cele opt păcate capitale 
ale omenirii civilizate 


Foto copertă O GULIVER 


O tot mai bună, și la urma urmei surprinzătoare, 
cunoaștere ştiinţifică a lumii nu ne-a făcut imuni 
la spectrul larg de aberaţii produse în perma- 
nenţă de minţi naive, ignorante, înfierbântate ori 
pornite de-a dreptul pe drumul escrocheriei. Toate 
acestea sunt botezate de Robert Park, unul dintre 
fizicienii de frunte ai Americii, știință voodoo. 
Ştiinţa voodoo e un fel de umbră a științei reale, 
o umbră care se întinde malefic asupra societății 
cu ajutorul televiziunilor și al jurnaliştilor incapa- 
bili să discearnă între autoiluzionare sau păcăleală 
curată şi examenul critic serios de care are nevoie 
adevărata ştiinţă. Personajele cărții lui Park sunt 
inventatori de perpetuum mobile, vraci care folo- 
sesc misterioasa bioenergie, oameni politici care 
iau decizii strategice capitale fără să aibă cea mai 
vagă idee despre cunoștințele implicate, dar şi 
savanţi cu diplome în regulă care se lasă păcăliți 
luând propriile lor dorințe drept realităţi şi re- 
fuzând concluziile testelor cruciale. Robert Park 
vorbeşte despre deliruri pseudoștiințifice care au 
cuprins lumea întreagă: fuziunea la rece, parapsi- 
hologia, efectul cancerigen al cablurilor de înaltă 
tensiune, homeopatia, energia gratuită infinită. 
Eroii tuturor acestor aventuri ridicole au ceva în 
comun: gena credinţei nu e ţinută în frâu de scep- 
ticism. Efectul acestor aventuri însă nu mai are 
nimic comic. Prostia se revarsă periculos asupra 
unei societăți în căutare de miracole și incapabilă 
să digere adevăratul miracol al ştiinţei. 


Științei Voodoo i se alătură un cuvânt înainte scris 
de fizicianul român Gheorghe Stratan, autor al 
unei cărți asemănătoare despre aberaţiile pseudo- 
ştiinţifice de la noi, Țara bazaconiilor. 

